Split (1)

train · 1.99k rows

text stringlengths 33 22.2k	summary stringlengths 61 956
អត្ថបទទាក់ទង មេដឹកនាំអ៊ុយក្រែន តឿនលោកខាងលិចលើកចោលបម្រាមវាយចូលដីរុស្ស៊ីកាន់តែជ្រៅ ជាងរយៈពេល២ឆ្នាំ សង្រ្គាមនៅអ៊ុយក្រែន បន្តអូសបន្លាយ ដោយរុស្ស៊ីបន្តវាយប្រហារលើអ៊ុយក្រែនមិនដកដៃ។ ទោះរងការវាយប្រហារ កម្លាំងអ៊ុយក្រែន ចាប់ពីខែសីហា បានវាយចូលដីរុស្ស៊ី នៅតំបន់ភាគខាងលិច ដើម្បីបន្ថយល្បឿនរុលទៅមុខរបស់រុស្ស៊ីនៅតំបន់ភាគខាងកើតរបស់ខ្លួន។ ខណៈកិច្ចចរចា នៅតែមិនទាន់អាចរកច្រកចេញ មេដឹកនាំអ៊ុយក្រែន បានថ្លែងថា សង្រ្គាមជិតឈានដល់ទីបញ្ចប់ និងទទូចឱ្យសម្ព័ន្ធមិត្តលោកខាងលិច បន្តគាំទ្រខ្លួន។ «ខ្ញុំគិតថា យើងជិតឈានដល់សន្តិភាពជាងអ្វីយើងគិតទៅទៀត»។ លោក វ៉ូឡូឌីមៀ ហ្សេលេនស្គី បានបញ្ជាក់បែបនេះ នៅក្នុងកិច្ចសម្ភាសជាមួយសារព័ត៌មាន ABC ចេញផ្សាយនៅថ្ងៃទី២៣ ខែកញ្ញា ដោយបន្តថា សង្រ្គាមជិតត្រូវបញ្ចប់ហើយ។ ពាក់ព័ន្ធនឹងការបញ្ចប់សង្រ្គាមនេះ លោក ហ្សេលេនស្គី មិនបានបញ្ជាក់ឱ្យច្បាស់ឡើយ ថាតើវានឹងត្រូវបញ្ចប់ដោយរបៀបណា ប៉ុន្តែទំនងបញ្ចប់ដោយការវាយបករបស់កម្លាំងក្រុងកៀវវាយបកលើកម្លាំងក្រុងកៀវ។ ចាប់តាំងពីថ្ងៃទី៦ ខែសីហា អ៊ុយក្រែន បានវាយបកលើតំបន់ភាគខាងលិចរុស្ស៊ី ត្រង់តំបន់ Kursk។ បើតាមប្រធានាធិបតីអ៊ុយក្រែន លោក វ្ល៉ាឌីមៀ ពូទីន ប្រធានាធិបតីរុស្ស៊ី គឺភ័យខ្លាចចំពោះប្រតិបត្តិការអ៊ុយក្រែននៅតំបន់ Kursk ដ្បិតមិនអាចការពារប្រទេសរបស់ខ្លួនបាន។ កាលពីខែមិថុនា ដែលអ៊ុយក្រែនរៀបចំកិច្ចប្រជុំកំពូលសន្តិភាពអ៊ុយក្រែនឆ្នាំ២០២៤ លោក ពូទីន បានដាក់លក្ខខណ្ឌយ៉ាងច្បាស់ឱ្យអ៊ុយក្រែនដកទ័ពចេញដែនដីខ្លួនគ្រប់គ្រងនៅតំបន់ភាគខាងកើត មុនចូលតុចរចា។ ដោយចង់បន្ថយការរុលទៅមុខរបស់អ៊ុយក្រែន លោក ហ្សេលេនស្គី បានស្នើឱ្យប្រទេសលោកខាងលិច ជាពិសេសអាម៉េរិក ផ្តល់មីស៊ីលចម្ងាយឆ្ងាយ និងលើកចោលបម្រាមវាយចូលដីរុស្ស៊ីជ្រៅៗ។ ប្រទេសលោកខាងលិច កំពុងពិចារណា ដ្បិតបារម្ភពីការរីកសាយនៃសង្រ្គាម៕	ប្រធានាធិបតីអ៊ុយក្រែន លោក វ៉ូឡូឌីមៀ ហ្សេលេនស្គី បានលើកឡើងថា អ៊ុយក្រែន ជិតបញ្ចប់សង្រ្គាមជាមួយរុស្ស៊ីហើយ។ នេះបើតាមកិច្ចសម្ភាសជាមួយសារព័ត៌មាន ABC ចេញផ្សាយនៅថ្ងៃទី២៣ ខែកញ្ញា។
តាមរបាយការណ៍របស់ក្រសួងការងារថៃ ចាប់ពីថ្ងៃទី៥ ខែមិថុនា ដល់ថ្ងៃទី១៩ ខែកញ្ញា សមត្ថកិច្ចថៃ បានឃាត់ខ្លួនពលករខុសច្បាប់សរុបចំនួន ២៥៦ ២១៣នាក់ ដែលមកពីមីយ៉ាន់ម៉ា កម្ពុជាឡាវ វៀតណាម និងប្រទេសផ្សេងៗទៀត។ ក្នុងចំណោមនោះពលរដ្ឋមីយ៉ាន់ម៉ា មានចំនួនច្រើនជាងគេ គឺ១៩៣ ៤៣០នាក់ បន្ទាប់មកគឺកម្ពុជាមាន ៣៩ ៧៣៦នាក់, ឡាវ ១៥ ២៨១នាក់, វៀតណាម ១៦២នាក់ និងប្រទេសផ្សេងៗទៀតចំនួន ៧ ៦០៤នាក់។ ក្រសួងការងារថៃ បញ្ជាក់ទៀតថា ពលករដែលត្រូវបានឃាត់ខ្លួន ហើយបានកាត់ទោសមាន ពលករមីយ៉ាន់ម៉ា ១ ១៤៩នាក់, ឡាវ ២៥៧នាក់, កម្ពុជា ២៥៩នាក់, វៀតណាម ៣១នាក់ និងពលករ ១៣៤នាក់ មកពីប្រទេសផ្សេងទៀត។ ជុំវិញព័ត៌មាននេះ លោក កត្តា អ៊ន អ្នកនាំពាក្យក្រសួងការងារបញ្ជាក់ប្រាប់សារព័ត៌មានថ្មីៗថា ក្រសួងពុំទាន់ទទួលបានតួលេខដ៏ច្រើនបែបនេះ ពីអាជា្ញធរថៃនៅឡើយ។ ទោះយ៉ាងណា កន្លងមកស្ថានទូតកម្ពុជាប្រចាំប្រទេសថៃ បានសហការជាមួយអាជ្ញាធរថៃ និងផ្តល់ជំនួយផ្នែកច្បាប់ ក្នុងករណីពលករខ្មែរ ត្រូវអនុវត្តន៍ទោស ឬការពិន័យនៅក្នុងប្រទេសថៃ ដើម្បីធានាការគោរពសិទ្ធិរបស់ពលរដ្ឋខ្មែរ។ លោក កត្តា អ៊ន បញ្ជាក់ដូច្នេះ៖ «កន្លងមកនេះ យើងមិនមានតួលេខដ៏ច្រើនបែបហ្នឹងទេ ពីព្រោះការណ៍ដែលការអនុវត្តច្បាប់នៅប្រទេសថៃមានតិចតួចទេ។ តែលក្ខណៈការបញ្ជូនត្រឡប់មកវិញ ដើម្បីបំពេញសំណុំបែបបទថ្មី យើងឃើញមានច្រើន កន្លងមកនេះ គឺយើងបានអនុវត្តបែបហ្នឹង។ គេឱ្យយើងចូលមកស្រុកយើងសិន ហើយចាំយើងសុំឱ្យមានភាពស្របច្បាប់ឡើងវិញ។»។ អ្នកនាំពាក្យក្រសួងការងារ បញ្ជាក់ទៀតថា ក្រសួង នឹងបន្តសហការជាមួយអាជ្ញាធរ និងស្ថាប័នពាក់ព័ន្ធ ដើម្បីអប់រំ និងទប់ស្កាត់ពលរដ្ឋខ្មែរ ចេញទៅធ្វើការដោយខុសច្បាប់ តាមរយៈមេខ្យល់។ លោក កត្តា អ៊ន លើកទឹកចិត្តឱ្យពលរដ្ឋខ្មែរ ងាកសម្លឹងមើលការងារនៅក្នុងស្រុក ដែលក៏មានតម្រូវការខ្ពស់ ទាំងក្នុងវិស័យឧស្សាហកម្ម កសិកម្ម និងសេវាកម្មជាដើម ជាជាងទៅធ្វើការខុសច្បាប់នៅក្រៅប្រទេស។ ទន្ទឹមនឹងនេះ អ្នកនាំពាក្យរូបនេះ ក៏ជំរុញពលរដ្ឋដែលមានបំណងធ្វើការនៅក្រៅប្រទេសដោយស្របច្បាប់ ទំនាក់ទំនងទៅក្រសួង ឬមន្ទីរការងារនៅតាមខេត្ត ដើម្បីស្វែងយល់ពីព័ត៌មានពីទីភ្នាក់ងារជ្រើសរើសពលករស្របច្បាប់ ដែលនឹងដើម្បីធានានូវការគោរពសិទ្ធិ និងលក្ខខណ្ឌការងារផ្សេងៗរបស់ប្រទេសទទួលពលករ។ ទាក់ទងនឹងការឃាត់ខ្លួនពលករខុសច្បាប់នៅប្រទេសថៃវិញ អាជ្ញាធរថៃ បានឱ្យដឹងថា កម្មករដែលគ្មានប័ណ្ណការងារត្រឹមត្រូវ ឬអ្នកធ្វើការក្នុងប្រភេទការងារដែលគ្មានការអនុញ្ញាត ត្រូវប្រឈមនឹងការផាកពិន័យជាប្រាក់ពី ៥ពាន់បាតទៅ ៥ម៉ឺនបាត (ប្រមាណ១៥០-១៥០០ដុល្លារ)។ ពួកគេក៏អាចប្រឈមនឹងការនិរទេស និងបម្រាមធ្វើការរយៈពេល២ឆ្នាំ។ បន្ថែមពីនេះ និយោជកដែលជួលកម្មករខុសច្បាប់ នឹងត្រូវពិន័យជាប្រាក់ពី ១ម៉ឺនបាតទៅ ១០ម៉ឺនបាត (ប្រមាណ ៣០០-៣០០០ដុល្លារ) សម្រាប់ពលករម្នាក់។ ប្រសិនបើនិយោជក បន្តប្រព្រឹត្តកំហុសដដែល ពួកគេនឹងប្រឈមជាប់ពន្ធនាគាររហូតដល់ ១ឆ្នាំ និងពិន័យជាប្រាក់ពី ៥ម៉ឺនបាតទៅ ២០ម៉ឺនបាត (ប្រមាណ១៥០០-៦០០០ដុល្លារ) រួមជាមួយនឹងបម្រាមរយៈពេល៣ឆ្នាំ លើការជួលពលករចំណាកស្រុក៕	សមត្ថកិច្ចថៃ បានឃាត់ខ្លួនពលរដ្ឋកម្ពុជា ដែលធ្វើការខុសច្បាប់នៅប្រទេសថៃ ចំនួន ៣៩ ៧៣៦នាក់ គិតចាប់ពីចាប់ពីថ្ងៃទី៥ ខែមិថុនា ដល់ថ្ងៃទី១៩ ខែកញ្ញា។ បើតាមការចុះផ្សាយរបស់កាសែតថៃ The Nation ការឃាត់ខ្លួនចំនួនពលរដ្ឋខ្មែរដែលសំងំធ្វើការខុសច្បាប់នៅថៃ ដ៏ច្រើនសន្ធឹកនេះ គឺជាផ្នែកមួយនៃប្រត្តិការ ១២០ថ្ងៃ នៃការសម្រុកឃាត់ខ្លួនពលករខុសច្បាប់ នៅក្នុងប្រទេសរបស់អាជ្ញាធរថៃ។
ត្រឹមតែរយៈពេល៤ថ្ងៃបន្ទាប់ពីសម្លាប់មេដឹកនាំក្រុមហេសប៉ូឡាម្នាក់ ទាហានអុីស្រាអែល បន្តបាញ់លើទីតាំងក្រុមហេសប៉ូឡាជិត១៣០០កន្លែងក្នុងទឹកដីលីបង់ ដោយប្រើមីស៊ីលប្រភេទធ្ងន់ និងស្រាលជាច្រើនគ្រាប់ ក្នុងថ្ងៃទី២៣ ខែកញ្ញា ដែលបណ្ដាលឱ្យមនុស្សស្លាប់ និងរបួស។ ក្រសួងសុខាភិបាលលីបង់ នៅថ្ងៃទី២៣ ខែកញ្ញា បានប្រកាសថា មនុស្សយ៉ាងតិច ៤៩២នាក់ បានស្លាប់ ដោយរួមទាំងក្មេង និងស្រ្តី និងអ្នករបួសចំនួន ១៦៤៥នាក់។ ចំនួននេះ គឺច្រើនជាងអ្នកស្លាប់ និងរបួសក្នុងសង្គ្រាមស៊ីវិលលីបង់ នៅចន្លោះឆ្នាំ១៩៧៥ ដល់ឆ្នាំ១៩៩០ ទៅទៀត។ លោក Yoav Gallant រដ្ឋមន្ត្រីការពារជាតិអុីស្រាអែល បានប្រកាសក្នុងថ្ងៃទី២៣ ខែកញ្ញា ថា ទាហានរបស់ខ្លួន បានបាញ់កម្ទេចមីស៊ីល និងគ្រាប់ដែលហេសប៉ូឡា បានត្រៀមទុកជាយូរមក អស់រាប់ម៉ឺនគ្រាប់។ បើតាមមន្រ្តីអុីស្រាអែលរូបនេះ ការបាញ់លើក្រុមហេសប៉ូឡានឹងនៅតែបន្ត ដរាបណាពលរដ្ឋអុីស្រាអែលរាប់រយនាក់ដែលជាប់នៅភាគខាងត្បូងលីបង់ មិនត្រូវបានដោះលែងវិញ។ គួរឱ្យដឹងថា មានពលរដ្ឋអុីស្រាអែលរាប់រយនាក់ជាប់ខ្លួនរស់នៅលើទឹកដីលីបង់ភាគខាងត្បូង។ នៅក្នុងកិច្ចសម្ភាសជាមួយទីភ្នាក់ងារព័ត៌មាន Reuters រដ្ឋមន្ត្រីបរិស្ថានលីបង់ លោក Nasser Yassin លីបង់ បានបញ្ជាក់ពីការរៀបចំទីជម្រកប្រមាណ ៨៩កន្លែងនៅតាមសាលា និងកន្លែងផ្សេងៗទៀតនៅក្រៅតំបន់បាញ់ប្រហារ ដែលអាចឱ្យពលរដ្ឋប្រហែល២,៦ម៉ឺននាក់ ជ្រកកោនបណ្ដោះអាសន្ន។ ស្របពេលគ្នានេះ ពលរដ្ឋអុីស្រាអែលប្រហែល៦ម៉ឺននាក់ ត្រូវបានជម្លៀសចេញពីភាគជើងប្រទេសជាប់ព្រំដែនលីបង់។ ខណៈមានការបាញ់ប្រហារបែបនេះ លោក បេនចាមីន ណេតាន់យ៉ាហ៊ូ នាយករដ្ឋមន្ត្រីអុីស្រាអែល បានបង្ហោះវីដេអូមួយផ្ញើទៅកាន់ប្រជាជនលីបង់ ដោយពន្យល់ថា អុីស្រាអែល មិនច្បាំងជាមួយប្រជាជនលីបង់ទេ។ «អ៊ីស្រាអែលមិនធ្វើសង្គ្រាមជាមួយអ្នកទេ អុីស្រាអែលធ្វើជាមួយក្រុមហេសប៉ូឡា។ អស់រយៈពេលយូរមកហើយដែលហេសប៉ូឡា បានប្រើអ្នករាល់គ្នាជារបាំងគ្រាប់របស់ពួកគេ»។ លោក ណេតាន់យ៉ាហ៊ូ បានសង្កត់ធ្ងន់បែបនេះ។ ចំណែក ប្រធានាធិបតីអ៊ីរ៉ង់ លោក Masoud Pezeshkian បានថ្លែងពីទីក្រុងញូវយ៉កថា អុីស្រាអែលចង់បង្កសង្គ្រាមឱ្យរាលដាលជាលក្ខណៈតំបន់ ដែលនឹងរុញអ៊ីរ៉ង់ឱ្យធ្លាក់ក្នុងជម្លោះនោះដែរ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ដោយឡែក អាម៉េរិក ក៏កំពុងតែបញ្ជូនជំនួយយោធាបន្ថែមឱ្យទៅតាំងវត្តមានក្នុងតំបន់មជ្ឈិមបូព៌ា។ បើតាមការប្រកាសពីមន្ទីរបញ្ចកោណអាម៉េរិកកាលពីថ្ងៃទី២៣ ខែកញ្ញា ទាហានអាម៉េរិកមួយចំនួននឹងត្រូវបញ្ជូនទៅមជ្ឈិមបូព៌ា។ ប៉ុន្តែក្រសួងការពារជាតិ អាម៉េរិក មិនបានបញ្ជាក់ពីចំនួនច្បាស់លាស់ទេ៕	អុីស្រាអែល បានបន្តបាញ់ប្រហារទីតាំងក្រុមហេសប៉ូឡាក្នុងទឹកដីលីបង់ភាគខាងត្បូង ដែលធ្វើឱ្យមនុស្សស្លាប់ប្រមាណ ៤៩២នាក់ របួសជាង១ពាន់នាក់ និងភៀសខ្លួនរាប់ម៉ឺននាក់ នៅថ្ងៃទី២៣ ខែកញ្ញា។ នេះជាការបាញ់ប្រហារទ្រង់ទ្រាយធំមិនធ្លាប់មានទៅលើលីបង់ ចាប់តាំងសង្រ្គាមលីបង់ក្នុងទសវត្សរ៍ឆ្នាំ១៩៧០។
ចាប់ពីខែឧសភា ឆ្នាំ២០២២ ដល់ខែកក្កដា ឆ្នាំ២០២៤ អង្គការសមាគមអភិរក្សសត្វព្រៃ (WCS) បណ្តុះកូនឈើបាន១៤ប្រភេទ ដែលមានជាង១០ម៉ឺនដើម។ ក្នុងនោះ មានកូនឈើប្រមាណ៦,៧ម៉ឺនដើម ត្រូវបានដាំឡើងវិញនៅលើផ្ទៃដីដែលត្រូវកាប់រានក្នុងដែនជម្រកសត្វព្រៃកែវសីមាបានជាង១៣០ហិកតា ហើយ។ នេះជាការលើកឡើងរបស់លោក នេត វិបុល នាយកអង្គការ WCS ដែលការដាំកូនឈើឡើងនេះ គឺស្ថិតក្រោមគម្រោងដាំស្តារព្រៃឈើឡើងវិញក្នុងដែនជម្របសត្វព្រៃកែវសីមា។ ក្នុងដំណើរទស្សនកិច្ចនៅថ្នាល់បណ្តុះកូនឈើរបស់សហគមន៍ពូត្រុំ សង្កាត់មនោរម្យ ក្រុងសែនមនោរម្យ ខេត្តមណ្ឌលគិរី របស់ក្រុមអ្នកសារព័ត៌មាន នាថ្ងៃទី២២ ខែកញ្ញា លោក វិបុល បានបញ្ជាក់ថា៖ « តាមរយៈគម្រោងនេះនៅឆ្នាំ២០២៥ WCS នឹងដាំកូនឈើលើផ្ទៃដីជាង១០០ហិកតាទៀតក្នុងដែនជម្រកសត្វព្រៃកែវសីមានេះ និងបន្តដាំដុះជារៀងរាល់ឆ្នាំ ដើម្បីគាំទ្រក្រសួងបរិស្ថានសម្រេចនូវការដាំស្តារព្រៃឈើឡើងវិញឱ្យបាន៦០ភាគរយនៃផ្ទៃដីកម្ពុជា នៅត្រឹមឆ្នាំ២០៥០ ក្លាយប្រទេសអព្យាក្រឹតកាបូន»។ ដើម្បីឱ្យគម្រោងដាំស្តារព្រៃឈើឡើងវិញ ក្នុងដែនជម្របសត្វព្រៃកែវសីមាកាន់តែមានប្រសិទ្ធិភាពនោះ WCS បានផ្តល់អត្ថប្រយោជន៍ដល់ប្រជាសហគមន៍ប្រមាណ៨០០នាក់ ក្នុងការចូលរួមដាំដុះ។ លើសពីការទទួលបាននូវបច្ចេកទេសបណ្តុះកូនឈើ ថែទាំកូនឈើ រួមឧបកណ៍ផ្សេងៗនៃការបណ្តុះកូនឈើនេះ ប្រជាសហគមន៍នឹងទទួលបានថវិកាចំនួន៣៥០ដុល្លារក្នុងមួយឆ្នាំពីការចូលរួមបណ្តុះ និងដាំកូនឈើនេះថែមទៀត។ លោក តាន់ សេដ្ឋា ប្រធានគម្រោងស្តារព្រៃឈើឡើងវិញក្នុងដែនជម្រកសត្វព្រៃកែវសីមារបស់អង្គការ WCS កូនឈើដែលប្រជាសហគមន៍បណ្តុះបានសម្រាប់ដាំក្នុងដែនជម្រកសត្វព្រៃកែវសីមា នោះ មានប្រភេទកកោះ បេង នាងនួន ក្រញ៉ូង ឈើទាល ធ្នង់ ត្រាច គគីរ និងឈើប្រណិតនានា ដោយនៅក្នុងក៏មានដើមផ្កាក្ងោក ដើមស្លែង...ជាដើម។ ក្រៅពីនេះ គម្រោងក៏កំពុងពិចារណាឱ្យសហគមន៍បណ្តុះកូនឈើហូបផ្លែសម្រាប់ដាំដុះនៅក្នុងសហគមន៍របស់ខ្លួនផ្ទាល់ផងដែរ។ បើតាមលោក តាន់ សេដ្ឋា ប្រធានគម្រោងស្តារព្រៃឈើឡើងវិញក្នុងដែនជម្រកសត្វព្រៃកែវសីមារបស់អង្គការ WCS ការធ្វើបែបនេះ គឺដើម្បីគាំទ្រដល់ជីវភាពរបស់ប្រជាពលរដ្ឋដែលពួកគេអាចយកកូនឈើហូបឈើទាំងនេះ ទៅដាំនៅតាមដីភូមិនានាក្នុងសហគមន៍របស់ពួកគាត់បានសម្រាប់អាស្រ័យនាពេលអនាគត។ ប្រធានគម្រោងដាំស្តារព្រៃឈើឡើងវិញ ក្នុងដែនជម្រកសត្វព្រៃកែវសីមា របស់អង្គការWCSរូបនេះ បន្តបាននិយាយរៀបរាប់ប្រាប់សារព័ត៌មានឌីជីថលថ្មីៗ (ThmeyThmey) យ៉ាងដូច្នេះ ៖ « ក្នុងមួយគ្រួសារដែលបណ្តុះកូនឈើបាន៥០០ដើមឡើងទៅ ដែលមានអាយុចាប់ពី៧ខែ នោះ ពួកគាត់នឹងទទួលបានថវិកា៣៥០ដុល្លារ សម្រាប់ក្នុងឆ្នាំ២០២៤។ សម្រាប់នៅឆ្នាំ២០២៥ គ្រួសារណា ផលិត ឬបណ្តុះកូនឈើបានកាន់តែច្រើន គម្រោងនឹងឧបត្ថម្ភថវិកាគ្រួសារនោះច្រើន ទៅតាមហ្នឹងដែរ ហើយកូនឈើទាំងនោះ គឺដាំនៅក្នុងសហគមន៍នោះផ្ទាល់តែម្តង។»។ នេះជាការលើកទឹកចិត្តឱ្យប្រជាសហគមន៍ ចូលរួមក្នុងផែនការដាំស្តារព្រៃឈើឡើងវិញ ក្នុងដែនជម្រកសត្វព្រៃកែវសីមា និងចូលរួមការពារ អភិរក្សធនធានធម្មជាតិសម្បូរបែប ដែលមាននៅក្នុងដែនជម្រកនេះលើផ្ទៃដីសរុប៣១៧ ៤៥៦ហិកតា គ្របដណ្តប់នៅក្នុងខេត្តមណ្ឌលគិរី និងខេត្តក្រចេះ។ គម្រោងផ្តោតសំខាន់លើការដាំដុះកូនឈើធម្មជាតិឡើងវិញចំពោះប្រភេទឈើដែលធ្លាប់ដុះនៅក្នុងតំបន់នៃដែនជម្របសត្វព្រៃកែវសីមា ហើយត្រូវបានកាប់រាន។ «មានន័យថា យើងសិក្សាទៅលើតំបន់ដែលត្រូវបានកាប់រានហ្នឹង ថាតើមានប្រភេទឈើអ្វីខ្លះបានដុះនៅនោះ ហើយដែលយើងអាចរកគ្រាប់ប្រភេទឈើហ្នឹងពីក្នុងព្រៃធម្មជាតិហ្នឹង។ បន្ទាប់មកយើងយកកូនទៅដាំលើតំបន់ដែលឈើប្រភេទនោះធ្លាប់ដុះ»។ ទាំងនេះជាពន្យល់យ៉ាងលម្អិតរបស់លោក តាន់ សេដ្ឋា មន្ត្រីបច្ចេកទេសរបស់ WCS លើគម្រោងដាំស្តារព្រៃឈើឡើងវិញក្នុងដែនជម្រកសត្វព្រៃកែវសីមា ដែលបានបញ្ជាក់ថា ថវិកាសម្រាប់គាំទ្រប្រជាសហគមន៍ក្នុងការបណ្តុះកូនឈើទាំងនោះគឺបានពីការលក់ឥណទានកាបូនរបស់ព្រៃកែវសីមាតែម្តង។ ការសម្រេចចិត្តបណ្តុះកូនឈើទាំងនោះ ជាចូលរួមបង្កើនគម្របព្រៃឈើនៅក្នុងសហគមន៍ឱ្យមានចំនួនកាន់តែច្រើន ជាពិសេសធ្វើឱ្យខេត្តមណ្ឌលគិរី មានសម្រស់បៃតង។ លោក ព្រេង សុខសារី ដែលជាប្រធានសហគមន៍ពូត្រុំ បានចូលរួមយ៉ាងសកម្មភាពក្នុងការបណ្តុះកូនឈើធម្មជាតិសម្រាប់ដាំស្តារព្រៃក្នុងសហគន៍របស់ខ្លួនឡើងវិញ។ ប្រធានជនជាតិដើមភាគតិចពូនងរូបនេះ គឺចង់ឃើញសហគមន៍ផ្សងៗទៀត ចូលរួមការបណ្តុះ និងដាំកូនឈើឱ្យបានច្រើន ដើម្បីចូលរួមជាមួយក្រសួងបរិស្ថាន និងរាជរដ្ឋាភិបាល ក្នុងការបង្កើនគម្របព្រៃឈើឱ្យបាន៦០ភាគរយនៅឆ្នាំ២០៥០។ លោក ព្រេង សុខសារី ប្រធានសហគមន៍ពូត្រុំ បានចូលរួមយ៉ាងសកម្មភាពក្នុងការបណ្តុះកូនឈើធម្មជាតិសម្រាប់ដាំស្តារព្រៃក្នុងសហគន៍របស់ខ្លួនឡើងវិញ ចាប់តាំងពីដើមឆ្នាំ២០២៤ មកទល់បច្ចុប្បន្ន។ លោក សុខសារី បានចូលរួមក្នុងគម្រោងដាំស្តារព្រៃឈើឡើងវិញក្នុងដែនជម្រកសត្វព្រៃកែវសីមា តាំងពីដើមឆ្នាំ២០២៤មកទល់សព្វថ្ងៃ ក្រុមគ្រួសាររបស់លោកបណ្តុះកូនឈើប្រណិតនានាបានជិត២០០០កូនហើយ។ ការបណ្តុះកូនឈើបានអាយុចាប់៧ខែឡើងទៅ គ្រួសាររបស់លោកសុខសារី ទទួលបានមូលនិធិពីគម្រោងរបស់ WCS ចំនួន ២ ៨០០រៀលក្នុងមួយដើម សម្រាប់ទ្រទ្រង់ជីវភាពរស់នៅ។ « ហេតុផលដែលខ្ញុំចូលគម្រោងនេះ មែនសម្លឹងឃើញថវិកានោះទេ។ តែខ្ញុំមើលឃើញពីសារៈសំខាន់របស់ព្រៃឈើដែលខ្ញុំរស់នៅជាមួយវារាល់ថ្ងៃ»។ នេះជាការលើកឡើងរបស់លោក សុខសារី ដែលយល់យ៉ាងច្បាស់ពីគម្របព្រៃឈើដែលមានកាន់ច្រើន នឹងរក្សាលំនឹងអាកាសធាតុបានកាន់តែល្អ ជាពិសេសគឺការទប់ស្កាត់ការកើនកម្តៅផែនដី និងការកើតឡើងនូវការប្រែប្រែលអាកាសធាតុនានាដែលកំពុងកើតឡើងសព្វថ្ងៃនៅកម្ពុជា ក៏ដូចប្រទេសនានាក្នុងពិភពលោក។ ថ្នាលបណ្តុះកូនឈើនៅទីស្នាក់ការកណ្តាលនៃដែនជម្រកសត្វព្រៃកែវសីមា។ ការណ៍នេះហើយបានធ្វើឱ្យប្រធានសហគមន៍ពូត្រុំ ដែលស្ថិតនៅក្នុងដែនជម្រកសត្វព្រៃកែវសីមានេះ មានឆន្ទៈចូលរួមយ៉ាងសកម្មភាពក្នុងការបណ្តុះកូនឈើសម្រាប់ដាំដុះ ដើម្បីស្តារគម្របព្រៃឈើក្នុងសហគមន៍ ក៏ដូចជាគម្របព្រៃឈើរបស់កម្ពុជាទាំងមូល។ ការបណ្តុះផ្នត់គំនិតប្រជាសហគមន៍រស់នៅក្នុងតំបន់ការពារធនធានធម្មជាតិ ឱ្យចេះបណ្តុះកូនឈើ ជាការល្អប្រសើរមែនទែន ដោយប្រជាសហគមន៍គឺជាអ្នកបណ្តុះកូនឈើទាំងនោះផ្ទាល់ និងជាអ្នកដុះផ្ទាល់ទៀតនៅក្នុងតំបន់របស់ខ្លួន។ លោក ខ្វៃ អាទិត្យា អ្នកនាំពាក្យក្រសួងបរិស្ថាន មើលឃើញពីសកម្មភាពប្រជាសហគមន៍លើការបណ្តុះកូនឈើនេះ គឺកើតចេញឆន្ទៈ និងការតាំងចិត្តរបស់គេផ្ទាល់ ដែលស្រឡាញ់ព្រៃឈើ ហើយចូលរួមការពារ អភិរក្ស និងដាំស្តារព្រៃឈើឡើងវិញ។ អនុរដ្ឋលេខាធិការ និងជាអ្នកនាំពាក្យក្រសួងបរិស្ថានមកនិយាយដោយភាពជឿជាក់មកកាន់ក្រុមអ្នកសារព័ត៌មានក្នុងដំណើរទស្សនកិច្ច«ពន្លកបៃតង» នាថ្ងៃទី២២ ខែកញ្ញា ថា ៖ « ព្រៃឈើដែលពួកគាត់[ប្រជាសហគមន៍]ខិតខំបណ្តុះ និងដាំ គឺចេញពីបេះដូងរបស់គាត់ ហើយគាត់នឹងចូលរួមការពារ។ ដូច្នេះពួកគាត់មិនអាចទៅកាប់ដើរឈើដែលគាត់ដាំនោះទេ»។ ការបណ្តុះផ្នត់គំនិតពន្លងបៃតងជាមួយសហគមន៍ ក្នុងបណ្តុះនិងដាំដុះកូនឈើឡើងវិញនេះ គឺជាជម្រើសថ្មីមួយទៀត ដើម្បីរួមគ្នាថែរក្សាការពារព្រៃឈើឱ្យនៅគង់វង្ស។ បើតាមលោក ខ្វៃ អាទិត្យា សព្វថ្ងៃក្រសួងបរិស្ថាន រួមជាមួយអង្គការ WCS បានប្រឹងប្រែងពន្យល់ អប់រំ និងបណ្តុះគំនិតប្រជាសហគមន៍ឱ្យស្រឡាញ់ព្រៃឈើ។ ជាពិសេសការរៀបចំផ្នត់គំនិតឱ្យពលរដ្ឋចេះបណ្តុះកូនឈើដើម្បីទៅដាំ ដែលធ្វើឱ្យប្រជាសហគមន៍ទទួលបានចំណូលបន្ថែមពីកូនឈើ ព្រមទាំងតាមរយៈទេសចរណ៍ធម្មជាតិ, ការធ្វើជាមគ្គុទេសក៏ទេសចរណ៍ ការដាំបន្ថែមធម្មជាតិ ការចិញ្ចឹមសត្វ សម្រាប់បម្រើឱ្យវិស័យទេសចរណ៍នៅក្នុងតំបន់របស់ពួកគាត់ ជាដើម។ លោក ខ្វៃ អាទិត្យា រដ្ឋលេខាធិការ និងជាអ្នកនាំពាក្យក្រសួងបរិស្ថាន។ លោក ខ្វៃ អាទិត្យា បានបញ្ជាក់ថា ក្រសួងបរិស្ថានបានរៀបចំថ្នាលបណ្ដុះកូនឈើប្រចាំតំបន់ចំនួន៥ខេត្ត ដើម្បីជំរុញការដាំដុះដើមឈើឱ្យបានច្រើនស្របតាមក្នុងផែនការគ្រោងដាំស្តារព្រៃឈើឡើងវិញឱ្យបាន៦០ភាគរយនៃផ្ទៃដីកម្ពុជា នៅត្រឹមឆ្នាំ២០៥០។ តាមផែនការរបស់ក្រសួងបរិស្ថាន ថ្នាលបណ្តុះកូនឈើប្រចាំតំបន់ទាំង៥ខេត្តនោះ គឺមាននៅខេត្តកំពង់ស្ពឺ កោះកុង សៀមរាប ត្បូងឃ្មុំ និងមណ្ឌលគិរី។ ស្របនឹងយុទ្ធការដាំស្តារព្រៃឈើកម្ពុជាឡើងវិញនេះ ក្រសួងបរិស្ថាន ក៏បានដាក់ចេញនូវវិធានការចំនួន៤ សម្រាប់ការគ្រប់គ្រងធនធានធម្មជាតិ ការអភិរក្សជីវៈចម្រុះ និងការអភិវឌ្ឍប្រកបដោយចីរភាពឱ្យមានប្រសិទ្ធភាព ផងដែរ។ ក្នុងនោះ មាននូវការអនុវត្តវិធានច្បាប់១០០ភាគរយ ដោយមិនអត់ឱនចំពោះឧក្រិដ្ឋកម្មធនធានធម្មជាតិឡើយ។ វិធានទី២ គឺក្រសួងបរិស្ថាន ពង្រឹងកិច្ចសហការឱ្យកាន់ស្អិតរមួត ជាមួយអាជ្ញាធរមូលដ្ឋានគ្រប់ថ្នាក់ ទប់ស្កាត់បទល្មើសធនធានធម្មជាតិ និងសហការជាមួយអង្គភាពប្រឆាំងអំពើពុករលួយ រួមទាំងបញ្ជាការដ្ឋានកងរាជអាវុធហត្ថលើផ្ទៃប្រទេស ដើម្បីពង្រឹងការអនុវត្តច្បាប់បន្ថែមទៀត។ សម្រាប់វិធានទី៤ ក្រសួងបរិស្ថាន គឺការបង្កើតផែនការដាំដើមឈើឡើងវិញ និងការគ្រប់គ្រងព្រៃឈើដោយនិរន្តរភាព។ បច្ចុប្បន្ន កម្ពុជាមានផ្ទៃដីអភិរក្សព្រៃឈើជាង៧លានហិកតា ឬស្មើប្រមាណ៤១ភាគរយនៃផ្ទៃដីប្រទេសទាំងមូល។ កន្លងមក កម្ពុជាបានលក់កាបូនក្នុងក្របខណ្ឌទីផ្សារស្ម័គ្រចិត្ត នៅដែនជម្រកសត្វព្រៃតាតៃ និងឧទ្យានជាតិជួរភ្នំក្រវាញ ក្នុងខេត្តកោះកុង និងដែនជម្រកសត្វព្រៃកែវសីម៉ា ក្នុងខេត្តមណ្ឌលគិរី។ ថវិកាដែលទទួលបានពីការលក់កាបូន គឺយកទៅអភិវឌ្ឍសហគមន៍ និងអភិរក្សតំបន់ការពារធម្មជាតិផ្សេងៗ៕	មណ្ឌលគិរី៖ ក្រសួងបរិស្ថាន ខិតខំរៀបចំថ្នាលបណ្ដុះកូនឈើប្រចាំតំបន់នានា និងសហជាមួយភាគីពាក់ព័ន្ធទាំងអស់ ដើម្បីជំរុញការដាំដើមឈើឱ្យបានច្រើនទៅតាមផែនការដាំស្តារព្រៃឈើឡើងវិញឱ្យបាន៦០ភាគរយនៃផ្ទៃដីកម្ពុជា នៅត្រឹមឆ្នាំ២០៥០។ ដើម្បីចូលរួមក្រសួងបរិស្ថានសម្រេចនូវទិសដៅនេះ អង្គការ WCS ដាំកូនឈើនៅលើផ្ទៃដីដែលត្រូវកាប់រានក្នុងដែនជម្រកសត្វព្រៃកែវសីមាបានជាង១៣០ហិកតា ហើយបន្តដាំដុះជារៀងរាល់ឆ្នាំថែមទៀត។
ក្នុងកិច្ចសម្ភាស ក្រោយបញ្ចប់កិច្ចប្រជុំស្តីពីការរៀបចំការប្រកួតកីឡាយុទ្ធគុនចម្រុះខ្មែរបុរាណ លើកទី១ និងការបណ្តុះបណ្តាល អាជ្ញាកណ្តាល ចៅក្រម នៅថ្ងៃទី២៣ ខែកញ្ញា លោក វ៉ាត់ ចំរើន បានអះអាងថា មន្ត្រីអាជ្ញាកណ្តាល និងចៅក្រម ដែលត្រូវចូលរួមកាត់ក្តី សុទ្ធសឹងតែប្រមូលពីតាមសហព័ន្ធកីឡាគុនល្បុក្កតោ គុនខ្មែរ យុទ្ធក្រមខម និងគុនជម្រុះ។ អគ្គលេខាធិការ NOCC បានដាស់តឿនទៅក្រុមមន្ត្រីអាជ្ញាកណ្តាល ចៅក្រម ដែលត្រូវចូលរួមសិក្សាក្នុងវគ្គបណ្តុះបណ្តាល ត្រូវផ្តល់ភាពសុក្រឹត យុត្តិធម៌ដល់កីឡាករក្នុងពេលប្រកួត។ លោក វ៉ាត់ ចំរើន បន្ថែមបែបនេះថា៖ «ឥឡូវនេះគឺជាវគ្គបណ្តុះបណ្តាលអាជ្ញាកណ្តាល ចៅក្រម ដែលមន្ត្រីពាក់ព័ន្ធទាំងអស់ត្រូវប្រកាន់ជំហររួមគ្នា ដោយផ្តល់យុត្តិធម៌ក្នុងការវិនិច្ឆ័យពិន្ទុ ទៅដល់អ្នកមានសមត្ថភាពពិត។ យើងយកគោលការណ៍ អ្នកខ្លាំង អ្នកពូកែ អ្នកល្អ នឹងទទួលបានជ័យលាភី។ យើងត្រូវគេចចេញពីការវិនិច្ឆ័យមិនត្រឹមត្រូវ ឬក៏ការទទួលបានអត្ថប្រយោជន៍អ្វីផ្សេងទៀត យើងត្រូវលុបបំបាត់ឱ្យអស់រឿងនេះ។»។ តាមការបញ្ជាក់បន្ថែមរបស់អគ្គលេខាធិការ NOCC វគ្គបណ្តុះបណ្តាលលើក្រុមអាជ្ញាកណ្តាល និងចៅក្រមការប្រកួត ពីសំណាក់គណៈកម្មាធិការរៀបចំការប្រកួតកីឡាគុនចម្រុះខ្មែរបុរាណលើកទី១ គឺដើម្បីលុបលាងចិត្តគំនិតមិនល្អចំពោះការផ្តល់ពិន្ទុ ការផ្តល់ពិន្ទុដោយមិនមានសុក្រឹតភាព ឬការទទួលសំណូកមុនជាដើម។ គួររំលឹកថា សន្និសីទសារព័ត៌មាន និងវគ្គបណ្តុះបណ្តាលអាជ្ញាកណ្តាល ចៅក្រម សម្រាប់ការប្រកួតកីឡាយុទ្ធគុនចម្រុះខ្មែរបុរាណ ពានរង្វាន់សម្តេចធិបតី លើកទី១ ធ្វើឡើងក្រោមវត្តមានលោក ថោង ខុន ប្រធានគណៈកម្មាធិការចំពោះកិច្ច អមដោយលោក វ៉ាត់ ចំរើន ប្រធានគណៈកម្មាធិការប្រតិបត្តិការប្រកួត និងលោក ខូវ ឆាយ ប្រធានសហព័ន្ធគុនខ្មែរកម្ពុជា រួមទាំងភាគីពាក់ព័ន្ធដទៃទៀត។ ព្រឹត្តិការណ៍ប្រកួតកីឡាយុទ្ធគុនចម្រុះបុរាណខ្មែរ នឹងដំណើរការពីថ្ងៃទី១៨-២០ ខែតុលា ឆ្នាំ២០២៤ នៅពហុកីឡដ្ឋានជាតិអូឡាំពិក៕	អាជ្ញាកណ្តាល និងចៅក្រម ត្រូវកាត់ក្តីដោយយុត្តិធម៌ ក្នុងការប្រកួតកីឡាយុទ្ធគុនចម្រុះខ្មែរបុរាណ ពានរង្វាន់សម្តេចធិបតី លើកទី១ ក្នុងឆ្នាំ២០២៤។ នេះបើតាមការលើកឡើងរបស់លោក វ៉ាត់ ចំរើន អគ្គលេខាធិការគណៈកម្មាធិការជាតិអូឡាំពិកកម្ពុជា (NOCC) ដោយសង្កត់ធ្ងន់ថា អាជ្ញាកណ្តាល និងចៅក្រម ត្រូវមានឯករាជ្យរួមគ្នា ក្នុងការផ្តល់សុក្រឹតភាពដល់កីឡាករ ទោះពួកគេមកពីសហព័ន្ធផ្សេងគ្នា។
ហេតុអ្វី៩ថ្ងៃ? ហេតុអ្វី៧១គីឡូម៉ែត្រ? គ្មានអ្វីដែលពិបាកយល់នោះទេ កម្មវិធីរត់នេះ រៀបចំឡើងដើម្បីជាការអបអរខួបលើកទី៧១ឆ្នាំនៃទិវាបុណ្យឯករាជ្យជាតិ ៩វិច្ឆិកា។ «មិនមានការបង្ខំអ្វីឡើយ ប៉ុន្តែយើងខ្ញុំស្វាគមន៍អ្នកដែលស្ម័គ្រចិត្តវេទនាខ្លួនឯង អ្នកចង់ឈ្នះខ្លួនឯង»។ លោក ឃី សុភា តំណាងអ្នករៀបចំកម្មវិធី និងជាសហស្ថាបនិក KKRC បានបញ្ជាក់យ៉ាងដូច្នេះមកកាន់សារព័ត៌មានឌីជីថលថ្មីៗ។ លោក ឃី សុភា តំណាងអ្នករៀបចំកម្មវិធី និងជាសហស្ថាបនិក KKRC។ រូបថត ហ្វេសប៊ុក Khy Sophea បើតាមលោក សុភា កម្មវិធីរត់អបអរទិវាបុណ្យឯករាជ្យជាតិ បានចាប់ផ្តើមលើកដំបូងនៅឆ្នាំ២០២១ នាអំឡុងពេលនៃការរាតត្បាតជំងឺកូវីដ-១៩ ដោយនៅកាលណោះមានអ្នកចូលរួមជាង១០០នាក់ តាមរយៈការរត់ចម្ងាយ៦៨គីឡូម៉ែត្រក្នុងរយៈពេល៩ថ្ងៃ។ លើកទី២នាឆ្នាំ២០២២ ដែលឈានដល់ខួបលើកទី៦៩ អ្នកចូលរួមបានឡើងដល់ប្រមាណ១៥០នាក់ ដោយភាគច្រើនសម្រេចបាន៦៩គីឡូម៉ែត្រក្នុងរយៈពេល៩ថ្ងៃ ហើយមានអ្នកខ្លះរត់ដាច់យប់ពីថ្ងៃទី៨ ដល់ព្រឹកថ្ងៃទី៩ ខែវិច្ឆិកា លើចម្ងាយដូចគ្នា។ ផ្ទាំងផ្សព្វផ្សាយរបស់ KKRC ជាមួយនឹង QR Code សម្រាប់ការចុះឈ្មោះចូលរួមរត់ចម្ងាយ៧១គីឡូម៉ែត្រពីថ្ងៃទី១ ដល់ទី៩ ខែវិច្ឆិកា កាលពីឆ្នាំមុន ចម្ងាយឡើងដល់៧០គីឡូម៉ែត្រ ដោយមានអ្នកចូលប្រហែល២០០នាក់។ ក្នុងចំណោមនោះ ភាគច្រើនរត់៧០គីឡូម៉ែត្រក្នុងរយៈពេល៩ថ្ងៃ ខណៈអ្នករត់ខ្លះ សម្រេចបាន ៧០គីឡូម៉ែត្រតែម្តងក្នុង១យប់ថ្ងៃទី៨ ខែវិច្ឆិកា ហើយបន្ថែមចម្ងាយ ៩,១១គីឡូម៉ែត្រទៀត នាព្រឹកថ្ងៃទី៩ ខែវិច្ឆិកា។ សហស្ថាបនិក KKRC បានបញ្ជាក់ថា ឈានដល់ឆ្នាំទី៤នេះ អ្នកចុះឈ្មោះចូលរួម មានចំនួន២៣៧នាក់ហើយ ដោយគិតត្រឹមថ្ងៃទី២៣ កញ្ញា។ ក្នុងចំណោមនោះ បុរសមានជាង៨០ភាគរយ ហើយអ្នកចូលរួមភាគច្រើនមានកម្រិតអាយុជាមជ្ឈឹមវ័យចន្លោះពី៣០ឆ្នាំទៅ៤៩ឆ្នាំ។ លោក ឃី សុភា រំពឹងថា អ្នកចូលរួមឆ្នាំនេះ អាចឡើងដល់យ៉ាងហោចណាស់៣០០នាក់ ដែលរត់៧១គីឡូម៉ែត្រក្នុងរយៈពេល៩ថ្ងៃ ហើយអ្នករៀបចំរូបនេះ កាន់តែជឿជាក់ខ្ពស់ថា ចំនួនអាចកាន់តែលើសនេះទៀត បើបូកជាមួយអ្នករត់ម្តង៧១គីឡូម៉ែត្រ ដាច់យប់ និងអ្នករត់តែ ៩,១១គីឡូម៉ែត្រនាព្រឹកថ្ងៃទី៩ ខែវិច្ឆិកា។ អ្នកដាច់យប់ភាគច្រើនជាអ្នករត់មានបទពិសោធន៍រត់ចម្ងាយឆ្ងាយ ដោយ KKRC អាចកំណត់ទីតាំងរត់ជុំគ្នាសម្រាប់ពួកគាត់។ បើតាមលោក ឃី សុភា ទីតាំងសម្រាប់អ្នករត់សរុបតែក្នុង១យប់ថ្ងៃទី៨ និងឈានដល់ព្រឹកថ្ងៃទី៩ វិច្ឆិកា កន្លងមក ប្រព្រឹត្តទៅនៅផ្លូវលីយ៉ុងផាត់ និងក្នុងពហុកីឡដ្ឋានជាតិមរតកតេជោ។ ប៉ុន្តែលោកបានខ្សឹបប្រាប់ថា មិនមែនគ្រប់គ្នាសុទ្ធតែដល់គោលដៅនោះឡើយ ដោយអ្នកខ្លះរត់បាន៣០គីឡូម៉ែត្រ ឬ៥០គីឡូម៉ែត្រ ក៏វិលត្រឡប់ទៅផ្ទះវិញ។ គ្មានចំណាត់ថ្នាក់ គ្មានរង្វាន់ជ័យលាភី ប៉ុន្តែមានអាវយឺត និងមេដាយជាអនុស្សាវរីយ៍ ព្រះសម្មាសម្ពុទ្ធទ្រង់បានត្រាស់សម្តែងថា «អត្ត ហវេ ជិតំ សេយ្យោ» ឈ្នះខ្លួនឯង ប្រសើរជាង។ ពិតណាស់ ពុទ្ធឱវាទមួយនេះ លើកទឹកចិត្តមនុស្សទាំងអស់ត្រូវប្រកួតប្រជែងឱ្យឈ្នះខ្លួនឯងជាមុនសិន មុននឹងឈ្នះអ្នកដទៃ។ នេះក៏មិនខុសពីស្មារតីនៃការរៀបចំរបស់ក្លិប KKRC នោះដែរ ដោយគោលបំណងនៃព្រឹត្តិការណ៍រត់និម្មិតដើម្បីអបអរទិវាបុណ្យឯករាជ្យជាតិ គឺបំផុសឱ្យអ្នករត់ ពិសេសអ្នកទើបចាប់ផ្ដើមរត់ថ្មីថ្មោង ដាក់គោលដៅរត់ និងតស៊ូជម្នះឧបសគ្គគ្រប់បែបយ៉ាងដើម្បីរត់ឱ្យគ្រប់គោលដៅ។ ព្រឹត្តិការណ៍នេះ មិនមានការផ្តល់ចំណាត់ថ្នាក់ ឬរង្វាន់ជ័យលាភីឡើយ ប៉ុន្តែជំនួសមកវិញនូវមេដាយ និងអាវយឺតដល់ទី៧១គីឡូម៉ែត្រ ជាអនុស្សាវរីយ៍ ដោយថវិកានៃការចំណាយនានា ទទួលបានពីការបង់ប្រាក់របស់អ្នកចូលរួម។ ២០ដុល្លារសម្រាប់ការចុះឈ្មោះពីថ្ងៃទី៨ ដល់ថ្ងៃទី២២ ខែកញ្ញា ហើយក្រោយតម្លៃឡើងដល់២៥ដុល្លារសម្រាប់ការចុះឈ្មោះពីថ្ងៃទី២៣ ដល់ទី៣០ ខែកញ្ញា និង៣០ដុល្លារចន្លោះពីថ្ងៃទី១ ដល់ទី៦ ខែតុលា (ទម្រង់នៃការចុះឈ្មោះចូលរួម)។ សម្រាប់ការបែបរត់និម្មិត (Virtual Run) នោះ ក្រៅពីរើសពេលវេលា និងទីតាំងរត់ដោយខ្លួនឯង អ្នកចូលរួមត្រូវមាននាឡិកាកីឡា ឬកម្មវិធីទូរសព្ទ (app) កីឡា សម្រាប់ការវាស់វែងចម្ងាយរត់ ដោយ KKRC តម្រូវឱ្យភ្ជាប់ក្នុងកម្មវិធី Strava របស់ក្លិប ដែលអាចតាមដានសកម្មភាព ទិន្នន័យ និងសុពលភាពនៃការរត់។ ព្រះរាជបូជនកិច្ចរបស់ព្រះករុណាព្រះបាទសម្តេចព្រះបរមរតនកោដ្ឋ នរោត្តម សីហនុ អតីតព្រះមហាក្សត្រ បានឆ្លងកាត់ដំណាក់កាលជាច្រើនទាំងផ្លូវច្បាប់ រួមទាំងព្រះរាជដំណើរដ៏វែងឆ្ងាយ មុននឹងទទួលបានឯករាជ្យពេញលេញបូរិបូណ៍នាថ្ងៃទី៩ ខែវិច្ឆិកា ឆ្នាំ១៩៥៣។ រត់៧១គីឡូម៉ែត្រ ដើម្បីរំលឹកដល់ស្នាព្រះហស្ដថ្លៃថ្លាដែលមិនអាចកាត់ថ្លៃបានរបស់ព្រះករុណាព្រះមហាវីរក្សត្រ ច្បាស់ផ្តល់ការចងចាំ ក៏ដូចជាអនុស្សាវរីយ៍មួយបន្ថែមទៀតសម្រាប់អ្នកនិយមការរត់ ជាមិនខានឡើយ៕	ទីតាំងរើសខ្លួនឯង ពេលវេលារត់កំណត់ខ្លួនឯងចន្លោះពីថ្ងៃទី១ ដល់ថ្ងៃទី៩ ខែវិច្ឆិកា ដើម្បីសម្រេចឱ្យចម្ងាយ៧១គីឡូម៉ែត្រ។ នេះជាកម្មវិធីរត់និម្មិត (Virtual Run) ប្រចាំឆ្នាំលើកទី៤ដែលរៀបចំដោយក្លិបអ្នករត់ KK Running Club (KKRC) ដើម្បីអបអរទិវាបុណ្យឯករាជ្យជាតិ។
«ខ្ញុំគិតថាលោក ហេ្សលេនស្គី ជាអ្នកជំនួញដ៏អស្ចារ្យបំផុតក្នុងប្រវត្តិសាស្ត្រ។ រាល់ពេលដែលលោកមកអាម៉េរិកម្តងៗ លោកតែងយកប្រាក់ទៅវិញ ៦០ពាន់លានដុល្លារ។ លោកពិតជាចង់ឱ្យបក្សប្រជាធិបតេយ្យឈ្នះការបោះឆ្នោតនេះ ប៉ុន្តែខ្ញុំនឹងមិនអនុញ្ញាតឱ្យវាកើតឡើងទេ។ ខ្ញុំនឹងបង្កើតសន្តិភាព»។ លោក ត្រាំ ថ្លែងបែបនេះអំឡុងនៃការប្រមូលផ្តុំយុទ្ធនាការនៅរដ្ឋ Pennsylvania ថ្ងៃទី២៣ ខែកញ្ញា។ អតីតប្រធានាធិបតីអាម៉េរិករូបនេះ បានបញ្ជាក់ថា ប្រសិនបើលោកឈ្នះការបោះឆ្នោត លោកនឹងទូរស័ព្ទទៅប្រធានាធិបតីរុស្ស៊ី លោក វ្ល៉ាឌីមៀ ពូទីន និងប្រធានាធិបតី ហ្សេលេនស្គី ដើម្បីជំរុញពួកគេឱ្យឈានដល់កិច្ចព្រមព្រៀងមួយ បញ្ចប់សង្រ្គាមរុស្ស៊ី-អ៊ុយក្រែន។ ទាំងជំនួយការលោក ហ្សេលេនស្គី និងលោកស្រី ហារីស មិនទាន់ប្រតិកម្មតបជុំវិញសេចក្តីថ្លែងការណ៍របស់លោក ត្រាំ នៅឡើយទេ ខណៈបេក្ខជនបក្សសាធារណរដ្ឋក៏មិនបានបង្ហាញព័ត៌មានលម្អិតអំពីផែនការសន្តិភាពរបស់លោកដែរ។ ការស្ទង់មតិនាពេលថ្មីៗនេះបង្ហាញថា អត្រាគាំទ្រសម្រាប់លោក ត្រាំ និងលោកស្រី ហារីស មានភាពប្រកៀកប្រកិតគ្នា។ លោក ហ្សេលេនស្គី បានទៅដល់អាម៉េរិកនៅថ្ងៃទី២២ ខែកញ្ញា ដើម្បីចូលរួមសម័យប្រជុំនៅឯមហាសន្និបាតអង្គការសហប្រជាជាតិ ដោយបានអំពាវនាវឱ្យសម្ព័ន្ធមិត្តជួយអ៊ុយក្រែនឱ្យសម្រេចបាននូវជ័យជំនះរួមសម្រាប់សន្តិភាពពិតប្រាកដ។ ទីក្រុងវ៉ាស៊ីនតោន និងសម្ព័ន្ធមិត្តបានផ្តល់ជំនួយរាប់ពាន់លានដុល្លារដល់ទីក្រុងកៀវ ចាប់តាំងពីជម្លោះរវាងរុស្ស៊ី និងអ៊ុយក្រែនបានចាប់ផ្តើមនៅក្នុងខែកុម្ភៈ ឆ្នាំ២០២២ និងបានដាក់ទណ្ឌកម្មជាបន្តបន្ទាប់ទៅលើទីក្រុងម៉ូស្គូ។ លោក ត្រាំ បានថ្កោលទោសម្តងហើយម្តងទៀតថា ជំនួយរបស់អាម៉េរិកដល់អ៊ុយក្រែនជាខ្ជះខ្ជាយប្រាក់ ហើយបានបដិសេធការអះអាងថា លោកចង់ឱ្យអ៊ុយក្រែនឈ្នះ។ លោក ត្រាំ និងលោក ហ្សេលេនស្គី មិនបាននិយាយដោយផ្ទាល់គ្នាទេ ចាប់តាំងពីអតីតប្រធានាធិបតី ត្រាំ បានចាកចេញពីតំណែងក្នុងឆ្នាំ២០២១។ យ៉ាងណាមិញ ភាគីទាំងពីរបានហៅទូរស័ព្ទជាមួយគ្នា កាលពីខែកក្កដាឆ្នាំមុន។ កន្លងមក លោក ហ្សេលេនស្គី បញ្ជាក់ថា លោកមិនអាចទស្សន៍ទាយបានថាលោក ត្រាំ នឹងធ្វើអ្វី ប្រសិនបើជាប់ឆ្នោតជាប្រធានាធិបតីក្នុងខែវិច្ឆិកា ប៉ុន្តែលោករំពឹងថា បក្សសាធារណរដ្ឋនឹងរក្សាជំនួយយោធារបស់អាម៉េរិកដល់អ៊ុយក្រែន។ នៅក្នុងបទសម្ភាសន៍ខែកក្កដាជាមួយ BBC លោក ហ្សេលេនស្គី បានរៀបរាប់ថា ៖« ការធ្វើការជាមួយលោក ត្រាំ នឹងក្លាយជាការងារដ៏លំបាកមួយ ប៉ុន្តែយើងនឹងប្រឹងប្រែងឱ្យអស់ពីសមត្ថភាព»។ ចំណែកប្រធានាធិបតី ពូទីន វិញយល់ថា ការចរចាសន្តិភាពអាចចាប់ផ្តើមបាន លុះត្រាតែក្រុងកៀវទទួលស្គាល់លទ្ធផលប្រជាមតិនៃតំបន់ដែលជាប់ជាមួយរុស្ស៊ី ហើយបោះបង់មហិច្ឆតារបស់ខ្លួនក្នុងការចូលរួមជាមួយណាតូ។ រីឯប្រធានាធិបតី ហ្សេលេនស្គី បានអំពាវនាវម្តងហើយម្តងទៀតឱ្យរុស្ស៊ីដកកងទ័ពទាំងអស់ចេញពីទឹកដីអ៊ុយក្រែន និងស្តារឡើងវិញនូវព្រំដែនក្រោយសហភាពសូវៀត៕	បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បានលើកឡើងថា ប្រធានាធិបតីអ៊ុយក្រែន លោក វ៉ូឡូឌីមៀ ហ្សេលេនស្គី ចង់ឱ្យលោកស្រី កាម៉ាឡា ហារីស មកពីបក្សប្រជាធិបតេយ្យ ឈ្នះការបោះឆ្នោតនៅអាម៉េរិកឆ្នាំ២០២៤ ដើម្បីទទួលបានជំនួយទាំងហិរញ្ញវត្ថុ និងយោធាបន្ថែម។
«ទស្សនាការប្រកួតរបស់ក្រុមខ្លាំងបំផុតចំនួន២របស់អង់គ្លេស ធ្វើឱ្យខ្ញុំធុញទ្រាន់ស្ទើរស្លាប់។ នោះជា Champions League ទម្រង់ថ្មីសម្រាប់អ្នក»។ អ្នកគាំទ្រម្នាក់បានសរសេរលើបណ្តាញសង្គម X បន្ទាប់ពីការប្រកួតបើកឆាកវគ្គសន្សំពិន្ទុពានរង្វាន់កំពូលអឺរ៉ុបកាលពីសប្តាហ៍មុន។ ជំនួបទាំងពីរដែលអ្នកគាំទ្រលើកយកមករិះគន់នេះ ទំនងជាប្រកួតរបស់ Arsenal ទល់ Atalanta និង Man City ទល់ Inter Milan ដែលបញ្ចប់ក្នុងលទ្ធផល ០-០ ដូចគ្នា។ អ្នកគាំទ្រខ្លះទៀត ចាត់ទុកទម្រង់ថ្មីបានបំផ្លាញភាពសប្បាយរីករាយក្នុងការទស្សនារបស់ពួកគេ ដោយសារក្រុមខ្លាំងៗទាំងនោះមិនប្រឹងឱ្យអស់ពីសមត្ថភាព នៅពេលពួកគេដឹងថាមានការប្រកួតច្រើនទៀតនៅវគ្គសន្សំពិន្ទុ។ មានអ្នកគាំទ្រម្នាក់ បានចំអកទៅលើការអះអាងរបស់សហព័ន្ធកីឡាបាល់ទាត់អឺរ៉ុប (UEFA) ដែលធ្លាប់លើកឡើងថាទម្រង់ថ្មីនឹងធ្វើឱ្យការប្រកួត Champions League កាន់តែទាក់ទាញ។ ពួកគេយល់ថា Champions League ថ្មីគឺអាក្រក់លើសពីការរំពឹងទុក។ ចាប់ពីរដូវកាល ២០២៤-២៥ នេះតទៅ ការប្រកួត Champions League ត្រូវប្រើទម្រង់ថ្មី ក្រោយបង្កើនក្រុមពី៣២ ទៅ៣៦ក្រុម។ ក្នុងចំណោមក្រុមទាំង៣៦ ក្នុងមួយក្រុមៗមានការប្រកួត៨លើករៀងខ្លួនក្នុងវគ្គសន្សំពិន្ទុ ហើយក្រុមណាដែលបញ្ចប់ចំណាត់ថ្នាក់ពីលេខ១ ដល់លេខ៨ ទទួលបានកៅអីវគ្គ១៦ក្រុមស្វ័យប្រវត្តិ ស្របពេលក្រុមបញ្ចប់ពីលេខ៩ ដល់លេខ២៤ នឹងត្រូវបន្តប្រកួតជម្រុះ play-off ដើម្បីយក៨ក្រុមទៅបង្គ្រប់វគ្គ១៦ក្រុម។ ក្រុមដែលបញ្ចប់ពីចំណាត់ថ្នាក់ទី២៥ ដល់៣៦ នៅវគ្គសន្សំពិន្ទុ អស់ឱកាសប្រកួតបន្ត និងមិនបានកៅអី UEFA Euopa League នោះឡើយ។ អ្នកគាំទ្រភាគច្រើន លើកហេតុផលចម្បងដែលធ្វើឱ្យពួកគេធុញទ្រាន់ក្នុងការទស្សនាការប្រកួតវគ្គចែកពូលដូច្នេះថា៖«ទម្រង់ថ្មីបង្កើនចំនួនប្រកួតច្រើនមែន តែក្រុមត្រូវធ្លាក់មានតិច ដូច្នេះធ្វើឱ្យក្រុមខ្លាំងៗមានភាពងាយស្រួល ដែលធ្វើឱ្យពួកគេទុកជើងកីឡាករសំខាន់ៗ ឬប្រកួតមិនប្រឹង នៅវគ្គចែកពូល។ ទម្រង់ចាស់ទាក់ទាញជាង ព្រោះពួកគេត្រូវប្រឹងតាំងពីវគ្គចែកពូល»។ ការប្រកួតវគ្គសន្សំពិន្ទុជុំទី១ បានបញ្ចប់ ដោយ Bayern Munich ឈរកំពូលតារាងបណ្តោះអាសន្នក្រោយឈ្នះ Dinamo Zagreb ដល់ទៅ ៩-២ ស្របពេលក្រុមខ្លាំងអេស្ប៉ាញ Barcelona ចាញ់ Monaco ២-១។ ការប្រកួត ជុំទី២ នឹងចាប់ផ្តើមឡើងវិញនៅសប្តាហ៍ក្រោយ៕ អត្ថបទទាក់ទង UCL ប្តូរទម្រង់ថ្មី៖ ក្រុមនីមួយៗ មានការប្រកួត ជាមួយ៨ក្រុមផ្សេងទៀតក្នុងវគ្គសន្សំពិន្ទុ	អ្នកគាំទ្រកីឡាបាល់ទាត់ ចាប់ផ្តើមរិះគន់ទម្រង់ថ្មីនៃការប្រកួត UEFA Champions League នៅរដូវកាល ២០២៤-២៥។ ពួកគេលើកហេតុផលថា ទម្រង់ថ្មី ធ្វើឱ្យបាត់ភាពទាក់ទាញរបស់ក្រុម និងធ្វើឱ្យខូចអារម្មណ៍ក្នុងការទស្សនាការប្រកួតក្នុងវគ្គចែកពូល។
ឧបនាយករដ្ឋមន្រ្តី និងជារដ្ឋមន្រ្តីការបរទេសកម្ពុជា លោក សុខ ចិន្ដាសោភា បានចូលរួមថ្លែងសុន្ទរកថាប្រចាំឆ្នាំ នៅកិច្ចប្រជុំកំពូល UN Summit of the Future ក្នុងថ្ងៃទី២៣ ខែកញ្ញា ដោយផ្តោតសំខាន់ការការពារសន្តិភាព និងភាពតានតឹងភូមិសាស្រ្តនយោបាយ។ «សន្តិភាព និងសន្តិសុខអន្តរជាតិ កាន់តែមានភាពផុយស្រួយពីមួយថ្ងៃទៅមួយថ្ងៃ ស្របពេលភាពតានតឹងភូមិសាស្រ្តនយោបាយ នៅតែមានភាពក្តៅគគុក»។ ប្រមុខការទូតកម្ពុជា បានថ្លែងបែបនេះនៅក្នុងសុន្ទរកថាប្រមាណ៤នាទី។ ស្របពេលមានសង្រ្គាមនៅអ៊ុយក្រែន ភាពតឹនតឹងនៅសមុទ្រចិនខាងត្បូង និងជម្លោះនៅតំបន់មជ្ឈឹមបូព៌ា លោក សុខ ចិន្ដាសោភា បានទទូចឱ្យបណ្តាប្រទេសទាំងអស់ ប្រកាន់យកធម្មនុញ្ញអង្គការសហប្រជាជាតិ, គោរពច្បាប់អន្តរជាតិ ដែលជាឆ្អឹងខ្នងដ៏សំខាន់នៃសណ្តាប់ធ្នាប់ និងកិច្ចសហប្រតិបត្តិការអន្តរជាតិ។ ទោះមិនបានចង្អុលបង្ហាញពីជម្លោះណាមួយជាក់លាក់ លោករដ្ឋមន្រ្តីការបរទេស បានបន្តទទូចឱ្យប្រើប្រាស់វិធីសាស្រ្តការទូត និងការសម្របសម្រួលក្នុងការដោះស្រាយជម្លោះ។ ពាក់ព័ន្ធនឹងការកសាងសន្តិភាព លោក សុខ ចិន្ដាសោភា បានបញ្ជាក់ថា កម្ពុជា ដែលជាប្រទេសធ្លាប់ឆ្លងកាត់សង្គ្រាម បានបញ្ជូនកងការពារសន្តិភាពទៅបំពេញបេសសកម្មជិត ៩ពាន់នាក់ បើគិតចាប់តាំងពីឆ្នាំ២០០៦ មក។ កម្ពុជា ធ្លាប់បានបញ្ជូនកងកម្លាំងរបស់ខ្លួនទៅលីបង់, ស៊ីប, ម៉ាលី និងសាធារណរដ្ឋអាហ្រ្វិកកណ្តាលជាដើម។ តាមការបញ្ជាក់របស់លោករដ្ឋមន្រ្តីដែលផ្តល់តម្លៃលើសន្តិភាព កម្ពុជា បានសម្រេចជោគជ័យក្នុងការទទួលបានចំណាត់ថ្នាក់ល្អលើការអភិវឌ្ឍប្រកបដោយចីរភាព ជាពិសេសទាក់ទិននឹងការកាត់បន្ថយភាពក្រីក្រ, ការអប់រំប្រកបដោយសមភាព, សុខាភិបាល, ការបង្កើតការងារ និងការដោះស្រាយបញ្ហាបម្រែបម្រួលអាកាសធាតុជាដើម។ បន្ថែមពីនេះ រដ្ឋមន្រ្តីការបរទេសកម្ពុជា បានលើកឡើងពីបញ្ហាផ្សេងទៀតផងដែរដូចជា កិច្ខខិតខំរបស់កម្ពុជា ក្នុងការអភិវឌ្ឍធនធានមនុស្ស, ការគាំទ្រកិច្ចសហប្រតិបត្តិការពហុភាគី, ការអភិវឌ្ឍបច្ចេកវិទ្យា និងនវានុវត្តន៍ជាដើម៕	សន្តិភាព និងសន្តិសុខអន្តរជាតិ កាន់តែមានភាពផុយស្រួយ ស្របពេលភាពតានតឹងភូមិសាស្រ្តនយោបាយ នៅតែបន្តក្តៅគគុក។ ឧបនាយករដ្ឋមន្រ្តី និងជារដ្ឋមន្រ្តីការបរទេសកម្ពុជា លោក សុខ ចិន្ដាសោភា បានបញ្ជាក់បែបនេះ នាកិច្ចប្រជុំមហាសន្និបាតអង្គការសហប្រជាជាតិ (UN) ក្នុងថ្ងៃទី២៣ ខែកញ្ញា។
ក្នុងព្រះរាជសារនាថ្ងៃទី២៤ ខែកញ្ញានេះ ព្រះករុណា ព្រះមហាក្សត្រ មានព្រះរាជបន្ទូលទៀតថា៖«ពិធីបុណ្យនេះ បានបណ្តុះស្មារតីសាមគ្គីភាពជាតិ ស្រឡាញ់ ថែរក្សា ការពារទំនៀមទម្លាប់ ប្រពៃណី និងដើម្បីលើកកម្ពស់អរិយធម៌ជាតិខ្មែរយើង។»។ ព្រះមហាក្សត្រ បានបន្ថែមថា ពិធីបុណ្យកាន់បិណ្ឌ និងភ្ជុំបិណ្ឌ ក៏ជាឱកាសបានជួបជុំក្រុមគ្រួសារ សាច់ញាតិ ដែលកំពុងរស់នៅទីជិតឆ្ងាយ និងជួយទំនុកបម្រុងដល់ព្រះសង្ឃ ដែលគង់ចាំព្រះវស្សាផងដែរ។ នេះបើតាមព្រះរាជសារដដែល។ ប្រជាពលរដ្ឋខ្មែរ តែងប្រារព្ធពិធីបុណ្យកាន់បិណ្ឌ និងភ្ជុំបិណ្ឌ ចាប់ពីថ្ងៃ១រោច ដល់ថ្ងៃ១៥រោច ខែភទ្របទ។ នៅឆ្នាំនេះ ពិធីបុណ្យ ចាប់ផ្តើមពីថ្ងៃទី១៨ ខែកញ្ញា ដល់ថ្ងៃទី២ ខែតុលា៕	ព្រះករុណា ព្រះមហាក្សត្រ ព្រះបាទ សម្តេច ព្រះបរមនាថ នរោត្តម សីហមុនី ស្តេច មានព្រះរាជបន្ទូលថា ពិធីបុណ្យភ្ជុំបិណ្ឌ ជាពិធីបុណ្យប្រពៃណីជាតិ ដ៏មានសារសំខាន់ណាស់ សម្រាប់ប្រជារាស្ត្រខ្មែរ បានមកធ្វើបុណ្យទាន សម្តែងនូវកតញ្ញូចំពោះអ្នកមានគុណ និងឧទ្ទិសកុសលជូនបុព្វការីជន និងញាតិសន្តាន ដែលបានចែកឋានទៅ។ ព្រះរាជឱង្ការ ព្រះករុណា ធ្វើឡើងតាមរយៈព្រះរាជសារសាទរការប្រារព្ធពិធីបុណ្យកាន់បិណ្ឌ និងភ្ជុំបិណ្ឌ។
នៅក្នុងវេទិកានេះ ឧបនាយករដ្ឋមន្ត្រី និងជារដ្ឋមន្ត្រីក្រសួងមុខងារសាធារណៈ បន្តថា៖« លោក ហ៊ុន ម៉ានី លើកឡើងថា៖ «យើងអាចនិយាយបានថា ទំនាក់ទំនងរវាងប្រជាជននិងប្រជាជនកម្ពុជាចិន គឺជាគំរូនៃទំនាក់ទំនង ដែលបានជំរុញទាំងសេដ្ឋកិច្ច ទេសចរណ៍ និងវិស័យជាច្រើនទៀត ដែលធ្វើឱ្យប្រទេសទាំង២ រីកចម្រើនប្រកបដោយសុខសន្តិភាព។»។ ឆ្នាំ២០២៤ ជា«ឆ្នាំនៃការផ្លាស់ប្ដូរប្រជាជននិងប្រជាជន» រវាងកម្ពុជា និងចិន ហើយក៏ជាខួបលើកទី៦៦ នៃទំនាក់ទំនងការទូត រវាងប្រទេសទាំង២។ ទន្ទឹមនឹងការប្រារព្ធឆ្នាំផ្លាស់ប្តូរ ប្រជាជន ប្រទេសទាំង២ ក៏បានរៀបចំកម្មវិធី ព្រឹត្តិការណ៍ ដំណើរទស្សនកិច្ច រួមទាំងវេទិកាយុវជននានា ដើម្បីផ្សាភ្ជាប់ទំនាក់ទំនង និងផ្ដល់ផលប្រយោជន៍ផងដែរ។ សម្រាប់ប្រធានសហភាពសហព័ន្ធយុវជនកម្ពុជា ឆ្នាំនៃការផ្លាស់ប្ដូរ ប្រជាជននិងប្រជាជនកម្ពុជា-ចិន មិនត្រឹមតែជាព្រឹត្តិការណ៍មួយប៉ុណ្ណោះទេ ប៉ុន្តែសកម្មភាពផ្សារភ្ជាប់ទំនាក់ទំនងដ៏ល្អ ការរៀនសូត្រពីគ្នាទៅវិញទៅមក គំនិតច្នៃប្រឌិត និងនិរន្តរភាពទំនាក់ទំនងរវាងប្រជាជននិងប្រជាជនដ៏មានប្រសិទ្ធភាព។ ចំពោះវេទិកាកិច្ចសន្ទនាយុវជន និងព្រឹត្តិការណ៍ នានាដែលបានធ្វើឡើងក្នុងឆ្នាំផ្លាស់ប្តូរនេះ ជាផ្នែកដ៏សំខាន់ក្នុងការជំរុញកិច្ចសហប្រតិបត្តិការរវាងកម្ពុជា និងចិន ឱ្យកាន់តែជិតស្និទ្ធ។ លោក ហ៊ុន ម៉ានី លើកឡើងដូច្នេះ មុននឹងបន្តទៀតថា សហភាពសហព័ន្ធយុវជនកម្ពុជា និងសហព័ន្ធយុវជនចិន គ្រោងចុះអនុស្សារណៈយោគយល់គ្នាជាថ្មី ដើម្បីបន្តសកម្មភាពផ្លាស់ប្តូរចំណេះដឹង បទពិសោធន៍ផ្ដល់ ជាផលប្រយោជន៍សម្រាប់យុវជនក្នុងការអភិវឌ្ឍសមត្ថភាព និងជាកាតាលីករជំរុញការអភិវឌ្ឍរវាងប្រទេសទាំង២ដែរ៕	លោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា បានចាត់ទុកថាកិច្ចសហប្រតិបត្តិការរវាងប្រទេសកម្ពុជា និងចិន គឺជាគំរូនៃទំនាក់ទំនងអន្តរជាតិ ដែលបាន និងបន្តនាំមកនូវឧត្តមប្រយោជន៍ជាច្រើនសម្រាប់ប្រជាជននៃប្រទេសទាំង២។ លោក ហ៊ុន ម៉ានី ថ្លែងដូច្នេះ នៅក្នុងកិច្ចសន្ទនាយុវជន នៃឆ្នាំផ្លាស់ប្ដូររវាងប្រជាជនកម្ពុជា-ចិន ដែលធ្វើឡើងនៅថ្ងៃទី២៣ ខែកញ្ញា នៅរាជ្យបណ្ឌិតសភាកម្ពុជា។
បើតាមធនាគារពិភពលោក (World Bank) កញ្ចប់ថវិកាទាំង៨០លានដុល្លារនេះដែលកម្ពុជានឹងទទួលបាននេះ គឺសម្រាប់ជួយគាំទ្រដល់កិច្ចប្រឹងប្រែងរបស់គ្រឹះស្ថានឧត្តមសិក្សាសាធារណៈចំនួន៩ក្នុងការបណ្តុះបណ្តាលនិស្សិតរៀនឱ្យចប់ប្រកបដោយសមត្ថភាព និងក្នុងការផលិតការស្រាវជ្រាវនានា សម្រាប់រួមចំណែកដល់ការអភិវឌ្ឍសេដ្ឋកិច្ចរបស់ប្រទេស។ គម្រោងសម្រាប់អនុវត្តកញ្ចប់ថវិកានេះ មានរយៈពេល៦ឆ្នាំ។ តាមការរំពឹងទុករបស់ធនាគារពិភពលោក មាននិស្សិតប្រហែល៣,២ម៉ឺននាក់ ក្នុងនោះមានស្រី១,៣ម៉ឺននាក់ នឹងទទួលអត្ថប្រយោជន៍ពីការអនុវត្តសកម្មភាពនានារបស់កម្មវិធី ដែលរួមមាន ការអាប់ដេតកម្មវិធីសិក្សា, ការបណ្តុះបណ្តាលគ្រូឧទ្ទេស, និងការធ្វើឌីជីថលកម្មនៃយន្តការផ្តល់ការសិក្សាអប់រំ។ « គម្រោងនេះ ផ្តោតសំខាន់លើការលើកកម្ពស់គុណភាពនៃការរៀនសូត្រសម្រាប់និស្សិតនារី និងនិស្សិតមានពិការភាព និងលើការជួយគាំទ្រដល់ស្រី្តដែលជាគ្រូ ឬជាបុគ្គលិកនៅតាមមហាវិទ្យាល័យ»។ នេះជាការបញ្ជាក់របស់ធនាគារពិភពលោក ដែលគម្រោងនេះ ចាប់យកស្តង់ដារហេដ្ឋារចនាសម្ព័ន្ធធន់នឹងអាកាសធាតុ និងផ្តល់អាទិភាពដល់គម្រោងស្រាវជ្រាវ ទាក់ទងនឹងការប្រែប្រួលអាកាសធាតុ។ លោកស្រី ថាញ៉ា ម៉ៃយ័រ (Tania Meyer) ប្រធានគ្រប់គ្រងធនាគារពិភពលោកប្រចាំកម្ពុជា បានអះអាងថា ៖ « ការចូលរួមការវិនិយោគលើសុខភាព និងការអប់រំមូលដ្ឋាន ដែលជាមូលដ្ឋានគ្រឹះ សម្រាប់ការកសាងកម្លាំងពលកម្ម ប្រកបដោយផលិតភាព ការពង្រឹងគុណភាពអប់រំកម្រិតឧត្តម និងការរៀបចំបណ្តុះបណ្តាល ឱ្យបានច្រើននូវនិស្សិតបញ្ចប់ការសិក្សាដែលមានជំនាញខ្ពស់ នឹងអាចជួយកម្ពុជាក្នុងការបង្កើនភាពជឿនលឿន នៃធនធានមនុស្សសម្រាប់កំណើត និងការអភិវឌ្ឍប្រកបដោយបរិយាបន្ន»។ គម្រោងនេះ ជាកិច្ចបន្តពីវឌ្ឍនភាពយ៉ាងច្រើន ដែលក្រសួងអប់រំ យុវជន និងកីឡា សម្រេចបានកន្លងមក ក្នុងការកសាងសមត្ថភាពរបស់កម្ពុជា ដើម្បីឆ្លើយតបទៅនឹងតម្រូវការរបស់ទីផ្សារការងារ នៅក្នុងបរិបទបច្ចុប្បន្ន ដែលមានការវិវត្តប្រែប្រួលយ៉ាងឆាប់រហ័ស។ ទោះបីជាលទ្ធភាពទទួលបាន ការអប់រំឧត្តមបានកើនឡើងជាបណ្តើរៗក៏ដោយ ការធ្វើឱ្យប្រសើរឡើងនូវគុណភាព និងភាពពាក់ព័ន្ធនៃការអប់រំ និងការស្រាវជ្រាវ គឺជាកត្តាចាំបាច់ សម្រាប់ការកសាងសមត្ថភាពរបស់កម្ពុជា ដើម្បីឆ្លើយតបនូវតម្រូវការដែលកំពុងរីកចម្រើននៃទីផ្សារការងារ នៅក្នុងបរិយាកាសផ្លាស់ប្តូរយ៉ាងឆាប់រហ័ស។ បើតាមធនាគារពិភពលោក គម្រោងនេះ នឹងកសាងបន្ថែមលើភាពជោគជ័យ និងមេរៀនបទពិសោធន៍របស់គម្រោងដែលកំពុងដំណើរការ ដែលបានបង្កើនឱកាសសិក្សាសម្រាប់និស្សិតឧត្តមសិក្សាជាង ១២,៨ម៉ឺននាក់នៅកម្ពុជា។ ក្នុងចំណោមនោះ មានជាងពាក់កណ្តាល គឺជានារី តាមរយៈការបង្កើតកម្មវិធីសិក្សាចំនួន៦៧, ផ្តល់មូលនិធិទ្រទ្រង់គម្រោងស្រាវជ្រាវចំនួន៥៣ និងការបង្កើត ឬជួសជុលបន្ទប់ពិសោធន៍ចំនួន ១៤៧៕	(ភ្នំពេញ)៖ ក្រុមប្រឹក្សានាយកប្រតិបត្តិរបស់ធនាគារពិភពលោក សម្រេចអនុម័តផ្តល់ហិរញ្ញប្បទានចំនួន ៨០លានដុល្លារដល់កម្ពុជា ក្នុងការលើកកម្ពស់គុណភាពនៃការអប់រំ និងការស្រាវជ្រាវនៅកម្រិតឧត្តមសិក្សា ជាពិសេសផ្នែកវិទ្យាសាស្ត្រ, បច្ចេកវិទ្យា, វិស្វកម្ម និងគណិតវិទ្យា (STEM)។ នេះយោងតាមសេចក្តីប្រកាសព័ត៌មានរបស់ធនាគារពិភពលោក នាថ្ងៃទី២៣ ខែកញ្ញា ដែលមូលនិធិសម្រាប់គម្រោងនេះ បានមកពីសមាគមអភិវឌ្ឍន៍អន្តរជាតិ (IDA) ជាអង្គភាពផ្តល់ប្រាក់កម្ចីសម្បទាន របស់ធនាគារពិភពលោក សម្រាប់បណ្តាប្រទេសមានចំណូលទាប។
ក្នុងជំនួបរវាងរដ្ឋមន្ត្រីការបរទេសចិន និងជប៉ុនបានធ្វើឡើងនៅទីក្រុងញូវយ៉កនៅខាងក្រៅសម័យប្រជុំមហាសន្និបាតអង្គការសហប្រជាជាតិ លោក វ៉ាង យី បានជួបជាមួយរដ្ឋមន្ត្រីការបរទេសជប៉ុនលោកស្រី យូកូ កាមីកាវ៉ា តាមសំណើរបស់ភាគីជប៉ុន។ ថ្លែងពីទៅក្រុងវ៉ាស៊ីនតោន លោក យី បានសន្យាថា ចិននឹងស៊ើបអង្កេត ហើយដោះស្រាយការវាយប្រហារលើនិស្សិតជប៉ុននៅទីក្រុងស៊ិនជិនទៅតាមច្បាប់ ព្រមទាំងធានាសុវត្ថិភាពពលរដ្ឋបរទេសទាំងអស់នៅក្នុងប្រទេសនេះតាមច្បាប់។ លោកបានអំពាវនាវភាគីជប៉ុនមើលឧបទ្ទវហេតុនេះ «ដោយស្ងប់ស្ងាត់ និងសមហេតុផល» ចៀសវាងលើកបញ្ហានេះ ធ្វើជារឿងនយោបាយ និងពង្រីកកាន់ធំ។ ផ្អែកលើទំនាក់ទំនងទ្វេភាគីលោក យី រំពឹងថា ជប៉ុន និងចិន នឹងចាប់យកទិសដៅត្រឹមត្រូវនៃទំនាក់ទំនងរបស់ប្រទេសទាំងពីរ អនុវត្តការឯកភាពគ្នារវាងមេដឹកនាំនៃភាគីទាំងពីរ ព្រមទាំងជំរុញការអភិវឌ្ឍន៍ទំនាក់ទំនងចិន-ជប៉ុនឱ្យកាន់តែល្អ និងស្ថិរភាព។ មុនជំនួបថ្នាក់រដ្ឋមន្រ្តីការបទេសភាគីទាំងពីរ នាថ្ងៃដដែលអនុរដ្ឋមន្ត្រីការបរទេសចិន លោក Sun Weidong ក៏បានជួបមន្រ្តីជប៉ុន លោក Tsuge Yoshifumi នៅទីក្រុងប៉េកាំងដែរ។ លោក Weidong បានសម្ដែងការសោកស្ដាយ និងចូលរួមរំលែកទុក្ខចំពោះមរណភាពរបស់និស្សិតប្រុសជនជាតិជប៉ុននៅទីក្រុងស៊ិនជិនដោយលោកសង្កត់ធ្ងន់ថា ចិននឹងបន្តចាត់វិធានការប្រកបដោយប្រសិទ្ធភាព ដើម្បីធានាសុវត្ថិភាពរបស់និស្សិតបរទេសនៅក្នុងប្រទេសនេះ។ លោក Sun Weidong ក៏បានសម្តែងនូវការព្រួយបារម្ភយ៉ាងខ្លាំងអំពីចំណាត់ការទាក់ទងនឹងចិនរបស់មេដឹកនាំជប៉ុន និងអាម៉េរិក អំឡុងកិច្ចប្រជុំនៅក្នុងកិច្ចប្រជុំកំពូលនៃក្រុមQUAD រួមមានអាម៉េរិក ជប៉ុន ឥណ្ឌា និងអូស្ត្រាលី។ លោកបានជំរុញឱ្យទីក្រុងតូក្យូមានការប្រុងប្រយ័ត្នចំពោះការប្រើប្រាស់ពាក្យសម្ដី និងសកម្មភាពនានា។ បន្ទាប់ពីមានឧបទ្ទេវហេតុចាក់សម្លាប់សិស្សប្រុសអាយុ ១០ឆ្នាំនៅទីក្រុងស៊ិនជិនកាលពីសប្តាហ៍មុន នាយករដ្ឋមន្ត្រីជប៉ុន លោក ហ៊្វូមីអូ គីស៊ីដា បានស្នើឱ្យចិនពន្យល់ និងជំរុញឱ្យប្រទេសនេះការពារសុវត្ថិភាពពលរដ្ឋជប៉ុន។ ក្រសួងការបរទេសចិនបានឲ្យដឹងថា ឪពុកម្តាយរបស់ជនរងគ្រោះជាពលរដ្ឋមានសញ្ជាតិទាំងជប៉ុន និងចិន។ ប៉ូលិសបានចាប់ខ្លួនបុរសអាយុ៤៤ឆ្នាំម្នាក់ដោយចោទប្រកាន់ថា បានចាក់សម្លាប់ក្មេងប្រុសនោះ៕	រដ្ឋមន្ត្រីការបរទេសចិន លោក វ៉ាង យី នៅថ្ងៃទី២៣ ខែកញ្ញា បានសន្យាជាមួយសមភាគីជប៉ុន ស៊ើបអង្កេតករណីចាក់សម្លាប់ក្មេងប្រុសម្នាក់នៅទីក្រុងស៊ិនជិន ហើយបានអំពាវនាវឲ្យជប៉ុនរក្សាភាពស្ងប់ស្ងាត់ និងចៀសវាងបង្កទៅជារឿងនយោបាយ។
កីឡាគុនចម្រុះ ទើបតែមានសន្ទុះកើនឡើង នារយៈពេលប្រមាណ ៣ឆ្នាំចុងក្រោយនេះ ស្របពេលវិស័យកីឡាប្រដាល់គុនខ្មែរ កាន់តែរីកធំធាត់ឡើងខ្លាំងពីមួយជំហ៊ាន ទៅមួយជំហ៊ាន។ តែយ៉ាងណាក៏ដោយ ប្រភេទកីឡាគុនល្បុក្កតោ និងយុទ្ធក្រមខម នៅមានកម្រិតនៅឡើយ។ រំលឹកទៅអំឡុងទសវត្សរ៍ឆ្នាំ ២០០០ និង ២០១០ លើប្រភេទកីឡាប្រដាលសេរី មានកីឡាករលំដាប់កំពូលមួយដែលមានភាពល្បីល្បាញខ្លាំងជំនាន់នោះ គឺលោក អេ ភូថង។ ស្តែងអំពីសមត្ថភាពរបស់លោក អេ ភូថង ដែលជាកីឡាករ មានល្បិចក្បាច់ស្នៀត បច្ចេកទេសពិសេសៗ ក្នុងការផ្តួលដៃគូលើសង្វៀន។ លើសពីនេះការផ្តួល ដៃគូជាជនជាតិបរទេស តាមរយៈសមត្ថភាព បានធ្វើឱ្យអ្នកគាំទ្រ និងមហាជនជាច្រើនស្ងប់ស្ងែង និងលើកតម្កើង លោក អេ ភូថង។ ជំនាន់នោះទៀតសោត លោក អេ ភូថង ដែលមានរហស្សនាមកែងឆេះ ជង្គង់ហោះ ក៏ត្រូវបានមហាជនចាត់ទុក ថាជាស្តេចប្រដាល់សេរីខ្លាំងពូកែមួយរូប។ ប៉ុន្តែងាជាស្រេចប្រដាល់នេះត្រូវបានអ្នកគាំទ្រតែងយកទៅនិយាយផ្តល់នាមឱ្យតៗគ្នា ប៉ុន្តែមិនមែនជាការតែងតាំង ឬក៏ជាការផ្តល់រហស្សនាមផ្លូវការពីសំណាក់សហព័ន្ធកីឡាប្រដាល់សេរី នៅជំនាន់នោះឡើយ។ ទោះជាយ៉ាងណា កីឡាប្រដាល់សេរី ហាក់បីធ្លាក់ប្រជាប្រិយភាពខ្លាំង អំឡុង ២-៣ឆ្នាំ មុនពេលព្រឹត្តិការណ៍កីឡាស៊ីលើកទី៣២ ដែលកម្ពុជាធ្វើជាម្ចាស់ផ្ទះ មុនពេល ងើបឈរល្បីល្បាញខ្លាំងឡើងវិញ នៅពេលមានភាពចម្រូងចម្រាសអំពីភាពស្រដៀងគ្នាទៅនឹងកីឡាករប្រដាល់មួយថៃ (Muay Thai) អំឡុងពេលស៊ីហ្គេមលើកទី៣២មកដល់។ នៅពេលមានភាពចម្រូងចម្រាសខ្លាំង សហព័ន្ធកីឡាប្រដាល់ ក៏ដូចជាគណៈគ្រប់គ្រងកីឡារបស់កម្ពុជា បានសម្រេចចិត្តផ្លាស់ប្តូរឈ្មោះកីឡាករប្រដាល់សេរី ទៅជាកីឡាប្រដាល់គុនខ្មែរ ដើម្បីផ្សារភ្ជាប់ឱ្យក្លាយជាកីឡា ដែលមានជាប់ទាក់ទងទៅនឹងប្រវត្តិសាស្ត្រ និងអត្តសញ្ញាណជាតិខ្មែរ។ នៅចន្លោះពេលដែលកីឡាប្រដាលគុនខ្មែរ ធ្លាក់ប្រជាប្រិយភាព ពេលនោះក៏គ្មានកីឡាករណាម្នាក់ បានបង្ហាញភាពលេចធ្លោរខ្លាំងនោះឡើយ បើធៀបទៅនឹងជំនាន់លោក អេ ភូថង។ ហេតុអ្វីបានជាគណៈកម្មាធិការប្រតិបត្តិរៀបចំការប្រកួតយុទ្ធគុនចម្រុះ បង្ហាញពីគោលបំណងចង់តែងតាំងស្តេចប្រដាល់យុទ្ធគុនចម្រុះខ្មែរបុរាណ រៀងរាល់ ១០ឆ្នាំម្តង នាសម័យកាលបច្ចុប្បន្ន? ស្ថិតក្នុងកិច្ចសម្ភាស នៅកម្មវិធីសន្និសីទសារព័ត៌មាន និងវគ្គបណ្តុះបណ្តាលអាជ្ញាកណ្តាលចៅក្រម ប្រកួតកីឡាយុទ្ធគុនចម្រុះខ្មែរបុរាណ ពានរង្វាន់សម្តេចធិបតី នៅទីស្នាក់ការ NOCC ថ្ងៃទី២៣ ខែកញ្ញា លោក លោក វ៉ាត់ ចំរើន បានបង្ហាញអំពីគោលបំណងស្នើសុំគោលការណ៍ពីសម្តេចនាយករដ្ឋមន្ត្រីកម្ពុជា ក្នុងការចាត់ចែងតែងតាំងស្តេចប្រដាល់យុទ្ធគុនចម្រុះបុរាណខ្មែរ រៀងរាល់ ១០ឆ្នាំម្តង ដើម្បីជួយលើកស្ទួយ និងតំណាងឱ្យគុនចម្រុះទាំងអស់របស់កម្ពុជា។ គោលបំណងនៃការតែងតាំងស្តេចប្រដាល់យុទ្ធគុនចម្រុះបុរាណខ្មែរ ព្រោះតែប្រទេសកម្ពុជាចង់បានបុគ្គល គំរូណាម្នាក់នៅក្នុងវិស័យកីឡាយុទ្ធគុនចម្រុះនេះ ក្នុងការឈរធ្វើជាតំណាងឱ្យមហាជនបានស្គាល់កាន់តែខ្លាំង ដើម្បីលើកតម្កើងកីឡាយុទ្ធគុន និងព្រមទាំងជាទូតសុច្ឆន្ទៈក្នុងការបង្ហាញអំពីយុទ្ធគុនចម្រុះជាតិខ្មែរឱ្យល្បីល្បាញខ្លាំងនៅលើឆាកអន្តរជាតិ។ បុគ្គលល្បីល្បាញ និងមានគំរូវិរភាពលើផ្នែកអ្វីមួយ តែងតែជំរុញទឹកចិត្តដល់អ្នកគាំទ្រ ឬមនុស្សជុំវិញឱ្យធ្វើរឿងរ៉ាវតាមខ្លួន ដើម្បីសម្រេចតាមគោលដៅដែលបុគ្គលគំរូនោះធ្លាប់ឆ្លងកាត់ និងធ្វើបានជោគជ័យ។ គោលបំណងធំផ្សេងទៀតគឺការស្វែងរកជនគំរូ ក្នុងការផ្សព្វផ្សាយកីឡាយុទ្ធគុនចម្រុះបុរាណខ្មែរគ្រប់ប្រភេទឱ្យកាន់តែផុសផុលខ្លាំង ទៅលើស្រទាប់មហាជនគ្រប់វ័យ។ លោក វ៉ាត់ ចំរើន បាននិយាយក្នុងកិច្ចសម្ភាសដូច្នេះថា៖«នៅក្នុងពេល១០ឆ្នាំម្តង យើងនឹងមានស្តេចប្រដាល់យុទ្ធគុនខ្មែរបុរាណម្នាក់ ដែលយើងត្រូវលើកតម្កើង ឱ្យក្លាយជាទូតសុច្ឆន្ទៈរបស់យុទ្ធគុនចម្រុះខ្មែរ។ ចំណុចនេះជាចំណុចសំខាន់មួយ ដែលយើងគ្រប់គ្នាចង់បានជនគំរូមួយរូប ដែលមានលក្ខណៈពិសេស អាចជួយជ្រោមជ្រែង រុញយុទ្ធគុនចម្រុះបុរាណខ្មែរ ឱ្យកាន់តែផុសផុលឡើងខ្លាំងបន្ថែមទៀត។»។ ជាឧទាហរណ៍ ប្រទេសមួយចំនួនក្នុងតំបន់អាស៊ាន ដូចថៃ មានស្តេចប្រដាល់មួយរូបតំណាងឱ្យកីឡាប្រដាល់មួយថៃ (Muay Thai) គឺកីឡាករ Buakaw Banchamet និងនៅហ្វីលីពីនមានកីឡាករប្រដាល់លំដាប់ពិភពលោក លោក Manny Pacquiao ដែលតំណាងជាស្តេចប្រដាល់មួយរូប។ កីឡាករប្រដាល់ទាំង ២ ត្រូវបានប្រទេស និងសហព័ន្ធកីឡាប្រដាល់ពួកគេ ផ្តល់រហស្សនាមជាស្តេចប្រដាល់ប្រចាំប្រទេស ដើម្បីធ្វើជាតំណាង។ ប្រាកដណាស់តួនាទីជាស្តេចប្រដាល់ បានធ្វើឱ្យមនុស្សជាច្រើនទាំងក្នុងស្រុក និងក្រៅស្រុក បានស្គាល់ពួកគេខ្លាំងឡើង ហើយស្គាល់អំពីប្រភេទនៃកីឡាប្រដាល់ទាំងនោះ។ តើកីឡាករបែបណាដែលស័ក្តិសមឈរក្នុងនាមជាស្តេចប្រដាល់យុទ្ធគុនចម្រុះកម្ពុជា? កីឡាករទាំងនោះត្រូវទាមទារលក្ខខណ្ឌអ្វីខ្លះ និងមានសមត្ថភាពបែបណាខ្លះ? កីឡាករដែលត្រូវទទួលបានការតែងតាំងជាស្តេចប្រដាល់យុទ្ធគុនបុរាណខ្មែរ គឺមិនត្រឹមតែជាកីឡាករមានភាពជោគជ័យក្នុងការប្រកួត ការឈ្នះខ្សែក្រវ៉ាត់ មេដាយ ឬពានរង្វាន់តែមួយមុខនោះទេ ប៉ុន្តែទាមទារខ្លាំងថែមទៀតលើកីឡាករមានចរិតល្អ ក្រមសីលធម៌ល្អ អាកប្បកិរិយាសមសួន។ ត្រង់ចំណុចនេះ លោក វ៉ាត់ ចំរើន បានសង្កត់ធ្ងន់ថា គណៈកម្មាធិការប្រតិបត្តិនឹងត្រួតពិនិត្យទៅលើលក្ខណៈវិនិច្ឆ័យ ក្រមសីលធម៌ ការរស់នៅប្រចាំថ្ងៃ សមត្ថភាព អត្តចរិតរបស់កីឡាករ ដែលត្រូវតែងតាំងជាស្តេចប្រដាល់យុទ្ធគុនចម្រុះបុរាណខ្មែរ។ «យើងនឹងប្រើប្រាស់របៀបនៃការកំណត់ ដែលគេហៅថាលក្ខខណ្ឌវិនិច្ឆ័យទៅលើស្តេចយុទ្ធគុនចម្រុះបុរាណខ្មែរ ១០ឆ្នាំ ម្តងនេះ។ យើងនឹងពិនិត្យ ចាប់តាំងពីក្រមសីលធម៌របស់ស្តេចយុទ្ធគុនរបស់យើង។ ក្នុងអំឡុងពេល ១០ឆ្នាំ គាត់នឹងត្រូវមានការរស់នៅដោយមានឥរិយាបថ ក្រមសីលធម៌ អត្តចរិតរស់នៅរបស់គាត់បែបមិច។ និយាយជារួមគឺយើងដាក់លក្ខខណ្ឌសម្រាប់បុគ្គលដែលត្រូវតែងតាំងជាស្តេចប្រដាល់យុទ្ធគុនចម្រុះបុរាណខ្មែរនោះតែម្តង ក្នុងរយៈពេល ១០ឆ្នាំ ដោយគាត់ត្រូវតែថែរក្សាកិត្តិនាម កេរ្តិ៍ឈ្មោះរបស់គាត់រហូត នៅពេលដែលយើងជ្រើសរើសរួច។»។ នេះបើតាមសម្តីរបស់លោក វ៉ាត់ ចំរើន។ ក្រៅពីនេះ ការជ្រើសរើសកីឡាករដែលស័ក្តិសមនឹងក្លាយជាស្តេចប្រដាល់យុទ្ធគុនចម្រុះបុរាណខ្មែរ គឺមើលទៅលើកម្រិតសមត្ថភាព បច្ចេកទេសល្អ ក្រមសីលធម៌ខ្ពស់ ភាពជោគជ័យ ការចេះរាល់យុទ្ធគុនខ្មែរ ការចែករំលែកបទពិសោធន៍បង្វឹកទៅកាន់មនុស្សដទៃ និងការគាំទ្រកោតសរសើរខ្លាំងពីសំណាក់មហាជនផងដែរ។ បច្ចុប្បន្ននេះ! តើកីឡាកររូបណាដែលស័ក្តិសមនឹងទទួលបានងាជាស្តេចប្រដាល់យុទ្ធគុនចម្រុះបុរាណខ្មែរ?៕	លោក វ៉ាត់ ចំរើន អគ្គលេខាធិការគណកម្មាធិការអូឡាំពិកកម្ពុជា (NOCC) បានប្រាប់អ្នកកាសែតថា កម្ពុជានឹងមានការតែងតាំងឱ្យមានស្តេចប្រដាល់គុនចម្រុះបុរាណខ្មែរ នៅរៀងរាល់ ១០ឆ្នាំម្តង។ តើមូលហេតុអ្វីទើបបានជាគណៈគ្រង់គ្រងកីឡាកម្ពុជា មានគំនិតផ្តួចផ្តើមក្នុងការតែងតាំងស្តេចប្រដាល់យុទ្ធគុនចម្រុះនេះឡើង?
ប្រធានាធិបតីឥណ្ឌូណេស៊ី លោក ចូកូ វីដូដូ និងប្រធានាធិបតីជាប់ឆ្នោត លោក ប្រាបូវ៉ូ សូប៊ីយ៉ាន់តូ បានអនុម័តបង្កើតកងកម្លាំងប្រព័ន្ធអ៊ីនធឺណិត ដើម្បីទប់ស្កាត់ការជ្រៀតជ្រែក តាមប្រព័ន្ធអនឡាញរបស់ចោរបច្ចេកវិទ្យាពីបរទេស។ កាលពីខែមិថុនា ការិយាល័យរដ្ឋាភិបាលឥណ្ឌូណេស៊ីជាង៤០កន្លែង រងការវាយប្រហារលើប្រព័ន្ធទិន្នន័យ ដែលបណ្ដាលឱ្យមានការរអាក់រអួលលើសេវាកម្មអន្តោប្រវេសន៍ និងបញ្ហាជើងហោះហើរអស់ជាច្រើនថ្ងៃ។ លោក Hadi Tjahjanto រដ្ឋមន្ត្រីសម្របសម្រួលកិច្ចការនយោបាយ ច្បាប់ និងសន្តិសុខឥណ្ឌូណេស៊ី បានថ្លែងផ្ដល់ព័ត៌មានបន្ថែមពីលក្ខណៈរបស់កងកម្លាំងថ្មីនេះ ក្នុងឱកាសកិច្ចប្រជុំក្នុងរដ្ឋសភា ក្នុងថ្ងៃទី២៣ ខែកញ្ញា។ «កងកម្លាំងកាពារប្រព័ន្ធអ៊ីនធឺណិត នឹងទទួលបន្ទុកលើប្រតិបត្តិការចិត្តសាស្ត្រ ដោយគ្រប់គ្រងអារម្មណ៍មនុស្ស ដើម្បីយកឈ្នះលើសង្គ្រាមប្រភេទថ្មីនេះ»។ លោក Tjahjanto បានបញ្ជាក់បែបនេះ។ រដ្ឋមន្រ្តីរូបនេះ បានបន្តថា កម្លាំងសន្តិសុខជាតិថ្មីនេះសំខាន់ណាស់ ក្នុងការទប់ស្កាត់ការជ្រៀតជ្រែកពីក្រៅប្រទេស ដែលវាជាយុទ្ធសាស្រ្តថ្មីក្នុងសង្គ្រាមសម័យទំនើប។ នេះបើតាមការចុះផ្សាយរបស់ទូរទស្សន៍ CNA។ យ៉ាងណាក៏ដោយ ការអនុម័តបង្កើតកម្លាំងថ្មីនេះ ត្រូវបានមន្ត្រីឥណ្ឌូណេស៊ីបង្ហាញក្តីបារម្ភ ដ្បិតវាត្រូវការថវិកាច្រើន និងឧបករណ៍គ្រប់គ្រាន់ដើម្បីដំណើរការ។ ប្រសិនបើខ្វះលុយ និងឧបករណ៍កងកម្លាំងទី៤របស់ឥណ្ឌូណេស៊ីមួយនេះ មិនអាចដំណើរការបានល្អឡើយ។ លោក Lodewijk Freidrich Paulus អនុប្រធានរដ្ឋសភាឥណ្ឌូណេស៊ី បាននិយាយថាគម្រោង នឹងជួបបញ្ហាខ្វះខាតហិរញ្ញវត្ថុ ដែលធ្វើឱ្យអង្គភាពសន្តិសុខថ្មីនេះ ជួបការខ្វះខាតធនធានមនុស្ស និងគ្រឿងបច្ចេកវិទ្យាទំនើបៗសម្រាប់ដំណើរការ៕	ឥណ្ឌូណេស៊ី បានបង្កើតកងសន្តិសុខប្រព័ន្ធអ៊ីនធឺណិត ដើម្បីរារាំងការវាយប្រហារតាមប្រព័ន្ធអ៊ីនធឺណិតពីក្រៅប្រទេស។ នេះបើតាមការបញ្ជាក់របស់រដ្ឋមន្រ្តីឥណ្ឌូណេស៊ី នៅថ្ងៃទី២៣ ខែកញ្ញា។ ការបង្កើតកម្លាំងថ្មី គឺដើម្បីឆ្លើយតបនឹងហានិភ័យប្រព័ន្ធទិន្នន័យ ព្រោះទើបរងការវាយប្រហារតាមអ៊ីនធឺណិត។
នេះបើតាមការលើកឡើងរបស់លោក ថោន ខុន ប្រធានគណៈកម្មាធិការចំពោះកិច្ច និងជាប្រធានគណៈកម្មាធិការជាតិអូឡាំពិកកម្ពុជា (NOCC) នៅថ្ងៃទី២៣ ខែកញ្ញា។ ការ លើកឡើងរបស់លោក ថោង ខុន ធ្វើឡើងនៅក្នុងសន្និសីទសារព័ត៌មាន និងវគ្គបណ្តុះបណ្តាល អាជ្ញាកណ្តាល ចៅក្រម សម្រាប់ការប្រកួតកីឡាយុទ្ធគុនចម្រុះបុរាណខ្មែរ ពានរង្វាន់សម្តេចធិបតី លើកទី១ ឆ្នាំ ២០២៤ នៅតីស្នាក់ការគណៈកម្មាធិការជាតិអូឡាំពិក NOCC ថ្ងៃទី២៣ ខែកញ្ញា។ ក្នុងសន្និសីទសារព័ត៌មាន និងវគ្គបណ្តុះបណ្តាល អាជ្ញាកណ្តាល ចៅក្រម លោក ថោង ខុន ប្រធានគណៈកម្មាធិការ NOCC បញ្ជាក់ថា ការបង្កើតគណៈកម្មការស្រាវជ្រាវគម្ពីរអាថ៌ កំបាំងយុទ្ធគុនដូនតាខ្មែរ គឺជាគំនិតផ្តួចផ្តើមពីសម្តេច ហ៊ុន ម៉ាណែត ផ្ទាល់តែម្តង។ សម្តេច ហ៊ុន ម៉ាណែត ក៏បានផ្តើមគំនិតឱ្យរៀបចំការប្រកួតកីឡាយុទ្ធគុនចម្រុះខ្មែរបុរាណ លើកដំបូងក្នុងឆ្នាំ ២០២៤ ដើម្បីលើកស្ទួយវិស័យកីឡាយុទ្ធគុនខ្មែរបុរាណ ឱ្យមានសកម្មភាពផុសផុល។ «ក្រៅពីការប្រកួតកីឡាយុទ្ធគុនចម្រុះខ្មែរបុរាណ សម្តេចនាយករដ្ឋមន្ត្រី បានបង្កើតគណៈកម្មការសម្រាប់សិក្សាស្រាវជ្រាវ នូវក្បាច់គុនបុរាណខ្មែរ ដែលមានឈ្មោះថាគណៈកម្មការស្រាវជ្រាវគម្ពីរអាថ៌កំបាំងយុទ្ធគុនបុរាណដូនតាខ្មែរ ហើយនេះគឺជាក្រុមជំនុំ ជាក្រុមសិក្សាស្រាវជ្រាវអំពីប្រវត្តិ និងទស្សនវិជ្ជាយុទ្ធគុនបុរាណខ្មែរ ដើម្បីចងក្រង អភិរក្សក្បាច់គុនខ្មែរ។»។ នេះបើតាម លោក ថោង ខុន។ ប្រធានគណៈកម្មាធិការចំពោះកិច្ចរូបនេះ បានអះអាងបន្ថែមទៀតថា ការស្រាវជ្រាវទៅលើក្បាច់គុនបុរាណរបស់ដូនតាខ្មែរ ដើម្បីចងក្រងទុកថែរក្សាទុក គឺទាមទារឱ្យមានការចុះស្រា វជ្រាវទៅដល់មូលដ្ឋានដោយផ្ទាល់ នៅតាមតំបន់ភូមិ ស្រុក ខេត្តនានា ដែលធ្លាប់មានជាប់ពាក់ព័ន្ធទៅនឹងប្រវត្តិក្បាច់គុនបុរាណខ្មែរ ក៏ដូចជាមនុស្សវ័យចាស់ជំនាន់ដើមដែលធ្លាប់ហាត់រៀននូវក្បាច់គុនទាំងនេះផងដែរ។ លោក ថោង ខុន បានសង្កត់ធ្ងន់ត្រង់ចំណុចនេះថា វប្បធម៌ក្បាច់គុនដែលមានតម្លៃខ្លាំងមិនអាចកាត់ថ្លៃបាន រួមទាំងវប្បធម៌ដទៃផ្សេងទៀត គឺតែងតែកើតចេញពីវប្បធម៌តាមសហគម ដែលមនុស្សធ្លាប់តែសិក្សារៀនសូត្រតៗគ្នាមក ហើយជាពិសេសវប្បធម៌រស់ ដែលស្ថិតជាប់នៅតាមចិត្តគំនិតរបស់មនុស្សចាស់ពីដើម និងមានជីវិតរស់នៅ មកដល់បច្ចុប្បន្ន។ ការសិក្សាស្រាវជ្រាវទាក់ទងនឹងគម្ពីរអាថ៌កំបាំងយុទ្ធគុនខ្មែរ មិនត្រឹមតែមានការចុះស្វែងយល់សិក្សា គាស់រំលេចឡើងវិញនៅតាមតំបន់ភូមិស្រុកក្នុងប្រទេសកម្ពុជាតែមួយមុខនោះទេ ប៉ុន្តែការស្រាវជ្រាវក៏នឹងធ្វើឡើងនៅតាមតំបន់ក្រៅប្រទេសកម្ពុជា ដែលជាអតីតទឹកដីខ្មែរ ហើយថែមជាប់ទាក់ទងទៅ នឹងប្រវត្តិអតីតអាណាចក្រខ្មែរ។ ការស្រាវជ្រាវនៅតំបន់ក្រៅប្រទេសកម្ពុជា ក៏រួមមានស្ថិតនៅទឹកដីកម្ពុជាក្រោម ខេត្តត្រាតប្រទេសថៃ ប្រទេសឡាវ និងនៅតំបន់ក្បែរប្រទេសមីយ៉ាន់ម៉ាជាដើម។ លើសពីនេះទៅទៀត តាមការបញ្ជាក់របស់លោក វ៉ាត់ ចំរើន ប្រធានគណៈកម្មាធិការប្រតិបត្តិរៀបចំការប្រកួតកីឡាយុទ្ធគុនចម្រុះបុរាណខ្មែរ ពានរង្វាន់សម្តេចធិបតី គណៈកម្មការស្រាវជ្រាវគម្ពីរអាថ៌កំបាំង ក៏នឹងស្រាវជ្រាវអំពីយុទ្ធមន្ត ដូនតាខ្មែរធ្លាប់បានប្រើប្រាស់ ជាវិធីការពារខ្លួននិងនៅពេលប្រយុទ្ធ សម្រាប់អមជាជំនួយជាមួយនឹងក្បាច់គុន។ យុទ្ធមន្តគឺពាក្យចងក្រងជារបៀបសម្រាប់សូត្រសែកស្តោះផ្លុំ ជាបាលី វេត ឬជាអាគម ដែលមនុស្សជំនាន់មុនប្រើប្រាស់សូត្រស្តោះលើដងខ្លួន ដៃជើង បញ្ចុះលើសាក់យ័ន្ត លើអាវុធ នៅពេលត្រូវធ្វើសឹកចម្បាំង ឬក៏ការប្រយុទ្ធគ្នាដោយប្រើក្បាច់គុន៕	សម្តេច ហ៊ុន ម៉ាណែត នាយករដ្ឋមន្ត្រីកម្ពុជា បានសម្រេចបង្កើតគណៈកម្មការស្រាវជ្រាវគម្ពីរអាថ៌កំបាំងយុទ្ធគុនដូនតាខ្មែរ ដើម្បីគាស់រំលេចដួងព្រលឹងក្បាច់គុនបុរាណខ្មែរឱ្យងើបឡើងវិញ និងចងក្រងទុកជាឯកសារសម្រាប់មនុស្សជំនាន់ក្រោយបានស្វែងយល់។
កម្មវិធី«ភ្ជុំបិណ្ឌវេចនំជុំញាតិ» រៀបចំឡើងដើម្បីចូលរួមចំណែក ថែរក្សាទំនៀមទម្លាប់ ប្រពៃណី ដ៏ល្អផូរផង់របស់ដូនតាខ្មែរ ជាមួយនឹងកម្មវិធីអមជាច្រើនទៀតដូចជា ការរៀនបត់ផ្កាឈូក ក្រងផ្កាម្លិះ ការសម្តែងចាប៉ីដងវែង ស្មូត្រកំណាព្យ ចូលរួមបណ្តែតប្រទីប និងការស្វែងយល់បន្ថែមអំពីសង្ឃសព្ទជាដើម។ សហភាពសហព័ន្ធយុវជនកម្ពុជា បញ្ជាក់នៅទំព័រហ្វេសប៊ុកដូច្នេះថា៖ «កម្មវិធីនេះនឹងក្លាយជាវេទិកាជួបជុំញាតិមិត្តដោយស្នាមញញឹម និងដើម្បីស្វែងយល់អំពីរបៀបនៃការវេចនំ អន្សមរបស់ខ្មែរ ក្នុងការចូលរួមថែរក្សាទំនៀមទម្លាប់ ប្រពៃណីតាំងពីយូរលង់ណាស់ មកហើយ។»។ គួររំឭកថាសហភាពសហព័ន្ធយុវជនកម្ពុជា ក៏ធ្លាប់រៀបចំកម្មវិធីវេចនំអន្សមជុំគ្នា បែបនេះម្តងដែរ នៅអំឡុងខែកញ្ញា ឆ្នាំ២០២២ ពោលគឺនៅមុនពិធីបុណ្យកាន់បិណ្ឌ និងភ្ជុំបិណ្ឌនេះដែរ៕	សហភាពសហព័ន្ធយុវជនកម្ពុជា នឹងរៀបចំកម្មវិធី «ភ្ជុំបិណ្ឌវេចនំជុំញាតិ» រយៈពេល២ថ្ងៃ គឺថ្ងៃទី២៨-២៩ ខែកញ្ញា នៅក្នុងបរិវេណវត្តនិគ្រោធវ័ន ឬវត្តគល់ទទឹង ដែលស្ថិតនៅភូមិកោះក្របី សង្កាត់ព្រែកថ្មី ខណ្ឌច្បារអំពៅ រាជធានីភ្នំពេញ។
អាម៉េរិក នឹងត្រូវប្រកួតចាប់ពីថ្ងៃទី១៨ ខែវិច្ឆិកា តាមរូបមន្តការប្រកួតវគ្គ ៨ក្រុម ហើយក្រុមនីមួយៗនឹងត្រូវប៉ះគ្នា ២ជើង។ អតីតគ្រូបង្វឹកធ្លាប់បានដឹកនាំក្លិបនៅលីគកំពូលអង់គ្លេស និងក្លិបនៅក្របខណ្ឌ Serie A លោក Pochettino ត្រូវបានសហព័ន្ធកីឡាបាល់ទាត់អាម៉េរិក (USMNT ) តែងតាំងជាគ្រូបង្វឹកក្រុមអាម៉េរិក ស្របពេលក្រុមកំពុងត្រៀមខ្លួនក្នុងដំណើរឆ្ពោះទៅកាន់ការប្រកួតពានរង្វាន់ FIFA World Cup 2026។ យ៉ាងណាក៏ដោយ ការដឹកនាំការប្រកួតដំបូងបង្អស់ របស់គ្រូបង្វឹកសញ្ជាតិអាហ្សង់ទីន ក្នុងជំនួបដែលអាម៉េរិកត្រូវប៉ះប៉ាណាម៉ា ក្នុងទីក្រុង Austin រដ្ឋតិចសាស ថ្ងៃទី១២ ខែតុលា ហើយនឹងក្រុមម៉ិកស៊ិកក្នុងទីក្រុង Guadalajara នៅថ្ងៃទី១៥ ខែតុលា។ អាម៉េរិកធ្លាប់ឈ្នះជើងឯកចំនួន ៣លើក សម្រាប់ពានរង្វាន់ក្នុងតំបន់ទ្វីបអាម៉េរិកខាងជើង CONCACAF Nations League ដែលបង្កើតឡើងដំបូងក្នុងឆ្នាំ ២០១៩-២០ ហើយការឈ្នះលើកចុងក្រោយរបស់ពួកគេគឺនៅក្នុងឆ្នាំ ២០២៣-២៤។ ឈ្នះ Nations Leagueចុងក្រោយ អាម៉េរិកផ្តួលម៉ិកស៊ិក លទ្ធផល ២-០ ក្នុងទីក្រុង Arlington រដ្ឋតិចសាស កាលពីថ្ងៃទី២៤ ខែមីនា។ ការកាន់តំណែងរបស់បុរស វ័យ ៥២ឆ្នាំ គឺជំនួសតំណែងជំនួសលោក Gregg Berhalter ដែលត្រូវបានក្រុមបណ្តេញចេញ កាលពីខែកក្កដា ក្រោយពីអាម៉េរិកធ្លាក់ចេញត្រឹមវគ្គចែកពូលពានរង្វាន់ Copa America 2024។ ប្រវត្តិអាជីពជាកីឡាករ បុរសវ័យ ៥២ឆ្នាំ ធ្លាប់លេងក្នុងនាមជាខ្សែការពារនៅក្នុងក្លិប Newells Old Boys, Espanyol, PSG និងក្លិប Bordeaux។ ចំណែកអាជីពការដឹកនាំវិញ លោក Pochettino បានដឹកនាំដំបូងនៅក្លិបអេស្ប៉ាញ Espanyol ជាក្លិបដំបូងក្នុងឆ្នាំ ២០០៩ ហើយបានទៅដឹកនាំក្លិប Tottenham Hotspur និងជួយក្រុមអង់គ្លេសប្រជែងបានលេខ ២ នៅក្របខណ្ឌ Premier League ក្នុងរដូវកាល ២០១៦-១៧ និងលេខ ២ នៅពានរង្វាន់ Champions League ឆ្នាំ ២០១៨-១៩ ហើយនឹងបានឈ្នះពានរង្វាន់ Ligue 1 នៅរដូវកាល ២០២១-២២ ហើយការដឹកនាំចុងក្រោយរបស់លោក Pochettino គឺនៅក្លិប Chelsea និងបានចាកចេញក្នុងខែឧសភា៕	ក្រុមបាល់ទាត់ជម្រើសជាតិអាម៉េរិក នឹងត្រូវប្រកួតប្រជែងក្នុងពានរង្វាន់ CONCACAF Nations League រដូវកាល ២០២៤-២៥ ក្រោមការដឹកនាំរបស់លោក Mauricio Pochettino ដែលទើបតែងតាំងជាគ្រូបង្វឹកថ្មី។ Nations League ជាយុទ្ធនាការដើម្បីពង្វ្រឹងក្រុមអាម៉េរិកឆ្នោះទៅធ្វើសហម្ចាស់ផ្ទះ FIFA World Cup ឆ្នាំ ២០២៦។
អគ្គលេខាធិការអង្គការសហប្រជាជាតិលោក Antonio Guterres ដែលបានរៀបចំ «កិច្ចប្រជុំកំពូលនៃអនាគត» បានហៅកតិកាសញ្ញានេះថាជា «ឱកាសតែម្តងគត់ក្នុងមួយជំនាន់» ដើម្បីកែប្រែប្រវត្តិសាស្ត្រមនុស្សជាតិតាមរយៈការធ្វើឱ្យកិច្ចសហប្រតិបត្តិការអន្តរជាតិដំណើរការឡើងវិញ។ ប្រមុខរដ្ឋនិងប្រមុខរដ្ឋាភិបាលរាប់សិបនាក់បានមកជួបជុំគ្នាដើម្បីចុះហត្ថលេខាលើកតិកាសញ្ញានេះ ដែលជាការបើកកិច្ចប្រជុំកម្រិតខ្ពស់ប្រចាំឆ្នាំរបស់មហាសន្និបាតអង្គការសហប្រជាជាតិដែលចាប់ផ្តើមនៅថ្ងៃអង្គារនេះ។ ក្នុងកំណែដែលត្រូវបានអនុម័តរួច មេដឹកនាំនានាបានសន្យាពង្រឹងប្រព័ន្ធពហុភាគីដើម្បី «តាមឱ្យទាន់ពិភពលោកដែលកំពុងប្រែប្រួល» និងដើម្បី «ការពារតម្រូវការនិងផលប្រយោជន៍របស់មនុស្សជំនាន់បច្ចុប្បន្ននិងអនាគត» ដែលកំពុងប្រឈមនឹង «វិបត្តិមិនចេះចប់»។ ឯកសារកតិកាសញ្ញានេះសរសេរថា៖ «យើងជឿថាមានមាគ៌ាមួយឆ្ពោះទៅរកអនាគតកាន់តែត្រចះត្រចង់សម្រាប់មនុស្សជាតិទាំងអស់»៕	កាលពីថ្ងៃអាទិត្យ អង្គការសហប្រជាជាតិបានអនុម័ត «កតិកាសញ្ញាដើម្បីអនាគត» ដែលមានគោលបំណងដោះស្រាយបញ្ហាប្រឈមរីកសាយភាយនានាក្នុងសតវត្សរ៍ទី ២១ រាប់ចាប់ពីជម្លោះរហូតដល់ការប្រែប្រួលអាកាសធាតុនិងសិទ្ធិមនុស្ស ទោះបីជាមានការជំទាស់នៅនាទីចុងក្រោយពីប្រទេសមួយក្រុមដែលដឹកនាំដោយរុស្ស៊ីក៏ដោយ។ នេះបើយោងតាមទីភ្នាក់ងារសារព័ត៌មាន AFP។
ប៉ុន្មានឆ្នាំចុងក្រោយនេះ ចំនួនសិស្សជ្រើសរើសថ្នាក់វិទ្យាសាស្រ្ត មានតិចជាង សិស្សជ្រើសរើសថ្នាក់វិទ្យាសាស្រ្តសង្គម។ តួលេខដែលផ្ដល់ដោយលោកស្រី ឃួន វិច្ឆិកា អ្នកនាំពាក្យក្រសួងអប់រំ យុវជន និងកីឡា បានបង្ហាញថា ចំនួនសិស្សប្រឡងថ្នាក់វិទ្យាសាស្រ្ត មានត្រឹម ៣៩ ៣៥៨នាក់ ខណៈថ្នាក់វិទ្យាសាស្រ្តសង្គមមានដល់ ៩៧ ៦៨២នាក់។ សម្រាប់ដំណើរការប្រឡងនៅឆ្នាំនេះ ក្រសួងអប់រំ យុវជន និងកីឡា បានកំណត់យកមណ្ឌលប្រឡងចំនួន ២៣០មណ្ឌល ស្មើនឹង៥៦៣៦បន្ទប់ ដើម្បីរៀបចំការប្រឡង។ បើតាមក្រសួងអប់រំ ក្នុងចំណោមមណ្ឌលប្រឡងទាំង២៣០មណ្ឌល មាន១៥៧មណ្ឌល សម្រាប់ថ្នាក់វិទ្យាសាស្រ្តសង្គម និង៧៣មណ្ឌល សម្រាប់វិទ្យាសាស្រ្ត។ បេក្ខជន ដែលជ្រើសរើសថ្នាក់វិទ្យាសាស្រ្ត នឹងប្រឡងលើមុខវិជ្ជា គីមីវិទ្យា ជីវវិទ្យា រូបវិទ្យា គណិតវិទ្យា អក្សរសាស្រ្តខ្មែរ, ភាសាបរទេស និងប្រវត្តិវិទ្យា។ រីឯថ្នាក់វិទ្យាសាស្រ្តសង្គម មានមុខវិជ្ជា អក្សរសាស្រ្តខ្មែរ គណិតវិទ្យា ភូមិវិទ្យា ប្រវត្តិវិទ្យា សីលធម៌-ពលរដ្ឋវិជ្ជា ផែនដី និងបរិស្ថានវិទ្យា និងភាសាបរទេស។ អត្ថបទទាក់ទង បាក់ឌុប៖ ឆ្នាំនេះ មានមណ្ឌលប្រឡងចំនួន ២៣០ នៅទូទាំងប្រទេស សូមបញ្ជាក់ថា ក្នុងសម័យប្រឡង ៨ តុលា ២០២៤នេះ អង្គភាពប្រឆាំងអំពើពុករលួយ ក៏មានវត្តមានចូលរួមត្រួតពិនិត្យផងដែរ។ ឆ្នាំនេះ ACU បានប្រកាសជ្រើសរើសអ្នកសង្កេតការណ៍ស្ម័គ្រចិត្ត ចំនួន ៣ ៣១៨នាក់សម្រាប់សង្កេតការណ៍ក្នុងការប្រឡងសញ្ញាបត្រមធ្យមសិក្សាទុតិយភូមិ៕	ការប្រឡងសញ្ញាបត្រមធ្យមសិក្សាទុតិយភូមិ សម័យប្រឡង ៨ តុលា ២០២៤នេះ មានបេក្ខជនចុះឈ្មោះសរុប ១៣៧ ០៤០នាក់ ក្នុងនោះថ្នាក់វិទ្យាសាស្រ្តមានត្រឹម ៣៩ ៣៥៨នាក់ ខណៈថ្នាក់វិទ្យាសាស្រ្តសង្គមមានដល់ ៩៧ ៦៨២នាក់។ នេះបើតាមអ្នកនាំពាក្យក្រសួងអប់រំ យុវជន និងកីឡា។
ច្បាប់នេះត្រូវបានអនុម័តដោយសភាថៃកាលពីខែមិថុនា ហើយត្រូវបានគេរំពឹងថានឹងចូលជាធរមានរយៈពេល១២០ថ្ងៃបន្ទាប់ពីព្រះមហាក្សត្រថៃ មហា វជិរាលង្ករណ៍ ដែលបានផ្តល់សច្ចាប័ននៅថ្ងៃទី២៤ ខែកញ្ញា។ ការចុះហត្ថលេខារបស់មហាក្សត្រថៃលើច្បាប់នេះ បានធ្វើឱ្យថៃក្លាយជាប្រទេសអាស៊ីទី២ ដែលទទួលស្គាល់អាពាហ៍ពិពាហ៍ភេទដូចគ្នាបន្ទាប់ពីនេប៉ាល់។ ច្បាប់អាពាហ៍ពិពាហ៍ថ្មីរបស់ថៃប្រើពាក្យអព្យាក្រឹតយេនឌ័រជំនួសឱ្យ «បុរស ស្ត្រី ប្តី ប្រពន្ធ» ហើយផ្តល់សិទ្ធិស្មុំកូន និងមរតកដល់គូស្នេហ៍ភេទដូចគ្នា។ ថៃមានភាពល្បីល្បាញជាយូរមកហើយសម្រាប់ការទទួលយកទំនាក់ទំនងភេទដូចគ្នា។ ការស្ទង់មតិរបស់ប្រព័ន្ធផ្សព្វផ្សាយក្នុងស្រុកបង្ហាញថា ប្រជាជនថៃជាច្រើនគាំទ្រទាំងអាពាហ៍ពិពាហ៍បែបប្រពៃណី និងភេទដូចគ្នា។ ទោះយ៉ាងណាក៏ដោយ នៅតែមានការមិនពេញចិត្តមួយចំនួនតូច ពីសាធារណជនដែលប្រកាន់ខ្ជាប់ប្រពៃណី។ ប្រទេស និងដែនដីជាង៣០ ជុំវិញពិភពលោកបានធ្វើឱ្យអាពាហ៍ពិពាហ៍ចំពោះអ្នកស្រលាញ់ភេទដូចគ្នាស្របច្បាប់ ដោយហូឡង់ជាប្រទេសដំបូងគេក្នុងឆ្នាំ២០០១។ ចំណែកតុលាការកំពូលឥណ្ឌាកាលពីឆ្នាំមុន បានបដិសេធមិនសម្រេចចិត្តលើបញ្ហានេះ ហើយបានបញ្ជូនបន្តទៅសភាដើម្បីពិចារណា។ សកម្មជនថៃបានបញ្ចុះបញ្ចូលអាជ្ញាធរអស់រយៈពេលជាងមួយទសវត្សរ៍ ដើម្បីអនុម័តច្បាប់ទទួលស្គាល់អាពាហ៍ពិពាហ៍ភេទដូចគ្នា។ ទោះជាយ៉ាងណា ការប្រែប្រួលនយោបាយក្នុងប្រទេសអាស៊ីអាគ្នេយ៍បានធ្វើឱ្យកិច្ចប្រឹងប្រែងនេះត្រូវចំណាយពេលយូរ។ ច្បាប់អាពាហ៍ពិពាហ៍ថ្មីនេះ ត្រូវបានដាក់ជូនសភាថៃដំបូងដោយអតីតនាយករដ្ឋមន្រ្តី សេដ្ឋា ថាវីស៊ីន។ លោក សេដ្ឋា បានបង្ហាញការគាំទ្រច្រើនដងចំពោះសហគមន៍អ្នកស្រលាញ់ភេទដូចគ្នា ដោយនិយាយថា ការទទួលយកអាពាហ៍ពិពាហ៍ភេទដូចគ្នានឹងពង្រឹងរចនាសម្ព័ន្ធគ្រួសារ៕	ព្រះមហាក្សត្រថៃ មហា វជិរាលង្ករណ៍ បានចុះព្រះរាជហត្ថលេខាច្បាប់អាពាហ៍ពិពាហ៍ថ្មី ដែលទទួលស្គាល់អាពាហ៍ពិពាហ៍ចំពោះអ្នកស្រលាញ់ភេទដូចគ្នា ដោយរំពឹងថានឹងចូលជាធរមាននៅដើមឆ្នាំ ២០២៥។
AFC U20 Asian Cup ដែលធ្វើនៅប្រទេសចិន ឆ្នាំ ២០២៥។ គ្រូបង្វឹកជប៉ុនលោក Koji Gyotoku នឹងត្រូវដឹកនាំក្រុម U20 កម្ពុជា តទល់បារ៉ែន នៅជំនួបវគ្គសន្សំពិន្ទុលើកទី៣ ពូល B ដែលនឹងធ្វើឡើងនៅឆាយន្នីសតៃប៉ិ ថ្ងៃទី២៥ ខែកញ្ញា វេលាម៉ោង ៦ល្ងាច [ម៉ោងនៅកម្ពុជា]។ ២ប្រកួតដំបូង កម្ពុជាឈ្នះមួយ និងចាញ់១។ ក្នុងជំនួបទី៣នេះ ក្រុមគោព្រៃជំទង់ត្រូវការឈ្នះ ឬយ៉ាងហោចណាស់បានត្រឹមស្មើជាចាំបាច់ ដើម្បីមានឱកាសប្រជែងចំណាត់ថ្នាក់កំពូលតារាង ឬលេខ២ល្អ ប៉ុន្តែប្រសិនបើចាញ់ ពួកគេស្ទើរតែគ្មានឱកាសទៅវគ្គ១៦ក្រុមចុងក្រោយ។ U20 កម្ពុជា បានយកឈ្នះនេប៉ាល់នៅជំនួបបើកឆាក ៤-១ ប៉ុន្តែរងបរាជ័យធ្ងន់ធ្ងរក្រោមថ្វីជើងម្ចាស់ការពារតំណែងជើងឯកអ៊ូសបេគីស្ថានដល់ទៅ ៧-០ នៅជំនួបទី២។ ចំណែកបារ៉ែន ទទួលបានជ័យជម្នះនៅជំនួបបើកឆាក ដោយយកឈ្នះម្ចាស់ផ្ទះឆាយន្នីសតៃប៉ិ ១-០ មុនបន្តជួបកម្ពុជា នៅជំនួបទី២ នៅល្ងាចនេះ។ ក្នុងចំណោម៥ក្រុមក្នុងពូល B នេះ អ៊ូសបេគីស្ថានជាក្រុមខ្លាំងដាច់គេ និងមានភាគរយខ្ពស់ក្នុងការទទួលបានចំណាត់ថ្នាក់លេខ១ក្នុងពូល ស្របពេលកម្ពុជា និងបារ៉ែន ត្រូវបានគេមើលឃើញថាជាក្រុមដែលមានឱកាសប្រជែងចំណាត់ថ្នាក់លេខ២ក្នុងពូល ខ្ពស់ជាង នេប៉ាល់ និង ឆាយន្នីសតៃប៉ិ។ ឆ្លងកាត់ការប្រកួត២លើក កម្ពុជា រកបាន៣ពិន្ទុ ឈរចំណាត់ថ្នាក់លេខ២ បណ្តោះអាសន្ន ស្មើនេប៉ាល់ ដែលឈរលេខ៤ និង ឆាយន្នីសតៃប៉ិ នៅបាតារាងគ្មានពិន្ទុរាប់នៅឡើយ។ អ៊ូសបេគីស្ថាន ឈរកំពូលតារាងមាន៣ពិន្ទុ ស្មើក្រុមលេខ៣ បារ៉ែន ប៉ុន្តែក្រុមទាំងពីរទើបប្រកួត១លើកដូចគ្នា។ ក្នុងវគ្គសន្សំពិន្ទុដែលមាន១០ពូល ដោយពូលខ្លះមាន៥ក្រុម និង៤ក្រុម ក្រុមណាបញ្ចប់នៅចំណាត់ថ្នាក់កំពូលតារាងចំនួន១០ និងលេខ២ល្អ ចំនួន៥ក្រុម នឹងទទួលបានកៅអីទៅវគ្គ១៦ក្រុមចុងក្រោយ ជាមួយម្ចាស់ផ្ទះចិន នៅឆ្នាំ ២០២៥៕	ក្រុមកីឡាបាល់ទាត់ជម្រើសជាតិកម្ពុជាអាយុក្រោម ២០ឆ្នាំ (U20) ត្រូវការឈ្នះ ឬ ស្មើបារ៉ែន ដាច់ខាត នៅជំនួបទី៣ ពូល B ដើម្បីបន្តឱកាសប្រជែងកៅអីឡើងទៅវគ្គ១៦ក្រុមចុងក្រោយ
លោកស្រី Jyotsana Varma នាយិកា ធនាគារអភិវឌ្ឍន៍អាស៊ីប្រចាំកម្ពុជា មានប្រសាសន៍ថា៖«ការស្ទុះងើបឡើងវិញនៃវិស័យវាយនភណ្ឌ ជាពិសេសសម្លៀកបំពាក់ ស្បែកជើង និងទំនិញធ្វើដំណើរកំពុង ជំរុញកំណើនសេដ្ឋកិច្ចប្រទេសកម្ពុជា។ វិស័យកសិកម្ម និងទេសចរណ៍ កំពុងបន្តកើនឡើង ខណៈការបន្តហូរចូលនៃការវិនិយោគផ្ទាល់ពីបរទេស កំពុងជួយជំរុញល្បឿនសេដ្ឋកិច្ចកម្ពុជា។ ជារួម កម្លាំងចលករ ទាំងនេះ កំពុងនាំមកនូវស្ថានភាពល្អប្រសើរសម្រាប់ឆ្នាំ២០២៤ ព្រមទាំងពង្រឹងមូលដ្ឋាន សម្រាប់កំណើន រឹងមាំនៅឆ្នាំ ២០២៥ និងឆ្នាំបន្តបន្ទាប់ទៀត។»។ សម្រាប់ ADB ការបន្ទាបការព្យាករអតិផរណា ឆ្លុះបញ្ចាំងពីការថយចុះថ្លៃទំនិញ និងសេវាទាក់ទងនឹងប្រេងឥន្ធនៈ រួមនឹងការថយចុះនៃថ្លៃជី ដែលបានគាំទ្រដល់ផលិតកម្មកសិកម្ម។ ការណ៍នេះ នឹងជួយសម្រាល បន្ទុកចំណាយចាំបាច់របស់ពលរដ្ឋ ជាពិសេសក្រុមងាយរងគ្រោះបំផុត ដែលបានប្រឈម មុខនឹងបញ្ហានានា ក្នុងពេលប៉ុន្មានឆ្នាំចុងក្រោយនេះ ដោយសារការកើនឡើងនៃថ្លៃម្ហូបអាហារ និងប្រេងឥន្ធនៈ។ របាយការណ៍នេះគូសបញ្ជាក់ថា កំណើននៃការនាំចេញ សម្លៀកបំពាក់ ស្បែកជើង និងផលិតផល ធ្វើដំណើរ បានងើបឡើងវិញប្រមាណ ១៦,៩ភាគរយ ឆ្នាំលើឆ្នាំ ក្នុងឆមាសទី១ ឆ្នាំ ២០២៤ បន្ទាប់ពីបានធ្លាក់ ចុះ១៨,៦ភាគរយ ក្នុងរយៈពេលដូចគ្នា ក្នុងឆ្នាំ២០២៣។ កំណើនការនាំចេញផលិតផលកមន្តសាលដទៃ ទៀតបានថយមកត្រឹម ១,៣ភាគរយ ឆ្នាំលើឆ្នាំ នៅក្នុងឆមាសទី១ ពី២១,២ភាគរយ ដែលសម្រេចបានក្នុងរយៈពេលដូចគ្នា ក្នុងឆ្នាំ២០២៣។ ការនាំចូលសម្ភារៈនិងឧបករណ៍សំណង់ បានកើនឡើង ២៣,៣ភាគរយ ឆ្នាំលើឆ្នាំ ក្នុងឆមាសទី១ ដោយសារសំណង់ជំរុញដោយការវិនិយោគលើហេដ្ឋារចនាសម្ព័ន្ធសាធារណៈ។ សេចក្តីប្រកាសព័ត៌មានរបស់ ADB ឱ្យដឹងដូច្នេះ។ វិស័យកសិកម្មត្រូវបានព្យាករណ៍ថា នឹងកើនឡើង ១,២ភាគរយ ក្នុងឆ្នាំ២០២៤ និង ១,៣ភាគរយ ក្នុងឆ្នាំ២០២៥។ វិស័យសេវាកម្ម ត្រូវបានព្យាករថានឹងកើនឡើង ៥,៤ភាគរយ នៅឆ្នាំ២០២៤ មុនថយមកកម្រិត ៥,២ភាគរយ នៅឆ្នាំ២០២៥។ ការព្យាករនេះត្រូវបានគាំទ្រដោយការកើនឡើង ២២,៧ភាគរយ ឆ្នាំលើឆ្នាំ នៃការមកដល់របស់ភ្ញៀវទេសចរ ក្នុងឆមាសទី១ ឆ្នាំ ២០២៤។ ចំនួនភ្ញៀវអន្តរជាតិសរុប បានកើនដល់ ៩៤,៨ភាគរយ នៃ កម្រិតមុនមានជំងឺរាតត្បាត ក្នុងឆមាសទី១ ឆ្នាំ២០១៩។ លំហូរវិនិយោគពីបរទេសបានបន្តកើតមាន បើទោះជាបានថយបន្តិចមកត្រឹម ២,០ ពាន់លានដុល្លារ ក្នុងឆមាសទី១ ឆ្នាំ ២០២៤ ពី ២,១ ពាន់លានដុល្លារ ក្នុងអំឡុងពេលដូចគ្នា កាលពីឆ្នាំមុន។ លំហូរវិនិយោគនេះ ត្រូវបានគាំទ្រដោយកំណើនទុនទៅក្នុងវិស័យមិនមែនហិរញ្ញវត្ថុ ខណៈពេលដែលលំហូរ វិនិយោគទៅក្នុងវិស័យហិរញ្ញវត្ថុមានការថយចុះគួរឲ្យកត់សម្គាល់ ទំនងជាដោយសារប្រាក់ចំណេញទាប នៃវិស័យធនាគារ។ ទោះយ៉ាងណា ធនាគារអភិវឌ្ឍន៍អាស៊ី ក៏គូសបញ្ជាក់ពីហានិភ័យដែលអាចកើតមានសម្រាប់ទស្សនវិស័យសេដ្ឋកិច្ចកម្ពុជាដែររួមមាន កំណើនសេដ្ឋកិច្ចយឺតជាងការរំពឹងទុក ក្នុងប្រទេសធំៗដូចជា ចិន អឺរ៉ុប និងអាម៉េរិក បំណុលឯកជនខ្ពស់ ការប្រែប្រួលថ្លៃប្រេងឥន្ធនៈសកល និងផលប៉ះពាល់ធ្ងន់ធ្ងរដោយសារអាកាសធាតុ។ ធនាគារអភិវឌ្ឍន៍អាស៊ី ប្តេជ្ញាថានឹងសម្រេចឱ្យបាននូវ វិបុលភាព បរិយាបន្ន ភាពធន់និងនិរន្តរភាព ក្នុងតំបន់អាស៊ីនិងប៉ាស៊ីហ្វិក ស្របជាមួយនឹងការខិតខំប្រឹងប្រែង ដើម្បីលុបបំបាត់ភាពក្រីក្រខ្លាំង។ បង្កើត ឡើងនៅឆ្នាំ ១៩៦៦ ធនាគារនេះគ្រប់គ្រងដោយសមាជិកចំនួន ៦៨ ប្រទេស ដែល ក្នុងនោះមាន ៤៩ ប្រទេស មកពីតំបន់អាស៊ីនិងប៉ាស៊ីហ្វិក៕	ធនាគារអភិវឌ្ឍន៍អាស៊ី (ADB) បានរក្សាការព្យាកររបស់ខ្លួន ចំពោះកំណើនសេដ្ឋកិច្ចកម្ពុជា នៅកម្រិត ៥,៨ភាគរយ សម្រាប់ឆ្នាំ២០២៤ និង៦,0ភាគរយ សម្រាប់ឆ្នាំ២០២៥។ សេចក្តីប្រកាសព័ត៌មានរបស់ ADB នៅថ្ងៃទី២៥ ខែកញ្ញា នេះ បញ្ជាក់ទៀតថា ការកើនឡើងតិចតួច នៃថ្លៃម្ហូបអាហារ និងការធ្លាក់ចុះនៃថ្លៃប្រេងឥន្ធនៈនៅក្នុងឆមាសទី១ ឆ្នាំ២០២៤ ធនាគារអភិវឌ្ឍន៍អាស៊ី បានបន្ថយការព្យាករ អតិផរណាពីមុនរបស់ខ្លួនពី ២,0ភាគរយ មក ០,៥ភាគរយ សម្រាប់ឆ្នាំ២០២៤។ នេះបើយោងតាមទស្សនវិស័យអភិវឌ្ឍន៍អាស៊ី (Asian Development Outlook) ខែកញ្ញា ឆ្នាំ២០២៤។
ពីកិច្ចប្រជុំមហាសន្និបាតនៅថ្ងៃទី២៤ ខែកញ្ញា នៅទីក្រុងញូវយ៉ក ប្រធានាធិបតីអាម៉រិក បាននិយាយលើបញ្ហាសង្គ្រាមអ៊ុយក្រែន និងបញ្ហាមួយចំនួនទៀតដែលពិភពលោកកំពុងជួបប្រទះ។ មេដឹកនាំអាម៉េរិករូបនេះ ប្រកាសបន្តការគាំទ្រពេញទំហឹងលើអ៊ុយក្រែន និងបានប្រកាសឱ្យបណ្ដាប្រទេសផ្សេងទៀតជួយដល់ប្រទេសនេះតាមរយៈជំនួយមនុស្សធម៌ ខណៈដែលសង្គ្រាមនេះនៅអូសបន្លាយជាង២ឆ្នាំ។ «សង្គ្រាមលោក ពូទីន បានបរាជ័យហើយ។ គាត់បានរៀបចំកម្ទេចអ៊ុយក្រែន ប៉ុន្តែអ៊ុយក្រែននៅតែមានសេរីភាព។ គាត់បានរៀបចំធ្វើឱ្យសម្ព័ន្ធណាតូ ចុះខ្សោយ ប៉ុន្តែ សម្ព័ន្ធណាតូ គឺកាន់តែធំ, ខ្លាំង និងរួបរួមជាងមុន»។ លោកបៃឌិន បានអះអាងបែបនេះ ដោយបន្ថែមថា ណាតូ បានពង្រីកសមាជិកបាន២ប្រទេសទៀតគឺហ្វាំងឡង់ និងស៊ុយអែត។ ចំពោះមុខបណ្ដាមេដឹកនាំបរទេស លោក បៃឌិន ក៏បានបង្ហាញពីជំហអាម៉េរិកក្នុងការជៀសវាងការប្រកួតប្រជែងជាមួយចិនដែលអាចបង្កជាជម្លោះធំ ស្របគ្នាពង្រឹងកិច្ចសហប្រតិបត្តិការក្នុងវិស័យមួយចំនួនទៀត។ យ៉ាងណាក្ដី មេដឹកនាំអាម៉េរិកនៅតែបារម្ភលើវិសមភាពផ្នែកសេដ្ឋកិច្ច ក៏ដូចជាបញ្ហាសន្តិសុខនៅសមុទ្រចិនខាងត្បូង និងច្រកសមុទ្រតៃវ៉ាន់។ ចំពោះស្ថានភាពនៅកាហ្សា និងមជ្ឈិមបូព៌ាដែលកំពុងតែប្រេះឆា លោកប្រធានាធិបតីរូបនេះ បានទទូចឱ្យមានបទឈប់បាញ់នៅកាហ្សា និងរវាងក្រុមហេសបូឡានិងអ៊ីស្រាអែល។ លោកបានទទូចឱ្យមានការដោះលែងចំណាត់ខ្មាំងអ៊ីស្រាអែល ក៏ដូចជាគាំទ្រការបង្កើតរដ្ឋប៉ាឡេស្ទីនផងដែរ។ សម្រាប់បញ្ហានៅអាហ្វ្រិក មេដឹកនាំអាម៉េរិករូបនេះ បានសន្យាផ្ដល់ជំនួយប្រមាណ៥០០លានដុល្លា និងវ៉ាក់សាំង១លានដូស សម្រាប់ប្រទេសក្នុងទ្វីបអាហ្វ្រិកដោះស្រាយជំងឺmpox។ លោក បៃឌិន បានអះអាងថានឹងជំរុញឱ្យមូលនិធិនេះកើនដល់១ពាន់លានដុល្លា សម្រាប់ជួយពលរដ្ឋអាហ្រ្វិក ក៏ដូចជាប្រកាសឱ្យប្រទេសដទៃចូលរួមផងដែរ។ ក្រៅពីនេះ លោក បៃឌិន បានគាំទ្រលើការពង្រីកសមាជិកក្រុមប្រឹក្សាសន្តិសុខអង្គការសហប្រជាជាតិផងដែរ៕	នាការថ្លែងលើកចុងក្រោយទៅកាន់មហាសន្និបាតអង្គការសហប្រជាជាតិ ប្រធានាធិបតីអាម៉េរិក ចូ បៃឌិន អះអាងថា សង្គ្រាមរបស់រុស្ស៊ីនៅអ៊ុយក្រែនបរាជ័យ ហើយអាម៉េរិកនឹងនៅតែបន្តជួយអ៊ុយក្រែន។ មេដឹកនាំអាម៉េរិក ក៏និយាយដល់បញ្ហាក្ដៅនៅមជ្ឈិមបូព៌ា ចិន និងអាស៊ីប៉ាស៊ីហ្វិក ហើយក៏បានប្រកាសផ្ដល់ជំនួយប្រឆាំងជំងឺអុតស្វា (mpox) ទៅទ្វីបអាហ្រ្វិក។
ទោះយ៉ាងណា អ្នកនាំពាក្យរូបនេះ អះអាងថា រាជរដ្ឋាភិបាល និងអាជ្ញាធរពាក់ព័ន្ធបានត្រៀមខ្លួនរាល់ ដើម្បីឆ្លើយតបនឹងគ្រោះទឹកជំនន់ និងសង្គ្រោះពលរដ្ឋ ទាំងស្បៀងអាហារ ការបង្ការ ទីទួលសុវត្ថិភាព និងការគាំពារផ្សេងៗ។ លោក សុទ្ធ គឹមកុលមុនី បន្ថែមថា៖ «មកដល់ពេលនេះ យើងបានត្រៀមវិធានការ កម្លាំង មធ្យោបាយ បរិក្ខារ ស្បៀងអាហារ សម្រាប់អន្តរាគមន៍ និងឆ្លើយតប នៅពេលមានករណីគ្រោះមហន្តរាយរួចរាល់អស់ហើយ។»។ បើតាមអ្នកនាំពាក្យគណៈកម្មាធិការជាតិ រដ្ឋាភិបាល បានត្រៀមសន្និធិស្បៀងអាហារជារូបវន្ត និងជាមូលនិធិជាសាច់ប្រាក់បម្រុងសរុប ប្រមាណ២ម៉ឺនតោន។ គ្រាប់ពូជដំណាំស្រូវ ៥ ០០០តោន និងគ្រាប់ពូជបន្លែ រួមទាំងដំណាំផ្សេងទៀត ១០០តោនដើម្បីផ្តល់ជូនពលរដ្ឋដែលមានដំណាំរងខូចខាត ដោយសារទឹកជំនន់។ ទន្ទឹមនឹងនេះ គណៈកម្មាធិការជាតិគ្រប់គ្រងគ្រោះមហន្តរាយ ក៏បានត្រៀមកម្លាំងស្នូល ក្នុងការអន្តរាគមន៍ឆ្លើយតបនឹងគ្រោះទឹកជំនន់ ដែលគឺជាកងទ័ព ឈរជើងតាមរាជធានី-ខេត្ត និងរហូតដល់ថ្នាក់ស្រុក សរុបរាប់ម៉ឺននាក់។ នេះជាការអះអាងរបស់លោក សុទ្ធ គឹមកុលមុនី ប្រាប់សារព័ត៌មានឌីជីថលថ្មីៗ។ លោក សុទ្ធ គឹមកុលមុនី អ្នកនាំពាក្យគណៈកម្មាធិការគ្រប់គ្រងគ្រោះមហន្តរាយ។ រូបភាព៖ លោក គឹមកុលមុនី ពាក់ព័ន្ធនឹងការត្រៀមខ្លួនរបស់អាជ្ញាធរ ក្នុងការឆ្លើយតបនឹងគ្រោះទឹកជំនន់នេះ លោក ហេង ប៊ុនម៉ានុត ប្រធានគម្រោងប្រព័ន្ធប្រកាសឱ្យដឹងមុន១២៩៤ នៃអង្គការភីពផលអ៊ីននីត (People in Need) សង្កេតឃើញថា រដ្ឋាភិបាល បានដាក់ចេញនូវគោលនយោបាយ និងផែនការកាត់បន្ថយគ្រោះមហន្តរាយច្បាស់លាស់ហើយនៅថ្នាក់ជាតិ។ ប៉ុន្តែអ្នកជំនាញរូបនេះ នៅមានកង្វល់ចំពោះបច្ចេកទេស និងការត្រៀមខ្លួនឆ្លើយតបនឹងទឹកជំនន់ របស់មន្ត្រីឃុំសង្កាត់ ដែលនៅថ្នាក់ក្រោមជាតិ។ លោក ហេង ប៊ុនម៉ានុត ចង់ឱ្យរដ្ឋាភិបាល ពង្រឹងសមត្ថភាពមន្ត្រីឃុំ-សង្កាត់ ក្នុងការរៀបចំផែនការឆ្លើយតបនឹងគ្រោះមហន្តរាយ បន្ថែមទៀត។ លោក ហេង ប៊ុនម៉ានុត ប្រាប់សារព័ត៌មានឌីជីថលថ្មីៗបន្ថែមថា៖ «បច្ចេកទេសឆ្លើយតបនឹងគ្រោះមន្តរាយ និងទឹកជំនន់ របស់មន្ត្រីតាមឃុំសង្កាត់ខ្លះ នៅមានការខ្វះខាត ក្នុងការរៀបចំផែនការនៅឡើយ ដោយសារមន្ត្រីមូលដ្ឋានខ្លះ មិនទាន់ចេះធ្វើរបាយការណ៍នៅឡើយ។ ដូច្នេះ នៅខ្វះផែនការជាក់លាក់ នៅពេលមានទឹកជំនន់កើតឡើង មិនអាចឆ្លើយតបបានល្អប្រសើរឡើយ ព្រោះមន្ត្រីមូលដ្ឋានខ្លះ មិនទាន់ដឹងពីតួនាទីថាត្រូវធ្វើអ្វីនៅឡើយ»។ ក្រៅពីសមត្ថភាព ជំនាញ និងបច្ចេកទេសរបស់មន្ត្រីមូលដ្ឋាន លោក ហេង ប៊ុនម៉ានុត ក៏សង្កេតឃើញដែរថា ការជូនដំណឹងអំពីករណីទឹកជំនន់ មានភាពយឺតយ៉ាវ កង្វះខាតសម្ភារសុត្ថិភាពសង្គ្រោះ ដូចជាអាវពោងសុវត្ថិភាព ទូកសង្គ្រោះ នៅតាមមូលដ្ឋានខ្លះ ក៏អាចជាបញ្ហាប្រឈម ដែលរារាំងដល់ប្រសិទ្ធភាព នៃការឆ្លើយតបនឹងគ្រោះមហន្តរាយទឹកជំនន់ របស់អាជ្ញាធរដែរ។ លោក ហេង ប៊ុនម៉ានុត ប្រធានគម្រោងប្រព័ន្ធប្រកាសឱ្យដឹងមុន១២៩៤ នៃអង្គការភីពផលអ៊ីននីត។ រូបពី លោក ម៉ានុត សូមជម្រាបថា គិតត្រឹមថ្ងៃទី២៥ ខែកញ្ញា មានខេត្តចំនួន៩ហើយ ដែលរងការជន់លិចដោយជំនន់ទឹកភ្លៀង ដែលរួមមានខេត្តស្ទឹងត្រែង ព្រះវិហារ កំពង់ធំ កំពង់ស្ពឺ ព្រះសីហនុ កោះកុង ក្រចេះ ពោធិ៍សាត់ និងបាត់ដំបង។ ពាក់ព័ន្ធនឹងការត្រៀមឆ្លើយតប និងអន្តរាគមន៍សង្គ្រោះពលរដ្ឋ ក្នុងករណីមានគ្រោះទឹកជំនន់ ក៏ជាកង្វល់របស់នាយករដ្ឋមន្ត្រីកម្ពុជាដែរ។ កាលពីថ្ងៃទី ១៨ ខែកញ្ញាកន្លងទៅ ប្រមុខរាជរដ្ឋាភិបាល បានចេញសារសំឡេងជាង ២នាទី ដោយបានបញ្ជាឱ្យកងយោធពលខេមរភូមិន្ទ និងស្នងការនគរបាលជាតិ ត្រូវត្រៀមសម្រេចកម្លាំង និងមធ្យោបាយ សម្ភារ ដើម្បីជួយអន្តរាគមន៍សង្គ្រោះក្នុងករណីចាំបាច់។ សម្តេច ហ៊ុន ម៉ាណែត ក៏ដាក់បញ្ជាឱ្យ លោក គន់ គីម អនុប្រធានទី១ នៃគណៈកម្មាធិការជាតិគ្រប់គ្រងគ្រោះមហន្តរាយសហការជាមួយអភិបាលរាជធានី-ខេត្ត តាមដាន និងកំណត់ទីទួលសុវត្ថិភាព ព្រមទាំងត្រៀមកម្លាំងសម្រាប់សម្របសម្រួលនិងសង្គ្រោះបន្ថែម។ ក្រសួងពាក់ព័ន្ធផ្សេងៗ សម្តេច ហ៊ុន ម៉ាណែត បញ្ជាក់ឱ្យត្រៀមស្បៀង គ្រាប់ពូជស្រូវ ដំណាំ និងសម្ភារប្រើប្រាស់ចាំបាច់ផ្សេងៗសម្រាប់ផ្តល់ទៅឱ្យពលរដ្ឋដែលរងគ្រោះដោយសារទឹកជំនន់ ទន្ទឹមនឹងការជូនដំណឹងពីស្ថានភាពទឹកជំនន់ឱ្បបានរ័ស ដើម្បីការអន្តរាគមន៍ទាន់ពេលវេលា៕	ស្ថានភាពទឹកទន្លេមេគង្គ ទន្លេសាប និងទន្លេបាសាក់ កំពុងបន្តហក់ឡើង នៅថ្ងៃទី២៥ ខែកញ្ញានេះ ហើយចំណុចខ្លះ អាចនឹងកើនឡើងដល់កម្រិតប្រកាសអាសន្នទៀតផង។ នេះបើតាមលោក សុទ្ធ គឹមកុលមុនី អ្នកនាំពាក្យគណៈកម្មាធិការជាតិគ្រប់គ្រងគ្រោះមហន្តរាយ ប្រាប់សារព័ត៌មានឌីជីថលថ្មីៗ។
ក្រុម BG Phathum United នៃលីគកំពូលថៃ នឹងប្រើប្រាស់កីឡដ្ឋាន BG របស់ខ្លួនដើម្បីទទួលម្ចាស់ជើងឯកលីគកំពូលកម្ពុជា ព្រះខ័នរាជស្វាយរៀង។ ក្នុងជំនួបក្រៅដីជាលើកទី២ គ្រូបង្វឹកស្វាយរៀងលោក Monuz នៅតែមើលឃើញមិនខុសពីជំនួបដំបូងទល់នឹងក្រុមម៉ាឡេស៊ី Terengganu FC ឡើយ។ គ្រូបង្វឹកសញ្ជាតិអេស្ប៉ាញ ចាត់ទុកការប្រកួតក្រៅដីនឹងបង្កការលំបាកដល់កូនក្រុមខ្លួន ហើយមិនតែប៉ុណ្ណោះត្រូវជួបក្រុមខ្លាំងកម្រិតកំពូលរបស់ថៃថែមទៀត។ ទោះយ៉ាងណាក៏ដោយ លោក Monuz នឹងយកឱកាសតទល់ BG Phathum ដើម្បីបង្ហាញពីកម្រិតសមត្ថភាពរបស់កូនក្រុមខ្លួន ជាមួយនឹងប្រព័ន្ធគ្រប់គ្រងបាល់ឱ្យបានច្រើន និងឱកាសវាយបក ដូចអ្វីដែលលោកបានដឹកនាំកូនក្រុមស្វាយរៀងដណ្តើមបាន៣ពិន្ទុពី Terengganu។ «ជំនួបទល់នឹងក្រុមខ្លាំងបំផុតរបស់ថៃ យើងដឹងថាជាការប្រកួតដ៏លំបាកសម្រាប់ពួកយើងនៅក្រៅដី ប៉ុន្តែយើងនឹងជួបជំនួបនេះជាឱកាសបង្ហាញកម្រិតសមត្ថភាពរបស់យើងម្តងទៀត»។ នេះជាការះអាងរបស់លោក Monuz ក្នុងសន្និសីទមុនការប្រកួតនៅថ្ងៃទី២៤ ខែកញ្ញា។ ឆ្លងកាត់មួយប្រកួតដូចគ្នាក្នុងពូល A ស្វាយរៀង បានយកឈ្នះ Terengganu ៣-២ ស្របពេល BG Phathum ស្មើក្រុមឥណ្ឌូណេស៊ី Persatuan Sepakbola Makassar (PSM) ០-០ និង Dong A Thanh Hoa របស់វៀតណាម ឈ្នះក្រុមមីយ៉ាន់ម៉ា Shan United ៣-១។ ចំណាត់ថ្នាក់បណ្តោះអាសន្ន Dong A Thanh Hoa ឈរកំពូលតារាង មាន៣ពិន្ទុស្មើក្រុមលេខ២ ស្វាយរៀង ខណៈ BG Phathum និង PSM មាន១ពិន្ទុម្នាក់ នៅលេខ៣ និងលេខ៤។ Terengganu និង Shan United គ្មានពិន្ទុរាប់។ ជំនួបទី២ ពូល A ចំនួន៣គូ ដែលធ្វើឡើងនៅថ្ងៃទី២៥ ខែកញ្ញា៖ - BG Phathum តទល់ ព្រះខ័នរាជស្វាយរៀង (ម៉ោង ៧យប់) - Terengganu ស្វាគមន៍ Dong A Thanh Hoa (ម៉ោង ៨យប់) - PSM ទទួល Shan United (ម៉ោង ៧យប់)៕	ព្រះខ័នរាជស្វាយរៀង បន្តជួប BG Phathum United FC នៅជំនួបទី២ ពូល A ពានរង្វាន់ ASEAN Club Championship Shopee Cup ឆ្នាំ ២០២៤ នៅថ្ងៃទី២៥ ខែកញ្ញា វេលាម៉ោង ៧យប់។ ប៉ះក្រុមកម្រិតកំពូលរបស់ថៃ លោក Pep Monuz គ្រូបង្វឹកស្វាយរៀង នឹងយកឱកាសនេះបង្ហាញសមត្ថភាពក្រុមរបស់ខ្លួន។
ពីកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី២៤ ខែកញ្ញា លោក វ៉ូឡូឌីមៀ ហ្សេលេនស្គី មេដឹកនាំអ៊ុយក្រែន បានចូលរួមដោយផ្ទាល់ ដើម្បីទទូចឱ្យបញ្ចប់សង្រ្គាម ដែលបានអូសបន្លាយជាង ២ឆ្នាំ។ តំណាងរុស្ស៊ី ក៏ចូលរួមក្នុងកិច្ចប្រជុំនេះដែរ។ «រុស្ស៊ី មានតែអាចត្រូវបានចាប់បង្ខំឱ្យទទួលយកសន្តិភាពប៉ុណ្ណោះ ហើយនោះជាអ្វីដែលត្រូវការ គឺការចាប់បង្ខំឱ្យរុស្ស៊ី ទទួលយកសន្តិភាព»។ លោកប្រធានាធិបតីអ៊ុយក្រែន បានសង្កត់ធ្ងន់បែបនេះ នៅចំពោះមុខសមាជិកក្រុមប្រឹក្សាសន្តិសុខ។ ពីទីក្រុងញូវយ៉ក ដែលជាស្នាក់ការកណ្តាលអង្គការសហប្រជាជាតិ លោក ហ្សេលេនស្គី បានបង្ហាញក្តីសង្ឃឹមថា នៅថ្ងៃណាមួយ សង្រ្គាមរបស់រុស្ស៊ីប្រឆាំងអ៊ុយក្រែន នឹងត្រូវបានបញ្ចប់ក្នុងសាលក្រុមប្រឹក្សាសន្តិសុខ ដោយវាមិនមែនត្រឹមជាការផ្អាក ឬត្រូវបានបំភ្លេចចោលនោះឡើយ។ ត្រង់ចំណុចនេះ លោក ហ្សេលេនស្គី បានបង្ហាញទំនុកចិត្តលើធម្មនុញ្ញអង្គការសហប្រជាជាតិ ដែលអាចជួយបញ្ចប់សង្រ្គាមនៅប្រទេសខ្លួនបាន។ លោក វ៉ាង យី រដ្ឋមន្រ្តីការបរទេសចិន នៅក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី២៤ ខែកញ្ញា។ រូបភាព Sao Phal Niseiy ក្នុងកិច្ចប្រជុំដដែលនោះ រដ្ឋមន្រ្តីការបរទេសចិន និងអាម៉េរិក ក៏ចូលរួមផងដែរ។ ជាប្រទេសដែលរក្សាអព្យាក្រឹតក្នុងសង្រ្គាមនៅអ៊ុយក្រេនតាំងពីដើមមក លោក វ៉ាង យី ប្រមុខការទូតចិន បានគាំទ្រជាថ្មីលើកិច្ចចរចា។ «កិច្ចពិភាក្សា និងការចរចា ជាវិធីតែមួយគត់ ក្នុងការដោះស្រាយវិបត្តិនៅអ៊ុយក្រែន»។ លោក វ៉ាង បានបញ្ជាក់បែបនេះ នៅក្នុងកិច្ចប្រជុំ ដោយបន្តថា បើកិច្ចចរចាមិនចាប់ផ្តើមនោះទេ វាមានតែការយល់ខុស និងគណនាខុស ដែលនាំឱ្យមានវិបត្តិដ៏ធំប៉ុណ្ណោះ។ ទំនងជាការច្រានចោលការចោទប្រកាន់ពីលោកខាងលិចពាក់ព័ន្ធនឹងការផ្តល់ជំនួយទៅរុស្ស៊ី មន្រ្តីការទូតចិនរូបនេះ បានលើកឡើងថា ចិនមិនមែនជាភាគីបង្កវិបត្តិនៅអ៊ុយក្រែន ហើយក៏មិនមែនជាភាគីនៃសង្រ្គាមដែរ។ ផ្ទុយពីការការពាររបស់ចិន លោក អាន់តូនី ប្លីងខិន រដ្ឋមន្រ្តីការបរទេសអាម៉េរិក បានចោទចិនជាថ្មី ជាភាគីជួយរុស្ស៊ី ក្នុងការបន្តសង្រ្គាម តាមរយៈការនាំចេញសម្ភារប្រើប្រាស់ស៊ីវិល ក្នុងការកសាងកម្លាំងយោធារុស្ស៊ី ដូចជាម៉ាស៊ីន និងឧបករណ៍អេឡិចត្រូនិចជាដើម។ លើសពីនេះ លោកប្លីងខិន បានអំពាវនាវឱ្យអង្គការសហប្រជាជាតិដាក់សម្ពាធលើកូរ៉េខាងជើង និងអ៊ីរ៉ង់ ដែលបានផ្តល់ជំនួយអាវុធទៅរុស្ស៊ី ដើម្បីធ្វើសង្រ្គាម។ បើតាមលោករដ្ឋមន្រ្តី ជំនួយរបស់កូរ៉េខាងជើង និងអ៊ីរ៉ង់ មានតែធ្វើឱ្យប្រជាជនអ៊ុយក្រែនរងទុក្ខប៉ុណ្ណោះ៕	ប្រធានាធិបតីអ៊ុយក្រែន លោក វ៉ូឡូឌីមៀ ហ្សេលេនស្គី នៅថ្ងៃទី២៤ ខែកញ្ញា បានត្រឹមបង្ហាញក្តីសង្ឃឹមថា សង្រ្គាម នឹងត្រូវបានបញ្ចប់ នៅក្រុមប្រឹក្សាសន្តិសុខអង្គការសហប្រជាជាតិ (UNSC)។ បើតាមលោក ហ្សេលេនស្គី សន្តិភាពនៅអ៊ុយក្រែន អាចកើតមាន លុះត្រាតែចាប់បង្ខំរុស្ស៊ីប៉ុណ្ណោះ។
រងរបួសជើងជាលើកទី២ ឌីម៉ា ស្ថិតក្នុងភាពស្រពិចស្រពិល ជុំវិញការបន្តអាជីពគុនខ្មែរ។ កាលពីថ្ងៃទី២១ ខែកញ្ញា កីឡាករ ឃីម ឌីម៉ា បានឡើងសង្វៀន ប្រកួតទល់នឹងកីឡាករថៃ ឃុន សងឃ្វែល ក្នុងជំនួបគូមិត្តភាព លើប្រភេទទម្ងន់ ៦០គីឡូក្រាម។ របួសដាច់សរសៃជង្គង់ របស់ ឌីម៉ា បានកើតឡើងនៅដើមទឹកទី២ ក្រោយរងការទាត់ពី កីឡាករ ថៃ។ ក្រោយជួបបញ្ហារបួសរយៈពេល ៤ថ្ងៃ រួចមក ឃីម ឌីម៉ា ត្រូវបានក្រុមហ៊ុន ដែលជួយឧបត្ថម្ភ ប្រកាសជួយចេញថ្លៃវះកាត់ ព្យាបាលដល់រូបគេតែម្តង។ ឃឹម ឌីម៉ា បញ្ជាក់ប្រាប់សារព័ត៌មានឌីជីថលថ្មីៗថា៖ «ប្រហែលជាក្នុងរយៈពេល ២ ឬ ៣ថ្ងៃទៀត ខ្ញុំនឹងទៅទទួលការវះកាត់ ACL ហើយចំណែករឿងរ៉ាវទៅមុខយ៉ាងណាទៀត ខ្ញុំនៅមិនទាន់អាចឆ្លើយប្រាប់បាននៅឡើយ ដោយរង់ចាំមើលជាក់ស្តែងក្រោយពីព្យាបាលរបួសនេះរួចសិន។»។ កន្លងមក កីឡាករប្រដាល់គុនខ្មែរដ៏ល្បីល្បាញរូបនេះ ក៏ធ្លាប់បានបង្ហោះសារនៅលើបណ្តាញសង្គមហ្វេសប៊ុក បង្ហាញពីកង្វល់របស់គេ ទាក់ទងទៅនឹងបញ្ហារបួស ខណៈខ្លួនហាក់បីដូចជាភ័យខ្លាច ក្នុងការបញ្ចប់អាជីពគុនខ្មែរ។ បើតាមការឆ្លើយប្រាប់សារព័ត៌មានឌីជីថលថ្មីៗថា ឌីម៉ា ដូចជាស្ថិតក្នុងភាពស្រពិចស្រពិលនៅឡើយ អំពីរឿងរ៉ាវអនាគតប្រដាល់របស់ខ្លួន ក្រោយពីព្យាបាលរបួស ដាច់សរសៃជង្គង់រួច។ នេះជាលើកទី២ហើយ ដែលម្ចាស់មេដាយមាសស៊ីហ្គេម ឃឹម ឌីម៉ា រងរបួសជើង។ មុនជួបបញ្ហាដាច់សរសៃពួរជង្គង់ជាលើកទី២ ក្រោមថ្វីជើងកីឡាករថៃ ឌីម៉ា ធ្លាប់បាត់មុខពីសង្វៀនយ៉ាងយូរ ដោយសាររបួសជើង។ តាមរយៈការបង្ហោះលើហ្វេសប៊ុកថ្មីៗនេះ ឌីម៉ា នឹងត្រូវប្រើពេលពី៥ ទៅ៦ខែ ដើម្បីព្យាបាលរបួសដាច់សរសៃពួរជង្គង់ ACL របស់ខ្លួន៕	ឃីម ឌីម៉ា កីឡាករប្រដាល់គុនខ្មែរ នឹងត្រូវវះកាត់សរសៃពួរជង្គង់ (ACL) នៅប៉ុន្មានថ្ងៃខាងមុខ ក្រោយរូបគេរងរបួសដាច់សរសៃធ្ងន់ធ្ងរ អំឡុងពេលប្រកួតមិត្តភាព ទល់កីឡាករថៃ ឃុន សងឃ្វែល នៅសង្វៀន ទទក។
ថ្លែងក្នុងឱកាសមហាសន្និបាតអង្គការសហប្រជាជាតិ (UN) ក្នុងថ្ងៃទី២៤ ខែកញ្ញា នាទីក្រុងញូវយ៉ក លោក អាន់តូនីញ៉ូ ហ្គូតេរ៉េស អគ្គលេខាធិការអង្គការសហប្រជាជាតិ បានថ្លែងពីបញ្ហាទំនួលខុសត្រូវរបស់មេដឹកនាំ និងរដ្ឋាភិបាលលើសង្គ្រាម ដែលកំពុងកើតឡើង។ ជាអ្នកថ្លែងសារដំបូងគេនៅអង្គការសហប្រជាជាតិ លោក ហ្គូតេរ៉េស បានសង្កត់ធ្ងន់លើបញ្ហាមេដឹកនាំមួយចំនួនដែលគ្មានទំនួលខុសត្រូវលើសង្គ្រាមដែលកំពុងឆាបឆេះ ហើយបានរួចផុតពីការចាប់ខ្លួន និងដាក់ទោស និងបន្តបំពានទៅលើច្បាប់អន្តរជាតិ និងធម្មនុញ្ញអង្គការសហប្រជាជាតិ។ «មេដឹកនាំទាំងនោះអាចឈ្លានពានប្រទេសដទៃ, ចាក់កាកសំណល់ទៅក្នុងសង្គមទាំងមូល, ឬមិនខ្វល់ខ្វាយពីសុខមាលភាពរបស់ពលរដ្ឋខ្លួន។ ហើយគ្មានអ្វីកើតឡើងលើពួកគេឡើយ»។ លោក ហ្គូតេរ៉េស បានសង្កត់ធ្ងន់បែបនេះ ដោយមិនបានសំដៅឈ្មោះមេដឹកនាំណាមួយឡើយ។ ពាក់ព័ន្ធនឹងបញ្ហាជម្លោះអុីស្រាអែល និងក្រុមហេសប៉ូឡានៅតាមព្រំដែនលីបង់ អគ្គលេខាធិការអង្គការសហប្រជាជាតិ បានទទូចឱ្យយកចិត្តទុកដាក់ ដោយបានអះអាងថា លីបង់ស្ថិតនៅមាត់ជ្រោះដែលនឹងអាចក្លាយជាតំបន់កាហ្សាទី២។ លើបញ្ហាស៊ូដង់ លោក ហ្គូតេរ៉េស បានដាក់បន្ទុកលើការដណ្ដើមអំណាចគ្នារវាងក្រុមទាហាន និងសភា ដែលបង្កឱ្យមានបញ្ហាវិបត្តិមនុស្សធម៌និងការអត់ឃ្លានក្នុងប្រទេស ព្រមទាំងការជ្រៀតជ្រែកពីបរទេសផងដែរ។ លោកបានបញ្ចប់សេចក្ដីថ្លែងដោយ បង្ហាញក្ដីបារម្ភលើស្ថានភាពសន្តិសុខសកល ដែលបង្កដោយសង្គ្រាម និងការបែកចែកភូមិសាស្រ្តនយោបាយ។ ប្រមុខអង្គការសហប្រជាជាតិ បានអំពាវនាវមានការឱ្យមានវិធានការស្របតាមច្បាប់សកល និងគោរពធម្មនុញ្ញ UN ដើម្បីដោះស្រាយបញ្ហាទាំងនេះ៕	លោក អាន់តូនីញ៉ូ ហ្គូតេរ៉េស អគ្គលេខាធិការអង្គការសហប្រជាជាតិ (UN) បានថ្កោលទោសមេដឹកនា រដ្ឋាភិបាល និងក្រុមមួយចំនួនដែលរួចខ្លួនពីបទឧក្រិដ្ឋសង្គ្រាម និងអង្គុយលើច្បាប់ នៅក្នុងមហាសន្និបាតអង្គការសហប្រជាជាតិលើកទី៧៩ នៅថ្ងៃទី២៤ ខែកញ្ញា។ ប្រមុខអង្គការសហប្រជាជាតិ ក៏បានលើកយកករណីនៅអ៊ុយក្រែន និងអុីស្រាអែលផងដែរ។
ក្នុងន័យនេះ ប្រសិនបើ MSMEs មានចំណូលចំណាយជាប្រាក់រៀល គឺមានផលចំណេញច្រើន និងល្អសម្រាប់អ្នករកស៊ីនៅក្នុងវិស័យនេះ ខណៈទំហំប្រតិបត្តិការប្រាក់រៀលភាគច្រើនមាននៅតាមជនបទ និងនៅតាមខេត្ត។ ដោយឃើញបែបនេះហើយបានជា ធនាគារជាតិព្យាយាមជំរុញគ្រឹះស្ថានហិរញ្ញវត្ថុ ត្រូវផ្តល់កម្ចីឱ្យMSMEs ជាប្រាក់រៀលបានយ៉ាងតិច១០ភាគរយនៃទំហំកម្ចីសរុប។ ដើម្បីស្វែងយល់កាន់ច្បាស់ពីសារៈសំខាន់នៃការប្រើប្រាស់ប្រាក់រៀល សូមលោក-អ្នកទស្សនាវីដេអូនៃកិច្ចសម្ភាស រវាងលោក លាង ដឺលុច អ្នកសារព័ត៌មានជាន់ខ្ពស់នៃសារព័ត៌មានថ្មីៗ ជាមួយលោក យឹម លាត ទេសាភិបាលរង ធនាគារជាតិនៃកម្ពុជា ដូចតទៅ៖ ទាំងនេះជាការលើកឡើងរបស់លោក យឹម លាត ទេសាភិបាលរង ធនាគារជាតិនៃកម្ពុជាដែលបានរៀបរាប់ថា៖ « ពេល MSMEs ទទួលបានកម្ចីជាប្រាក់រៀលហើយនោះ ពួកគាត់ពុំបាច់ដូរជាដុល្លារទេ ដោយពួកគាត់យកប្រាក់រៀលទាំងនោះទៅចំណាយលើវត្ថុធាតុរបស់ពួកគាត់ ហើយបន្ទាប់មកពួកគាត់លក់ទំនិញឱ្យអតិថិជន ជាតម្លៃប្រាក់ដោយផ្ទាល់តែម្តង»។ ទន្ទឹមគ្នានេះ ធនាគារជាតិ ក៏ជំរុញប្រជាពលរដ្ឋឱ្យបើកគណនីធនាគារជាប្រាក់រៀល ដោយគ្រឹះស្ថានធនាគារ និងមីក្រូហិរញ្ញវត្ថុទាំងអស់ត្រូវធ្វើយ៉ាងណាឱ្យអតិថិជនរបស់ខ្លួន គឺមានគណនីជាប្រាក់រៀល។ បើតាមទេសាភិបាលរង ការជំរុញការបើកគណនីធនាគារជាប្រាក់រៀលនឹងអាចសម្រេចបាន១០០ភាគរយ នៅដំណាច់ខែកញ្ញា នេះ។ ក្រៅនេះ ធនាគារជាតិនៅបន្តអនុវត្តយន្តការនានាក្នុងការជំរុញការចរាចរប្រាក់រៀលតាមរយៈការទូទាត់ប្រព័ន្ធឌីជីថល (KHQR Code) ទាំងក្នុង និងក្រៅប្រទេស រួមទាំងព្យាយាមជំរុញ និងផ្សព្វផ្សាយពីសារៈសំខាន់នៃការប្រាក់បៀវត្សជូនដល់កម្មករ កម្មការិនី នៅក្នុងវិស័យវាយនភណ្ឌ និងសម្លៀកបំពាក់ ផងដែរ៕	ភ្នំពេញ៖ ដើម្បីជួយរាជរដ្ឋាភិបាលសម្រេចបាននូវចក្ខុវិស័យជាប្រទេសចំណូលមធ្យមកម្រិតខ្ពស់ នៅឆ្នាំ២០៣០ ហើយឈានទៅជាប្រទេសចំណូលខ្ពស់នៅឆ្នាំ២០៥០ ធនាគារជាតិនៃកម្ពុជា នឹងបន្តយន្តការពង្រីកវិសាលភាពប្រើប្រាស់«ប្រាក់រៀល»ឱ្យកាន់តែទូលំទូលាយនៅក្នុងចរន្តសេដ្ឋកិច្ចជាតិ។ ជាពិសេស ធនាគារជាតិ នឹងផ្តោតសំខាន់លើការជំរុញប្រាក់រៀលនៅក្នុងវិស័យសហគ្រាសធុនមីក្រូ តូច និងមធ្យម (MSMEs) ។
មិនត្រឹមតែកាន់តំណែងជាប្រធានាធិបតីប៉ុណ្ណោះទេ បច្ចុប្បន្នលោក តូ ឡិម ក៏ជាអគ្គលេខាធិការបក្សកុម្មុយនិស្តវៀតណាម ដែលជាតំណែងមានអំណាច ដែលធ្វើការសម្រេចចិត្តខ្ពស់បំផុតនៅក្នុងប្រទេស។ ការដែលលោកកាន់តំណែងកំពូលពីរក្នុងពេលដំណាលគ្នា ព្រោះដើម្បីទៅអាម៉េរិកចូលរួមកិច្ចប្រជុំមហាសន្និបាតនៅអង្គការសហប្រជាជាតិ (UN) ហើយគ្រោងជួបប្រធានាធិបតីអាម៉េរិកនៅថ្ងៃទី២៥ ខែកញ្ញា។ នេះបើតាមការបញ្ជាក់របស់ឯកអគ្គរដ្ឋទូតវៀតណាមប្រចាំនៅ UN លោក Dang Hoang Giang ប្រាប់សារព័ត៌មាន VNA។ លោក Giang បានសង្កត់ធ្ងន់ថា ៖« នេះជាលើកដំបូងដែលអគ្គលេខាបក្សកុម្មុយនិស្តវៀតណាមបានអញ្ជើញចូលរួមសម័យប្រជុំមហាសន្និបាតអង្គការសហប្រជាជាតិដោយផ្ទាល់ ហើយក៏ជាសកម្មភាពការទូតពហុភាគីលើកដំបូងរបស់អគ្គលេខាបក្ស និងជាប្រធាន តូ ឡិម នៅអង្គការអន្តរជាតិពិភពលោករបស់ UN »។ ក្នុងសុន្ទរកថាទៅកាន់មហាសន្និបាតនាថ្ងៃទី២៤ ខែកញ្ញា លោក តូ ឡិម បានកត់សម្គាល់ថា តាមទស្សនៈរបស់វៀតណាម «សន្តិភាព និងស្ថិរភាពជាមូលដ្ឋានគ្រឹះសម្រាប់បង្កើតអនាគតរុងរឿង ដូច្នេះចាំបាច់ត្រូវជំរុញការអនុលោមតាមច្បាប់អន្តរជាតិ និងធម្មនុញ្ញអង្គការសហប្រជាជាតិ នៅក្នុងប្រទេសទាំងអស់ ជាពិសេសប្រទេសធំៗទាំងអស់»។ ប្រមុខរដ្ឋវៀតណាមរូបនេះបន្តថា ប្រទេសនីមួយៗត្រូវមានឥរិយាបទប្រកបដោយទំនួលខុសត្រូវ អនុវត្តតាមការប្តេជ្ញាចិត្តរបស់ខ្លួន គោរពតាមច្បាប់អន្តរជាតិ និងធម្មនុញ្ញអង្គការសហប្រជាជាតិ រួមទាំងគោលការណ៍ជាមូលដ្ឋាននៃការដោះស្រាយវិវាទដោយសន្តិវិធី ការមិនប្រើប្រាស់ ឬការគំរាមកំហែងក្នុងការប្រើប្រាស់កម្លាំង សមភាពក្នុងអធិបតេយ្យភាព ការគោរពបូរណភាពទឹកដីរបស់គ្នាទៅវិញទៅមក គោរពស្ថាប័ននយោបាយដែលប្រទេសនីមួយៗបានជ្រើសរើស និងទទួលបានការគាំទ្រពីប្រជាជន។ លោក តូ ឡិម មិនបានលើកឡើងពីសង្គ្រាមឈ្លានពានរបស់រុស្ស៊ីនៅអ៊ុយក្រែន បញ្ហាសមុទ្រចិនខាងត្បូង ឬសង្គ្រាមដែលអ៊ីស្រាអែលកំពុងបង្កនៅតំបន់កាហ្សា និងនៅព្រំដែនជាមួយលីបង់ឡើយ។ ចំណុចបន្ទាប់ដែលមេដឹកនាំវៀតណាមលើកឡើងចំពោះមុខអង្គសន្និបាតគឺ សហគមន៍អន្តរជាតិត្រូវផ្តោតការយកចិត្តទុកដាក់លើការជួយដល់ប្រទេសកំពុងអភិវឌ្ឍន៍ និងប្រទេសអភិវឌ្ឍន៍តិចតួច ជាពិសេសផ្នែកទុនអនុគ្រោះ ការផ្ទេរបច្ចេកវិទ្យាទំនើប និងការបណ្តុះបណ្តាលធនធានមនុស្សប្រកបដោយគុណភាពខ្ពស់ សម្រួលការវិនិយោគ និងពាណិជ្ជកម្មកាត់បន្ថយបន្ទុកបំណុលសម្រាប់ប្រទេសក្រីក្រ។ បន្ទាប់មក ប្រមុខបក្សកុម្មុយនិស្ត និងរដ្ឋវៀតណាមបានស្នើឱ្យឆាប់បង្កើតក្របខណ្ឌអភិបាលកិច្ចសកលដ៏ឆ្លាតវៃ ជាមួយនឹងចក្ខុវិស័យរយៈពេលវែងនៃវិទ្យាសាស្ត្រ និងបច្ចេកវិទ្យា ជាពិសេសបច្ចេកវិទ្យាដែលកំពុងរីកចម្រើនដូចជា បញ្ញាសិប្បនិម្មិត។ លោក តូ ឡិម ក៏បានស្នើកំណែទម្រង់យន្តការពហុភាគី ជាពិសេសប្រព័ន្ធអង្គការសហប្រជាជាតិ និងស្ថាប័នហិរញ្ញវត្ថុ និងរូបិយវត្ថុអន្តរជាតិ ដើម្បីធានាឱ្យកាន់តែប្រសើរឡើងនូវ យុត្តិធម៌ និងតម្លាភាព។ នៅចុងបញ្ចប់នៃសុន្ទរកថា មេដឹកនាំវៀតណាមរូបនេះបានសង្កត់ធ្ងន់ថា ៖«ទាល់តែយើងបង្រួបបង្រួម សហប្រតិបត្តិការ ជឿទុកចិត្ត រួមកម្លាំង និងឯកភាព ទើបយើងអាចកសាងពិភពលោកប្រកបដោយសន្តិភាព និងការអភិវឌ្ឍន៍ប្រកបដោយចីរភាព និងសេចក្តីថ្លៃថ្នូររបស់មនុស្សនាពេលបច្ចុប្បន្ន និងអនាគតកាល ដោយមិនត្រូវបាននរណាម្នាក់ទុកចោល»។ បន្ទាប់ពីថ្លែងនៅអង្គការសហប្រជាជាតិ នាថ្ងៃទី២៥ ខែកញ្ញា លោក តូ ឡិម នឹងជួបជាមួយប្រធានាធិបតីអាម៉េរិក ចូ បៃឌិន។ បើតាមរបាយការណ៍របស់ Reuters នៅក្នុងក្រសែភ្នែករបស់រដ្ឋបាលអាម៉េរិកក្រោមការដឹកនាំរបស់លោក បៃឌិន វៀតណាមត្រូវបានចាត់ទុកថាជាប្រទេសយុទ្ធសាស្ត្រនៅអាស៊ីអាគ្នេយ៍ និងជាមជ្ឈមណ្ឌលផលិតកម្មដែលអាម៉េរិកចង់ពង្រឹងទំនាក់ទំនងរបស់ខ្លួនឱ្យកាន់តែស៊ីជម្រៅ ដើម្បីទប់ទល់រុស្សី និងចិន៕	ក្នុងនាមជាប្រធានាធិបតីវៀតណាម លោក តូ ឡិម បានថ្លែងនៅចំពោះមុខមហាសន្និបាតអង្គការសហប្រជាជាតិនៅថ្ងៃទី២៤ ខែកញ្ញា នៅទីក្រុងញូវយ៉ក ដោយលោកបានចែករំលែកទស្សនៈរបស់វៀតណាម ក្នុងការលុបបំបាត់ការជិះជាន់ ការកេងប្រវ័ញ្ច និងកសាងពិភពលោកប្រកបដោយសន្តិភាព។
ទារិកានេះ ត្រូវបានបញ្ជូនពីមន្ទីរពេទ្យមួយនៅភ្នំពេញ មកកាន់មន្ទីរពេទ្យគន្ធបុប្ផាដើម្បីជួយសង្រ្គោះ ក្រោយចាប់កំណើតបានរយៈពេល២ម៉ោង។ ស្ថានភាពរបស់ទារិកានេះ ខ្សោយគ្រប់សរីរាង្គ ដោយសារកើតមិនគ្រប់ខែ និងមានទម្ងន់ត្រឹមតែ៩ខាំប៉ុណ្ណោះ។ ក្រោមការមើលថែ និងព្យាបាលយ៉ាងយកចិត្តទុកដាក់ពីក្រុមគ្រូពេទ្យនៃមន្ទីរពេទ្យគន្ធបុប្ផា ទារិការូបនេះ មានសុខភាពល្អដោយកើនទម្ងន់បាន២,៥គីឡូក្រាម ក្រោយនៅក្នុងបន្ទប់សង្រ្គោះទារកកម្រិតខ្ពស់អស់រយៈពេល៦៥ថ្ងៃ។ ជារឿងអបអរ ទារិកានេះ បានត្រឡប់ទៅផ្ទះវិញនៅថ្ងៃទី២៤ ខែកញ្ញានេះ ។ គួរជម្រាបថា រាល់ការព្យាបាលនៅមន្ទីរពេទ្យគន្ធបុប្ផាគឺឥតគិតថ្លៃ។ ក្នុងឆមាសទី១នៃឆ្នាំ២០២៤នេះ មន្ទីរពេទ្យគន្ធបុប្ផា បានពិនិត្យនិងព្យាបាលជំងឺកុមារ និងស្រ្តីមានផ្ទៃពោះ បានជាង៥៨ម៉ឺននាក់ និងចំណាយថវិកាជាង២០លានដុល្លារ៕	មន្ទីរពេទ្យគន្ធបុប្ផា បានជួយសង្រ្គោះទារិកាម្នាក់ដែលមានទម្ងន់ត្រឹម៩ខាំ ដោយជោគជ័យ ក្រោយព្យាបាលអស់រយៈពេលជាង២ខែ។ នេះបើតាមការផ្សាយហ្វេសប៊ុករបស់មន្ទីរពេទ្យជ័យវរ្ម័នទី៧ នៅថ្ងៃទី២៤ ខែកញ្ញា ឆ្នាំ២០២៤។
គ្រាប់បាល់ស៊ុតបញ្ចូលទី ៣គ្រាប់ របស់ Real Madrid ធ្វើបានដោយកីឡាករ Lucas Vazques តាំងពីនាទី១ ដើមវគ្គទីមួយនៃការប្រកួត និង Rodrygo ធ្វើបាននៅនាទី៤៨ ដើមវគ្គទីពីរ។ ១គ្រាប់របស់តារាបាល់ទាត់សញ្ជាតិបារាំង ជាការសហការគ្នាយ៉ាងល្អជាមួយ Jude Bellingham ដើម្បីស៊ុតបាល់ទី២ នៅនាទី៤០។ ចំណែកពីគ្រាប់របស់ក្លិប Alaves ធ្វើបានដោយកីឡាករ Carlos Benavidez នាទី៨៥ និងដោយ Kike Garcia នៅនាទី៨៦ សុទ្ធសឹងជាគ្រាប់វាយបកតាមពីក្រោយ។ ជ័យជម្នះនេះ បានផ្តល់ឱ្យក្រុម Real Madrid រកបាន ៣ពិន្ទុបន្ថែប ដោយច្ចុប្បន្នពួកគេស្ថិតនៅតំណែងលេខ ២ មានចំនួន ១៧ពិន្ទុ តាមពីក្រោយ Barcelona ដែលឈរកំពូលតារាងលីគកំពូលអេស្ប៉ាញ មាន១៨ពិន្ទុ ក្រោយឈ្នះទាំង៦ប្រកួត។ ក្រុមការពារតំណែងជើងឯកបានវិលត្រឡប់មកកាន់ទម្រង់លេងល្អឡើងវិញ បន្ទាប់ពីចាប់ផ្តើម២ប្រកួតដំបូងបានត្រឹមស្មើ។ ចំណែកខ្សែប្រយុទ្ធ Kylian Mbappe ដែលរកបានគ្រាប់បាល់ទល់នឹង Alaves ក៏ជាការស៊ុតបាល់បញ្ចូលទី ៥ប្រកួតជាប់គ្នាផងដែរ។ ៥ប្រកួតជាប់គ្នាដែល Mbappe សម្រេចបានគ្រាប់បាល់ ក្នុងជំនួបទល់នឹងក្រុម Real Betis, Real Sociedad, VfB Stuttgart, Espanyol និងចុងក្រោយជា Deportivo Alaves នេះ។ ឈ្នះ៥ប្រកួតជាប់គ្នា តែលោក Carlo Ancelotti អ្នកចាត់ការក្រុមអធិរាជស នៅតែមិនបង្ហាញអារម្មណ៍រំភើប ហើយថែមទាំងបន្តអះអាងជាថ្មីថាមិនបារម្ភចំពោះប្រព័ន្ធលេងរបស់ក្រុមខ្លួនឡើយ។ Real Madrid នឹងត្រូវបន្តការប្រកួតលីគក្នុងសប្តាហ៍នេះទល់នឹងក្រុម Atletico Madrid ដែលមាន ១២ពិន្ទុ ក្នុងតារាង La Liga ហើយនៅសប្តាហ៍ក្រោយក្រុមការពារជើងឯក ត្រូវតដំណើរជួបក្រុម Celta Vigo។ នៅថ្ងៃទី៦ ខែតុលា Real Madrid ក៏នឹងត្រូវប្រជែងជាមួយនឹងដៃគូខ្លាំង Barcelona សម្រាប់ជំនួប El Clasico៕	ក្រុម Real Madrid បន្តរកបានជ័យជម្នះទាំងប្រផិតប្រផើយពីក្រុម Alaves ដោយលទ្ធផល ៣-២ ក្នុងជំនួបក្របខណ្ឌ La Liga សប្តាហ៍ទី៧ ថ្ងៃទី២៤ ខែកញ្ញា។ ខ្សែប្រយុទ្ធបារាំង Kylian Mbappe រកបានគ្រាប់បាល់ ៥ប្រកួតជាប់ៗគ្នា ជួយម្ចាស់ការជើងឯកប្រដេញពិន្ទុ Barcelona ដែលឈ្នះទាំង៦ប្រកួត។
តាមមន្ត្រីសហរដ្ឋអាមេរិកជាច្រើន ដែលបាននិយាយប្រាប់វីអូអេ ក្នុងលក្ខខណ្ឌមិនបញ្ចេញឈ្មោះ ដើម្បីពិភាក្សាពីកញ្ចប់ជំនួយនេះ មុនពេលប្រកាស ជំនួយសម្រាប់រដ្ឋាភិបាលក្រុងកៀវ ត្រូវគេរំពឹង នឹងត្រូវប្រកាសយ៉ាងឆាប់នៅថ្ងៃពុធនេះ។ មន្ត្រីម្នាក់ បានប្រាប់វីអូអេថា កញ្ចប់ជំនួយនេះ ទំនងនឹងរួមបញ្ចូលទាំងគ្រាប់រំសេវ សម្រាប់បាញ់ពីអាកាសទៅដី សម្រាប់យន្តហោះចំបាំងធុន F-16 ដែលនឹងអនុញ្ញាតឱ្យអ្នកបើកបរយន្តហោះអ៊ុយក្រែន ប្រតិបត្តិការឆ្ងាយពីជួរមុខ និងប្រព័ន្ធការពារដែនអាកាសរបស់រុស្ស៊ី។ មន្ត្រីរូបនោះ បន្ថែមទៀតថា កញ្ចប់ជំនួយនេះ ក៏រួមមានគ្រាប់រំសេវ សម្រាប់កាំភ្លើងផ្លោងHIMARS នាវាយាមល្បាត និងរថពាសដែក រួមជាមួយគ្រាប់កាំភ្លើងធំ ១៥៥មីលីម៉ែត្រ ១០៥ មីលីម៉ែត្រ និងកាំជ្រួចមីស៊ីលTOW ផងដែរ។ បើតាមពួកមន្ត្រីសហរដ្ឋអាមេរិក កញ្ចប់ជំនួយនេះ នៅមិនទាន់សម្រេចចុងក្រោយនៅឡើយ ហើយអាចផ្លាស់ប្តូរ ដែលត្រូវបញ្ជូននៅក្រោមអំណាចការចំណាយ របស់ប្រធានាធិបតី ដែលអនុញ្ញាតឱ្យក្រសួងការពារជាតិអាមេរិក បញ្ជូនឱ្យអ៊ុយក្រែនដោយផ្ទាល់ ពីឃ្លាំងអាវុធយោធាអាមេរិក។ ក្រសួងការពារជាតិអាមេរិក មានប្រាក់នៅសល់ជាង៥ពាន់លានដុល្លារ នៃប្រាក់ទាំងអស់៦១ពាន់លានដុល្លារ សម្រាប់អ៊ុយក្រែន ដែលត្រូវបានចុះហត្ថលេខា ឱ្យទៅជាច្បាប់ ដោយលោកប្រធានាធិបតី Joe Biden កាលពីខែមេសា ហើយអាចផុតកំណត់នៅចុងខែនេះ។ ក្រសួងការពារជាតិអាមេរិក និយាយទៀតថា ខ្លួនកំពុងធ្វើការជាមួយសភា ដើម្បីបញ្ចេញថវិកាដែលនៅសេសសល់ ទៅឆ្នាំសាពើពន្ធថ្មីរបស់សហរដ្ឋអាមេរិក ដែលចាប់ផ្តើមនៅថ្ងៃទី១ ខែតុលា។ ពួកមន្ត្រីអ៊ុយក្រែន បាននិយាយកាលពីថ្ងៃអង្គារថា ការវាយប្រហាររបស់រុស្ស៊ី លើទីក្រុង Zaporizhzhia ភាគខាងត្បូង បានសម្លាប់មនុស្សម្នាក់ និងធ្វើឱ្យ៦នាក់ទៀត រងរបួស៕	យោធាសហរដ្ឋអាមេរិក ត្រូវគេរំពឹងនឹងប្រកាសកញ្ចប់ជំនួយយោធាថ្មីមួយ សម្រាប់អ៊ុយក្រែននៅសប្តាហ៍នេះ ដែលមានតម្លៃរហូតដល់៣៧៥លានដុល្លារ ដែលជាជំនួយដ៏ធំបំផុត បានបញ្ជូនទៅឱ្យរដ្ឋាភិបាលក្រុងកៀវ ចាប់តាំងពីខែឧសភាមក។
អត្ថបទទាក់ទង ប្រមុខការទូតកម្ពុជា៖ សន្តិភាព និងសន្តិសុខអន្តរជាតិ កាន់តែមានភាពផុយស្រួយ ក្នុងកិច្ចពិភាក្សាវេទិកាអនាគតនៃកងកម្លាំងថែរក្សាសន្តិសុខ ក្នុងថ្ងៃទី២៤ ខែកញ្ញា លោក Jean-Pierre Lacroix អគ្គលេខាធិការរងអង្គការសហប្រជាជាតិទទួលបន្ទុកប្រតិបត្តិការសន្តិភាព បានបង្ហាញចំណាប់អារម្មណ៍ពីភាពជោគជ័យរបស់កម្ពុជាក្នុងការដោះមីន និងការថែរក្សាសន្តិសុខក្នុងប្រទេសកន្លងមក បើទោះទើបតែរួចផុតពីសង្រ្គាម។ មិនតែប៉ុណ្ណោះ កម្ពុជា កំពុងបញ្ជូនកងកម្លាំងថែរក្សាសន្តិភាពទៅក្រៅប្រទេសថែមទៀត។ បើតាមលោក Jean-Pierre Lacroix កម្ពុជាមានបញ្ហាចម្បង ក្នុងការដោះមីននៅពេលកន្លងមក ប៉ុន្តែពេលនេះ បានក្លាយជាអ្នកជំនាញក្នុងការដោះមីន និងយុទ្ធភណ្ឌមិនទាន់ផ្ទុះ នៅបរទេសថែមទៀត។ «ខ្ញុំគិតថា នេះជាការឆ្លុះបញ្ចាំងពីការផ្លាស់ប្ដូរពីប្រទេសមួយដែលធ្លាប់រងគ្រោះដោយសង្គ្រាម ទៅជាប្រទេសដែលជួយគាំទ្រប្រទេសដទៃដែលកំពុងរងផលប៉ះពាល់ដោយសង្គ្រាម»។ លោក Lacroix បានផ្ដល់ចម្លើយបែបនេះនៅថ្ងៃទី២៤ ខែកញ្ញា។ កម្ពុជា កំពុងតែសហការជាមួយដៃគូរបរទេស ដើម្បីសម្រេចបេសកកម្មរបស់ខ្លួនក្នុងការដោះស្រាយបញ្ហាមីនក្នុងប្រទេស។ ខេត្តចំនួន១៥ របស់កម្ពុជា បានប្រកាសអស់មីន និងគ្រាប់មិនទាន់ផ្ទុះ គិតត្រឹមខែមីនា ឆ្នាំ២០២៤។ ទាក់ទងនឹងការបញ្ជូនកងកម្លាំងថែរក្សាសន្តិភាពជាស្ត្រី មន្ត្រីUN រូបនេះ បានអះអាងថា មានកង្វះខាតមន្រ្តីជាន់ខ្ពស់ជាស្ត្រីនៅក្នុងយោធានៃកងកម្លាំងការពារសន្តិភាព ប៉ុន្តែនៅក្នុងផ្នែកប៉ូលិស គឺមិនខ្វះខាតឡើយ។ ប៉ុន្តែលោក លោកក៏បង្ហាញសុទិដ្ឋិនិយមក្នុងការផ្ដល់ឱកាស និងជំរុញដល់ស្រ្តីក្នុងការចូលរួមបេសកកម្មថែរក្សាសន្តិភាពបន្ថែម។ ចាប់តាំងពីឆ្នាំ២០០៦ កម្ពុជា បានបញ្ជូនកងរក្សាសន្តិភាពទាំងប្រុសស្រីប្រមាណ៩ពាន់នាក់ ឱ្យចូលរួមក្នុងបេសកកម្មថែរក្សាសន្តិភាពនៅបរទេស។ បន្ថែមពីនេះ លោក Lacroix បានបង្ហាញទស្សនវិស័យរបស់លោកទៅលើផលប៉ះពាល់នៃបម្រែបម្រួលអាកាសធាតុ ការប្រកួតប្រជែងលើការទាញយក និងប្រើប្រាស់ធនធានដូចជានៅទ្វីបអាហ្វ្រិក មានប្រទេសជួបប្រទះបញ្ហាជនអន្តោប្រវេសន៍ និងការចិញ្ចឹមសត្វជាដើម៕	លោក Jean-Pierre Lacroix អគ្គលេខាធិការរងអង្គការសហប្រជាជាតិ ទទួលបន្ទុកប្រតិបត្តិការសន្តិភាព បានលើកសរសើរកម្ពុជាពីការដោះមីន និងយុទ្ធភណ្ឌមិនទាន់ផ្ទុះ ក៏ដូចជាការបញ្ជូនអ្នកជំនាញ និងទ័ពរក្សាសន្តិភាពទៅក្រៅប្រទេស។
ក្រសួងពាណិជ្ជកម្ម ដែលជាគណៈកម្មការរៀបចំ និងចូលរួមពិព័រណ៍ពិភពលោក និងពិព័រណ៍ពាណិជ្ជកម្មអន្តរជាតិ បញ្ជាក់ទៀតថា ការរចនាពន្លាជាតិកម្ពុជា ត្រូវបានបំផុសគំនិត ពីប្រាសាទនាគព័ន្ធ និងបែងចែកប្លង់បាតជា៤ផ្នែក គឺទី១- ច្រកចូល (អមដោយបង្គោលសីមា ចំនួន៦ មានរចនាបទពីប្រាសាទចៅសាយទេវតា, ខ្លោងទ្វារកណ្តាល គឺជាខ្លោងទ្វាប្រាសាទព្រះខ័ន្ត)។ រូបភាព៖ ក្រសួងពាណិជ្ជកម្ម ២-ការដាក់តាំងផលិតផល (មាន Kiosk Digital Signage ចំនួន២, Product Information Digital Signage ចំនួន៤, និងធ្នើដាក់តាំងផលិតផលកម្ពុជាចំនួន៨មុខ រួមមានគ្រាប់ល្ង, សណ្តែកក្រហម, សណ្តែកខ្មៅ, អំបិល, គ្រាប់ស្វាយចន្ទី, សណ្តែកខៀវ, ម្រេចកំពត, អង្ករផ្កាម្លិះ អមដោយ Digital Screen សម្រាប់បញ្ចាំងព័ត៌មានផលិតផល និងវីដេអូនានាពាក់ព័ន្ធនឹងឧបករណ៍ភ្លេងខ្មែរ។ រូបភាព៖ ក្រសួងពាណិជ្ជកម្ម ៣- នាគផុសនៅកណ្តាល ដោយខ្លួននាគធ្វើ Lightbox ដែលមានផ្ទាំងរចនាផ្សព្វផ្សាយពី ផលិត ផលសក្តានុពល របស់កម្ពុជា ដែលរួមមានអង្ករ, ស្វាយចន្ធី, ម្រេចកំពត, និងស្ករត្នោតកំពង់ ស្ពឺ, នៅកណ្តាលនាគ មានរូបសំណាកព្រះលោកេសូរជាព្រះពោធិសត្វនៅក្នុងពុទ្ធសាសនាមហាយាន ដែលជាអ្នកសង្រ្គោះសត្វលោក, បាតក្រោមមានជា PVC យក Pattern ជាថ្មប្រាសាទ។ ទី៤ គឺ Alibaba Stage ដែលជាផ្ទាំងរំលេចសារ សាទរផលិតផលកម្ពុជាចូលទីផ្សារពិភពលោក តាមរយៈថ្នាល Alibaba.com។ រូបភាព៖ ក្រសួងពាណិជ្ជកម្ម ក្រៅពីព្រះពន្លាជាតិ ដែលបង្ហាញពីក្បូរក្បាច់ដ៏វិចិត្រនៃស្ថាបត្យកម្ម សិល្បៈ វប្បធម៌ និងផលិតផលខ្មែរដែលមានសក្តានុពល នៅព្រះពន្លាជាតិ ក៏មានការសម្តែងរបាំជាជាប្រចាំដែរ ដែលរួមមាន របាំជូនពរ, គោះត្រឡោក, រស្មីដួងច័ន្ទ, ក្រម៉ា, អប្សរា, វិធី (សហសម័យ), ក្ងោកសិល្ប៍, គែន, សែនដាំស្រូវ, និងភ្លេចមិនបាន។ រូបភាព៖ ក្រសួងពាណិជ្ជកម្ម សូមជម្រាបថា ព្រះពន្លាជាតិកម្ពុជា ត្រូវបានសម្ពោធ នៅថ្ងៃទី២៤ កញ្ញា ដែលជាថ្ងៃចាប់ផ្តើមពិព័រណ៍ចិន-អាស៊ានលើកទី២១ ដែលគឺជាវេទិកាធុរកិច្ចដ៏សំខាន់ សម្រាប់វិនិយោគិននៅក្នុងបណ្តាប្រទេសក្នុងតំបន់អាស៊ាន និងចិន។ ពិព័រណ៍ចិន-អាស៊ានលើកទី២១ នឹងប្រារព្ធឡើង ក្រោមមូលបទ «ថែរក្សាមិត្តភាព ភាពស្មោះត្រង់ ផលប្រយោជន៍ទៅវិញទៅមក និងបរិយាបន្ន សម្រាប់ការអភិវឌ្ឍរួម ដោយបង្កើតអនាគតថ្មី ជាមួយមកុដត្បូងពេជ្រ ការលើកកម្ពស់ការអភិវឌ្ឍតំបន់ពាណិជ្ជកម្មសេរីចិន-អាស៊ាន ៣.០ និងកំណើនប្រកបដោយគុណភាពខ្ពស់នៃតំបន់នេះ»៕	កម្ពុជា កំពុងចូលរួមក្នុងព្រឹត្តិការណ៍ពិព័រណ៍ចិន-អាស៊ាន លើកទី២១ នៅទីក្រុងណាននីង ខេត្តក្វាងស៊ី ប្រទេសចិន ដែលប្រារព្ធឡើងពីថ្ងៃទី២៤-២៨ ខែកញ្ញា។ នៅក្នុងពិព័រណ៍នេះ កម្ពុជា ក៏បានរៀបចំសាងសង់ពន្លាជាតិ (Cambodia National Pavilion) ដែលមានទំហំ១៦០ម៉ែត្រការ៉េ ដោយជ្រើសរើសខេត្តសៀមរាប ជាទីក្រុងស្រស់ប្រិមប្រិយ ដើម្បីបង្ហាញអំពីវប្បធម៌ អរិយធម៌ខ្មែរ សេដ្ឋកិច្ច ពាណិជ្ជកម្ម ទេសចរណ៍ និងវិនិយោគ។ នេះបើតាមការផ្សាយរបស់ក្រសួងពាណិជ្ជកម្ម។
អំឡុងការប្រកួតស្មើទល់នឹងក្រុម Arsenal លទ្ធផល ២-២ ជំនួបក្របខណ្ឌ Premier League កាលពីថ្ងៃទី២២ ខែកញ្ញា ខ្សែបដ៏សំចានវ័យ ២៨ឆ្នាំបានជួបបញ្ហារបួសជង្គង់ធ្ងន់ធ្ងរ រហូតត្រូវបានប្តូរចេញពីភ្លាមៗ។ ក្រោយពីបញ្ចប់ការប្រកួតទៅក្រុមគ្រូពេទ្យប្រចាំក្រុមបានអះអាងថា Rodri ជួបបញ្ហារបួសដាច់សរសៃពួរជង្គង់ (ACL)។ ក្រោយពីការប្រកួតទល់នឹងក្រុម Arsenal រួចមក ក្រុមរហស្សនាមមេឃខៀវបានបន្តការប្រកួតទល់នឹងក្រុម Watford ជំនួបពានរង្វាន់ EFL Cup ជាមួយជ័យជម្នះ ២-១។ លោក Guardiola អ្នកចាត់ការ Man City អះអាងថាលោកនៅតែមិនទាន់ដឹងច្បាស់លាស់ពីពេលជាក់លាក់ ចំពោះបញ្ហារបួសរបស់ Rodri។ ក្នុងសន្និសីទកាសែតក្រោយចប់ការប្រកួត អ្នកចាត់ការសញ្ជាតិអេស្ប៉ាញបានលើកឡើងពីបញ្ហារបួសរបស់ Rodri ដូច្នេះថា៖«យើងនៅមិនទាន់មានការកំណត់ច្បាស់លាស់ (រោគវិនិច្ឆ័យ) ប៉ុន្តែគេនឹងបាត់មុខរយៈពេលយូរពីក្រុមរបស់យើង។ ពេលនេះខ្ញុំមិនអាចប្រាប់អ្នកបានលើសពីនេះឡើយ យើងរង់ចាំមើលការសម្រេចជាក់លាក់ពីសំណាក់គ្រូពេទ្យ ថាតើគេនឹងត្រូវបន្តធ្វើបែបណា ឬត្រូវទទួលការព្យាបាលតាមរបៀបណានោះទៀត។ យើងរំពឹងទទួលដំណឹងនៅយប់នេះ ថ្ងៃស្អែកយើងនឹងដឹងច្បាស់។»។ ខ្សែបម្រើ Rodri អំឡុងការប្រកួតព្រឹត្តិការណ៍ UEFA Euro 2024 រូបគេបានក្លាយជាកីឡាករដែលបង្ហាញខ្លួនលេងបានល្អជាងគេបង្អស់ ក្រោយពីរួមចំណែកយ៉ាងធំជួយអេស្ប៉ាញឈ្នះពាន។ Rodri ក៏ជាកីឡាករសំខាន់ខ្លាំងបំផុតមួយក្នុងក្រុមលោក Guardiola ក្នុងជួយក្រុមប្រជែងឈ្នះ Premier League រដូវកាលមុន។ ចូលរួមជាមួយនឹង Man City កាលពីឆ្នាំ ២០១៩ ក្រោយពីផ្លាស់ចេញពី AT-Madrid ខ្សែបម្រើវ័យ ២៨ឆ្នាំ បង្ហាញខ្លួន ១៧៤ប្រកួតនៅក្នុងក្របខណ្ឌ Premier League។ ចំណោម ១៧៤ប្រកួតនោះ Rodri ជួយក្រុមឈ្នះ ១២៩លើក និងចាញ់ ១៩លើក។ បាត់វត្តមាន Rodri ត្រូវបានអ្នកចាត់ការសញ្ជាតិអេស្ប៉ាញ អះអាងបន្ថែមថា នឹងស្វែងរកកីឡាករជំនួសតំណែងរបស់គេ ដើម្បីបន្តរក្សាទម្រង់លេងល្អរបស់ក្រុមឱ្យនៅដដែល ក្នុងការប្រជែងពានរង្វាន់រដូវកាល ២០២៤-២៥៕	ខ្សែបម្រើ Rodri របស់ក្រុម Manchester City នឹងត្រូវអវត្តមានរយៈពេលវែងពីក្រុម ក្រោយពីជួបបញ្ហារបួសដាច់សរសៃពួរជង្គង់ (ACL)។ បើតាមការបញ្ជាក់របស់អ្នកចាត់ការទូទៅ Pep Guardiola ក្រុមរង់ចាំការបញ្ជាក់ឱ្យច្បាស់ចុងក្រោយ អំពីពេលវេលានៃការជាសះស្បើយរបស់ខ្សែបម្រើឆ្នើមសញ្ជាតិអេស្ប៉ាញ។
បន្ថែមវីតាមីន C និងអាហារដែលបង្កើនភាពស៊ាំ វីតាមីន C គឺជាសារធាតុចិញ្ចឹមដ៏សំខាន់មួយ ដែលជួយពង្រឹងប្រព័ន្ធភាពស៊ាំ និងការពារជំងឺផ្លូវដង្ហើម។ អ្នកគួរតែបន្ថែមវីតាមីន C តាមរយៈផ្លែឈើដូចជា ក្រូច ក្រូចឆ្មា ក្រូចថ្លុង ក្រូចថ្លុង គីវី ស្ត្របឺរី ឬបន្លែដូចជា ម្ទេសប្លោក ខាត់ណា និងប្រូខូលី។ ការបន្ថែមវីតាមីន C គ្រប់គ្រាន់ជួយឱ្យរាងកាយបង្កើនភាពធន់ទ្រាំ ការពារការរាតត្បាតនៃបាក់តេរី និងមេរោគដែលបណ្តាលឱ្យរលាកច្រមុះ ។ លើសពីនេះ អាហារដែលសម្បូរទៅដោយសារធាតុប្រឆាំងអុកស៊ីតកម្ម ដូចជា ខ្ទឹមស ខ្ញី ទឹកឃ្មុំ និងរមៀត ក៏មានឥទ្ធិពលប្រឆាំងនឹងការរលាក និងប្រឆាំងបាក់តេរីផងដែរ ជួយការពាររាងកាយពីមេរោគផ្សេងៗ។ អ្នកអាចលាយទឹកឃ្មុំជាមួយក្រូចឆ្មា ឬខ្ញីផឹកជារៀងរាល់ថ្ងៃ ដើម្បីជួយបង្កើនភាពធន់ទ្រាំ បំបាត់ការឈឺបំពង់ក និងកាត់បន្ថយហានិភ័យនៃជំងឺរលាកច្រមុះ។ ផឹកទឹកឱ្យបានគ្រប់គ្រាន់ និងធ្វើឱ្យរាងកាយរបស់អ្នកក្តៅ នៅពេលដែលអាកាសធាតុប្រែប្រួល រាងកាយងាយនឹងខ្សោះជាតិទឹក ដោយសារតែការប្រែប្រួលសីតុណ្ហភាព។ ការទទួលទានទឹកឱ្យបានគ្រប់គ្រាន់ជារៀងរាល់ថ្ងៃ មិនត្រឹមតែជួយរក្សាសំណើមរាងកាយប៉ុណ្ណោះទេ ប៉ុន្តែថែមទាំងជួយការពារភ្នាសរំអិលនៃច្រមុះ និងបំពង់កពីភាពស្ងួត ដោយហេតុនេះកាត់បន្ថយហានិភ័យនៃការឆ្លងមេរោគ។ អ្នកគួរតែផឹកទឹកយ៉ាងហោចណាស់ 2-2.5 លីត្រជារៀងរាល់ថ្ងៃ ដើម្បីធានាថារាងកាយរបស់អ្នកមានជាតិទឹកជានិច្ច។ ក្រៅពីនេះ ការរក្សារាងកាយឱ្យក្តៅ ជាពិសេសតំបន់ក និងទ្រូងពេលត្រជាក់នឹងជួយការពារជំងឺផ្លូវដង្ហើម។ អ្នកគួរតែស្លៀកពាក់ឱ្យកក់ក្តៅនៅពេលចេញទៅក្រៅ ជាពិសេសនៅពេលព្រឹកព្រលឹម និងពេលល្ងាច ហើយអ្នកអាចប្រើក្រមា និងអាវក្រាស់ដើម្បីរក្សាក និងទ្រូងរបស់អ្នកឱ្យមានភាពកក់ក្តៅ។ សម្អាតច្រមុះ និងបំពង់ករបស់អ្នកឱ្យបានទៀងទាត់ ការសម្អាតច្រមុះ និងបំពង់កប្រចាំថ្ងៃ គឺជាវិធីដ៏មានប្រសិទ្ធភាពមួយក្នុងការបង្ការជំងឺរលាកច្រមុះ នៅពេលដែលអាកាសធាតុប្រែប្រួល។ អ្នកអាចលាងសម្អាតច្រមុះជាមួយនឹងទឹកអំបិល ដើម្បីកម្ចាត់បាក់តេរី និងធូលីដែលជាប់ក្នុងរន្ធច្រមុះ។ ទឹកអំបិលខាងសរីរវិទ្យាមិនត្រឹមតែសំអាតទេ ថែមទាំងផ្តល់សំណើមដល់ភ្នាសច្រមុះ ជួយឱ្យច្រមុះស្អាត និងដកដង្ហើមបានស្រួល។ លើសពីនេះ អ្នកក៏គួរលាងមាត់ជាមួយទឹកអំបិលក្តៅឧណ្ហៗជារៀងរាល់ថ្ងៃ ជាពិសេសនៅពេលព្រឹក និងពេលយប់មុនពេលចូលគេង។ ការខ្ពុរមាត់ជាមួយទឹកអំបិលជួយសម្អាតមាត់ និងបំពង់ក និងកាត់បន្ថយហានិភ័យនៃការឆ្លងមេរោគ។ ធ្វើលំហាត់ប្រាណឱ្យបានទៀងទាត់ លំហាត់ប្រាណទៀងទាត់ជួយឱ្យរាងកាយមានសុខភាពល្អ បង្កើនចរាចរឈាម និងធ្វើឱ្យប្រព័ន្ធការពាររាងកាយប្រសើរឡើង។ អ្នកគួរចំណាយពេលយ៉ាងហោចណាស់ 30 នាទីក្នុងមួយថ្ងៃដើម្បីធ្វើលំហាត់ប្រាណដូចជា ការដើរ ការរត់ប្រណាំង យូហ្គា ហែលទឹក ឬជិះកង់។ លំហាត់ប្រាណមិនត្រឹមតែជួយឱ្យអ្នកមានសុខភាពល្អប៉ុណ្ណោះទេ ប៉ុន្តែថែមទាំងជួយបង្កើនភាពស៊ាំរបស់អ្នក កាត់បន្ថយហានិភ័យនៃជំងឺផ្លូវដង្ហើមនៅពេលអាកាសធាតុប្រែប្រួល។ កំណត់ការប៉ះពាល់នឹងបរិស្ថានពុល ការបំពុលបរិយាកាស ធូលី និងសារធាតុអាឡែហ្ស៊ីនៅក្នុងខ្យល់ គឺជាកត្តាដែលងាយបង្កឱ្យរលាកច្រមុះ។ ដូច្នេះហើយ អ្នកគួរតែកំណត់ការចេញទៅក្រៅនៅពេលដែលបរិស្ថានបំពុល ឬពាក់ម៉ាសពេលចេញទៅក្រៅ ដើម្បីជៀសវាងការប៉ះពាល់នឹងធូលី និងបាក់តេរី។ សម្រាប់អ្នកដែលមានអាឡែស៊ី ចាំបាច់ត្រូវជៀសវាងការប៉ះពាល់ជាមួយសារធាតុអាឡែហ្ស៊ី ដូចជារោមសត្វ លំអង ឬសារធាតុគីមីដែលមានក្លិនខ្លាំង។ លើសពីនេះ ការរក្សាកន្លែងរស់នៅឱ្យស្អាត និងមានខ្យល់អាកាសបរិសុទ្ធក៏មានសារៈសំខាន់ខ្លាំងដែរ ។ អ្នកគួរតែសម្អាតផ្ទះជាប្រចាំ បូមធូលី សម្អាតគ្រឿងសង្ហារឹម និងធានាថាបន្ទប់គេងមានខ្យល់ចេញចូលល្អជានិច្ច ដើម្បីបង្កើតបរិយាកាសស្រស់ស្រាយ និងកំណត់ភ្នាក់ងារបង្កឱ្យរលាកច្រមុះ។ គេងឱ្យបានគ្រប់គ្រាន់ និងកាត់បន្ថយភាពតានតឹង ការគេងដើរតួនាទីយ៉ាងសំខាន់ក្នុងការពង្រឹងប្រព័ន្ធភាពស៊ាំ។ នៅពេលដែលអ្នកគេងបានគ្រប់គ្រាន់ រាងកាយរបស់អ្នកនឹងមានថាមពលគ្រប់គ្រាន់ដើម្បីបង្កើត និងស្តារកោសិកាភាពស៊ាំឡើងវិញ ជួយការពាររាងកាយពីបាក់តេរី និងមេរោគ។ មនុស្សពេញវ័យគួរគេងពី 7 ទៅ 8 ម៉ោងក្នុងមួយយប់ ខណៈពេលដែលកុមារត្រូវការការគេងច្រើន។ លើសពីនេះ ភាពតានតឹងយូរអាចធ្វើឱ្យប្រព័ន្ធការពាររាងកាយចុះខ្សោយ ធ្វើឱ្យរាងកាយងាយនឹងកើតជំងឺផ្លូវដង្ហើម។ ដូច្នេះហើយ អ្នកត្រូវគ្រប់គ្រងស្ត្រេស ដោយធ្វើសកម្មភាពបន្ធូរអារម្មណ៍ ដូចជា សមាធិ យូហ្គា ឬស្តាប់តន្ត្រី ដើម្បីជួយឱ្យចិត្តរបស់អ្នកសម្រាក និងរាងកាយរបស់អ្នកមានសុខភាពល្អ។ Nasopharyngitis គឺជាជំងឺទូទៅមួយនៅពេលដែលអាកាសធាតុប្រែប្រួល ប៉ុន្តែអ្នកអាចការពារ និងការពារសុខភាពរបស់អ្នកបានទាំងស្រុងជាមួយនឹងវិធានការសាមញ្ញៗដូចជា ការរក្សារបៀបរស់នៅដែលមានសុខភាពល្អ ការបន្ថែមអាហារូបត្ថម្ភត្រឹមត្រូវ និងការថែរក្សាសុខភាពរបស់អ្នក។ អនុវត្តគន្លឹះខាងលើដើម្បីបង្កើនភាពធន់ទ្រាំដើម្បីរក្សារាងកាយឱ្យមានសុខភាពល្អ និងប្រឆាំងជំងឺនានាពេលអាកាសធាតុប្រែប្រួល! ត្រួតពិនិត្យដោយ៖ www.health.com.kh	ខាងក្រោមនេះគឺជាគន្លឹះសាមញ្ញក្នុងការជួយបង្កើនភាពធន់ និងកាត់បន្ថយជំងឺរលាកច្រមុះក្នុងរដូវផ្លាស់ប្តូរ។
បើតាមសេចក្ដីជូនដំណឹងរបស់ក្រសួងអប់រំ សន្និសីទសារព័ត៌មាននេះ រៀបចំដើម្បីផ្ដល់ព័ត៌មានលម្អិតដល់សិស្សានុសិស្ស និងសាធារណជន ជុំវិញដំណើរការនៃការរៀបចំការប្រឡងសញ្ញាបត្រមធ្យមសិក្សាទុតិយភូមិ សម័យប្រឡង ៨ តុលា ២០២៤។ ក្នុងឆ្នាំ២០២៤នេះ ក្រសួងអប់រំ យុវជន និងកីឡា នៅតែបន្តអនុវត្តនូវពាក្យស្លោក «អ្នកចេះគឺជាប់» ដោយមិនអនុញ្ញាតឱ្យមានការលួចចម្លង ឬយកសំណៅឯកសារចូលមណ្ឌលប្រឡងឡើយ។ អត្ថបទទាក់ទង បេក្ខជនជាង១៣ម៉ឺននាក់ នឹងចូលរួមប្រឡងបាក់ឌុបឆ្នាំនេះ បាក់ឌុប៖ ឆ្នាំនេះ មានមណ្ឌលប្រឡងចំនួន ២៣០ នៅទូទាំងប្រទេស សូមបញ្ជាក់ថា ការប្រឡងសញ្ញាបត្រមធ្យមសិក្សាទុតិយភូមិ សម័យប្រឡង ៨ តុលា ២០២៤នេះ មានបេក្ខជនចុះឈ្មោះសរុប ១៣៧ ០៤០នាក់ ក្នុងនោះថ្នាក់វិទ្យាសាស្រ្តមាន ៣៩ ៣៥៨នាក់ និងថ្នាក់វិទ្យាសាស្រ្តសង្គមមាន ៩៧ ៦៨២នាក់។ ជាមួយគ្នានេះ ក្រសួងអប់រំ បានកំណត់យកមណ្ឌលប្រឡងចំនួន ២៣០មណ្ឌល ស្មើនឹង៥៦៣៦បន្ទប់ ដើម្បីរៀបចំការប្រឡង៕	ក្រសួងអប់រំ យុវជន និងកីឡា នឹងរៀបចំសន្និសីទសារព័ត៌មាន ស្ដីពីដំណើរការរៀបចំការប្រឡងសញ្ញាបត្រមធ្យមសិក្សាទុតិយភូមិ នៅម៉ោង ២និង៣០នាទី ថ្ងៃទី២៧ កញ្ញា ក្រោមវត្តមានលោក ហង់ជួន ណារ៉ុន រដ្ឋមន្រ្តីក្រសួងអប់រំ។ --
អត្ថបទទាក់ទង មនុស្សជិត ៥០០នាក់ ស្លាប់ក្នុងករណីអុីស្រាអែលវាយប្រហារក្រុមហេប៉ូឡា ក្រោយការបាញ់ប្រហារតដៃគ្នារវាងទាហានអុីស្រាអែល និងក្រុមហេសបូឡា អុីស្រាអែល បានបន្តការបាញ់ប្រហារលើទីក្រុង បេរូត របស់លីបង់ និងបានសម្លាប់មេដឹកនាំជាន់ខ្ពស់ក្រុមហេសប៉ូឡាម្នាក់។ តាមការប្រកាសរបស់ក្រសួងសុខាភិបាលលីបង់ ការបាញ់ប្រហារនេះ បានសម្លាប់មនុស្សយ៉ាងតិច៦នាក់ និងរបួស១៥នាក់បន្ថែមទៀត នៅទីតាំង Ghobeiry ក្នុងទីក្រុងបេរូត។ មនុស្ស ២,៧ម៉ឺននាក់ហើយ ដែលបានក្លាយជាជនភៀសខ្លួននៅលីបង់ ក្រោយអុីស្រាអែលចាប់ផ្ដើមទម្លាក់គ្រាប់បែក នៅថ្ងៃទី២៣ ខែកញ្ញា។ ការបាញ់ប្រហារតាមអាកាសលើទីក្រុង បេរូត បានសម្លាប់ លោក Ibrahim Qubaisi ដែលជាមេបញ្ជាការលើប្រព័ន្ធមីស៊ីល និងរ៉ុក្កែត របស់ហេសប៉ូឡា។ ទាហានអ៊ីស្រាអែលបាននិយាយបែបនេះ។ បើតាមការបញ្ជាក់ពីប្រភពសន្តិសុខនៅលីបង់ មេទាហានរូបនេះ ជាបុគ្គលសំខាន់ ក្នុងការគ្រប់គ្រង់មីស៊ីលរបស់ក្រុមដែលគាំទ្រដោយអ៊ីរ៉ង់មួយនេះ។ «ហេសប៉ូឡាពេលនេះមិនដូចហេសបូឡាកាលពីមួយមុនឡើយ។ ពួកវាបានរងគ្រោះដោយការខ្ទេចខ្ទាំទាំងលើការគ្រប់គ្រងស្ថានការណ៍, លើក្រុមប្រយុទ្ធ, និងលើបុព្វហេតុក្នុងការប្រយុទ្ធ»។ លោក Yoav Gallant រដ្ឋមន្ត្រីការពារជាតិអុីស្រាអែល បានសង្កត់ធ្ងន់បែបនេះ ដោយបន្តប្តេជ្ញា នឹងនៅតាមកម្ទេសក្រុមហេសប៉ូឡាទៀត។ លោក Danny Danon ឯកអគ្គរដ្ឋទូតអុីស្រាអែលនៅអង្គការសហប្រជាជាតិ បានបងស្រាយប្រាប់អ្នកកាសែតថា អុីស្រាអែលនៅបើកចំហលើការចរចាលើបញ្ហានេះ និងមិនបើកការឈ្លានពានទឹកដីកន្លែងណាឡើយ។ ចំណែកនាយករដ្ឋមន្ត្រីអ៊ីស្រាអែល លោក បេនចាមីន ណេតាន់យ៉ាហ៊ូ បានជំរុញឱ្យពលរដ្ឋលីបង់ កុំទទួលស្គាល់មេដឹកនាំហេសប៉ូឡា លោក Hassan Nasrallah។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ គិតត្រឹមថ្ងៃទី២៣ ខែកញ្ញា មនុស្សចំនួន ៥៦៩នាក់ បានបាត់បង់ជីវិត និង១៨៣៥នាក់របួស ដែលរួមមានទាំងស្រ្តី និងកុមារ។ នេះបើតាមការបញ្ជាក់របស់ លោក Firass Abiad រដ្ឋមន្ត្រីសុខាភិបាលលីបង់ ទៅទូរទស្សន៍ Al Jazeera។ ពាក់ព័ន្ធលើបញ្ហានេះ អ្នកប្រឹក្សាសន្តិសុខជាតិអាម៉េរិក លោក ជែក សូលីវ៉ាន់ បានប្រាប់ទៅទូរទស្សន៍ MSNBC ថា លោកជឿ នឹងមានផ្លូវដោះស្រាយពេលខាងមុខ ក្នុងការបញ្ចប់ជម្លោះ និងដំណោះស្រាយការទូត៕	អុីស្រាអែល នៅថ្ងៃទី២៤ ខែកញ្ញា បានបាញ់មីស៊ីលចូលក្រុងបេរូត លីបង់តែម្តង និងបានសម្លាប់មេបញ្ជាការជាន់ខ្ពស់ក្រុមហេសប៉ូឡា លោក Ibrahim Qubaisi។ លោក Ibrahim Qubaisi ជាបុគ្គលជាន់ខ្ពស់របស់ក្រុមហេសប៉ូឡាម្នាក់ទៀត ដែលត្រូវបានស្លាប់ក្រោមស្នាដៃអុីស្រាអែល។
មកដល់ពេលនេះ ស្ថានភាពជំនន់ទឹកភ្លៀងក្នុងភូមិសាស្ត្រស្រុកជីក្រែង ខេត្តសៀមរាប បានជន់ឡើងខ្លាំង ដែលធ្វើឱ្យលិចលង់លើកំណាត់ផ្លូវមួយចំនួន។ បើតាមមន្ទីរសាធារណការ និងដឹកជញ្ជូនខេត្តសៀមរាប កំណាត់ផ្លូវខេត្តលេខ ៦២-៣ (បេងមាលា-ខ្វាវ) បានផ្អាកការធ្វើចរាចរណ៍ទាំងស្រុង។ រូបភាពពីរដ្ឋបាលខេត្តសៀមរាប។ ដោយឡែក កំណាត់ផ្លូវខេត្តលេខ២៦៦ (កំពង់ក្តី-ខ្វាវ), ផ្លូវខេត្តលេខ ២៦៥A (កំពង់ក្តី-អន្លង់សំណរ), ផ្លូវខេត្តលេខ២៦៥០ (គោកធ្លកក្រោម- អន្លង់សំណរ), ផ្លូវខេត្តលេខ ២SR១ (ឃុំស្ពានត្នោត ស្រុកជីក្រែង) មិនអនុញ្ញាតឱ្យរថយន្តដឹកទំនិញធុនធ្ងន់គ្រប់ប្រភេទធ្វើចរាចរណ៍ឡើយ។ សូមបញ្ជាក់ថា ទាក់ទងនឹងការជួយសង្រ្គោះប្រជាពលរដ្ឋរងគ្រោះដោយសារទឹកជំនន់ រាជរដ្ឋាភិបាល និងអាជ្ញាធរពាក់ព័ន្ធបានត្រៀមខ្លួនរាល់ ដើម្បីឆ្លើយតបនឹងគ្រោះទឹកជំនន់ និងសង្គ្រោះពលរដ្ឋ ទាំងស្បៀងអាហារ ការបង្ការ ទីទួលសុវត្ថិភាព និងការគាំពារផ្សេងៗ៕	មន្ទីរសាធារណការ និងដឹកជញ្ជូន ខេត្តសៀមរាប បានសម្រេចផ្អាកការធ្វើចរាចរណ៍លើកំណាត់ផ្លូវមួយចំនួន ក្នុងភូមិសាស្ត្រស្រុកជីក្រែង ខេត្តសៀមរាប ជាបណ្តោះអាសន្ន ដោយសារជំនន់ទឹកភ្លៀង។ នេះបើតាមសេចក្ដីជូនដំណឹងចេញផ្សាយនៅរសៀលនេះ។
ប្រសូតនៅថ្ងៃទី១១ ខែមីនា ឆ្នាំ១៨៨៣ ពីត្រកូលកសិករនៅភូមិកំរៀង សង្កាត់រកាកោះ ស្រុកគងពិសី ខេត្តកំពង់ស្ពឺ សម្តេចព្រះសង្ឃរាជ បានចាប់ផ្តើមសិក្សារៀនសូត្រអក្សរសាស្ត្រពីសំណាក់លោកគ្រូសូត្រស្ដាំនាម កែវ ម៉ន វត្តពោធិព្រឹក្ស ហៅវត្តពោល្យំ សង្កាត់រលាំងកែន ស្រុកកណ្ដាលស្ទឹង ខេត្តកណ្ដាល តាំងពីពេលមានព្រះជន្ម១២ព្រះវស្សា។ បន្ទាប់មក ព្រះអង្គបានបួសជាសាមណេរនៅឆ្នាំ១៨៩៧ ហើយនៅបំពេញកិច្ចសិក្សានាវត្តពោធិព្រឹក្សពីរឆ្នាំ មុនបន្តទៅរៀនសូត្រព្រះបរិយត្តិធម៌ ឯវត្តឧណ្ណាលោម ក្រុងភ្នំពេញ ក្នុងសំណាក់ព្រះពុទ្ធគ្រូ ទេព សោ នាកុដិថែវប្របកំពែងខាងជើងក្នុងឆ្នាំ១៨៩៩។ សម្ដេចព្រះសង្ឃរាជ មានសេចក្ដីព្យាយាមប្រកបដោយថាមពលដ៏ក្លៀវក្លា ក្នុងការសិក្សា ទាំងផ្នែកភាសាបាលី ទាំងផ្នែកភាសាឯទៀតៗ ដែលធ្វើឲ្យព្រះអង្គមានព្រះកិត្តិស័ព្ទល្បីល្បាញជាលំដាប់។ នៅឆ្នាំ១៩១៩ សម្ដេចទ្រង់បានធ្វើជាសមាជិកនៃក្រុមជំនុំតែងវចនានុក្រមខ្មែរ ដែលទ្រង់ជាលេខាធិការ កាន់កិច្ចការផ្ទាល់ លុះត្រាបានចប់ចុងចប់ដើម។ នៅឆ្នាំ១៩២៧ សម្ដេចទ្រង់បានទទួលការតែងតាំងជាសមាជិក នៃក្រុមជំនុំផ្ទៀងសម្រេចខាងវចនានុក្រមខ្មែរ ហើយសម្ដេចទ្រង់បានទទួលភារៈធ្វើវចនានុក្រម តែមួយព្រះអង្គឯង។ សូមអានព្រះរាជជីវប្រវត្តិពិស្តារបស់សម្តេចព្រះសង្ឃរាជ ជួន ណាត នៅលើគេហទំព័រ 5000-years.org ៕	ថ្ងៃទី២៥ ខែកញ្ញា ឆ្នាំ២០២៤នេះ ជាពិធីគម្រប់ខួប៥៥ឆ្នាំ នៃការយាងចូលព្រះទិវង្គតរបស់សម្តេចព្រះមហាសុមេធាធិបតី ជួន ណាត ជោតញ្ញាណោ សម្ដេចព្រះសង្ឃរាជថ្នាក់ទី១ គណៈមហានិកាយនៃព្រះរាជាណាចក្រកម្ពុជា ដែលជាកំពូលអ្នកប្រាជ្ញរបស់កម្ពុជា។ សម្តេចព្រះសង្ឃរាជ បានសោយទិវង្គតកាលពីថ្ងៃទី២៥ ខែកញ្ញា ឆ្នាំ១៩៦៩ ក្នុងព្រះជន្មាយុ៨៦ព្រះវស្សា។
លោក Natthapak Khumkad ម្ចាស់កសិដ្ឋានចិញ្ចឹមក្រពើនៅខេត្ត Lamphun ភាគខាងជើងប្រទេសថៃ បានប្រាប់សារព័ត៌មាន AFP ថា ភ្លៀងធ្លាក់ខ្លាំងបានធ្វើឱ្យខូចទ្រុង ដែលនាំឱ្យក្រពើសៀមអាចរត់គេចខ្លួន វង្វេង និងបង្កគ្រោះថ្នាក់ដល់មនុស្ស។ លោក Natthapak បន្តថា៖ «ភ្លៀងធ្លាក់ខ្លាំងបានបំផ្លាញរបងកសិដ្ឋាន! គួរឲ្យសោកស្ដាយដែលយើងត្រូវសម្លាប់សត្វក្រពើទាំងអស់។ យើងចិញ្ចឹមវាអស់រយៈពេល ១៧ ឆ្នាំមកហើយ»។ លោក Natthapak និងកម្មករកសិដ្ឋានឆក់ក្រពើឲ្យងាប់។ រូបថតដែលបង្ហោះក្នុងគណនីបណ្ដាញសង្គម បានបង្ហាញពីការលើកក្រពើធំៗប្រវែងប្រហែលជាង ៣ ម៉ែត្រ។ ក្រពើសៀម ជាប្រភេទសត្វជិតផុតពូជនៅក្នុងព្រៃ ប៉ុន្តែត្រូគេវបានចិញ្ចឹមយ៉ាងច្រើននៅក្នុងកសិដ្ឋានទូទាំងប្រទេសថៃសម្រាប់ស្បែករបស់វា។ លោក Patarapol Maneeorn ពេទ្យសត្វនៃនាយកដ្ឋានឧទ្យានជាតិ សត្វព្រៃ និងរុក្ខជាតិរបស់ថៃ បានសម្តែងការស្លុតចិត្តចំពោះការសម្រេចចិត្តរបស់ម្ចាស់កសិដ្ឋាន ប៉ុន្តែបានឲ្យជាយោបល់ថា ម្ចាស់កសិដ្ឋានអាចនាំហ្វូងសត្វក្រពើទៅកាន់តំបន់ដែលគ្មានទឹកជំនន់។ ម្ចាស់កសិដ្ឋាន លោក Natthapak អះអាងថា កន្លងមកលោកបានទាក់ទងទៅអាជ្ញាធរ ដើម្បីស្វែងរកកន្លែងបណ្តោះអាសន្នសម្រាប់សត្វក្រពើ ប៉ុន្តែត្រូវបានបដិសេធដោយសារតែពួកវាធំៗពេក។ «នេះអាចជាមេរៀនមួយ ស្តីពីវិធីដោះស្រាយសត្វដែលមានគ្រោះថ្នាក់ក្នុងពេលមានគ្រោះធម្មជាតិ»។ គ្រូពេទ្យ Patarapol Maneeorn បានបញ្ជាក់បែបនេះ។ គួរបញ្ជាក់ថា ព្យុះYagi និងភ្លៀងធ្លាក់ខ្លាំងនៅភាគខាងជើងថៃក្នុងខែនេះ បានបណ្តាលឱ្យមានទឹកជំនន់ និងការរអិលបាក់ដី ដែលបានសម្លាប់មនុស្សជាង២០នាក់៕	កសិដ្ឋានមួយនៅភាគខាងជើងប្រទេសថៃ បានសម្លាប់ហ្វូងក្រពើទាំងអស់ចំនួន ១២៥ ក្បាល ដោយសារខ្លាចវារត់គេច ស្របពេលមានភ្លៀងធ្លាក់ខ្លាំង និងទឹកជំនន់។
SOKSAN SPORT ដែលជាសាលាបាល់ទាត់មួយស្ថិតនៅភូមិស្វាយដង្គំ សង្កាត់ស្វាយដង្គំ ក្រុងសៀមរាប មានសិស្សបាល់ទាត់ប្រមាណជាង ១០០នាក់ ដែលភាគច្រើនជាក្មេង មានអាយុចាប់ពី៨ឆ្នាំ ដល់១៦ឆ្នាំ។ លោក កែវ សុផល បានប្រាប់ថាការបង្វឹកកុមារទាំងនោះ គឺមានកម្រិតផ្សេងៗគ្នា ហើយភាគច្រើន នៃក្មេងទាំងនោះ ត្រូវការហ្វឹកហាត់មូលដ្ឋានគ្រឹះ ឲ្យបានល្អ។ ឆ្លងកាត់បទពិសោធន៍ជាកីឡាអាជីពផង និងជាគ្រូបង្វឹកផង លោក កែវ សុផល យល់ថាកុមារចាប់ពីអាយុ ៩ឆ្នាំ ដល់១២ឆ្នាំ គឺជាពេលវេលាមាសមួយ ដែលក្មេងៗ រហ័សចាប់បាន និងឆាប់ចេះ នៅពេលពួកគេរៀនអ្វីមួយ មិនថាការសិក្សា និងការហាត់កីឡា។ គ្រូបង្វឹករូបនេះ បន្ថែមថា ប្រសិនជាកុមារ ស្រឡាញ់កីឡា និងមានគោលដៅចង់ក្លាយជាកីឡាករអាជីព នាពេលអនាគត វ័យនៃ«អាយុមាស» គឺជាពេលដែលអាណាព្យាបាលជួយជំរុញឲ្យកុមារទាំងនោះអោបក្រសោប នូវកម្មវិធីសិក្សាទាំងនេះ។ លោក កែវ សុផល រៀបរាប់ថា៖«អាយុពី ៩ឆ្នាំ ទៅ១២ឆ្នាំ គឺជាអាយុមាស។ ក្នុងមានជីវិត យើងមានតែម្ដង។ អាយុមាស គឺជាវ័យដែលក្មេងៗ ឆាប់ចាប់បានណាស់ ទាក់ទងជាមួយប្រព័ន្ធប្រសាទរបស់គាត់ ពួកគាត់ឆាប់ចាប់បាន។ ក្នុងនាមជាគ្រូ យើងមិនចាំបាច់ធ្វើអ្វីច្រើនទេ គ្រាន់តែបង្ហាញរូបភាពឲ្យគាត់មើលឲ្យច្បាស់ គឺគាត់អាចធ្វើតាមបានហើយ។ អាយុមាស គឺជាពេលវេលាសំខាន។» ការបណ្ដើរបាល់ និងរៀនគ្រប់គ្រងបាល់ ត្រូវបានលោក សុផល ចាត់ទុកជាមូលដ្ឋានគ្រឹះសំខាន់ ក្នុងការបង្វឹកកុមារតូចៗទាំងនោះ។ ដោយឡែកគ្រូបង្វឹករូបនេះ មិនដាក់សម្ពាធលើសិស្សក្នុងការហ្វឹកហាត់ឡើយ ប៉ុន្ដែ ព្យាយាមឲ្យក្មេងទាំងនោះ សប្បាយចិត្តលេងជាមួយនិងបាល់។ លោក សុផល ព្យាយាមបង្កើតសកម្មភាពសប្បាយៗ ដើម្បីឲ្យក្មេងៗតូចទាំងនោះយល់ការលេងបាល់ទាត់ គឺជាការលេងកម្សាន្ដបែបជាក្រុមមួយ។ «ខ្ញុំ គិតថាក្មេងៗ គួរតែចាប់ផ្ដើមពីបណ្ដើរបាល់ឲ្យចេះទាំងជើងឆ្វេង ជើងស្ដាំ។ អំឡុងពេលគាត់បណ្ដើរ ពួកគាត់អាចធ្វើអ្វីក៏បានដែរ។ គាត់អាចប៉ះ គាត់អាចស៊ុត ឬគាត់អាចធ្វើអ្វីបន្ថែមបាន។ គ្រូខ្លះ ព្យាយាមឲ្យក្មេងៗ ធ្វើ ឬហាត់ឲ្យបានច្រើន លើសពីអ្វីដែលកុមារទាំងនោះចង់ធ្វើ។ ក្មេងៗ វ័យប៉ុន្នេះ ពួកគាត់ចូលចិត្តលេង។ ក្មេងៗពួកគាត់រៀន ពីការលេង។ គ្រូៗ គួរគិតពីចំណុចនេះ ដើម្បីទាក់ទាញឲ្យក្មេងគាត់លេង។ នៅពេលគាត់ចូលចិត្តលេង គាត់ក៏រៀនពីការលេងរបស់គាត់ផងដែរ។»។ លោក កែវ សុផល បាននិយាយដូច្នេះ។ ក្នុងបទសម្ភាសជាមួយសារព័ត៌មានថ្មីៗ អតីតកីឡាករសូលទីឡូអង្គររូបនេះ ពន្យល់ទៀតថា ការលេងកីឡាបាល់ទាត់ មានសារសំខាន់ណាស់សម្រាប់កុមារ គឺជំរុញឲ្យកុមារមានការទទួលខុសត្រូវ ចេះសហការជាក្រុម ចេះរាប់អានប្រាស្រ័យទាក់ទងគ្នា។ នៅពេលលេងជាក្រុម ក្មេងៗត្រូវការយល់ចិត្តគ្នា និងស្គាល់គ្នា ជាពិសេស ដឹងថាមិត្តរួមក្រុមណាលេងនៅតួនាទីណា ហើយពួកគេ ត្រូវសហការគ្នាបែបណាដើម្បីឈ្នះការប្រកួតមួយ។ លើសនេះទៅទៀត ក្មេងៗទាំងនោះ ក៏ចេះកែប្រែនៅពេលបង្កើតកំហុសអំឡុងពេលប្រកួត ដែលជាហេតុបង្ហាញថាពួកគេ មានទំនួលខុសត្រូវ ចំពោះសកម្មភាពខ្លួន៕	សៀមរាប៖ លោក កែវ សុផល គ្រូបង្វឹកបាល់ទាត់នៅក្លិប SOKSAN SPORT និងជាអាតីតកីឡាករក្លិបសូលទីឡូអង្គរ បាននិយាយថា វ័យចាប់ពី៩ ឆ្នាំដល់១២ ឆ្នាំ គឺជាអាយុមាស ដែលក្នុងមួយជីវិតរបស់មនុស្សម្នាក់ៗ មានតែម្ដងទេ។ គ្រូបង្វឹករូបនេះ បន្ថែមទៀតថា ស្ថិតក្នុងវ័យនេះ កុមារអាចរៀន និងហ្វឹកហាត់កីឡា ឆាប់ចេះ និងងាយចាប់បាន។
ក្រុម U20 កម្ពុជា រកបានជ័យជម្នះឡើងវិញ ពោលគឺទល់នឹងក្រុមខ្លាំង U20 បារែន នៅក្នុងជំនួបដ៏សំខាន់ទី៣ ក្នុងការប្រកួតជម្រុះពូល B ដោយយកឈ្នះក្នុងលទ្ធផល ១-០ ពីការស៊ុតរបស់កីឡាករយុវជន មាន ចាន់រិទ្ធ នៅនាទី៦៨ នៃវគ្គទី២ ក្នុងកីឡដ្ឋាន Fu Jen University។ ជ័យជម្នះរបស់ក្រុមកម្ពុជាកើតឡើងក្រោយបរាជ័យក្រោមថ្វីជើងអ៊ូសបេគីស្ថាន លទ្ធផល ៧-០ និងនៅការប្រកួតដំបូង U20 កម្ពុជា ដណ្តើមបាន ៣ពិន្ទុ បើកឆាកពីក្រុមនេប៉ាល់ លទ្ធផល ៤-១។ រកបាន ៣ពិន្ទុ ដ៏សំខាន់បន្ថែមទៀតនេះ បានរុញច្រាន U20 កម្ពុជា ឡើងឈរចំណាត់លេខ ២ ប្រចាំពូល B មានចំនួន ៦ពិន្ទុ ក្នុងដៃ ខណៈការប្រកួត ១លើកចុងក្រោយ ក្រុមនឹងត្រូវទៅជួប U20 ឆាយនីសតាយប៉ិ ថ្ងៃទី២៩ ខែកញ្ញា។ ក្រុម U20 កម្ពុជា ត្រូវបានស្វែងរកពិន្ទុសំខាន់បន្ថែមទៀត ពីការប្រកួតចុងក្រោយដែលពួកគេនៅសល់ ដើម្បីឱកាសឡើងវគ្គបន្ត។ បច្ចុប្បន្ន U20 កម្ពុជា កំពុងតែកាន់កាប់តំណែងសម្រាប់ក្រុមលេខ ២ ល្អ ប៉ុណ្ណោះអាសន្ត ដោយរង់ចាំអ៊ុតមើលការប្រកួតពូលដទៃផ្សេងទៀត ហើយក្រុមលេខ ២ ល្អក្នុងការប្រកួតចំនួន ៥ក្រុម ប៉ុណ្ណោះនឹងអាចមានសិទ្ធិឆ្លងកាត់ទៅវគ្គបន្ត។ សម្រាប់តារាងពិន្ទុក្នុងពូល B គិតមកដល់ពេលនេះ អ៊ូសបេគីស្ថាន ឈរនៅលេខ ១ មាន ៦ពិន្ទុ ពីការប្រកួត ២លើក កម្ពុជាលេខ ២ មាន ៦ពិន្ទុ ប្រកួត ៣លើក ឈរពីក្រុមបារ៉ែនលេខ ៣ និងនេប៉ាល លេខ៤ មាន ៣ពិន្ទុស្មើគ្នា ចំណែកឆាយនីសតាយប៉ិឈរបាតតារាងគ្មានពិន្ទុ៕	ក្រុមបាល់ទាត់អាយុក្រោម ២០ឆ្នាំ កម្ពុជា បានបង្កើតប្រវត្តិសាស្ត្រថ្មី ប្រកួតយកឈ្នះលើក្រុមបាល់ទាត់អាយុក្រោម ២០ឆ្នាំ បារ៉ែន នៅការប្រកួតវគ្គសន្សំពិន្ទុពូល B ក្នុងវគ្គជម្រុះពានរង្វាន់ AFC U20 Asian Cup China PR 2025 និងជាការឈ្នះនៅការជួបគ្នាលើកដំបូង។
«បើទោះបីកម្ពុជា ជាប្រទេសតូចពិតមែនក្ដី ប៉ុន្តែយើងមានសក្តានុពលទេសចរណ៍ដ៏ស្រស់ត្រកាល និងសម្បូរបែប ដោយរួមបញ្ចូលទាំងធនធានធម្មជាតិ ក៏ដូចជាសម្បត្តិវប្បធម៌រូបិយ និងអរូបិយ»។ នេះជាការលើកឡើងរបស់លោកឧបនាយករដ្ឋមន្ត្រី ស៊ុន ចាន់ថុល ទៅកាន់តំណាងក្រុមហ៊ុន Highgate។ តាមរយៈជំនួបនេះ លោក ស៊ុន ចាន់ថុល ក៏បានអញ្ជើញគណៈប្រតិភូរបស់ក្រុមហ៊ុន Highgate ទៅបំពេញទស្សនកិច្ចនៅកម្ពុជា ដើម្បីស្វែងរកឱកាស និងពិនិត្យមើលស្ថានភាពជាក់ស្ដែងនៃបរិយាសកាសវិនិយោគ ជាពិសេសការធ្វើដំណើរកម្សាន្តទៅតាមតំបន់ដែលមានសក្ដានុពលនានា។ លោក ស៊ុន ចាន់ថុល បន្ថែមថា ការចុះមកពិនិត្យផ្ទាល់ ដើម្បីបានជាមូលដ្ឋានក្នុងការពិនិត្យលទ្ធភាពពិចារណាលើការបោះទុនវិនិយោគ ក្នុងឧស្សាហកម្មទេសចរណ៍នៅក្នុងប្រទេសកម្ពុជា។ រូបភាពពីCDC។ បើតាមក្រុមប្រឹក្សាអភិវឌ្ឍន៍កម្ពុជា នាជំនួបខាងលើ តំណាងក្រុមហ៊ុន Highgate បានឯកភាពនឹងការអញ្ជើញរបស់លោក ស៊ុន ចាន់ថុល ដើម្បីសិក្សាស្វែងយល់បន្ថែមអំពីបច្ចុប្បន្នភាពនៃវិស័យទេសចរណ៍ បដិសណ្ឋារកិច្ច និងវឌ្ឍនភាពនៃការវិនិយោគក្នុងចង្កោមសណ្ឋាគារកម្រិតពិភពលោក ដែលមាននៅកម្ពុជា។សូមបញ្ជាក់ថា អ្នកវិនិយោគរបស់តំណាងក្រុមហ៊ុន Highgate គ្រោងនឹងធ្វើដំណើរទស្សនកិច្ចមកប្រទេសកម្ពុជានាពេលឆាប់ៗខាងមុខផងដែរ៕	លោក ស៊ុន ចាន់ថុល អនុប្រធានទី១ ក្រុមប្រឹក្សាអភិវឌ្ឍន៍កម្ពុជា បានលើកទឹកចិត្តដល់ក្រុម Highgate ពិនិត្យលទ្ធភាពលើការបោះទុនវិនិយោគ ក្នុងឧស្សាហកម្មទេសចរណ៍នៅកម្ពុជា។ ការលើកឡើងនេះ ស្ថិតក្នុងជំនួបពិភាក្សាជាមួយតំណាងក្រុមហ៊ុន Highgate ដែលជាក្រុមហ៊ុនវិនិយោគលើឧស្សាហកម្មទេសចរណ៍ នៅតំបន់អាមេរិកខាងជើង ការីបៀន អាមេរិកឡាទីន និងអឺរ៉ុប កាលពីថ្ងៃទី២៤ កញ្ញា នាសហរដ្ឋអាមេរិក។
ផ្លែម្នាស់ ជាផ្លែឈើដែលផ្អែមណាស់ ដោយរាល់ផ្លែម្នាស់ដែលមានទម្ងន់១០០ក្រាមគឺមានផ្ទុកជាតិស្ករ១៦ក្រាមទៅហើយ។ ថ្វីត្បិតតែក្នុងផ្លែឈើមួយនេះមានផ្ទុកវីតាមីនសេខ្ពស់ និងសារធាតុចិញ្ចឹមមួយចំនួន ប៉ុន្តែអ្នកមានជំងឺទឹកនោមផ្អែមគួរតែពិសារដោយប្រយ័ត្ន ទើបជាតិស្ករមិនឡើងខ្ពស់ដោយមិនដឹងខ្លួន។ ផ្លែស្វាយ ក៏ជាផ្លែឈើដែលមានផ្ទុកជាតិស្ករខ្ពស់ផងដែរ។ ក្នុងផ្លែស្វាយដែលមានទម្ងន់១០០ក្រាមគឺមានផ្ទុកជាតិស្ករចំនួន១៨ក្រាម។ ជាពិសេស ក្នុងនោះមានផ្ទុកវីតាមីនA និងវីតាមីនសេខ្ពស់ផងដែរ។ ទោះជាបែបនេះក៏ដោយ អ្នកដែលមានជំងឺទឹកនោមផ្អែមក៏មិនគួរបរិភោគច្រើនដែរ ព្រោះអាចធ្វើឲ្យជាតិស្ករក្នុងរាងកាយឡើងខ្ពស់បាន។ ផ្លែធុរ៉េន ជាផ្លែឈើដែលគេនិយមចូលចិត្តញ៉ាំណាស់។ ក្នុងផ្លែធុរ៉េនដែលមានទម្ងន់១០០ក្រាម គឺមានផ្ទុកជាតិស្ករចំនួន២៧ក្រាមហើយ។ ដូចនេះ អ្នកចង់រក្សាលំនឹងជាតិស្ករក្នុងរាងកាយ និងអ្នកមានជំងឺទឹកនោមផ្អែមគួរតែប្រយ័ត្នក្នុងការញ៉ាំ ទើបជាតិស្ករមិនងាយឡើងក្នុងរាងកាយ៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីផ្លែឈើដែលមានផ្ទុកជាតិស្ករខ្ពស់ណាស់។ តើមានអ្វីខ្លះទៅ?
អ្នកលើសឈាម ជាទូទៅ ត្រូវលេបថ្នាំលើសឈាមជាប្រចាំ ដើម្បីបញ្ចុះសម្ពាធឈាម ប៉ុន្តែបើត្រូវលេបថ្នាំអីផ្សេង ដើម្បីព្យាបាលជំងឺផ្សេងនោះ ត្រូវប្រយ័ត្នប្រយែងឲ្យមែនទែន ព្រោះវាអាចធ្វើឲ្យសម្ពាធឈាមឡើង ឬប្រឆាំងជាមួយថ្នាំលើសឈាមដែលយើងលេប ហើយធ្វើឲ្យថ្នាំលើសឈាមរបស់យើង អត់ប្រសិទ្ធភាពវិញ។ ១- ថ្នាំបំបាត់ការឈឺចាប់(NSAID) ថ្នាំនេះ ត្រូវគេប្រើសម្រាប់បន្ថយការឈឺចាប់ ដូចជា ជំងឺរលាកសន្លាក់ជាដើម។ គ្រូពេទ្យរកឃើញថា វាបង្កឲ្យសម្ពាធឈាមកើនឡើង និងធ្វើឲ្យចាល់ទឹក បន្ថយមុខងារតម្រងនោម ក្នុងនោះមានថ្នាំ aspirin, ibuprofen និង naproxen ជាដើម។ ២- ថ្នាំផ្ដាសាយ ថ្នាំផ្ដាសាយមានផ្ទុកសារធាតុប្រឆាំងការតឹងច្រមុះ និងមានសារធាតុដូចថ្នាំបំបាត់ការឈឺចាប់ដែរ វាអាចធ្វើឲ្យសម្ពាធឈាមឡើងខុសធម្មតា ប៉ុន្តែយើងអាចសួរគ្រូពេទ្យថាគួរប្រើថ្នាំអីជំនួសវិញ ពេលផ្ដាសាយ។ ៣- ថ្នាំឈឺក្បាលប្រកាំង ថ្នាំឈឺក្បាលប្រភេទនេះ ធ្វើឲ្យសរសៃឈាមក្នុងខួរក្បាលរួមតូច ដូចនេះវាកាន់តែបង្កឲ្យសម្ពាធឈាមឡើងខ្ពស់។ ៤- ថ្នាំសម្រកគីឡូ វាផ្ទុកសារធាតុដែលធ្វើឲ្យយើងធុំអាហារ ហើយប៉ះពាល់ដល់ចង្វាក់បេះដូង និងសម្ពាធឈាមទៀតផង អ៊ីចឹងមិនគួរប្រើ ពេលមានជំងឺលើសឈាមទេ ព្រោះធ្វើឲ្យប៉ះពាល់ដល់សុខភាពបេះដូង។ ចុងក្រោយ គឺស្រីៗពពោះដែលមានសម្ពាធឈាមខ្ពស់ អាចប្រើថ្នាំបញ្ចុះឈាមបាន តែគួរជ្រើសរើសប្រភេទណាដែលមិនធ្វើឲ្យសម្ពាធឈាមចុះខ្លាំងពេក ព្រោះវាអាចប៉ះពាល់ដល់ទារកក្នុងផ្ទៃ។ បើធ្លាប់មានប្រតិកម្មថ្នាំ ឬធ្លាប់ប្រើទៅ មានផលប៉ះពាល់មិនល្អ ត្រូវប្រាប់ពេទ្យឲ្យដឹងជាមុន ៕ ត្រួតពិនិត្យដោយ៖ www.health.com.kh	ជំងឺលើសឈាមអាចកើតមានជំពោះមនុស្សគ្រប់វ័យ មិនថាក្មេង ឬចាស់ ប្រុសស្រី ឬអ្នកមានអ្នកក្រទេ ។ មនុស្សវ័យក្មេង ប្រមាណជាង៣០ភាគរយត្រូវគេរកឃើញករណីលើសឈាម និងរកឃើញមូលហេតុដែលនាំឱ្យកើតមានជំងឺនេះ ។
ក្នុងពិធីប្រគល់សញ្ញាបត្រដល់និស្សិតសាកលវិទ្យាល័យភូមិន្ទនីតិសាស្ត្រ និងវិទ្យាសាស្ត្រសេដ្ឋកិច្ច នៅថ្ងៃទី២៦ ខែកញ្ញា សម្តេច ហ៊ុន ម៉ាណែត មិនអស់ចិត្តនឹងទម្ងន់ទោសនេះឡើយ ព្រោះជនបង្កជាប់ពន្ធនាគារតិចពេក។ សម្ដេច ទាមទារឱ្យមានការសើរើសំណុំរឿងឡើយវិញ ដោយបញ្ជាទៅលោក កើតរិទ្ធបែបនេះ៖ «សូមឯកឧត្ដម កើត រិទ្ធិ ប្រគល់ភារកិច្ចជូនឧ្យអគ្គព្រះរាជអាជ្ញាអមសាលាឧទ្ធរណ៍ភ្នំពេញឱ្យពិនិត្យមើលថា តើការសម្រេចនេះ មានទម្ងន់គ្រប់គ្រាន់ តាមច្បាប់ជាធរមានឬនៅ!។»។ សម្ដេច ហ៊ុន ម៉ាណែត ចាត់ទុកជាករណីគំរូ ដល់អ្នកបើកបរក្នុងស្ថានភាពស្រវឹងផ្សេងទៀត។ ក្នុងករណីពិនិត្យសំណុំរឿងហើយ ឃើញថាច្បាប់ពុំមានចែងពីការដាក់ទោសឱ្យធ្ងន់ជាងនេះ សម្ដេច ក៏បញ្ជាក់ឱ្យលោក កើត រិទ្ធ ដែលជាអ្នកដឹកនាំធ្វើវិសោធនកម្មច្បាប់ព្រហ្មទណ្ឌ និងច្បាប់ផ្សេងទៀត ពិនិត្យកែសម្រួលស្ថានទម្ងន់ទោសផងដែរ។ សូមជម្រាបថា នៅរសៀលថ្ងៃទី២៥កញ្ញា តុលាការបានបើកសវនាការ ដើម្បីប្រកាសសាលក្រមលើសំណុំរឿងបើករថយន្តទាំងស្រវឹង បុករះស្លាប់មនុស្ស៤នាក់ នៅក្រោមស្ពានអាកាសឫស្សីកែវ កាលពីថ្ងៃទី២០ ខែមករា ឆ្នាំ២០២៤។ តុលាការ បានសម្រេចផ្តន្ទាទោសកម្រិតអតិបរមា ដាក់ពន្ធនាគារចំនួន៥ឆ្នាំ និងពិន័យមិនឱ្យបើកបរចំនួន៥ឆ្នាំ ក្រោយចេញពីពន្ធនាគារ៕	សម្ដេច នាយករដ្ឋមន្ត្រីកម្ពុជា បញ្ជាឱ្យ រដ្ឋមន្ត្រីក្រសួងយុត្តិធម៌ពិនិត្យសំណុំរឿង អ្នកបើករថយន្ត ក្នុងស្ថានភាពស្រវឹង បុករះស្លាប់មនុស្សអស់៤នាក់ភ្លាមៗ នៅក្រោមស្ពានអាកាសឫស្សីកែវ ខណៈតុលាការកាត់ទោសឱ្យជាប់ពន្ធនាគារត្រឹម៥ឆ្នាំ។
ក្នុងការថ្លែងសន្ទរកថាចំពោះមុខមហាសន្និបាតអង្គការសហប្រជាជាតិ ក្នុងថ្ងៃទី២៥ ខែកញ្ញា លោក វ៉ូឡូឌីមៀ ហ្សេលេនស្គី បានលើកបញ្ហាសន្ធឹកដែលកើតឡើងក្នុងប្រទេសលោកក្រោយការឈ្លានពានរបស់រុស្ស៊ី។ ក្នុងនោះ លោក ហ្សេលេនស្គី បានសង្កត់ធ្ងន់លើបញ្ហាប្រឈមនៃការផ្គត់ផ្គងថាមពលក្នុងប្រទេស ព្រោះរោងចក្រស្ដុកនិងផលិតអគ្គិសនីសឹងតែ៨០ភាគរយ ត្រូវបានកងទ័ពរុស្សីបំផ្លាញ។ លោកបន្ថែមថា រោងចក្រថាមពលនុយក្លេអ៊ែរ Zaporizhzhia ដ៏ធំ នៅតែត្រូវរុស្សីកាន់កាប់។ «រហូតមកដល់ថ្ងៃនេះ រុស្សីបានកម្ទេចស្ថានីយវារីអគ្គិសនីទាំងអស់ និងបំផ្លាញទីតាំងស្ដុកថាមពលជាច្រើនរបស់អ៊ុយក្រែន។ នេះជាផែនការដែលលោក ពូទីន កំពុងត្រៀមសម្រាប់រដូវរងារ ដើម្បីបន្តដាក់ទារុណ្ឌកម្មលើទីក្រុង និងពលរដ្ឋអ៊ុយក្រែនរាប់លាន»។ លោក ហ្សេលេនស្គី បានបញ្ជាក់បែបនេះទៅកាន់មហាសន្និបាត។ ប្រធានាធិបតីរូបនេះ បានអះអាងថា មានការជួយផ្នែកប្រព័ន្ធផ្កាយរណបទៅរុស្សីពីប្រទេសផ្សេង ដែលបង្ហាញពីកន្លែងជាក់លាក់របស់ទីតាំងសំខាន់ៗរបស់អ៊ុយក្រែន។ លោកបានបង្ហាញក្ដីបារម្ភលើការបាញ់មីស៊ីលចំទីតាំងថាមពលនុយក្លេអ៊ែរពីសំណាក់ទ័ពរុស្សី ដែលអាចបង្កមហន្តរាយធ្ងន់ធ្ងរ។ ក្រៅពីនេះ មេដឹកនាំអ៊ុយក្រែន បានលើកឡើងពីរូបមន្តសន្តិភាពរបស់លោកដើម្បីជាដំណោះស្រាយ ដែលរួមមានការដោះស្រាយវិបត្តិស្បៀង ការប្រគល់ទឹកដីដែលបាត់បង់ឱ្យអ៊ុយក្រែន ការធានាសន្តិសុខនុយក្លេអ៊ែរ និងការគោរពធម្មនុញ្ញ UN ជាដើម។ លោកអះអាងថា នរណាដែលមិនខ្វល់លើចំណុចទាំងនេះ គឺមិនខុសពីលោក ពូទីន នោះទេ។ លោក ហ្សេលេនស្គី បានរអ៊ូពីការដោះស្រាយសង្គ្រាមរបស់ UN ផងដែរ ព្រោះចំណាត់ការនានាពឹងផ្អែកខ្លាំងលើក្រុមប្រឹក្សាសន្តិសុខ ដែលសមាជិកអចិន្ត្រៃយ៍មានសិទ្ធិប្រើជំទាស់សំណើដំណោះស្រាយណាមួយ។ ជាចុងក្រោយ មេដឹកនាំរូបនេះ នៅបន្តសុំជំនួយបន្ថែមពីប្រទេសផងដែរក្នុងកាលៈទេសៈនេះ៕	ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី បានអះអាងថា រុស្សីបានកម្ទេចទីតាំងស្ដុកថាមពល និងរោងចក្រវារីអគ្គិសនីរបស់អ៊ុយក្រែនប្រមាណ៨០ភាគរយ ដែលជាផែនការត្រៀមរបស់លោក វ្ល៉ាឌីមៀ ពូទីន សម្រាប់រដូវរងារ។
បើតាមការផ្សាយរបស់ក្រសួងការបរទេសកម្ពុជា រដ្ឋមន្ត្រីការបរទេសទាំងពីរ បានពិភាក្សាលើកិច្ចខិតខំប្រឹងប្រែង ដើម្បីលើកកម្ពស់បន្ថែមទៀតនូវទំនាក់ទំនងទ្វេភាគី និងកិច្ចសហ ប្រតិបត្តិការក្របខណ្ឌពហុភាគី។ គួរកត់សម្គាល់ថា កន្លងមក កម្ពុជា បានផ្តល់បណ្តុះបណ្តាលបច្ចេកវិទ្យាឧបករណ៍បោសសម្អាតមីន ដល់អង្គភាពផ្តល់សេវាកម្មរដ្ឋក្នុងគ្រាអាសន្នសម្រាប់ប្រទេសអ៊ុយក្រែន ខណៈប្រទេសនេះ កំពុងធ្លាក់ផុងខ្លួនក្នុងសង្គ្រាម។ ដែលមាន បញ្ហាគ្រាប់មីន និងគ្រាប់យុទ្ធភណ្ឌមិនទាន់ផ្ទុះ បាន និងកំពុងបង្កគ្រោះថ្នាក់យ៉ាងធ្ងន់ធ្ងរដល់ពលរដ្ឋ។ កម្ពុជា ដែលធ្លាប់ឆ្លងកាត់ភ្លើងសង្គ្រាមដែរនោះ ចាត់ទុកថា ការបោសសម្អាតមីន និងសំណល់យុទ្ធភណ្ឌសង្គ្រាម ជាសកម្មភាពមនុស្សធម៌ដ៏ចាំបាច់ និងបន្ទាន់ ដើម្បី និងគាំទ្រដល់ដំណើរការស្តារឡើងវិញនូវហេដ្ឋារចនាសម្ព័ន្ធនានា និងដីសម្រាប់ធ្វើកសិកម្មជាដើម និងពិសេសធានាសុវត្ថិភាពរបស់ពលរដ្ឋអ៊ុយក្រែន និងជនស៊ីវិលផ្សេងទៀត៕	កម្ពុជា និងអ៊ុយក្រែន បានចុះ ហត្ថលខាលើកិច្ចព្រមព្រៀងស្តីពីការលើកលែងទិដ្ឋាការសម្រាប់អ្នកកាន់លិខិតឆ្លងដែនការទូត និងផ្លូវការ កាលពីថ្ងៃទី២៥ ខែកញ្ញា។ ការចុះហត្ថលេខានេះ ធ្វើឡើងក្នុងជំនួបទ្វេភាគីរវាង លោក សុខ ចិន្តាសោភា ឧបនាយករដ្ឋមន្ត្រី និងជារដ្ឋមន្ត្រីការបរទេសកម្ពុជា ជាមួយលោក អង់ឌ្រី ស៊ីប៊ីហា រដ្ឋមន្ត្រីការបរទេសអ៊ុយក្រែន ក្នុងអំឡុងសមភាគទាំង២ ចូលរួមមហាសន្និបាតអង្គការសហប្រជាជាតិលើកទី៧៩ ទីក្រុងញូវយ៉ក។
ការប្រកួតដ៏តឹងតែងនៅជំនួបលីគអេស្ប៉ាញសប្តាហ៍ទី៧ នៅថ្ងៃទី២៥ ខែកញ្ញា កីឡាករខ្សែប្រយុទ្ធ Robert Lewandowski ជាអ្នកស៊ុតបាល់បញ្ចូលទីជ័យជម្នះ សម្រាប់ក្រុមតាំងពីនាទី១៩។ ក្នុងនាទីដែលនៅសល់ រវាងក្រុម Barcelona និង Getafe មិនអាចរកបានគ្រាប់បាល់ស៊ុតបញ្ចូលទីគ្នាបានទៀតនោះទេ ទោះក្រុមម្ចាស់ផ្ទះវាយសម្រុកយ៉ាណាក៏ដោយ។ ឈ្នះ Getafe ប៉ុន្តែ Barca មិនបានបង្ហាញវត្តមានរបស់កីឡាករសំខាន់ៗក្នុងក្រុមប៉ុន្មានឡើយ ដោយខ្សែបម្រើ Pedri បានសម្រាក ខណៈអ្នកចាំ Marc-Andre Ter Stegen កីឡាករ Dani Olmo, Gavi, Frenkie de Jong Ronald Araujo, Fermin Lopez និង Andreas Christensen ស្ថិតក្នុងបញ្ជីរបួស។ ទោះគ្មានវត្តមានកីឡាករសំខាន់ ប៉ុន្តែ Barcelona ជាម្ចាស់ផ្ទះបានបង្ហាញទម្រង់លេងដ៏ល្អ ដោយគ្រប់គ្រងលើក្រុមភ្ញៀវ ក្នុងស្ថិតិ ៨០ភាគរយ ទល់នឹង ២០ភាគរយ ជាមួយនឹងឱកាសស៊ុតបាល់សំដៅទី ១៦លើក។ យ៉ាងណាឱកាសស៊ុតបាល់សំដៅទីជាច្រើនរបស់ Barca ធ្វើមិនបានសម្រេច។ ឈ្នះការប្រកួតទី៧ ជាប់គ្នា ជួយ Barcelona រក្សាចំណាត់ថ្នាក់កំពូលតារាង La Liga ដោយរកបាន ២១ពិន្ទុ មានគម្លាតពិន្ទុដាច់ពីក្រុមលេខ ២ Real Madrid ៤ពិន្ទុ។ ចំណែកក្រុម Getafe គឺស្ថិតនៅចំណាត់ថ្នាក់បាតតារាងលេខ ១៩។ ដោយឡែកការប្រកួតមួយគូទៀត រវាងក្រុមឡើងជើង Girona ទល់នឹងក្រុម Rayo Vallecano បានបញ្ចប់ទៅត្រឹមតែលទ្ធផលស្មើ ០-០ តែប៉ុណ្នោះ៕	ក្រុម Barcelona ក្រោមការដឹកនាំរបស់អ្នកចាត់ការទូទៅ លោក Hansi Flick បានបន្តយកឈ្នះការប្រកួតក្នុងក្របខណ្ឌ La Liga ទល់នឹងក្រុម Getafe ដោយលទ្ធផល ១-០ ដើម្បីរក្សាកំណត់ត្រាឈ្នះ ១០០ភាគ ចំនួន ៧ប្រកួតជាប់គ្នានៅដើមរដូវកាល ២០២៤-២៥។
កម្មវិធី «រាប់បាត្រ មេគង្គ លែន» នឹងគោរពអញ្ជើញព្រះសង្ឃពីវត្តចំបក់មាស និងវត្តវារិន្ទព្រែកលៀប ដែលស្ថិតនៅលើផ្លូវជាតិ ៦A ចំនួន ១៩៩អង្គ ដើម្បីមកនិមន្តបិណ្ឌបាតនៅ «ឌឹ មេគង្គ រ៉ូយ៉ាល់»។ របៀបវារៈក្នុងកម្មវិធី «រាប់បាត្រ មេគង្គ លែន» មានដូចខាងក្រោម៖ ៦:៤៥នាទីព្រឹក៖ គណៈគ្រប់គ្រង បុគ្គលិក បុរី មេគង្គ លែន និងញាតិមិត្តជិតឆ្ងាយអញ្ជើញមកដល់ ៧:០០នាទីព្រឹក៖ ព្រះសង្ឃចំនួន ៩អង្គ និមន្តដល់ ៧:០៥នាទីព្រឹក៖ និមន្តព្រះសង្ឃ ៩អង្គ ធ្វើបទនមស្ការ និងសមាទានសីល ដើម្បីប្រគេនទេយ្យទានដល់ព្រះសង្ឃ និងបង្សុកូលឧទ្ទិសកុសលដល់ញាតិទាំងប្រាំពីរសន្តាន។ ៨:០០នាទីព្រឹក៖ ព្រះសង្ឃចំនួន ១៩០អង្គទៀត និមន្តដល់ ៨:៣០នាទីព្រឹក៖ ចាប់ផ្តើមពិធីរាប់បាត្រព្រះសង្ឃចំនួន ១៩៩អង្គ ១០:០០នាទីព្រឹក៖ ចប់កម្មវិធី យោងតាមសេចក្តីខាងលើ បុរី មេគង្គ លែន មានសេចក្តីសោមនស្សរីករាយក្នុងការជម្រាបជូនជាដំណឹងដល់បងប្អូនទាំងក្នុង និងក្រៅតំបន់ជ្រោយចង្វារទាំងអស់ថា កម្មវិធី «រាប់បាត្រ មេគង្គ លែន» នឹងបើកឱ្យចូលរួមដោយសេរី (ដោយឥតមានការចុះឈ្មោះ) សម្រាប់គ្រប់ពុទ្ធបរិស័ទចង់អញ្ជើញមកចូលរួមសន្សំកុសលផលបុណ្យ និងសេចក្តី ជ្រះថ្លា ដោយការធ្វើបុណ្យនាឱកាសដ៏វិសេសវិសាលមួយនេះ។ ហេតុដូចនេះ សូមបងប្អូនពុទ្ធបរិស័ទរៀបចំត្រៀមរបស់របរ ជាគ្រឿងឧបភោគ-បរិភោគ ទេយ្យទាន និងបញ្ច័យ រាប់ចូលក្នុងចតុប្បច្ច័យ ឬបច្ច័យ៤ សម្រាប់កម្មវិធីផងដែរ៕ ផែនទីទៅគម្រោង «ឌឹ មេគង្គ រ៉ូយ៉ាល់»៖ https://maps.app.goo.gl/CENqezwiECCeEV5x7 សម្រាប់ព័ត៌មានបន្ថែម សូមទំនាក់ទំនង៖ ០៧៧ ៩៩៩ ២៥១ ០៦១ ៧៧៣ ៨៨៨ បុរី មេគង្គ លែន ផ្តើមជីវិតរីករាយនិងជោគជ័យនៅទីនេះ! (អត្ថបទពាណិជ្ជកម្ម)	(ភ្នំពេញ)៖ សល់តែ២ថ្ងៃទៀតប៉ុណ្ណោះ បុរី មេគង្គ លែន នឹងរៀបចំកម្មវិធី «រាប់បាត្រ មេគង្គ លែន» ដ៏ធំមួយប្រចាំតំបន់ជ្រោយចង្វារ ដោយនិមន្តព្រះសង្ឃបិណ្ឌបាតរហូតដល់ ១៩៩អង្គ។ កម្មវិធីនេះ នឹងប្រព្រឹត្តនៅថ្ងៃទី២៨ ខែកញ្ញា ឆ្នាំ២០២៤ ចាប់ពីម៉ោង ៧ព្រឹក រហូតទៅដល់ម៉ោង ១០ព្រឹក នៅគម្រោង «ឌឹ មេគង្គ រ៉ូយ៉ាល់» នៃ បុរី មេគង្គ លែន ដែលមានទីតាំងជាប់ស្ពានទី១ តាមបណ្តោយផ្លូវជាតិ ៦A ។
ពីវេទិកាចែកសញ្ញាបត្រដល់និស្សិតសាកលវិទ្យាល័យភូមិន្ទនីតិសាស្ត្រ និងវិទ្យាសាស្ត្រសេដ្ឋកិច្ច នៅថ្ងៃទី២៦ ខែកញ្ញា សម្តេច នាយករដ្ឋមន្ត្រី ចេញមុខពន្យល់ពីកម្មវិធីនេះ ដើម្បីបញ្ចប់ការវែកញែករកខុសត្រូវ ជុំវិញការរៀបចំ និងការកម្រិតចំនួនឡានទំនើបៗនៅមុខប្រាសាទអង្គរវត្ត ដែលនៅមិនទាន់ចប់នៅឡើយនោះ នៅលើបណ្តាញសង្គម។ បើតាមសម្តេច ហ៊ុន ម៉ាណែត ដំណើរការរៀបចំកម្មវិធី គឺស្មុគស្មាញ និងមានការចរចាតឹងតែងណាស់ រវាងអ្នករៀបចំ Gumball 3000 ក្រុមការងារ Guiness និងភាគីកម្ពុជា ដែលផ្សព្វផ្សាយអំពីទេសចរណ៍ដ៏ផូរផង់របស់ខ្លួន និងចង់ឱ្យប្រាសាទអង្គរវត្ត នៅរក្សាតម្លៃដ៏អស្ចារ្យមិនអាចកាត់ថ្លៃបាន។ សម្តេច ហ៊ុន ម៉ាណែត បានបញ្ជាក់ដំណើរការចរចាដូច្នេះ៖ «សួរថាធ្វើម៉េច? រៀបចំរូបមន្តច្រើនណាស់! អ្នក Lobby ហើយទាំងខាងបរទេស ខាងអី គេចង់រៀបប៉ុន្មានរយ(ឡាន)ហ្នឹងនៅផ្លូវមុខអង្គរតែម្តង តែក្រសួងវប្បធម៌ វិចិត្រសិល្បៈ ក្រសួងយើង(ពាក់ព័ន្ធ) ទាំងអស់ថាមិនអាចធ្វើអ៊ីចឹងទេ។ អ៊ីចឹងបានមានតែ ៩ឡាននៅខាងមុខ(អង្គរ) ក្រៅពីហ្នឹងរុញទៅកៀនទាំងអស់។ គេចង់បាន ដាក់ប៉ុន្មានរយឡាននៅខាងមុខ (យើង)ថាអត់ទេ! ប្រាសាទអង្គរវត្តមិនអាចជា Background ទេ។ តែដើម្បីឱ្យវាភ្ជាប់រៀប(ចំនួន)ឡានតិចទៅ បាន៩ឡាន។ អ្នករៀបចំគេចង់បានឡានច្រើន តែកម្ពុជាអត់(ចង់បាន)ទេ!។»។ សម្រាប់ប្រមុខរាជរដ្ឋាភិបាល នេះ គឺដើម្បីតែផ្សព្វផ្សាយអំពីវិស័យទេសកម្ពុជាប៉ុណ្ណោះ និងលើសពីនេះ ព្រឹត្តិការណ៍ Gumball 3000 ក៏បានប្រមូលមូលនិធិរហូតដល់ ៦០ម៉ឺនដុល្លារឯណោះ ដើម្បីបរិច្ចាគទៅមន្ទីរពេទ្យកុមារអង្គរទៀតផងដែរ៕ ការរៀបឡាននៅឡាននៅអង្គរនេះ សួរថាប៉ះពាល់ទេ! ចរចាគ្នាតឹងណាស់! ឡានតាមពិត ខាងពិធីរបស់គេ Guiness នោះ យើងចង់បំបែកឯតទគ្កកម្ម។ ហេតុអី បំបែកឯតទគ្កកម្ម កុំឱ្យវាទៅហើយ វាផុត បងប្អូនលើកយោបល់ថាគួរតែមានស្អី ចង់ចាំ(ព្រឹត្តិការណ៍)ហ្នឹងនៅកម្ពុជា មានតែ ចឹងគិតថាធ្វើនៅ(ទី)ណា? គួរតែផ្សព្វផ្សាយអង្គរ មកដល់កម្ពុជា បើអត់អង្គរអត់ទៅរួច។	សម្តេច នាយករដ្ឋមន្ត្រី បានឆ្លៀត ពន្យល់ដំណើរការការរៀបចំការបំបែកឯតទគ្គកម្មពិភពលោក (Guiness World Record) នាព្រឹត្តិការណ៍ Gumball 3000 នៅមុខអង្គរ វត្ត) នាព្រឹត្តិការណ៍ Gumball 3000។
ទោះខកចិត្តចំពោះលទ្ធផលចាញ់ BG Pathum United FC ២-១ ក្នុងជំនួបវគ្គសន្សំពិន្ទុទី២។ ប៉ុន្ដែ លោក Pep Munos មិនដាក់សម្ពាធលើកូនក្រុមខ្លួនឡើយ និងថែមទាំងលើកទឹកចិត្តចំពោះការប្រឹងប្រែងលេងអស់ពីសមត្ថភាពរបស់ពួកគេវិញ។ ចំពោះបរាជ័យនេះ គ្រូបង្វឹកសញ្ជាតិអេស្ប៉ាញ និយាយថាដោយសារតែការខ្ជះខ្ជាយឱកាសរកគ្រាប់បាល់ជាច្រើនលើក ហើយម្យ៉ាងវិញទៀតនោះ ក្រុម BG Pathum United ក៏ជាក្រុមខ្លាំងមួយផងដែរ។ «ខ្ញុំ មានអារម្មណ៍ថាខកចិត្ត ព្រោះពួកយើងបានបាត់បង់ឱកាសជាច្រើនលើក។ យើងបាត់ការប្រមូលអារម្មណ៍នៅពេលដំណាក់កាលចុងក្រោយ។ នេះ គឺជាបាល់ទាត់។ ពួកគេរកគ្រាប់បាល់បាន ហើយយើងមិនអាច។ យើង បានព្យាយាមរកគ្រាប់បាល់ដែរ ហើយយើងបានខ្ជះខ្ជាយឱកាសជាច្រើន ទោះជាយើងព្យាយាមវាយបកវិញ ប៉ុន្ដែយើងត្រូវតែដឹងថា នេះ គឺជាបាល់ទាត់។ យើង មកទីនេះដើម្បីប្រកួតជាមួយក្រុមខ្លាំង។»។ គ្រូព្រះខ័នរាជស្វាយរៀងបន្ថែម។ លោក Pep Munos ក៏បានប្រាប់ផងដែរ គោលដៅរបស់ក្រុមព្រះខ័នរាជស្វាយរៀង ក៏ដូចជាក្រុមបាល់ទាត់ទូទៅ គឺសុទ្ធតែចង់ឈ្នះគ្រប់ការប្រកួត។ ប៉ុន្ដែកីឡាករ បានប្រឹងអស់ពីសមត្ថភាពរបស់ពួកគេ ដែលជាហេតុធ្វើឲ្យ លោក Pep នៅតែមានមោទកភាពចំពោះកូនក្រុម បើទោះជាពួកគេ មានចំណុចខ្វះខាតបន្ដិចបន្ដួចក៏ដោយ។ «យើង ចង់ឈ្នះគ្រប់ការប្រកួត។ យើង ប្រឹងលេងបែបនេះស្ទើតែគ្រប់ការប្រកួត។ ការប្រកួតពេលខ្លះ យើងអាចឈ្នះ អាចស្មើ ហើយយើងក៏អាចចាញ់ដែរ ដូចជាការប្រកួតថ្ងៃនេះដែរ។ យើងនៅតែមោទកភាពចំពោះការប្រកួត ដែលពួកយើងបានប្រឹងប្រែងអស់ពីសមត្ថភាព។»។ គ្រូបង្វឹកព្រះខ័នរាជស្វាយរៀងរូបនេះ បាននិយាយក្នុងសន្និសីទសារព័ត៌មានក្រោយប្រកួតដូច្នេះ។ ក្នុងការប្រកួតនេះ ក្រុមម្ចាស់ផ្ទះ BG Pathum United តានតឹងយ៉ាងខ្លាំងក្នុងការរកគ្រាប់បាល់។ គ្រាប់បាល់ទី១ របស់ម្ចាស់ផ្ទះ រកបាននៅនាទី៣១ ដោយកីឡាករ Raniel នាំមុខក្រុមតំណាងកម្ពុជា លទ្ធផល១-០។ លុះចូលដល់តង់ទី២ ព្រះខ័នរាជស្វាយរៀង តាមស្មើ ១-១ ដោយកីឡាករ Pablo នៅនាទី៦១។ ២នាទីបន្ទាប់ ក្រុម BG Pathum បន្ថែម១គ្រាប់ទៀត លទ្ធផល ២-១។ បញ្ចប់ការប្រកួត BG Pathum United FC ឈ្នះ ព្រះខ័នរាជស្វាយរៀង លទ្ធផល២-១។ ថ្ងៃជាមួយគ្នានេះដែរ ក្នុងពូល A ក្រុម Terengganu FC របស់ម៉ាឡេស៊ី ស្មើគ្នាជាមួយក្រុម Đông Á Thanh Hóa FC របស់វៀតណាម លទ្ធផល២-២ នៅកីឡដ្ឋាន Sultan Mizan Zainal Abidin។ ចំណែក PSM Makassar FC របស់ឥណ្ឌូណេស៊ី ឈ្នះ Shan United របស់មីយ៉ាន់ម៉ា លទ្ធផល៤-៣ នៅកីឡដ្ឋាន Batakan។ ឆ្លងកាត់២ប្រកួតរៀងខ្លួន ក្រុម Đông Á Thanh Hóa FC ឈរនៅចំណាត់ថ្នាក់លេខ១ពូល A បណ្ដោះអាសន្ន មាន៤ពិន្ទុ ស្មើគ្នាជាមួយ PSM Makassar FC ចំណាត់ថ្នាក់លេខ២ និង BG Pathum United FC ចំណាត់ថ្នាក់លេខ៣។ រីឯព្រះខ័នរាជស្វាយរៀង ឈរនៅចំណាត់ថ្នាក់លេខ៤ មាន៣ពិន្ទុ និងតាមពីក្រោយដោយ Terengganu លេខ៥ មាន១ពិន្ទុ។ រីឯ Shan United នៅបាតតារាង មិនមានពិន្ទុឡើយ៕	លោក Pep Munos គ្រូបង្វឹកព្រះខ័នរាជស្វាយរៀង បាននិយាយថាក្រុមរបស់ខ្លួន បានខ្ជះខ្ជាយឱកាសបញ្ចប់ទីច្រើនលើក ដែលជាហេតុ ចាញ់ក្រុម BG Pathum United FC លទ្ធផល២-១ ក្នុងការប្រកួតពានរង្វាន់ Shopee Cup វគ្គចែកពូល A នៅកីឡដ្ឋាន Pathum Thani កាលពីថ្ងៃទី២៥ ខែកញ្ញា ឆ្នាំ២០២៤។
ខណៈសភាពការណ៍ជម្លោះរវាងក្រុមហេសប៉ូឡា និងកងទ័ពអុីស្រាអែល កំពុងតែឆាបឆេះ ក្រុមតស៊ូមួយក្រុមបានវាយប្រហារចេញពីទឹកដីអ៊ីរ៉ាក់ ទៅលើផែមួយរបស់អុីស្រាអែល បណ្ដាលឱ្យមានការខូចខាត និងមនុស្សរងរបួស។ ហេដ្ឋារចនាសម្ព័ន្ធមួយចំនួនក្នុងផែក្នុងទីក្រុង Eilat បានរងការខូចខាត និងមនុស្សប្រុស ចាស់និងក្មេង ២នាក់រងរបួសស្រាល ដោយការវាយឆ្មក់នេះ។ នេះបើតាមការបញ្ជាក់ពីទីភ្នាក់ងាររថយន្តសង្គ្រោះបន្ទាន់មួយ។ តាមការប្រកាសរបស់យោធាអុីស្រាអែល ការវាយប្រហារនេះ បានបាញ់ចេញពីទឹកដីអ៊ីរ៉ាក់ ដោយប្រើដ្រូនពិឃាដចំនួន២។ ការខូចខាត និងរបួស នៅផែក្រុង Eilat បង្កដោយដ្រូនបាញ់លើកទី១ ខណៈដែលដ្រូនបាញ់ទី២ ត្រូវទាហានជើងទឹកអុីស្រាអែលបាញ់កម្ទេចក្នុងសមុទ្រក្រហម។ ក្រុមតស៊ូប្រដាប់អាវុធមានមូលដ្ឋាននៅអ៊ីរ៉ាក់មួយនេះ ធ្លាប់ប្រើដ្រូនវាយឆ្មក់លើអុីស្រាអែលជាច្រើនលើកមកហើយ ចាប់តាំងពីសង្គ្រាមនៅកាហ្សាបានផ្ទុះឡើង។ ក្រុមនេះ ធ្លាប់បានបាញ់ដ្រូន និងមីស៊ីលប្រដេញចូលអ៊ីស្រាអែលក្នុងតំបន់ដូចជា Arava, Golan Heights និងសមុទ្រ Galilee ប៉ុន្តែភាគច្រើនត្រូវបានទាហានអ៊ីស្រាអែលកម្ទេច និងមិនបង្ករបួស ឬខូចខាតច្រើនឡើយ។ គួរឱ្យដឹងថា ទីក្រុង Eilat រងការវាយប្រហារជាច្រើនលើកមកហើយ ពីសំណាក់ក្រុមប្រដាប់អាវុធដូចជា ក្រុមហ៊ូទីសរបស់យេម៉ែន និងក្រុមតស៊ូនៅស៊ីរីជាដើម។ នេះបើតាមការផ្សាយរបស់កាសែត The Times of Israel។ ហេតុការណ៍បាញ់ប្រហារពីក្រុមតស៊ូនៅអ៊ីរ៉ាក់ចូលក្នុងទឹកដីអុីស្រាអែល ហាក់កំពុងរុញច្រានប្រទេសនេះឱ្យធ្វើសង្គ្រាម៣ ក្នុងពេលតែមួយ ខណៈអ៊ីស្រាអែលកំពុងតែជាប់ដៃក្នុងជម្លោះជាមួយក្រុងហាម៉ាស និងហេប៉ូឡា៕	ក្រុមតស៊ូនៅអ៊ីរ៉ាក់ បានឆ្មក់វាយប្រហារដោយដ្រូនពិឃាតលើផែនៅក្រុង Eilat ជាប់សមុទ្រក្រហមរបស់អុីស្រាអែល ក្នុងថ្ងៃទី ២៥ ខែកញ្ញា។ ការបាញ់នេះធ្វើឱ្យពលរដ្ឋអុីស្រាអែល ២នាក់រងរបួស និងខូចខាតកន្លែងមួយចំនួន។
នៅក្នុងកិច្ចកំពូលស្តីពីអនាគតក្រោមប្រធានបទ «ដំណោះស្រាយពហុភាគី សម្រាប់ថ្ងៃស្អែកកាន់តែប្រសើរ នៅថ្ងៃទី២២-២៣ ខែកញ្ញា នាទីស្នាក់ការអង្គការសហប្រជាជាតិ នៅទីក្រុងញូវយ៉ក ប្រមុខការទូតកម្ពុជា បានជំរុញផងដែរ នូវការពង្រឹងកិច្ចសហប្រតិបត្តិការអន្តរជាតិ ដើម្បីធានាថាការរីកសាយនៃវិទ្យាសាស្ត្រ បច្ចេកវិទ្យា និងនវានុវត្តន៍ នឹងជួយលើកកម្ពស់ការអភិវឌ្ឍមនុស្សជាតិ។ សម្រាប់រដ្ឋមន្ត្រីការបរទេសកម្ពុជា ការប្រកាន់ខ្ជាប់នូវគោលការណ៍នៃធម្មនុញ្ញ អង្គការសហប្រជាជាតិ និងច្បាប់អន្តរជាតិ គឺជាឆ្អឹងខ្នងនៃសណ្តាប់ធ្នាប់អន្តរជាតិ និងកិច្ចសហប្រតិបត្តិការពិភពលោក។ ជាមួយគ្នានេះ គេក៏មិនអាចមើលរំលងដែរ ចំពោះភាពសំខាន់ ការប្រើប្រាស់យន្តការការទូត នៅក្នុងការសម្រុះសម្រួល ដោះស្រាយជម្លោះ។ ឧបនាយករដ្ឋមន្ត្រី សុខ ចិន្តាសោភា បន្ថែមទៀតកម្ពុជា មិនត្រឹមតែកំពុងរក្សាបាននូវសន្តិភាពប៉ុណ្ណោះទេ ប៉ុន្តែក៏បានចូលរួមក្នុងការថែរក្សាសន្តិភាពរបស់ពិភពលោកដែរ។ បើតាមលោក សុខ ចិន្តាសោភា ចាប់តាំងពីឆ្នាំ២០០៦ កម្ពុជាបានបញ្ជូនកងរក្សាសន្តិភាពជាង ៩ ០០០នាក់ ទៅបំពេញបេសកកម្មរក្សាសន្តិភាពនៅក្រៅប្រទេស ក្រោមឆ័ត្រអង្គការសហប្រជាជាតិ។ លោក សុខ ចិន្តាសោភា បន្ថែមថា៖«ដោយសារការរក្សាបាននូវសន្តិភាព កម្ពុជាសម្រេច បាននូវវឌ្ឍនភាព គួរឱ្យកត់សម្គាល់ ក្លាយជាប្រទេសមួយក្នុងចំណោមប្រទេស ដែល សម្រេចបានដ៏ល្អបំផុត លើគោលដៅនៃការអភិវឌ្ឍប្រកបដោយចីរភាព ជាពិសេសការកាត់ បន្ថយភាពក្រីក្រ ការផ្តល់ការអប់រំ និងការថែទាំសុខភាពប្រកបដោយ គុណភាព ការបង្កើតការងារ ការជំរុញកំណើន និងដំណោះស្រាយការប្រែប្រួលអាកាសធាតុ។»។ ប្រមុខការទូតកម្ពុជា ជឿជាក់ថា លទ្ធផលនៃកិច្ចប្រជុំកំពូលរបស់អង្គការសហប្រជាជាតិ នឹងបង្កើតឱ្យមានកំណែទម្រង់ចាំបាច់ និងការកែតម្រូវនានាសម្រាប់ប្រព័ន្ធពហុភាគីដ៏រឹងមាំ ដែលរួមបញ្ចូល ទាំងអភិបាលកិច្ចប្រកបដោយបរិយាបន្ន សមភាពនៃបច្ចេកវិទ្យា និងលទ្ធភាពទទួលបាន ហិរញ្ញវត្ថុដែលមានយុត្តិធម៌សម្រាប់ការអភិវឌ្ឍ។ បើតាមសេចក្តីប្រកាសព័ត៌មានរបស់ក្រសួងការបរទេសកម្ពុជា កិច្ចប្រជុំកំពូលស្តីពីអនាគត នៅអង្គការសហប្រជាជាតិ ដែលបានបញ្ចប់ទៅ បានសង្កត់ធ្ងន់លើសារសំខាន់ នៃការពង្រឹងពហុភាគីនិយមសម្រាប់ការថែរក្សា សន្តិភាព និងសន្តិសុខអន្តរជាតិ និងការសម្រេចបាននូវរបៀបវារៈឆ្នាំ២០២៣ សម្រាប់ការអភិវឌ្ឍ ប្រកបដោយចីរភាព។ កិច្ចប្រជុំ បានឯកភាពលើភាពចាំបាច់ ក្នុងការកែទម្រង់ប្រព័ន្ធអង្គការសហប្រជាជាតិ រួមទាំងក្រុមប្រឹក្សាសន្តិសុខអង្គការសហប្រជាជាតិ និងប្រព័ន្ធហិរញ្ញវត្ថុអន្តរជាតិ ដែលក្នុងនោះការកែទម្រង់ចាំបាច់នានា នឹងជួយធ្វើឱ្យឆ្លើយតបចំគោលដៅ និងមានប្រសិទ្ធភាពក្នុងការ ដោះស្រាយបញ្ហាប្រឈមជាសកលជាច្រើននាពេលបច្ចុប្បន្ន ដើម្បីធានាឱ្យពិភពលោកកាន់តែ មានសន្តិភាព សុខដុមរមនា និងវិបុលភាពសម្រាប់មនុស្សជំនាន់បច្ចុប្បន្ន និងអនាគត។ កិច្ចប្រជុំ ក៏បានបញ្ជាក់ការប្តេជ្ញាចិត្ត ចំពោះសកម្មភាពមួយចំនួន ដើម្បីរក្សាសន្តិភាព និងសន្តិសុខសកលលោក ប្រយុទ្ធប្រឆាំងនឹងផលប៉ះពាល់នៃការប្រែប្រួល អាកាសធាតុ ភាពក្រីក្រ វិសមភាព និងធានាថា ការរីកចម្រើននៃបច្ចេកវិទ្យា នឹងគាំទ្រដល់ កំណើនសេដ្ឋកិច្ចប្រកបដោយចីរភាព និងការអភិវឌ្ឍ មនុស្សជាតិ ដូចដែលមានចែងក្នុង កិច្ចព្រមព្រៀងស្តីពីអនាគត ដែលត្រូវបានអនុម័តជាឯកសារផ្លូវការផងដែរ៕	លោក សុខ ចិន្តាសោភា បានលើកឡើងកិច្ចប្រជុំកំពូលអង្កការប្រជាជាតិ ថាភាគីទាំងអស់ មានទំនួលខុស ត្រូវរួមគ្នា ក្នុងការការពារសេចក្តីត្រូវការ និងផលប្រយោជន៍របស់យុវជន និងមនុស្សជំនាន់ក្រោយ។ ទន្ទឹមនឹងនេះ ការជំរុញភាពជាដៃគូអន្តរជំនាន់ ស្របតាមសេចក្តីប្រកាសសម្រាប់មនុស្សជំនាន់ក្រោយ ក៏មានសារសំខាន់ណាស់ដែរ។ នេះបើតាមបើតាមសេចក្តីប្រកាសព័ត៌មានរបស់ក្រសួងការបរទេសកម្ពុជា ចេញផ្សាយនៅថ្ងៃទី២៦ ខែកញ្ញា។
រដ្ឋាភិបាលចិនគ្រោងចែកចាយសាច់ប្រាក់ដល់ក្រុមងាយរងគ្រោះ រួមទាំងជនក្រីក្រ និងកុមារកំព្រា នៅមុនថ្ងៃបុណ្យជាតិនាថ្ងៃទី១ ខែតុលា។ នេះបើតាមទូរទស្សន៍ជាតិ CCTV នៅថ្ងៃទី ២៥ ខែកញ្ញា។ ទោះបីជាវាមិនបានផ្តល់ព័ត៌មានលម្អិតអំពីចំនួននេះក៏ដោយ ប៉ុន្តែនេះជាការប្រកាសដ៏កម្រនៃការគាំទ្រផ្នែកហិរញ្ញវត្ថុដោយផ្ទាល់សម្រាប់ប្រជាជនទីក្រុងប៉េកាំង។ ការប្រកាសនេះត្រូវបានធ្វើឡើងតែមួយថ្ងៃ បន្ទាប់ពីធនាគារកណ្តាលចិន (PBOC) ស្រាប់តែបានដាក់ចេញនូវវិធានការជាបន្តបន្ទាប់ដើម្បីជំរុញកំណើនសេដ្ឋកិច្ច។ កម្មវិធីនេះនឹងត្រូវបានអនុវត្តដោយក្រសួងហិរញ្ញវត្ថុ និងក្រសួងកិច្ចការផ្ទៃក្នុងចិន។ រដ្ឋាភិបាលក្នុងតំបន់មានភារកិច្ចធានាឱ្យប្រាក់ឧបត្ថម្ភទៅដល់អ្នកទទួលផលត្រឹមត្រូវមុនថ្ងៃបុណ្យជាតិនៅថ្ងៃទី១ខែតុលា ដើម្បីបង្ហាញពីការព្រួយបារម្ភរបស់បក្ស និងរដ្ឋាភិបាលចំពោះអ្នកដែលមានការលំបាក។ បើតាមអ្នកវិភាគ ការអនុវត្តការផ្តល់សាច់ប្រាក់ក្នុងរយៈពេលដ៏ខ្លីបែបនេះ បង្ហាញពីការផ្លាស់ប្តូរគំនិតរបស់រដ្ឋាភិបាលចិនស្តីពីការឧបត្ថម្ភធនសុខុមាលភាព។ ការប្រកាសនេះត្រូវបានធ្វើឡើងមិនយូរប៉ុន្មានបន្ទាប់ពី PBOC បានដាក់ចេញនូវវិធានការគោលនយោបាយរូបិយវត្ថុ និងហិរញ្ញវត្ថុជាបន្តបន្ទាប់ រួមទាំងការបញ្ចុះអត្រាការប្រាក់ និងការបន្ធូរបន្ថយបទប្បញ្ញត្តិដើម្បីការពារការធ្លាក់ចុះនៃសេដ្ឋកិច្ចធំទីពីររបស់ពិភពលោក។ បើតាម CCTV រដ្ឋាភិបាលបានណែនាំដល់អាជ្ញាធរលើការផ្តល់អត្ថប្រយោជន៍សន្តិសុខសង្គមមួយចំនួនដល់និស្សិតសាកលវិទ្យាល័យដែលបានបញ្ចប់ការសិក្សាយ៉ាងតិច២ឆ្នាំ ប៉ុន្តែមិនទាន់ស្វែងរកការងារធ្វើ ដើម្បីលើកកម្ពស់ទីផ្សារការងារ។ កន្លងមក នៅក្នុងសេចក្តីប្រកាសមួយក្នុងខែមេសា រដ្ឋាភិបាលចិនបានប៉ាន់ប្រមាណថវិកាចំនួន ១៥៤,៧ពាន់លានយ័ន (២២ពាន់លានដុល្លារ) ដើម្បីផ្តល់ការគាំទ្រផ្នែកហិរញ្ញវត្ថុ និងឧបត្ថម្ភធនដល់ក្រុមក្រីក្រខ្លាំង កុមារកំព្រា និងជនគ្មានផ្ទះសម្បែងក្នុងឆ្នាំនេះ។ យោងតាមទិន្នន័យពីក្រសួងកិច្ចការផ្ទៃក្នុងរបស់ចិន គិតត្រឹមខែមិថុនា ប្រទេសនេះមានប្រជាជនប្រហែល ៤,៧៤លាននាក់នៅក្នុងក្រុមក្រីក្របំផុត។ ទិវាជាតិ ១តុលា ជាថ្ងៃឈប់សម្រាកដ៏សំខាន់បំផុតមួយនៅក្នុងប្រទេសចិន ដែលឃើញមានសកម្មភាពអ្នកប្រើប្រាស់ និងទេសចរណ៍ដ៏ច្រើន។ ទោះជាយ៉ាងណាក៏ដោយ វិបត្តិអចលនទ្រព្យ និងទីផ្សារការងារអាប់អួរបានធ្វើឱ្យការប្រើប្រាស់ធ្លាក់ចុះយ៉ាងខ្លាំង។ អ្នកសេដ្ឋកិច្ចជាច្រើនបានអំពាវនាវឱ្យរដ្ឋាភិបាលក្រុងប៉េកាំងចាត់វិធានការណ៍សារពើពន្ធដោយផ្ទាល់បន្ថែមទៀត ដើម្បីធ្វើអោយអារម្មណ៍អតិថិជនមានភាពរស់រវើកឡើងវិញ។ កាលពីដើមឆ្នាំនេះ លោក Huang Yiping សមាជិកក្រុមប្រឹក្សាគោលនយោបាយរូបិយវត្ថុរបស់ BPOC បានជំរុញឱ្យរដ្ឋាភិបាលចាត់វិធានការដើម្បីជំរុញការចំណាយ និងធ្វើឱ្យការប្រើប្រាស់ឡើងវិញ។ លោក Huang លើកឡើងថា ៖« ការផ្តល់សាច់ប្រាក់ដល់ប្រជាជន ត្រូវបានគេរំពឹងថានឹងជំរុញការប្រើប្រាស់ ខណៈការសង្កត់ធ្ងន់លើសុខភាពសារពើពន្ធអាចរារាំងសេដ្ឋកិច្ច»៕	ចិនគ្រោងចែកប្រាក់ដល់ប្រជាជនដែលខ្វះខាត ដើម្បីលើកកម្ពស់ជីវភាព និងសេដ្ឋកិច្ចប្រទេស។ ទោះបីជាមិនផ្តល់ព័ត៌មានលម្អិតអំពីចំនួនទឹកប្រាក់ ប៉ុន្តែវាជាការប្រកាសដ៏កម្រនៃការគាំទ្រផ្នែកហិរញ្ញវត្ថុដោយផ្ទាល់សម្រាប់ប្រជាជនពីរដ្ឋាភិបាលចិន។
មូលនិធិជំនួយចំនួន ២៧៥ ៥៩២ដុល្លារ ដែលជាផ្នែកមួយបានមកពីលក់ឥណទានកាបូនព្រៃឈើនៅដែនជម្រកសត្វព្រៃកែវសីមា ត្រូវបានប្រើប្រាស់សម្រាប់ផ្គត់ផ្គង់ការសិក្សារបស់សិស្ស និងយុវជនចំនួន៧៣នាក់សម្រាប់ឆ្នាំ២០២៤។ ក្នុងចំណោមសិស្សទាំងនោះ គឺមានសិស្សអាហារូបករណ៍ថ្នាក់សាកលវិទ្យាល័យនៅរាជធានីភ្នំពេញចំនួន៥នាក់ និងសិស្សអាហារូបករណ៍ថ្នាក់វិទ្យាល័យចំនួន២០នាក់ ដែលកំពុងសិក្សានៅវិទ្យាល័យ ហ៊ុន សែន កែវសីមា(ចាប់ពីថា្នក់១០ដល់១២)។ ទាំងនេះជាការលើកឡើងរបស់លោក នេត វិបុល នាយករងអង្គការ WCS ដែលក្រៅពីនោះ គឺមានសិស្សសិក្សាបរិញ្ញាបត្ររងរយៈពេល២ឆ្នាំចំនួន៨នាក់ និងយុវជនជាសមាជិកសហគមន៍រៀនជំនាញវិជ្ជាជីវៈរយៈពេលពី៤ទៅ ៥ខែ ចំនួន ៤០នាក់ទៀត។ យុវជនទាំងនោះ រៀននូវជំនាញកាត់សក់ កាត់ដេរ កែសម្ផស្ស និងជួសជុលម៉ូតូ... ជាដើម។ លោកនេត វិបុល នាយករងអង្គការ WCS កំពុងផ្តល់បទសម្ភាសឱ្យអ្នកសារព័ត៌មាន ក្នុងដំណើរទស្សនកិច្ចរបស់អ្នកសារព័ត៌មានលើគម្រោងរេដបូកកែវសីមាដែលរៀបចំដោយក្រសួងបរិស្ថាន សហការជាមួយអង្គការ WCS លោក វិបុល បានថ្លែងថា ថវិកាទាំង២៧ម៉ឺនដុល្លារនេះ គម្រោងបានផ្តល់ឱ្យអង្គការ Cambodia Corps Inc (CCI) ដែលជាដៃគូសម្រាប់ចុះផ្សព្វផ្សាយដល់សហគមន៍ស្ថិតក្នុងគម្រោងរេដបូកកែវសីមា ពីការផ្តល់អាហារូបករណ៍និងជំនាញវិជ្ជាជីវៈនានា។ « អង្គការដៃគូយើង ចុះទៅផ្សព្វផ្សាយ ប្រកាសពីលក្ខខន្តិកៈ ពីលក្ខណៈសម្បត្តិផ្សេងៗបិទតាមសាលាឃុំ ចុះជ្រើសរើសផ្ទាល់តែម្តង ដោយយើងពិនិត្យមើលថា សិស្សហ្នឹងពិតជាជនជាតិដើមភាគតិចនៅមូលដ្ឋានហ្នឹងពិតមែន ហើយគាត់ពិតជាក្រីក្រមិនមានលទ្ធភាព[ក្នុងសិក្សា]មែន! នោះយើងនឹងផ្តល់អាហារូបករណ៍ ឬជំនាញវិជ្ជាជីវៈឱ្យពួកគាត់ » ។ នាយកអង្គការ WCS បានរៀបរាប់បែបមកកាន់អ្នកសារព័ត៌មានដែលការអនុវត្តគម្រោងអាហារូបករណ៍ដល់សិស្ស និងយុវជនក្រីក្រសម្រាប់ជនជាតិដើមភាគតិចនេះ គឺធ្វើឡើងតែចំពោះប្រជាសហគមន៍ចំនួន ២០ភូមិ ដែលរស់នៅក្នុងនិងក្បែរដែនជម្រកសត្វព្រៃកែវសីមាបានចូលរួមគម្រោងរេដបូកប៉ុណ្ណោះ។ គម្រោងរេដបូកកែវសីមា បានចាប់ផ្តើមកាលពីឆ្នាំ២០១០ និងកំពុងអនុវត្តនៅលើផ្ទៃដីព្រៃចំនួន១៦ ៦៩៨៣ហិកតា ក្នុងចំណោមផ្ទៃដីជាង ៣០០ ០០០ហិកតា នៃដែនជម្រកសត្វព្រៃកែវសីមា ក្នុងខេត្តមណ្ឌលគិរី។ តាមការប៉ាន់ស្មានប្រចាំឆ្នាំរបស់អង្គការ WSC គម្រោងនេះអាចជួយកាត់បន្ថយការបញ្ចេញឧស្ម័នកាបូនិចបានចំនួន ១ ៤២៦ ៦៤៨តោន (tco2e)។ យោងតាមការសិក្សាលើគម្រោងរេដបូកនៅកម្ពុជារបស់ USAID អភិរក្ស (USAID Conserve) គម្រោងរេដបូកនេះ បានជួយបញ្ចៀសការបំភាយឧស្ម័នកាបូនិច(CO2) ទៅក្នុងបរិយាកាសជាង ២០លានតោន ហើយជួយទប់ស្កាត់ការកាប់បំផ្លាញព្រៃឈើប្រមាណជា ២៥ ០០០ហិកតា។ បើតាមលោក នេត វិបុល បន្ទាប់សិស្សអាហារូបករណ៍ទាំង២០ខាងលើរៀបថ្នាក់វិទ្យាល័យ គម្រោងនឹងពិនិត្យលទ្ធភាពជាមួយអង្គការដៃគូលើការបន្តផ្តល់អាហារូបករណ៍សម្រាប់ការសិក្សាថ្នាក់ឧត្តមសិក្សា។ ក្រៅពីបានឱកាសបន្តសិក្សានៅរាជធានីភ្នំពេញហើយនោះ ពួកគេក៏មានឱកាសហាត់ការងារ ឬធ្វើកម្មសិក្សាជាមួយអង្គការ និងស្ថាប័នដៃគូនានានៅគម្រោងរេដបូកកែវសីមានេះផ្ទាល់តែម្តង ដូចជា ការងារក្នុងផ្នែកចុះបញ្ជីដីធ្លីសហគមន៍ ជាដើម។ លោកវិបុលបានបន្តនិយាយយ៉ាងដូច្នេះ៖ « ប្រសិនបើគាត់មិនមានការងារទេ នោះចង់មិនចង់ គឺគាត់ត្រូវតែរកចំណូលតាមរយៈការចូលក្នុងតំបន់ការពារធម្មជាតិ ដើម្បីប្រមូលអនុផលព្រៃឈើ។ ពេលខ្លះពួលគាត់ធ្វើសកម្មភាពមួយចំនួនខុសច្បាប់ពាក់ព័ន្ធនឹងការបរបាញ់សត្វ ឬកាប់ឈើ តែនៅពេលគាត់មានការងារវិជ្ជាជីវៈច្បាស់លាស់នោះ គាត់រកចំណូលបានពីសកម្មភាពស្របច្បាប់ហើយបានរួមចំណែកការពារធនធានធម្មជាតិក្នុងតំបន់រេដបូកកែវសីមាថែមទៀត»។ សម្រាប់ការផ្តល់អាហារូបករណ៍ដល់សិស្សក្រីក្រជាជនជាតិភាគិចចំនួន២០នាក់ នៅវិទ្យាល័យ ហ៊ុន សែន កែវសីមា គឺជាគម្រោងលើកទី១ ដែលចាប់ផ្តើមអនុវត្ត នាអំឡុងឆ្នាំ២០២៣មកទល់បច្ចុប្បន្ន។ កម្មវិធីអាហារូបករណ៍នេះ បានចំណាយទាំងនោះ ទាំងទៅលើការថែរក្សាសុខភាព កន្លែងស្នាក់នៅ សម្ភារសិក្សា អាហារបរិភោគ សំលៀកបំពាក់ និងថ្លៃធ្វើដំណើរនានា ជាដើម។ កញ្ញា សំអែល សុភាព អ្នកគ្រប់គ្រងសិស្សអាហារូបករណ៍ (KSWS) នៃវិទ្យាល័យ ហ៊ុន សែន កែវសីមា បានបញ្ជាក់ប្រាប់សារព័ត៌មានឌីជីថលថ្មីៗ(ThmeyThmmey) ថា គម្រោងបានថវិកាជាង១០០០ដុល្លារអាម៉េរិកក្នុងមួយខែ សម្រាប់សិស្សអាហារូបករណ៍ទាំងនាក់២០នាក់នេះ។ កញ្ញា សំអែល សុភាព អ្នកគ្រប់គ្រងសិស្សអាហារូបករណ៍ (KSWS) នៃវិទ្យាល័យ ហ៊ុន សែន កែវសីមា អ្នកគ្រប់គ្រងសិស្សអាហារូបករណ៍នៅវិទ្យាល័យ ហ៊ុន សែន កែវសីមា និងជាគ្រូបង្រៀននៅអនុវិទ្យាល័យ ស្រែព្រះ បានអះអាងថា៖ « គម្រោងនេះពិតជាជួយសិស្សមានជីវភាពខ្វះខាតខ្លាំងនៅតំបន់ដាច់ស្រយាល ក្មេងកំព្រា ឪពុកម្តាយចាស់ជរា ដែលមិនអាចផ្គត់ផ្គង់ការសិក្សាកូនបាន។ បើយើងមិនបានជួយទេ នោះពួកគាត់អាចបោះបង់ការសិក្សា ជាពិសេសកូនសិស្សស្រីតែម្តង»។ កញ្ញា ស្រាំ សាម៉ារ៉ា ជាសិស្សមួយរូបក្នុងចំណោមសិស្សអាហារូបករណ៍ទាំង២០រូប នៅវិទ្យាល័យ ហ៊ុន កែវសីមា។ សាម៉ារ៉ា បានបង្ហាញការសប្បាយរីករាយជាខ្លាំងចំពោះឱកាសបានការសិក្សាមួយនេះ ខណៈគ្រួសាររបស់ខ្លួនមានជីវភាពក្រីក្រខ្លាំង ស្ថិតនៅស្រុកស្រែព្រះ ខេត្តមណ្ឌលគិរី។ « ក្រៅពីមានកន្លែងស្នាក់នៅសាលារៀនហើយនោះ ខ្ញុំទទួលបានថវិកាជាប្រចាំពីគម្រោង២០ម៉ឺនរៀលក្នុងមួយខែសម្រាប់ទិញសម្ភារសិក្សា និងការចំណាយប្រចាំថ្ងៃនានា»។ នេះជាការរៀបរាប់ សាម៉ារ៉ា ដែលបានចាំទុកគម្រោងបានជួយដល់រូបខ្លួន និងសិស្សក្រីក្រផ្សេងទៀតក្នុងការទទួលបានឱកាសរៀនសូត្រពេញលេង។ កញ្ញា ស្រាំ សាម៉ារ៉ា ជាសិស្សមួយរូបក្នុងចំណោមសិស្សអាហារូបករណ៍ទាំង២០រូប នៅវិទ្យាល័យ ហ៊ុន កែវសីមា សិស្សថ្នាក់ទី១០រូបនេះបានបញ្ជាក់ថា៖ « បើខ្ញុំអត់បានអាហារូបករណ៍នេះទេ ខ្ញុំអត់មានលទ្ធភាពបន្តការសិក្សាទេ ព្រោះគ្រួសារខ្ញុំពិបាក ខ្វះខាតច្រើន ដោយពេលខ្លះខ្ញុំត្រូវសម្រាកពីការសិក្សាជួយម៉ែស៊ីឈ្មួលគេ ឬចូលព្រៃរកផ្សិត ឬផលព្រៃឈើយកមកលក់បានបន្តិចបន្តួចផ្គត់ផ្គង់ជីវភាពប្រចាំថ្ងៃ។ អ៊ីចឹងហើយ ពេលខ្ញុំបានអាហារូបករណ៍នេះ គឺខ្ញុំសប្បាយចិត្តមែនទែន ហើយខ្ញុំនឹងតាំងចិត្តខំរៀនឱ្យពូកែ»។ ស្រាំ សាម៉ារ៉ា ជាជនជាតិដើមភាគតិចពូនង និងជាច្បងក្នុងចំណោមបងប្អូន៣នាក់ក្នុងគ្រួសារដែលកើតមករស់នៅជាមួយព្រៃឈើ។ យុវតីរូបនេះ ចង់ឃើញព្រៃឈើនៅគង់វង្សបន្តទៅទៀតសម្រាប់ជាប្រយោជន៍ប្រជាសហគមន៍រស់នៅអាស្រ័យផលនានាពីព្រៃឈើធម្មជាតិដោយស្របច្បាប់។ « សូមបងប្អូនជួយថែរក្សាព្រៃឈើ ក៏ដូចជា ធនធានធម្មជាតិផ្សេងៗទៀត ដើម្បីបម្រើដល់ផលប្រយោជន៍ទៅថ្ងៃអនាគតបន្តទៀត»។ នេះជាការអំពាវនាវរបស់លោក សាម៉ារ៉ា។ គម្រោងការផ្តល់អាហារូបករណ៍ និងជំនាញវិជ្ជាជីវៈ របស់សិស្ស-យុវជនក្រីក្រជនជាតិដើមភាគតិចពីគម្រោងគម្រោងរេដបូកកែវសីមានេះ គឺទទួលបានគាំទ្រខ្ពស់ពីក្រសួងបរិស្ថាន។ លោក ខ្វៃ អាទិត្យា អ្នកនាំពាក្យក្រសួងបរិស្ថាន បានលើកឡើងថា គម្រោងនេះពិតជាមានសារៈសំខាន់ ជាពិសេសជំរុញឱ្យកូនចៅជនជាតិដើមភាគតិច ដែលមានវប្បធម៌រស់នៅពឹងផ្អែកលើធម្មជាតិ មានជម្រើសថ្មីក្នុងការកាត់ផ្តាច់ជាបណ្តើៗក្នុងការពឹងអាស្រ័យលើធនធានធម្មជាតិ។ លោកបន្តរៀបរាប់ថា ៖ «កន្លងមក ពួកគាត់(ជនជាតិដើមភាគតិច) រស់នៅក្នុងតំបន់ការពារធម្មជាតិគ្មានអីជាងការពឹងពាក់លើអនុផលព្រៃឈើ ឬក៏ទាញយកប្រយោជន៏ពីព្រៃឈើនោះទេ។ អ៊ីចឹង ដោយមានការគាំទ្រពីក្រសួងបរិស្ថាន គម្រោងត្រូវបានអនុវត្តនិងជួយដល់ពលរដ្ឋកុំឱ្យពឹងផ្អែកលើការចូលព្រៃ»។ លោក ខ្វៃ អាទិត្យា អ្នកនាំពាក្យក្រសួងបរិស្ថាន ដោយមានការចូលរួមពីដៃគូពាក់ព័ន្ធ ក្រសួងបរិស្ថានតែងតែលើកទឹកចិត្តឱ្យមានការផ្តល់ការសិក្សា ក៏ដូចជាការបណ្តុះបណ្តាលជំនាញវិជ្ជាជីវៈដល់ជនជាតិដើមភាគតិច ដើម្បីឱ្យអ្នកទាំងនោះមានចំណេះដឹង អាចរកចំណូលទ្រទ្រង់ក្នុងជីវភាពគ្រួសារបានកាន់តែប្រសើរ។ ក្រៅពីកម្មវិធីអាហារូបករណ៍ និងបណ្តុះបណ្តាលជំនាញវិជ្ជាជីវៈ គម្រោងរេដបូកកែវសីមាក៏ជួយដល់ប្រជាសហគមន៍លើការចិញ្ចឹមសត្វ ដាំបន្លែ-ផ្លែឈើ ការបណ្តុះកូនឈើលក់ និងកិច្ចការងារអភិរក្សវប្បធម៌-ប្រពីណីរបស់ជនជាតិដើមភាគតិច ផងដែរ៕	មណ្ឌលគិរី៖ សិស្ស និងយុវជនក្រីក្រជនជាតិដើមភាគតិចនៅខេត្តមណ្ឌលគិរី ចំនួន៧៣នាក់ ទទួលបានអាហារូបករណ៍ និងជំនាញវិជ្ជាជីវៈពីគម្រោងគម្រោងរេដបូកកែវសីមា។ គម្រោងនេះអនុវត្តដោយអង្គការសមាគមអភិរក្សសត្វព្រៃ (WCS) ក្រោមកិច្ចសហការជាមួយក្រសួងបរិស្ថាន ដើម្បីយុវជនទាំងនោះបន្តសិក្សានិងរកប្រាក់ចំណូលដោយមិនពឹងផ្អែកលើធនធានព្រៃឈើ។
បើតាមសេចក្ដីជូនដំណឹងរបស់ មូលនិធិជាតិជំនួសសង្គម ការចុះឈ្មោះគឺអាចធ្វើនៅសាលាឃុំ ឬសាលាសង្កាត់ដែលពួកគេរស់នៅ។ សម្រាប់ជនមានពិការភាពស្ថិតក្នុងគ្រួសារមានបណ្ណសមធម៌ ដែលទើបទទួលបានបណ្ណសម្គាល់ជនមានពិការភាព អាចទៅជួបជាមួយមន្ត្រីកម្មវិធីកំណត់អត្តសញ្ញាណកម្មគ្រួសារក្រីក្រនៅឃុំ-សង្កាត់ ដើម្បីធ្វើបច្ចុប្បន្នភាពទិន្នន័យពិការភាពចូលក្នុងបណ្ណសមធម៌។ បន្ទាប់មក ត្រូវជួបមន្ត្រីកម្មវិធីជំនួយសង្គមនៅ ឃុំ-សង្កាត់ ដើម្បីចុះឈ្មោះចូល កម្មវិធីជាតិជំនួយសង្គមក្នុងកញ្ចប់គ្រួសារ។ ដំណើរការចុះឈ្មោះនេះ ត្រូវភ្ជាប់ទៅជាមួយនឹងបណ្ណសមធម៌ (ក្រីក្រ១ និងក្រីក្រ២)ច្បាប់ដើមដែលមានសុពលភាព និងបណ្ណសម្គាល់ជនមានពិការភាពច្បាប់ដើម។ សូមជម្រាបថា រដ្ឋាភិបាល បានដាក់ចេញកម្មវិធីជាតិជំនួយសង្គមក្នុងកញ្ចប់គ្រួសារ ដែលមាន៤បញ្ចូលគ្នា។ កម្មវិធីទី១ គឺឧបត្ថម្ភសាច់ប្រាក់ជូនស្ត្រីមានផ្ទៃពោះ និងកុមារអាយុក្រោម២ឆ្នាំ, កម្មវិធីអាហារូបករណ៍សម្រាប់សិស្សក្រីក្រនៅបឋមសិក្សា និងមធ្យមសិក្សាចំណេះ ទូទៅ (អនុវត្តនៅដើមឆ្នាំ២០២៥), កម្មវិធីឧបត្ថម្ភសាច់ប្រាក់ដល់ជនមានពិការភាព និងកម្មវិធីឧបត្ថម្ភសាច់ប្រាក់ជូនចាស់ជរា ចាប់ពីអាយុ៦០ឆ្នាំឡើង។ ទន្ទឹមនឹងនេះ សមាជិកគ្រួសារអ្នកផ្ទុកមេរោគអេដស៍ និងជំងឺអេដស៍ ក៏ត្រូវបានដាក់បញ្ចូល និងចាប់ផ្តើមអនុវត្តជាផ្លូវការដែរកាលពីមេសា ឆ្នាំ២០២៤៕	គិតត្រឹមថ្ងៃទី១២កញ្ញា ឆ្នាំ២០២៤ ជនមានពិការភាពក្នុងគ្រួសារមានបណ្ណសមធម៌ ចំនួន ២៣ ៧៦២នាក់ហើយ បានចុះឈ្មោះ «កម្មវិធីជាតិជំនួយសង្គមក្នុងកញ្ចប់គ្រួសារ»។ តួលេខនេះ គឺមានចំនួនតិចតួចនៅឡើយ បើធៀបនឹងទិន្និន័យជនមានពិការភាពដែលមានក្នុងគ្រួសារមានបណ្ណសមធម៌ និងជំរុញឱ្យពួកគេ ទៅឈ្មោះចូល«កម្មវិធីជាតិជំនួយសង្គម ក្នុងកញ្ចប់គ្រួសារ» ដើម្បីទទួលបានការឧបត្ថម្ភពីរដ្ឋាភិបាល។
ខ្សែប្រយុទ្ធបារាំង ដែលចូលរួមជាមួយ Real Madrid ក្រោយចាកចេញពីក្លិប Paris Saint Germain ក្នុងរដូវកាលនេះ បានបង្ហាញទម្រង់លេងល្អឡើងវិញនៅការប្រកួត ៥លើកចុងក្រោយ ជាមួយការស៊ុតបញ្ចូលទីរាល់ការប្រកួត។ មកដល់ពេលនេះ Mbappe រកបាន ៧គ្រាប់ សម្រាប់ក្រុម Real Madrid ក្នុងការបង្ហាញខ្លួនចំនួន ៩ប្រកួត នៅរាល់ការប្រកួតទាំងអស់។ អំឡុងការប្រកួតទល់នឹងក្រុម Deportivo Alaves ជំនួបក្របខណ្ឌ La Liga ពេលដែល Real Madrid យកឈ្នះការប្រកួតលទ្ធផល ៣-២ កីឡាករវ័យ ២៥ឆ្នាំ ក៏រួមចំណែកស៊ុតបាល់បញ្ចូលទីក្នុងការប្រកួតនោះ តែយ៉ាងណារូបគេបានប្តូរចេញនៅនាទី ៨០។ ក្រោយពីការប្រកួតនោះ ការផ្លាស់ប្តូរចេញរបស់ Mbappe ព្រោះតែរូបគេជួបបញ្ហារបួសសាច់ដុំ។ ក្លិបអធិរាជសបានប្រកាសក្នុងសេចក្តីថ្លែងការណ៍បែបនេះ៖«ក្រោយពីការធ្វើតេស្តត្រួតពិនិត្យបញ្ហារបួសរួចមកនៅថ្ងៃនេះ ពីសំណាក់ក្រុមគ្រូពេទ្យប្រចាំក្លិប Real Madrid ទៅលើកីឡា Kylian Mbappe។ Mbappe មានរបួសលើសាច់ដុំជើងខាងឆ្វេង (Biceps Femoris) និងត្រូវទទួលការព្យាបាល។»។ បើតាមប្រព័ន្ធផ្សព្វផ្សាយរបស់ប្រទេសអេស្ប៉ាញ ខ្សែប្រយុទ្ធវ័យ ២៥ឆ្នាំ នឹងអាចអវត្តមានសម្រាប់ជំនួបក្រុមក្នុងទីក្រុងតែមួយ Madrid Derby ទល់នឹងក្រុម Atletico Madrid នៅថ្ងៃទី២៩ ខែកញ្ញា។ Real Madrid ដែលបច្ចុប្បន្នស្ថិតក្នុងលំដាប់លេខ ២ ក្នុងតារាង La Liga មានចំនួន ១៧ពិន្ទុ ក្នុងដៃ ឈរពីក្រោមក្រុម Barcelona កំពុងនាំមុខ នៅក្នុងដើមខែតុលា ពួកគេក៏នឹងត្រូវតទល់ក្រុមគូប្រជែងរយៈពេលច្រើនឆ្នាំ ដែលកំពុងប្រជែងពិន្ទុគ្នា ក្នុងជំនួប El Clasico ផងដែរ៕	កីឡាករ Kylian Mbappe រងរបួសសាច់ដុំ បន្ទាប់ពីបង្ហាញខ្លួនបានល្អ ជាមួយការស៊ុតបាល់បញ្ចូលទី ៥ប្រកួតជាប់គ្នានៅក្នុងក្របខណ្ឌ La Liga។ បើតាមការប្រកាសរបស់ក្លិប Real Madrid ថ្ងៃទី២៥ ខែកញ្ញា Mbappe ទំនងមិនអាជួយក្រុមក្នុងជំនួបសំខាន់ក្នុងលីគសប្តាហ៍នេះទល់ក្រុមខ្លាំង Atletico Madrid ឡើយ។
ឆ្លៀតក្នុងដំណើរចូលរួមសន្និបាតអង្គការសហប្រជាតិនៅអាម៉េរិក ប្រមុខរដ្ឋវៀតណាមលោក តូ ឡិម បានជួបជាមួយលោក Tim Hughes អនុប្រធានជាន់ខ្ពស់នៃក្រុមហ៊ុន SpaceX ដែលជាសាជីវកម្មឈានមុខគេរបស់ពិភពលោកក្នុងការផ្តល់សេវាបញ្ជូនយានអវកាស សេវាកម្មបង្ហោះផ្កាយរណប និងទំនាក់ទំនងផ្កាយរណប។ លោក តូ ឡិម បានថ្លែងអំណរគុណដល់ក្រុមហ៊ុន SpaceX សម្រាប់ការព្រួយបារម្ភ និងស្នើសុំជំនួយទាក់ទងនឹងព្យុះ Yagi នាពេលថ្មីៗនេះ។ ប្រមុខរដ្ឋវៀតណាមរូបនេះ បានរំពឹងថា សេវាអ៊ីនធឺណិតតាមផ្កាយរណបរបស់ SpaceX នាពេលអនាគត នឹងគាំទ្រវៀតណាមក្នុងការឆ្លើយតបភ្លាមៗ និងមានប្រសិទ្ធភាពចំពោះគ្រោះមហន្តរាយធម្មជាតិ។ វៀតណាមជាប្រទេសមានការផ្លាស់ប្តូរឌីជីថលគួរឲ្យកត់សម្កាល់ ដូច្នេះវៀតណាមចាំបាច់ទាក់ទាញក្រុមហ៊ុនបច្ចេកវិទ្យាធំៗ ដើម្បីជាកម្លាំងចលករដ៏សំខាន់មួយនាំប្រទេសទៅកាន់យុគសម័យថ្មី។ មើលឃើញបែបនេះ លោក តូ ឡិម បានវាយតម្លៃខ្ពស់ចំពោះសំណើវិនិយោគរបស់ក្រុមហ៊ុន SpaceX Group នៅវៀតណាម ហើយរំពឹងថា នេះនឹងក្លាយជាជំហានដំបូងនៃការបន្តកិច្ចសហប្រតិបត្តិការរវាងភាគីទាំងពីរនាពេលខាងមុខ។ បើតាមលោក តូ ឡិម រដ្ឋាភិបាលវៀតណាមកំពុងសិក្សាសំណើររបស់ក្រុមហ៊ុន SpaceX និងសម្របសម្រួលយ៉ាងជិតស្និទ្ធជាមួយភ្នាក់ងារពាក់ព័ន្ធ ក៏ដូចជាដៃគូក្នុងស្រុក ដើម្បីធានាបាននូវប្រសិទ្ធភាពក្នុងដំណើរការនៃការបំពេញនីតិវិធីរៀបចំការវិនិយោគ។ ទន្ទឹមនេះ លោក Tim Hughes បានអះអាងនៅចំពោះមុខលោក តូ ឡិម ថា SpaceX បានចាប់ផ្តើមគម្រោងអ៊ីនធឺណេតផ្កាយរណបកាលពី៥ឆ្នាំមុន ហើយបច្ចុប្បន្នមានផ្កាយរណបជាង ៦០០០ ស្ថិតនៅក្នុងគន្លងទាប។ ផ្កាយរណប SpaceX អាចផ្តល់អ៊ីនធឺណិតបានស្ទើរតែគ្រប់ទីកន្លែងនៅលើផែនដី។ អនុប្រធានជាន់ខ្ពស់នៃក្រុមហ៊ុន SpaceX រូបនេះបានវាយតម្លៃវៀតណាមថាជាទីផ្សារដ៏មានសក្តានុពលសម្រាប់ផែនការអភិវឌ្ឍអ៊ីនធឺណិតផ្កាយរណបរបស់ក្រុមហ៊ុន SpaceX។ លោក Tim Hughes បានសង្កត់ធ្ងន់ថា ៖« ក្រុមហ៊ុននេះគ្រោងនឹងវិនិយោគ ១,៥ពាន់លានដុល្លារនៅវៀតណាមនាពេលខាងមុខ»។ ដោយយល់ស្របនឹងគោលនយោបាយធ្វើសកលភាវូបនីយកម្មអ៊ីនធឺណិតដល់មនុស្សគ្រប់រូប លោក Tim Hughes បានអះអាងនូវបំណងចង់ជួយវៀតណាមក្នុងការអនុវត្តផែនការនេះ ហើយទន្ទឹងរង់ចាំទទួលការគាំទ្រពីរដ្ឋាភិបាលវៀតណាម ក៏ដូចជាការសម្របសម្រួលរបស់ក្រសួងនានា ឧស្សាហកម្មវៀតណាម ដើម្បីអាចចាប់ផ្តើមដំណើរការកិច្ចសហប្រតិបត្តិការទាក់ទងនឹងគម្រោងនេះ។ SpaceX ត្រូវបានបង្កើតឡើងដោយមហាសេដ្ឋី អេឡុន ម៉ាសក៍។ គម្រោងនៃការដាក់ពង្រាយសេវា Starlink នៅវៀតណាមត្រូវបានលើកឡើងជាលើកដំបូងដោយលោក Tim Hughes នៅពេលជួបជាមួយនាយករដ្ឋមន្ត្រី ផាម មិញ ជិញ នៅទីក្រុងញូវយ៉កក្នុងខែកញ្ញា ឆ្នាំ២០២៣។ នៅពេលនោះ មេដឹកនាំ SpaceX រំពឹងថានឹងជួយផ្តល់សេវាអ៊ិនធឺណិតល្បឿនលឿននៅក្នុងតំបន់ចន្លោះប្រហោងនៃរលកផ្កាយរណបក្នុងស្រុក។ សេវាអ៊ីនធឺណែតផ្កាយរណប Starlink បានចូលក្នុងតំបន់អាស៊ីអាគ្នេយ៍ចាប់ពីដើមឆ្នាំ២០២៣ នៅហ្វីលីពីន និងម៉ាឡេស៊ី ហើយត្រូវបានគេរំពឹងថានឹងមាននៅក្នុងប្រទេសមួយចំនួនទៀតនៅឆ្នាំ២០២៤។ នៅលើវេបសាយនៃសេវាកម្មនេះ វៀតណាម និងថៃ ជាប្រទេស២ដែលមិនទាន់មាន ពេលវេលាជាក់លាក់ ឬរង់ចាំការអនុម័ត៕	ក្រុមហ៊ុន SpaceX របស់មហាសេដ្ឋីអាម៉េរិក លោក អេឡុន ម៉ាសក៍ បានវាយតម្លៃខ្ពស់ចំពោះសក្ដានុពលក្នុងការអភិវឌ្ឍសេវាអ៊ីនធឺណិតតាមផ្កាយរណបនៅវៀតណាម ហើយគ្រោងនឹងបណ្តាក់ទុនចំនួន ១,៥ពាន់លានដុល្លារនាពេលខាងមុខ។
ក្នុងឆ្នាំ២០២៤នេះ ក្រសួងមានផែនការសម្រេចឲ្យបាន ការបញ្ចប់ការបន្ទោបង់ពាសវាលពាលកាល នៅក្នុងខេត្ត៣បន្ថែមទៀត គឺខេត្តត្បូងឃ្មុំ តាកែវ និងស្ទឹងត្រែង។ រដ្ឋមន្ត្រីក្រសួងអភិវឌ្ឍន៍ជនបទបញ្ជាក់ដូច្នេះ មុននឹងបន្តលើកឡើងថាការលើកកម្ពស់អនាម័យ និងទឹកស្អាតជនបទ ជាអាទិភាពមួយ ក្នុងចំណោម អាទិភាពទាំង៤ នៃចក្ខុវិស័យរបស់ក្រសួង ក្នុងការលើកម្ពស់គុណភាព និងគុណតម្លៃនៃជីវិតរស់នៅរបស់ប្រជាជន នៅតំបន់ជនបទ ប្រកបដោយបរិយាបន្ន ទាំងផ្នែកសេដ្ឋកិច្ច សង្គម និងវប្បធម៌។ គួរកត់សម្គាល់ថា ដើម្បីអបអរសាទរនៅជោគជ័យ ស្តីពីការបញ្ចប់ការបន្ទោបង់ពាសវាលពាសកាល រដ្ឋបាលខេត្តសៀមរាប និងអ្នកពាក់ព័ន្ធ បានរៀបចំពិធីដង្ហែនៅផ្លូវសំខាន់ៗ ក្នុងក្រុងសៀមរាប នៅព្រឹកថ្ងៃទី២៦ ខែកញ្ញានេះដែរ ដោយមានអ្នកចូលរួមហែក្បួរប្រមាណ២ ០០០នាក់៕ លោក ឆាយ ប្ញទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ។ រូបភាព៖ ហ្វេសប៊ុកក្រសួងអភិវឌ្ឍន៍ជនបទ	សៀមរាប ត្រូវបានប្រកាសជាខេត្តទី១០ ដែលទទួលបានជ័យលាភីបញ្ចប់ការបន្ទោបង់ពាសវាលពាសកាល(ODF)។ នៅក្នុងប្រកាសទទួលស្គាល់ដែលរៀបចំនៅខេត្តសៀមរាប នៅថ្ងៃទី២៦ ខែកញ្ញានេះ លោក ឆាយ ប្ញទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ ខេត្ត៩ ទៀត ដែលបានបញ្ចប់ការបន្ទោបបង់ពាសវាលពាសកាលនោះ រួមមានខេត្ត ស្វាយរៀង ព្រៃវែង កណ្ដាល កំពង់ស្ពឺ កំពង់ឆ្នាំង កែប ព្រះសីហនុ កំពង់ចាម និងខេត្តរតនគិរី។
កាលពីថ្ងៃច័ន្ទទី២៣ ខែកញ្ញា កីឡាករប្រដាល់គុនខ្មែរ ២រូបនៃក្លិប KKIF បានចេញដំណើរដល់ប្រទេសហ្វីលីពីន។ កីឡាករប្រដាល់គុនខ្មែរ២រូបនោះ មានឈ្មោះ ឌីម សារម្យ និងសាដូ បុកសីង។ ជាបណ្ដោះអាសន្ន ការហ្វឹកហាត់នៅទីនោះ មានរយៈពេល៣ខែ ប៉ុន្ដែកីឡាករទាំង២ អាចបន្ដហ្វឹកហាត់ទៅមុខទៀត លុះត្រាតែពិនិត្យមើល លើការវិវឌ្ឍនៃការហ្វឹកហាត់។ នេះ បើតាមការបញ្ជាក់ពីលោក ផុន សំណាង។ មន្ដ្រីព័ត៌មានក្លិប KKIF រូបនេះ បានបញ្ជាក់ប្រាប់សារព័ត៌មានថ្មីៗ តាមតេលេក្រាមថា គោលដៅនៃការបញ្ជូនកីឡាករទៅប្រទេសហ្វីលីពីន គឺដើម្បីដកស្រង់បទពិសោធន៍ហ្វឹកហាត់នៅក្រៅប្រទេស ជាពិសេស ការហ្វឹកហាត់នោះ គឺនៅក្នុងក្លិប Sanman Boxing ដែលជាក្លិបរបស់ស្ដេចប្រដាល់សកល Many Pacquiao។ ជាមួយគ្នានេះ ក្លិប KKIF ក៏ស្វែងរកទីផ្សាបន្ថែមសម្រាប់នាំកីឡាករកម្ពុជា ទៅប្រកួតនៅទឹកដីប្រទេសហ្វីលីពីន ផងដែរ។ លោក ផុន សំណាង បន្ដទៀតថាការបញ្ជូនកីឡាករកម្ពុជាទៅហ្វឹកហាត់នៅហ្វីលីពីន ក៏ជាការបង្កើតទំនាក់ទំនងជាមួយក្លិប និងផលិតករប្រដាល់នៅទីនោះ ដើម្បីអភិវឌ្ឍវិស័យកីឡាប្រដាល់។ ចំណែក គោលបំណងចុងក្រោយ គឺដើម្បីផ្សព្វផ្សាយគុនខ្មែរនៅលើទឹកដីនៃប្រទេសហ្វីលីពីន។ «គោលបំណងយើង មកហ្វីលីពីននេះ គឺទី១ យើងដកស្រង់បទពិសោធន៍ពីកីឡាករហ្វីលីពីន។ ទី២ គឺដើម្បីរកទីផ្សារឲ្យកីឡាករខ្មែរ។ ទី៣ គឺបង្កើតទំនាក់ទំនងរវាងកម្ពុជា និងហ្វីលីពីន ក្នុងវិស័យប្រដាល់ និងទី៤ គឺដើម្បីផ្សព្វផ្សាយគុនខ្មែរលើទឹកដីហ្វីលីពីន។» លោក ផុន សំណាង បានប្រាប់ដូច្នេះ។ គួរបញ្ជាក់ផងដែរថា កីឡាករកម្ពុជាទាំង២នេះ នឹងត្រូវហ្វឹកហាត់រហូតទៅដល់ចុងខែធ្នូ នៅក្លិប Sanman Boxing ហើយប្រសិនជាការហ្វឹកហាត់ល្អ អ្នកទាំង២ នឹងបន្ដទៅហ្វឹកហាត់នៅក្លិប Pacman Wild Card Gym។ ក្លិបទាំង២នេះ គឺជាក្លិបរបស់លោក Many Pacquiao ស្ដេចប្រដាល់សកល នៃប្រទេសហ្វីលីពីន៕	កីឡាករប្រដាល់គុនខ្មែរ នៃក្លិប KKIF ២រូប បានទៅដល់ប្រទេសហ្វីលីពីន ដើម្បីហ្វឹកហាត់ប្រដាល់នៅក្លិប Sanman Boxing និងនៅក្លិប Pacman Wild Card Gym ដែលជាក្លិបរបស់ស្ដេចប្រដាល់ហ្វីលីពីន Many Pacquiao។ លោក ផុន សំណាង មន្ដ្រីព័ត៌មានក្លិប KKIF បញ្ជាក់ថាការបញ្ជូនកីឡាករ២រូប ទៅហ្វឹកហាត់នៅទីនោះ ស្ថិតក្រោមហេតុផលសំខាន់៤ ក្នុងនោះដើម្បីដកស្រង់បទពិសោធហ្វឹកហាត់នៅក្រៅប្រទេស រកទីផ្សារសម្រាប់កីឡាករកម្ពុជា បង្កើតទំនាក់ទំនងវិស័យកីឡាប្រដាល់រវាងកម្ពុជា-ហ្វីលីពីន និងផ្សព្វផ្សាយគុនខ្មែរនៅហ្វីលីពីន។
ភ្នំបូកគោ សម្បូរដោយរុក្ខជាតិប្លែកៗ និងជាដែនជម្រកធម្មជាតិរបស់សត្វព្រៃ និងសត្វស្លាបជាច្រើនប្រភេទ។ តំបន់ទេសចរណ៍នៅឧទ្យានជាតិព្រះមុនីវង្ស«បូកគោ» មានតំបន់ទេសចរណ៍ធម្មជាតិ តំបន់ទេសចរណ៍វប្បធម៌ និងតំបន់ទេសចរណ៍ជំនឿ។ សារព័ត៌មានឌីជីថលថ្មីៗ សូមបង្ហាញពីកន្លែងទេសចរណ៍ចំនួន១០ នៅភ្នំបូកគោ។ ថ្មមុខយក្ស ឬអ្នកថែរក្សាព្រៃ ថ្មមុខយក្ស ស្ថិតនៅតាមផ្លូវឡើងភ្នំបូកគោ ត្រង់គីឡូម៉ែត្រលេខ១០។ ភ្ញៀវទេសចរ ឡើងមកដល់ទីនេះ តែងឈប់សម្រាកគយគន់ និងផ្ដិតយករូបភាពរបស់ផ្ទាំងថ្ម ដែលមានសណ្ឋានជាមុខមនុស្សធំ ហើយត្រូវបានហៅថា «ថ្មមុខយក្ស»។ កន្លែងនេះ ជាទីដែលអ្នកដើរព្រៃ និងអ្នកធ្វើដំណើរគោរពបន់ស្រន់សុំសេចក្ដីសុខពេលធ្វើដំណើរឡើងភ្នំបូកគោ។ លើសពីនេះ ភ្ញៀវទេសចរ នឹងមើលឃើញពីទិដ្ឋភាពក្រុងកំពត នៅពេលថ្ងៃ និងពេលរាត្រីយ៉ាងស្រស់ស្អាត។ សំណាកលោកយាយម៉ៅ លោកយាយម៉ៅ ក្នុងឧទ្យានភ្នំបូកគោ ជារូបសំណាកយាយម៉ៅធំជាងគេ និងជាក្លាយជាទីសម្គាល់នៃឧទ្យានជាតិភ្នំបូកគោ ដែលទាក់ទាញភ្ញៀវជាតិ និងអន្តរជាតិ។ រូបសំណាកនេះ ត្រូវបានសាងសង់នៅឆ្នាំ២០១០ មានកម្ពស់ ១ ០៧៥ម៉ែត្រ។ ភ្ញៀវទេសចរដែលមកដល់កំពូលភ្នំបូកគោ តែងឈប់សម្រាក និងបន់ស្រន់សុំសេចក្ដីសុខ។ ក្រៅពីនេះ ភ្ញៀវទេសចរ អាចមើលឃើញពីទិដ្ឋភាពនៃសមុទ្រ ព្រំដែនសមុទ្រ និងច្រាំងសមុទ្រ និងទិដ្ឋភាពធំទូ លាយនៃខេត្តកំពតទៀតផង។ វត្តសំពៅប្រាំ វត្តសំពៅប្រាំ ជាសំណង់ស្ថាបត្យកម្មចំណាស់មួយ នៃឧទ្យានជាតិព្រះមុនីវង្សភ្នំបូកគោ ខេត្តកំពត។ រចនាបថ ដ៏ទាក់ទាញ នៃអារាមនេះ តែងធ្វើឱ្យទេសចរជាតិ និងអន្តរជាតិស្កាត់មកកំពូលភ្នំ ដើម្បីទស្សនាវត្តនេះ។ នៅខាងក្រោយព្រះវិហារនៃវត្តនេះ អ្នកទេសចរ អាចស្រូបយកខ្យល់អាកាសបរិសុទ្ធ និងទស្សនាទេសភាពព្រៃព្រឹក្សា នៅលើដងភ្នំ និងផ្ទៃសមុទ្រធំ ល្វឹងល្វើយអមដោយផ្ទាំងពពក និងអ័ព្ទ។ វិមានអ្នកតាចិន វិមានអ្នកតាចិន ត្រូវបានសាងសង់ឡើងនៅឆ្នាំ២០១៤។ អ្នកតាចិននេះ ស្ថិតនៅខាងកើតនៃសណ្ឋាគារឋានសួគ៌បូកគោ។ នៅក្នុងវិមានអ្នកតាចិន មានរូបព្រះម៉ែគង់ស៊ីវអ៊ីម ព្រះឡៅអ៊ី និងគ្រឿងសក្ការបូជាសម្រាប់សាសនិកគោរពបូជា។ ភ្ញៀវទេសចរជាតិនិងអន្តរជាតិ ដែល មានជំនឿ តែងចូលគោរព បន់ស្រន់ សុំសេចក្ដីសុខ។ លើសពីនេះ ទេសចរក៏អាច ចាក់ គម្ពីរដែលមានព្រឹទ្ធាចារ្យរង់ចាំបកស្រាយគម្ពីរពីគ្រោះ និងលាភផងដែរ។ ដំណាក់ស្លាខ្មៅ ដំណាក់ស្លាខ្មៅ ត្រូវបានសាងសង់ឡើងនៅឆ្នាំ១៩៣៦ ពីបាយអរ និងបិទឈើស្លាខ្មៅ ជាទី ព្រះរាជដំណាក់សម្រាកលំហែព្រះកាយ របស់ព្រះបរមរតនកោដ្ឋ ព្រះបាទ នរោត្តម សីហនុ ក្នុងសម័យសង្គមរាស្រ្តនិយម។ ដោយសារសង្រ្គាមស៊ីវិល ដំណាក់ស្លាខ្មៅនេះ ត្រូវរងការខូចខាត ប៉ុន្តែអគារនេះ មានសភាពរឹងមាំ។ ទេសចរ ដែលមកភ្នំបូកគោនេះ តែងមិនមើល រំលងដំណាក់ស្លាខ្មៅនេះឡើយ។ វិហារកាតូលិច ព្រះវិហារកាតូលិក ត្រូវបានសាងសង់ឡើងដោយជនជាតិបារាំង នៅដើមឆ្នាំ១៩២០។ ទេសចរ ដែលទៅដល់ព្រះវិហារនេះ តែងតែផ្ដិតរូបភាព ជាមួយសំណង់អគារព្រះវិហារ និងអាចគយគន់ថ្ងៃលិចដ៏ស្រស់ស្អាត។ សណ្ឋាគារ ឡឺបូកគោផាឡេស សណ្ឋាគារដ៏ប្រណិត និងប្រវត្តិសាស្ត្រ តាំងពីទសវត្សរ៍ឆ្នាំ១៩២០ ត្រូវបានបើកឡើងវិញនៅដើមឆ្នាំ១៩៦២ ដោយព្រះករុណា ព្រះបាទសម្តេច ព្រះនរោត្តម សីហនុ ដែលផ្តល់សេវាកម្មជូនមន្ត្រីជាន់ខ្ពស់ រាជរដ្ឋាភិបាល និងពាណិជ្ជករ ដែលមានទ្រព្យសម្បត្តិស្ដុកស្ដម្ភ ហើយក៏ជាកន្លែងវិស្សមកាល ដែលអតីតព្រះមហាក្សត្រ ព្រះករុណា ព្រះបាទសម្តេចព្រះ នរោត្តម សីហនុ សព្វរាជហឫទ័យជាទីបំផុត។ សព្វថ្ងៃនេះ សណ្ឋាគារ ឡឺ បូកគោ ផាឡេស ត្រូវបានជួសជុលឡើងវិញដោយសណ្ឋាគារ និងរមណីយដ្ឋានសុខា។ ស្ថិតនៅច្រាំងថ្មចោតនៃកំពូលភ្នំបូកគោ សណ្ឋាគារប្រវត្តិសាស្ត្រមួយនេះ ផ្តល់នូវទេសភាពដ៏ស្រស់ត្រកាល ដែលត្រូវបានជនជាតិបារាំងហៅថា ឆ្នេរសមុទ្របៃតង។ ទឹកជ្រោះពពកវិល ទឹកជ្រោះពពក ជាកន្លែងទេសចរណ៍ដ៏ទាក់ទាញមួយនៅភ្នំបូកគោ។ នៅវដូវវស្សា អ្នកទេសចរ អាចងូតទឹកលេងកម្សាន្ត និងផ្ដិតយករូបសម្រស់នៃទឹកជ្រោះមួយនេះ និងព្រៃព្រឹក្សាធំៗ ដុះសងខាងមាត់ជ្រោះ។ ចំណែកនៅរដូវប្រាំង ទេសចរអាចធ្វើដំណើរចុះដល់បាតជ្រោះ ដើរគយគន់ថ្ម ដែលមានផ្ទាំងតូចធំ ហាក់ដូចជាគេកាត់យកមកតម្រៀបលើគ្នា ដូចផ្ទាំងគំនូរគួរជាទីគយគន់។ វាលស្រែ១០០ វាលស្រែ១០០ មានចម្ងាយ៧គីឡូម៉ែត្រ ពីសណ្ឋាគារឋានសួគ៌បូកគោ ដែលភ្ញៀវទេសចរ អាចធ្វើដំណើរទៅទស្សនាដោយងាយស្រួល តាមរុក្ខវិថីគិរីតេជោសែនជ័យ។ វាលស្រែ១០០ ជាកន្លែងមួយ ដែលមានផ្ទាំងថ្មដុះរដិបរដុប ខណ្ឌចែកវាលស្មៅជាជួរៗ ដ៏ធំល្វឹងល្វើយ។ វាលស្រែ៥០០ វាលស្រែ៥០០ ជាកន្លែទេសចរណ៍មួយ ដែលមានព្រៃភ្នំធម្មជាតិដ៏ស្រស់ស្អាត និងមានផ្ទាំងថ្មតូចធំជាច្រើន។ នៅទីនេះ ក៏មានផ្កាបំពង់ក្រឡោម ផ្កាកេសរកូលព្រៃ ដើមស្រូយ និងមេអំបៅជាច្រើនប្រភេទ ដែលជួយបន្ថែមសម្រស់វាលស្រែ៥០០ ឱ្យកាន់តែស្រស់ស្អាត។ បន្ថែមពីនេះវាលស្រែ៥០០ ក៏មានកន្លែងទេសចរណ៍ជាច្រើនរួមមាន ថ្មប្រាសាទ ជាកន្លែងសម្បូរទៅដោយផ្ទាំងថ្មធម្មជាតិ ដែលមានអាយុកាលរាប់រយឆ្នាំ ដុះតម្រៀបគ្នាដោយផ្នែកខាងក្រោមដូចជញ្ជាំងប្រាសាទ និងផ្នែកខាងលើស្រួចឡើងដូចកំពូលប្រាសាទ។ រីឯ កន្លែងទេសចរណ៍មួយទៀត គឺខ្លោងទ្វារមេឃ ដោយមានថ្មសងខាងមានសណ្ឋាន ស្រដៀងនឹងខ្លោងទ្វារ។ ពេលទេចរមកដល់ទីនេះ ពួកគេតែងដើរឆ្លងខ្លោងទ្វារនេះ ដើម្បីសុំសេចក្ដីសុខ និងគាប់បំណងប្រាថ្នា។ នៅវាលស្រែ៥០០ ក៏មានទីតាំងសមាធិ និងល្អាងទឹកអម្រិតស័ក្តិសិទ្ធិ។ ទីតាំងសមាធិនេះ បែរមុខចំលំហូរនៃខ្យល់បក់ ចេញពីខ្នងភ្នំ ដែលពោរពេញទៅដោយអុកស៊ីសែន យ៉ាងល្អសម្រាប់ខ្យល់ដង្ហើម។ ចំណែកនៅខាងក្រោម មានផ្ទាំងថ្មដ៏ធំ និងមានល្អាងទឹកអម្រិតដ៏ស័ក្តិសិទ្ធ។ អ្នកមានជំនឿ តែងមកបួងសួងសុំទឹកអម្រិតនោះ ដើម្បីសុំសេចក្ដីសុខ៕	ឧទ្យានជាតិព្រះមុនីវង្ស «បូកគោ» មានចម្ងាយ១៩០គីឡូម៉ែត្រ ពីរាជធានីភ្នំពេញ មាន កម្ពស់ ១ ០៧៥ ម៉ែត្រ ធៀបនឹងកម្រិតទឹកសមុទ្រ។ ឧទ្យានជាតិព្រះមុនីវង្ស «បូកគោ» មានចម្ងាយ១១គីឡូម៉ែត្រ ពីក្រុងកំពតទៅជើងភ្នំ និង២៣គីឡូម៉ែត្រ ពីជើងភ្នំដល់កំពូលភ្នំ។ ឧទ្យានជាតិនេះ ស្ថិតនៅលើជួរភ្នំដំរី និងមានផ្ទៃក្រឡាចំនួន ១៤០ ០០០ ហិកតា ឬ ១ ៤០០ គីឡូម៉ែត្រ និងលាតសន្ធឹងដល់កំពង់ស្ពឺ និងខេត្តព្រះសីហនុ។
ក្បែរដើមពោធិ៍នោះ ក៏បានបាក់លិចចូលទឹកទន្លេបាត់ដែរ។ លោក គង់ ប៊ុនលី បញ្ជាក់ថា៖ «បាក់ស្រុតដីអស់ប្រវែងជាង១៥ម៉ែត្រ និងទទឹងប្រមាណ២៥ម៉ែត្រ។ នៅក្បែរដើមពោធិ៍ដែលស្រុតចូលទន្លេ មានខ្ទមអ្នកតាតូចមួយក៏លិចចូលទន្លេដែរ។»។ យ៉ាងណាក៏ដោយហេតុការណ៍នេះពុំមានបណ្តាលឱ្យប៉ះពាល់ដល់ពលរដ្ឋនោះទេ។ ដើម្បីធានាសុវត្ថិភាពនៃការធ្វើដំណើរទៅមករបស់ពលរដ្ឋរស់នៅក្នុងតំបន់នេះ អាជ្ញាធរមូលដ្ឋានបាន ដាក់សញ្ញារនាំង និងមានចង់ខ្សែផង ជាសញ្ញាសម្គាល់ឱ្យអ្នកដំណើរប្រុងប្រយ័ត្ន។ ទន្ទឹមនឹងនេះ ចៅសង្កាត់បាក់ខែង ក៏បានអំពាវនាវ ឱ្យពលរដ្ឋដែលនៅតាមបណ្ដោយដងទន្លេបង្កើនការយកចិត្តទុកដាក់លើស្ថានភាពទឹកជំនន់ ហើយមានហេតុការណ៍ណាមួយកើតឡើង ត្រូវរាយការណ៍ដល់អាជ្ញាធរ ឱ្យជួយអន្តរាគមន៍ឱ្យបានទាន់ពេលវេលា។ យោងតាមក្រសួងធនធានទឹក និងឧតុនិយមនាថ្ងៃទី២៦កញ្ញានេះ នៅស្ថានីយជលសាស្ត្រទន្លេមេគង្គផ្នែកខាងលើ បានចាប់ស្រកជាបណ្តើរៗ។ រីឯទឹកទន្លេសាប និងទន្លេបាសាក់ ស្ថានភាពទឹកកំពុងកើនឡើងបន្តិចបន្តួច៕	ដើមពោធិ៍មួយដើម ដែលមានចំណាស់ជាង ៣០ឆ្នាំ បានបាក់ស្រុតចូលទន្លេមេគង្គ ស្ថិតក្នុងភូមិសាស្ត្រ សង្កាត់បាក់ខែង ខណ្ឌជ្រោយចង្វារ រាជធានីភ្នំពេញ។ លោក គង់ ប៊ុនលី ចៅសង្កាត់បាក់ខែង បានប្រាប់សារព័ត៌មានឌីជីថលថ្មីៗថា ករណីបាក់ដើមពោធិ៍នេះ កើតឡើងនៅព្រឹកថ្ងៃទី២៦ក ខែញ្ញា ដោយសារទឹកបន្តជន់ឡើង។ ក្រៅពីនេះ ក៏មានខ្ទមអ្នកតាមួយ ដែលពលរដ្ឋសង់នៅបណ្ដោយទន្លេ
អតីតខ្សែការពារ Manchester United និង Real Madrid រូបនេះ បានចូលរួមលេងឱ្យក្រុម Como របស់លីគអ៊ីតាលី Serie A នៅដើមរដូវកាលនេះ ប៉ុន្តែបង្ហាញខ្លួនលេងបានត្រឹមតែ ២០នាទី ប៉ុណ្ណោះ ក៏បន្តជួបបញ្ហារងរបួសជង្គង់។ ទោះយ៉ាងណា មុនការចាកចេញពីក្រុម Man Utd ខ្សែការពារសញ្ជាតិបារាំង វ័យ៣១ឆ្នាំ ក៏បានជួបបញ្ហារបួសញឹកញ៉ាប់ដូចគ្នាផងដែរ រហូតទាល់តែចប់រដូវកាល ២០២៣-២៤ តែម្តង។ កាលពីដើមរដូវកាល ២០២៤-២៥ Varane សម្រេចចិត្តផ្លាស់ទៅចូលរួមក្លិបដែលមាន Cesc Fabregas នៅក្លិប Como ប៉ុន្តែរយៈពេលជាង ១ខែ ក្រោយមក គេសម្រេចចិត្តចូលនិវត្តន៍។ បើតាមការបង្ហោះសារនៅលើបណ្តាញសង្គម Instagram ខ្សែការពារបារាំងបាននិយាយដូច្នេះថា៖«ពួកគេបាននិយាយថារឿងល្អៗគ្រប់យ៉ាងនឹងត្រូវឈានដល់ទីបញ្ចប់នៅ ថ្ងៃណាមួយ។ ក្នុងអាជីពរបស់ខ្ញុំ ខ្ញុំបានឆ្លងកាត់ការប្រកួតប្រជែងជាច្រើន[] ជាមោទកភាពខ្លាំងបំផុតមួយ និងអារម្មណ៍ដ៏ប្លែកមួយថែមទៀត ដែលខ្ញុំកំពុងប្រកាសពីការចូលនិវត្តន៍។[]។»។ Varane កីឡាករបារាំងរូបនេះ បានទៅចូលរួមជាមួយ Real Madrid ក្នុងឆ្នាំ ២០១១ ហើយបានចាកចេញពីក្រុមយក្សអេស្ប៉ាញ ទៅចូលរួមក្រុមបិសាចក្រហមនៅក្នុងឆ្នាំ ២០២១។ នៅពេលប្រកបអាជីពលើទឹកដីអេស្ប៉ាញ Varane បង្ហាញខ្លួន ៣៦០លើក ជាមួយ Real Madrid និងបានជួយក្រុមឈ្នះពាន La Liga ឆ្នាំ ២០១២, ២០១៧, ២០២០ អមជាមួយនឹងពាន Champions League ចំនួន ៤ ក្នុងឆ្នាំ ២០១៤, ២០១៦, ២០១៧, ២០១៨។ នៅ Real Madrid ដដែល Varane ក៏ធ្លាប់បានឈ្នះពានរង្វាន់ Copa Del Rey ក្នុង ២០១៤ និង FIFA Club World Cup ចំនួន ៤លើក ក្នុងឆ្នាំ ២០១៤, ២០១៦, ២០១៧ និង ២០១៨។ ចំណែកនៅពេលទៅចូលរួមលេងឱ្យ Man Utd ក្នុងតម្លៃ ៤៦លានដុល្លារ ខ្សែការពារបារាំង ក៏បានជួយក្រុមឈ្នះពានរង្វាន់ FA Cup ក្នុងឆ្នាំ ២០២៤ និង EFL Cup ក្នុងឆ្នាំ ២០២៣។ ដោយឡែកនៅការប្រកួតកម្រិតអន្តរជាតិ រូបគេបានរួមចំណែកជួយបារាំងឈ្នះ World Cup ឆ្នាំ ២០១៨ និងជួយក្រុមឡើងវគ្គផ្តាច់ព្រ័ត្រ World Cup 2022 ទោះបានត្រឹមរងជើងឯក។ ក្រោយការប្រកាសចូលនិវត្តន៍របស់ Varane ក្លិប Real Madrid និង Man Utd ក៏បានបង្ហោះសាររៀងៗខ្លួនជូនពរដល់គេជាពិសេសក្រុមជម្រើសជាតិបារាំង និងលោក Didier Deschamps ជាគ្រូបង្វឹក ក៏បានផ្ញើសារជូនពរដល់គេផងដែរ៕	ខ្សែការពារ Raphael Varane ធ្លាប់ជួយបារាំងឈ្នះជើងឯក FIFA World Cup 2018 បានប្រកាសចូលនិវត្តន៍ពីអាជីពកីឡាករបាល់ទាត់ ក្រោយពេលរូបគេជួបបញ្ហារបួសជង្គង់ នៅក្នុងក្លិប Como ស្ថិតក្នុងលីគបាល់ទាត់អ៊ីតាលី Serie A។
អភិបាលរាជធានីភ្នំពេញ ប្រាប់ទៅរដ្ឋបាលខណ្ឌទាំង១៤ រដ្ឋបាលសង្កាត់ទាំង១០៥ រួមទាំងអង្គភាពពាក់ព័ន្ធ ត្រូវលើកទង់ជាតិ ទង់សាសនា ចងបដាពាក្យស្លោក អមដោយការតុបតែងលម្អរចនាបំភ្លឺភ្លើងពណ៌ចម្រុះនៅតាមបណ្តាអង្គភាពខ្លួន ដើម្បីចូលរួមអបអរសាទរព្រះរាជពិធីបុណ្យ។ ជាមួយគ្នាដែរ លោក ឃួង ស្រេង ណែនាំដល់អាជ្ញាធរបែបនេះ៖ «ត្រូវធ្វើការណែនាំដល់អ្នកនៅមូលដ្ឋានដែលមាន ទូកង ទូកមួង ទូកអុំ និងទូកចែវ ឱ្យធ្វើការហ្វឹកហាត់សាកល្បងហើយត្រូវជ្រើសរើសអ្នកដែលមានកាយសម្បទាគ្រប់គ្រាន់ និងចេះហែលទឹកស្ទាត់ជំនាញ រួចផ្ញើទៅអគ្គលេខាធិការដ្ឋាន នៃគណៈកម្មាធិការជាតិរៀបចំបុណ្យជាតិ-អន្តរជាតិឱ្យបានមុនថ្ងៃទី២១ ខែតុលា ឆ្នាំ២០២៤»។ ជាមួយគ្នាដែរ អភិបាលរាជធានីភ្នំពេញ អំពាវនាវដល់វិស័យឯកជន និងសប្បុរសជនទាំងឡាយដែលមានបំណងចូលរួមឧបត្ថម្ភជាថវិកា គ្រឿងឧបភោគបរិភោគ ឬសម្ភារៈចាំបាច់ផ្សេងៗ សម្រាប់ជារង្វាន់ដល់កីឡាករកីឡាការិនីទូកអុំ និងទូកចែវ អាចចូលរួមឧបត្ថម្ភតាមសទ្ធាជ្រះថ្លារៀងៗខ្លួន។ ទន្ទឹមនឹងនេះ លោកមន្ទីរវប្បធម៌ និងវិចិត្រសិល្បៈរាជធានីភ្នំពេញ ចាត់តាំងកម្មវិធីសិល្បៈ ដើម្បីសម្ដែងឱ្យប្រជាពលរដ្ឋទស្សនាកម្សាន្តសប្បាយនៅទីតាំងរមណីយដ្ឋាននានា។ អភិបាលរាជធានីភ្នំពេញ បានណែនាំឱ្យអាជ្ញាធរខណ្ឌទាំង១៤ សហការជាមួយក្រុមហ៊ុនប្រមូលសំរាម ដើម្បីសម្អាត ប្រមូល និងដឹកជញ្ជូនសំរាម ឱ្យបានស្អាត និងទាន់ពេលវេលា នៅក្នុងអំឡុងប្រារព្ធព្រះរាជពិធីបុណ្យអុំទូក បណ្តែតប្រទីប និងសំពះព្រះខែ អកអំបុក។ លោក ឃួង ស្រេង ក៏បានប្រាប់ឱ្យរដ្ឋបាលខណ្ឌទាំង១៤ និងមន្ទីរ-អង្គភាពជំនាញ ផ្សព្វផ្សាយឱ្យផុលផុសដើម្បីទាក់ទាញ ពលរដ្ឋ ឱ្យមកចូលរួមទស្សនាកម្សាន្តសប្បាយ នៅក្នុងព្រះរាជពិធីបុណ្យនេះដែរ។ ដោយឡែក មន្ទីរទេសចរណ៍រាជធានីភ្នំពេញ លោក ឃួង ស្រេង បានណែនាំឱ្យផ្សព្វផ្សាយដល់មូលដ្ឋានអាជីវកម្មទេសចរណ៍ ជាពិសេសសណ្ឋាគារ ផ្ទះសំណាក់ ភោជនីយដ្ឋាន និងរមណីយដ្ឋានទេសចរណ៍នានា ត្រូវរៀបចំតុបតែលម្អភ្លើងពណ៌ឱ្យបានស្រស់ស្អាត ហើយយកចិត្តទុកដាក់លើការងារសន្តិសុខ និងសុវត្ថិភាពជូនភ្ញៀវទេសចរណ៍ជាតិ-អន្តរជាតិ។ រីឯ មន្ទីរសុខាភិបាល ត្រូវរៀបចំផែនការការពារសុខភាព ដោយត្រូវត្រៀមក្រុមគ្រូពេទ្យ ឱសថ សម្ភារៈបរិក្ខារសុខាភិបាល និងរថយន្តគិលានសង្គ្រោះប្រចាំការនៅតាមតំបន់រមណីយដ្ឋាន និងទីប្រជុំជនកម្សាន្តនានា ដើម្បីត្រៀមជួយសង្គ្រោះបងប្អូនដែលមានបញ្ហាសុខភាពឱ្យបានទាន់ពេលវេលា៕	លោក ឃួង ស្រេង អភិបាលរាជធានីភ្នំពេញ ណែនាំឱ្យក្រុមអ្នកអុំទូកចាប់ផ្ដើមបង្កើនការហ្វឹកហាត់ ខណៈបុណ្យអុំទូកឆ្នាំនេះ នឹងប្រារព្ធឡើងចាប់ពីថ្ងៃទី១៤ដល់១៦វិច្ឆិកា។ រដ្ឋបាលរាជធានីភ្នំពេញ បានចេញសេចក្ដីណែនាំឱ្យដល់អាជ្ញាធរពាក់ព័ន្ធ និងសាធារណជន ពីការរៀបចំព្រះរាជពិធីបុណ្យអុំទូក បណ្ដែតប្រទីប និងសំពះព្រះខែ អកអំបុក ចូលរួមរៀបចំឱ្យ អធិកអធម ស្របតាមប្រពៃណីជាតិ។ ជាមួយគ្នាដែរ ត្រូវធានានូវសន្តិសុខ សុវត្ថិភាព សណ្ដាប់ធ្នាប់សាធារណៈឱ្យល្អប្រសើរ និងបង្កភាពសប្បាយរីករាយ។
ប្រវត្តិនៃទិវាទេសចរណ៍ពិភពលោក មានចាប់តាំងពីថ្ងៃទី២៧ ខែកញ្ញា ឆ្នាំ១៩៧០ មកម្លេះ នៅពេលលក្ខន្តិកៈអង្គការទេសចរណ៍ពិភពលោករបស់អង្គការសហប្រជាជាតិ ត្រូវបានអនុម័ត។ ប៉ុន្តែទិវាទេសចរណ៍ពិភពលោក ត្រូវរង់ចាំរហូតដល់ឆ្នាំ១៩៨០ ដែលជាឆ្នាំបារព្ធលើកដំបូង ក្រោយមហាសន្និបាតអង្គការទេសចរណ៍ពិភពលោក បានសម្រេចនៅក្នុងឆ្នាំ១៩៧៩។ ទាក់ទិននឹងការសម្រេចនេះ ពិភពលោក បានកំណត់យកថ្ងៃទី២៧ ខែកញ្ញា ជារៀងរាល់ឆ្នាំ ដើម្បីអបអរ ទិវាទេសចរណ៍ពិភពលោក ដើម្បីផ្តល់តម្លៃ និងសារៈសំខាន់ដល់វិស័យទេសចរណ៍។ ការបង្កើតទិវាមួយនេះ ត្រូវបានធ្វើឡើង ដើម្បីជាការទទួលស្គាល់តួនាទីរបស់វិស័យទេសចរណ៍ នៅក្នុងការជួយដល់កំណើនសេដ្ឋកិច្ចប្រកបដោយចីរភាព, ការផ្លាស់ប្តូរវប្បធម៌ និងការយល់ដឹងជាសកល។ ចាប់តាំងពីឆ្នាំ១៩៨០ មក ទិវាទេសចរណ៍ពិភពលោក តែងមានប្រធានបទជារៀងរាល់ឆ្នាំ ដោយឆ្នាំដំបូង ទិវាទេសចរណ៍ពិភពលោក ត្រូវបានធ្វើឡើងក្រោមប្រធានបទ «ការចូលរួមចំណែករបស់វិស័យទេសចរណ៍ក្នុងការការពារសម្បត្តិវប្បធម៌»។ ចំណែកនៅក្នុងឆ្នាំ២០២៤ ទិវាទេសចរណ៍ពិភពលោក ត្រូវបានធ្វើឡើងក្រោយប្រធានបទ «ទេសចរណ៍ និងសន្តិភាព» ដ្បិតវិស័យមួយនេះ បានជួយដល់ការបង្កើតការងារក្នុងសហគមន៍, លើកតម្កើងដល់ការរួមបញ្ចូល និងជួយសេដ្ឋកិច្ចក្នុងតំបន់។ តាមការបញ្ជាក់របស់អង្គការសហប្រជាជាតិ វិស័យទេសចរណ៍ គឺជាវិស័យមួយសំខាន់ ដែលបានជួយមនុស្សម្នាក់ ក្នុងចំណោម ១០នាក់ឱ្យមានការងារធ្វើ។ ប្រទេសមួយចំនួន អាចរកចំណូលពីវិស័យទេសចរណ៍បានរហូតដល់ទៅ ២០ភាគរយ នៃផលិតផលក្នុងស្រុកសរុបថែមទៀត៕	ចាប់តាំងពីឆ្នាំ១៩៨០ ទិវាទេសចរណ៍ពិភពលោក ត្រូវបានបារព្ធជារៀងរាល់ឆ្នាំ ដើម្បីបញ្ជាក់ពីការទទួលស្គាល់វិស័យទេសចរណ៍ជះឥទ្ធិពល និងរកចំណូលដ៏សំខាន់ដល់សេដ្ឋកិច្ច វប្បធម៌ និងការអភិវឌ្ឍប្រកបដោយចីរភាព។ ពិភពលោក បានជ្រើសយកថ្ងៃទី២៧ ខែកញ្ញា ជាទិវាទេសចរណ៍ ដើម្បីបង្ហាញភាពសារៈសំខាន់របស់ទេសចរណ៍ក្នុងវិស័យជាច្រើនរបស់សង្គម។
ភ្ញៀវទេសចរដែលចង់មកលេងកម្សាន្តទឹកធ្លាក់ឡែងកៅនេះ គឺគ្រាន់តែធ្វើដំណើរថ្មើរជើងពីផ្លូវក្រាលកៅស៊ូជាង ៥០០ម៉ែត្រ ប៉ុណ្ណោះ នោះនឹងបានឃើញទឹកធ្លាក់ពីលើកំពូលភ្នំមួយកន្លែង ដែលមានភាពទាក់ទាញ ដោយ លាយឡំជាមួយនឹងអាកាសធាតុត្រជាក់អមដោយព្រៃឈើស្រស់បំព្រងនារដូវវស្សានេះ។ តំបន់អេកូទេសចរណ៍ទឹកធ្លាក់ឡែងកៅនេះ ទើបតែបង្កើតឡើងក្នុងឆ្នាំ២០២៣ ក្រោមការគាំទ្រពីគម្រោងរេដបូកកែវសីមារបស់អង្គការសមាគមអភិរក្សសត្វព្រៃ(WCS)។ ក្រៅពីមានទឹកធ្លាក់៣ជាន់ហើយនោះ តំបន់អេកូទេសចរណ៍លើផ្ទៃដីជាង១៨ហិកតាក្នុងដែនជម្រកសត្វព្រៃកែវសីមានេះ ក៏មានផ្ទាំងថ្មធំៗ ដើមឈើធំៗ ដែលមានភាពស្រស់បំព្រង រួមទាំងសត្វព្រៃចំនួន៥៨ប្រភេទផ្សេងគ្នាទៀត៕	មណ្ឌលគិរី៖ ទឹកធ្លាក់ឡែងកៅ គឺទឹកធ្លាក់ធម្មជាតិមាន៣ជាន់ ដែលលាក់ខ្លួនក្នុងព្រៃធម្មជាតិនៃដែនជម្រកសត្វព្រៃកែវសីមា ក្នុងខេត្តមណ្ឌលគិរី។ ទីតាំងទឹកធា្លក់នេះ គឺស្ថិតនៅក្នុងសហគមន៍ទេសចរណ៍ធម្មជាតិទឹកឡែងកៅ ដែលមានចម្ងាយប្រមាណ១គីឡូម៉ែត្រពីផ្លូវជាតិលេខ៧៦ ឬហួសស្នាក់ការអូររាំង នៃដែនជម្រកសត្វព្រៃកែវសីមាជាង១គីឡូម៉ែត្រ នៅខាងស្តាំដៃ ឬ២៦គីឡូម៉ែត្រ ពីក្រុងសែនមនោរម្យ នៅខាងឆ្វេងដៃ។
បើតាមក្រុមការងារជំរុញការវិនិយោគក្នុងខេត្តព្រះសីហនុ គម្រោងវិនិយោគថ្មីទាំង៣០ ដែលទទួលបានលើកទឹកចិត្តពិសេសពីរដ្ឋាភិបាល គឺមានគម្រោងបង្កើតរោងចក្រស្ល និងកែច្នៃលោហធាតុ, រោងចក្រផលិតសម្ភារៈវេចខ្ចប់, រោងចក្រកែច្នៃស្បែក, ផ្សារទំនើប, អគារពហុមុខងារ, សណ្ឋាគារ, និងភោជនីយដ្ឋាន ជាដើម។ គម្រោងវិនិយោគស្ថិតនៅក្នុងក្របខ័ណ្ឌ «កម្មវិធីពិសេសជំរុញការវិនិយោគ ក្នុងខេត្តព្រះសីហនុ ឆ្នាំ២០២៤ ដែលប្រកាសអនុវត្តជាផ្លូវការ កាលពីថ្ងៃទី៣១ ខែមករា។ គិតមកទល់បច្ចុប្បន្ន តាមរយៈកម្មវិធីពិសេសជំរុញការវិនិយោគ ក្នុងខេត្តព្រះសីហនុ រដ្ឋាភិបាលបានសម្រេចជាគោលការណ៍ផ្តល់ការលើកទឹកចិត្តពិសេសបានចំនួន ១៤០គម្រោងហើយ។ ក្នុងនោះ មានគម្រោងខ្នាតមីក្រូ តូច មធ្យម និង ធំ របស់ម្ចាស់គម្រោង និង ក្រុមហ៊ុនក្នុងស្រុក និងបរទេស ដែលមានវិសាលភាពនៅគ្រប់នៅខេត្តព្រះសីហនុ។ ក្រៅពីការពិនិត្យផ្តល់ការលើកទឹកចិត្ត និង ការជំរុញការអនុវត្តវិធានការលើកទឹកចិត្ត ដល់គម្រោងវិនិយោគ និងធុរកិច្ចខាងលើហើយនោះ ក្រុមការងារជំរុញការវិនិយោគក្នុងខេត្តព្រះសីហនុ ដែលដឹកនាំដោយលោក ហ៊ាន សាហ៊ីប រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ ក៏កំពុងអនុវត្តវិធានការជាច្រើន ដើម្បីជំរុញសម្ទុះសកម្មភាពវិនិយោគក្នុងខេត្តជាប់មាត់សមុទ្រមួយនេះផងដែរ។ ក្នុងនោះ ការអនុវត្តយុទ្ធនាការទីក្រុងសុវត្ថិភាព, ការរៀបចំវេទិកាទាក់ទាញការវិនិយោគ, ការគាំទ្រដល់ការអភិវឌ្ឍសួនកសិ-ឧស្សាហកម្ម, និងការរៀបចំតំបន់អភិវឌ្ឍន៍ក្នុងខេត្តព្រះសីហនុ។ ជាមួយគ្នានេះ ក្រុមការងារបន្តលើកទឹកចិត្តឱ្យធុរជន និង វិនិយោគិន មកដាក់ពាក្យ ឬ ស្នើមកក្រុមការងារជំរុញការវិនិយោគក្នុងខេត្តព្រះសីហនុ ដើម្បីទទួលបាន «អត្ថប្រយោជន៍ពិសេស»នានាពីរាជរដ្ឋាភិបាល៕	គម្រោងវិនិយោគ និងធុរកិច្ចចំនួន៣០គម្រោងទៀតនៅខេត្តព្រះសីហនុ ទទួលបានការលើកទឹកចិត្តពិសេសពីរាជរដ្ឋាភិបាល។ ប្រកាសព័ត៌មានរបស់ក្រុមការងារជំរុញការវិនិយោគក្នុងខេត្តព្រះសីហនុ នាថ្ងៃទី២៦ ខែកញ្ញា បានបញ្ជាក់ថា គម្រោងវិនិយោគទាំងនេះ គឺមានទុនរហូតដល់ជិត៦០០លានដុល្លារអាម៉េរិក។
ហេតុអ្វីបានជាទេសចរណ៍កីឡាសំខាន់? ទេសចរណ៍កីឡា ជាស្នូលសំខាន់ ដែលអាចបង្កើតចរន្តប្រាក់ចំណូលប្រមាណ ១០ភាគរយ លើការចំណាយសរុបក្នុងវិស័យទេសចរណ៍ជុំវិញពិភពលោក។ បើតាមការប៉ាន់ស្មានរបស់ UN Tourism ចន្លោះឆ្នាំ ២០២៣-២០៣០ នឹងមានអត្រាកំណើនប្រហែល ១៧,៥ភាគរយ ដោយសារទេសចរ មានការផ្លាស់ទីច្រើនទាំងក្នុងស្រុក និងអន្តរទ្វីប។ ទេសចរណ៍កីឡា អាចលើកកម្ពស់សកម្មភាពសង្គម សេដ្ឋកិច្ច និងបរិស្ថាន ហើយវាពន្លឿនការអភិវឌ្ឍ និងអាចបន្សល់កេរ្តិ៍ដំណែលជាវិជ្ជមានយូរអង្វែងផងដែរ។ កីឡា និងទេសចរណ៍ មានទំនាក់ទំនងគ្នា និងបំពេញបន្ថែមឱ្យគ្នាទៅវិញទៅមក។ សព្វថ្ងៃនេះ វិស័យទេសចរណ៍កីឡា គឺជាវិស័យមួយដែលរីកចម្រើនលឿនបំផុតក្នុងវិស័យទេសចរណ៍។ អ្នកទេសចរកាន់តែច្រើនចាប់អារម្មណ៍លើសកម្មភាពកីឡាក្នុងអំឡុងពេលធ្វើដំណើរទេចរណ៍របស់ពួកគេ។ ព្រឹត្តិការណ៍កីឡា ក៏ត្រូវការគ្រឿងផ្សំបន្ថែមដើម្បីទាក់ទាញអ្នកទេសចរ ឬអ្នកទស្សនា ដើម្បីឱ្យពូកគេមានការចងចាំ និងបទពិសោធន៍ល្អៗពិតប្រាកដ។ ព្រឹត្តិការណ៍កីឡាលំដាប់កំពូល ដូចជាអូឡាំពិក និង FIFA World Cup ជាដើម អាចជាកាតាលីករសម្រាប់ការអភិវឌ្ឍវិស័យទេសចរណ៍ ដ្បិតព្រឹត្តិកាណ៍កីឡាទាំងពីរត្រូវបានមនុស្សជុំវិញពិភពលោកស្គាល់ និងចង់ទស្សនាផ្ទាល់។ កីឡាអូឡាំពិក និង World Cup ក៏ជាគោលដៅសំខាន់របស់ប្រទេសម្ចាស់ផ្ទះ ដែលមានគោលដៅសំខាន់ក្នុងការផ្សព្វផ្សាយតំបន់ទេសចរណ៍ ម៉ាកសញ្ញាគោលដៅ ការអភិវឌ្ឍន៍ហេដ្ឋារចនាសម្ព័ន្ធ និងអត្ថប្រយោជន៍សេដ្ឋកិច្ច និងសង្គមរបស់ពួកគេ។ ក្រៅពីព្រឹត្តិការណ៍កីឡាលំដាប់ពិភពលោកទាំងពីរខាងលើនេះ កីឡាផ្សេងទៀតដែលអាចបង្កើតជាទេសចរណ៍កីឡា រួមមានការប្រកួតកីឡាបាល់ទាត់ UEFA Euro រួមជាមួយបាល់ទាត់លីគនៅតំបន់អឺរ៉ុប ដូចជា Premier League របស់អង់គ្លេស និង La Liga របស់អេស្ប៉ាញជាដើម។ កម្មវិធីប្រណាំងរថយន្ត Formula One, ប្រណាំងម៉ូតូ GP, ប្រណាំងកង់ Tour de France និង កីឡាវាយកូនបាល់ សុទ្ធសឹងអាចទាញទេសចរច្រើន។ កីឡា និងទេសចរណ៍ ជាកម្លាំងចលករសំខាន់ចំនួនពីរ ក្នុងនោះសម្រាប់ការលើកកម្ពស់សេដ្ឋកិច្ច និងការអភិវឌ្ឍសេដ្ឋកិច្ច ប្រកបដោយនិរន្តរភាពនៃគោលដៅទេសចរណ៍។ ដោយឡែក នៅក្នុងប្រទេសនីមួយៗ សុទ្ធសឹងអាចបង្កើតទេសចរណ៍កីឡាក្នុងស្រុករបស់ពួកគេរៀងខ្លួន ដើម្បីបង្កើនចំណួល និងរុញកំណើនទេសចរ។ ប៉ុន្តែចំណុចសំខាន់ត្រង់ថា តើពួកគេអាចមានយុទ្ធសាស្ត្រ ឬការបន្ថែមរសជាតិក្នុងព្រឹត្តិការណ៍កីឡានោះឱ្យមានភាពទាក់ទាញកម្រិតណាប៉ុណ្ណោះ។ នៅប្រទេសកម្ពុជាវិញ ក្នុងរយៈពេលចុងក្រោយនេះ ព្រឹត្តិការណ៍កីឡាម៉ារ៉ាតុងទទួលបានប្រជាប្រិយភាពគួរកត់សម្គាល់។ គណៈកម្មាធិការជាតិអូឡាំពិកកម្ពុជា (NOCC) បានបង្កើតកម្មវិធីម៉ារ៉ាតុង ដែលអាចទាញទេសចរជាតិ និងអន្តរជាតិរាប់ពាន់នាក់ក្នុងមួយព្រឹត្តិការណ៍។ វិស័យឯកជនមួយចំនួន ក៏បានបង្កើតកម្មវិធីម៉ារ៉ាតុងឡើង ដោយកៀរគរអ្នកចូលរួមក្នុងស្រុកច្រើនផងដែរ។ កម្មវិធីនេះ ក៏បានបង្កើតប្រាក់សប្បុរសធម៌ដើម្បីបរិច្ចាគទៅជនក្រីក្រ និងមន្ទីរពេទ្យថែមទៀតផង៕	ទេសចរណ៍កីឡា គឺជាសកម្មភាពទេសចរណ៍មួយប្រភេទដែលសំដៅលើការធ្វើដំណើររបស់អ្នកទេសចរក្នុងនាមជាអ្នកទស្សនា គាំទ្រ ឬចូលរួមយ៉ាងសកម្មនៅក្នុងព្រឹត្តិការណ៍កីឡា។ កីឡាអូឡាំពិក និង បាល់ទាត់ពិភពលោក World Cup ជាព្រឹត្តិការណ៍កីឡាដែលអាចទាក់ទាញទេសចរច្រើនបំផុត។
«ប្រើពេលដល់ទៅ ៣ខែ ដើម្បីពួកគេទទួលស្គាល់ការពិតអំពីកំហុសបាល់ប៉ះដៃ ស្របពេលករណីនេះ ត្រូវបានគេមើលឃើញថាប្រើពេលត្រឹមតែប៉ុន្មានវិនាទីប៉ុណ្ណោះ។ រឿងនេះធ្វើឱ្យប៉ះពាល់អារម្មណ៍ខ្លាំងណាស់។ ខ្ញុំអាចនិយាយបានទេថា ពេលនេះខ្ញុំគឺជាជើងឯកពានរង្វាន់ទ្វីបអឺរ៉ុប ព្រោះតែពេលនេះពួកគេបានទទួលស្គាល់ការពិត?។»។ Kroos រៀបរាប់ប្រាប់កាសែត Bild របស់អាល្លឺម៉ង់ទាំងមិនអស់ចិត្ត ខណៈខ្លួនយល់ថាឥន្ទ្រីដែកនឹងក្លាយជាម្ចាស់ជើងឯកអឺរ៉ុបឆ្នាំ ២០២៤ មិនមែនអេស្ប៉ាញ បើអាជ្ញាកណ្តាល់ផ្តល់បាល់ពិន័យប៉េណាល់ទី ក្រោយខ្សែការពារ Cucurella ប៉ះដីក្នុងប្រអប់។ ថ្មីៗនេះ UEFA បានរឹតបន្តឹងច្បាប់វិន័យ លើឧប្បត្តិហេតុបាល់ប៉ះដៃក្នុងប្រអប់។ កាលពីមុនបើដៃរបស់កីឡាករការពារស្ថិតនៅក្នុងទីតាំងបឈ្ឈរ និងជិតរាងកាយពួកគេ ហើយបាល់បានហោះទៅប៉ះ នោះការកាត់សេចក្តីនឹងមិនផ្តល់លទ្ធផលក្នុងការពិន័យឡើយ។ ហេតុការណ៍បានកើតឡើងអំឡុងការប្រកួតវគ្គ ៨ក្រុម ចុងក្រោយ រវាងអេស្ប៉ាញ និងអាល្លឺម៉ង់ ពេលដែលខ្សែការពារ Marc Cucurella បានព្យាយាមការពារ និងស្កាត់រារាំងបាល់ពីការស៊ុតរបស់ Jamal Musiala ក្នុងប្រអប់គ្រោះថ្នាក់។ ពេលនោះបាល់បានប៉ះជាមួយនឹងដៃរបស់កីឡាករ Chelsea ស្របពេលដែលដៃរបស់គេមិនស្ថិតក្នុងជំហរត្រង់ស្របដងខ្លួននោះឡើយ។ ពេលបាល់ប៉ះដៃកីឡាករអេស្ប៉ាញ លទ្ធផលក្រុមទាំង ២ កំពុងស្ថិតក្នុងការប្រទាញប្រទង់គ្នា ស្មើ ១-១។ អេស្ប៉ាញក៏បានយកឈ្នះការប្រកួតពីការតែតបាល់បញ្ចូលទីរបស់កីឡាករ Mikel Morino នៅនាទីបន្ថែម ១៥នាទី ២លើក នៅនាទី ១១៩ មុនពេលអេស្ប៉ាញក្លាយជាជើងឯក តាមរយៈការយកឈ្នះអង់គ្លេស ២-១ នៅវគ្គផ្តាច់ព្រ័ត្រ។ ទោះយ៉ាងណា ក្រោយចប់ការប្រកួតអ្នកគាំទ្រ និងប្រព័ន្ធផ្សព្វផ្សាយរបស់អាល្លឺម៉ង់ បានរិះគន់យ៉ាងខ្លាំង ចំពោះការសម្រេចចិត្តរបស់អាជ្ញាកណ្តាលលោក Anthony Taylor ដែលមិនពិន័យបាល់ប៉ះដៃកីឡាករ Cucurella នៅក្នុងប្រអប់គ្រោះថ្នាក់របស់អេស្ប៉ាញ៕	ខ្សែបម្រើចូលនិវត្តន៍ Tony Kroos បានបង្ហាញការខឹងសម្បារសហព័ន្ធបាល់ទាត់អឺរ៉ុប (UEFA) ដែលប្រើពេលជាង ៣ខែ ដើម្បីត្រួតពិនិត្យលើបញ្ហាបាល់ប៉ះដៃកីឡាករ Marc Cucurella ក្នុងប្រអប់គ្រោះថ្នាក់ ដែលធ្វើឱ្យអាល្លឺម៉ង់ចាញ់អេស្ប៉ាញវគ្គ៨ក្រុមចុងក្រោយ UEFA Euro 2024។ ក្រោយការពិនិត្យ ទាំង UEFA និងលោកអាជ្ញាកណ្តាល Anthony Taylor បានទទួលស្គាល់កំហុសដែលមិនផ្តល់បាល់ពិន័យ១១ម៉ែត្រដល់ក្រុមម្ចាស់ផ្ទះ។
ពីកិច្ចប្រជុំនៅក្រុមប្រឹក្សាសន្តិសុខអង្គការសហប្រជាជាតិ រដ្ឋមន្ត្រីការបរទេសសិង្ហបុរី លោក Vivian Balakrishnan បានថ្លែងគាំទ្រលើការកែទម្រង់ស្ថាប័នអង្គការសហប្រជាជាតិដ៏មានអំណាចមួយនេះ។ ប្រមុខការទូតសិង្ហបុរីរូបនេះ បាននិយាយថា បណ្ដាសមាជិកអង្គការសហប្រជាជាតិ ត្រូវតែស្រុះស្រួលគ្នា ដើម្បីកំណត់លក្ខខណ្ឌនៃការប្រើសិទ្ធិវេតូ ក្នុងពេលអនាគត។ សិង្ហបុរីត្រៀមខ្លួន នឹងលើកបញ្ហានេះពិភាក្សាបន្ត ក្នុងមហាសន្និបាតអង្គការសហប្រជាជាតិ។ «អង្គការសហប្រជាជាតិកំពុងស្ថិតក្នុងចំណុចរបត់មួយ។ ពួកយើងគួរតែធ្វើកំណែទម្រង់លើស្ថាប័នពហុភាគី និងអង្គការសហប្រជាជាតិ ដូចជាការកែទម្រង់ក្រុមប្រឹក្សាសន្តិសុខ សម្រាប់ដោះស្រាយបញ្ហាពេលបច្ចុប្បន្ន និងអនាគត»។ លោក Balakrishnan បានថ្លែងបែបនេះ នៅមុខអង្គប្រជុំក្រុមប្រឹក្សាសន្តិសុខ ដោយបន្ថែមថា សមាជិកអចិន្ត្រៃយ៍ទាំង៥ គួរតែគិតគូរដល់សន្តិសុខនិងស្ថេរភាពសកល។ លោករដ្ឋមន្ត្រីបានបន្តថា ជំហានមួយនេះ គ្មានចេតនាបំពានទៅលើអាណត្តិរបស់ក្រុមប្រឹក្សាសន្តិសុខឡើយ ដោយគ្រាន់តែចង់ទប់ស្កាត់សកម្មភាពនានាដែលបង្អាក់ការបញ្ចប់អាណត្តិក្រុមប្រឹក្សាសន្តិសុខ។ នេះមិនមែនជាលើកដំបូងទេដែលសិង្ហបុរីលើកបញ្ហាសិទ្ធិវេតូរបស់សមាជិកអចិន្រ្តៃយ៍ទៅជជែក។ ក្នុងឆ្នាំ២០២២ សិង្ហបុរីបានបង្ហាញជំហគាំទ្រការប្រើសិទ្ធិវេតូ ព្រមជាមួយហេតុផលសមស្របដល់មហាសន្និបាត។ នេះបើតាមការផ្សាយរបស់ទូរទស្សន៍ CNA។ ក្នុងខែមីនា ឆ្នាំ២០២៤ សិង្ហបុរីបានរិះគន់ការប្រើវេតូ ដ៏សន្ធឹកសន្ធាប់របស់សមាជិកអចិន្ត្រៃយ៍ UNSC ដែលបណ្ដាលឱ្យធ្លាក់ចុះប្រសិទ្ធភាពរបស់ស្ថាប័នដ៏ធំមួយនេះ៕	សិង្ហបុរី នៅថ្ងៃទី២៥ ខែកញ្ញា ទទូចឱ្យធ្វើកំណែទម្រង់ស្ថាប័នក្រុមប្រឹក្សាសន្តិសុខអង្គការសហប្រជាជាតិ (UNSC) និងជំរុញការបន្ថយការប្រើប្រាស់សិទ្ធិវេតូពីសំណាក់សមាជិកអចិន្ត្រៃយ៍ទាំង៥ នៅក្រុមប្រឹក្សាសន្តិសុខ។
បច្ចុប្បន្ននេះ អ្នកជំនាញនៃអាជ្ញាធរជាតិអប្សរា ចាប់ផ្ដើមការងារជួសជុលយ៉ាងសស្រាក់ នៅកំពែងក្រុងអង្គរធំ ចំណុចខាងជើងខ្លោងទ្វារដីឆ្នាំង ដែលមានប្រវែង២៥ម៉ែត្រ។ បើតាមបុរាណវិទ្យា លោក ម៉ៅ សុខនី ចំណុចជួសជុលនេះ ខូចខាតបណ្ដាលមកពីអាយុថ្ម ទឹកភ្លៀងហូរច្រោះ រុក្ខជាតិ ដុះចាក់ឫស បង្កឱ្យថ្មញែកចេញពីគ្នា និងកង្វះការថែទាំជាដើម។ កត្តាទាំងនេះ បណ្ដាលឱ្យជញ្ជាំងនេះដួលរលំ។ បន្ទាប់ពីវាយតម្លៃ និងចំណាយពេលសិក្សា រយៈពេលប្រមាណ២ខែរួចមក បច្ចុប្បន្នអំឡុងខែកញ្ញានេះ អ្នកជំនាញ នៃអាជ្ញាធរជាតិអប្សរាបានចាប់ផ្ដើមការជួសជុលកំពែងនេះ ឱ្យឈររឹងមាំឡើងវិញម្ដទៀត។ លោក ម៉ៅ សុខនី បុរាណវិទូ និងជាមន្ត្រីបច្ចេកទេសរបស់នាយកដ្ឋានអភិរក្សប្រាសាទ នៃអាជ្ញាធរជាតិអប្សរា។ រូបភាពអាជ្ញាធរជាតិអប្សរា៕ ក្នុងបទសម្ភាសន៍ជាមួយអាជ្ញាធរជាតិអប្សរា លោក សុខនី បញ្ជាក់ថា ការងារចម្បងរបស់ក្រុមការងារជួសជុល គឺការពង្រឹងគ្រឹះកំពែងឡើងវិញ បន្ទាប់មកគឺការរៀបចំជញ្ជាំងឡើងវិញ។ លោកបន្ថែមថា ដោយសារកម្រាសនៃជញ្ចាំងស្ដើង និងពុកផុយ ដូច្នេះអ្នកជំនាញនឹងបន្ថែមថ្មជញ្ចាំងពីផ្នែកខាងក្នុងកម្រាស២ម៉ែត្រ ដើម្បីទប់លំនឹងជញ្ចាំង។ កំពែងក្រុងអង្គរធំ ត្រូវបានកសាងឡើងព័ទ្ធជុំវិញក្រុងអង្គរធំ រៀងជាការ៉េ ដោយជ្រុងនីមួយៗមានប្រវែង៣គីឡូម៉ែត្រ។ វាត្រូវបានកសាងឡើងក្នុងរាជព្រះបាទជ័យវរ្ម័នទី៧ នាអំឡុងសតវត្សរ៍ទី១២មក៕ កំពែងក្រុងអង្គរធំ មុនការជួសជុល។ រូបភាពអាជ្ញាធរជាតិអប្សរា៕	សៀមរាប៖ សាងសង់ក្នុងអំឡុងសតវត្សរ៍ទី១២ បច្ចុប្បន្នកំពែងក្រុងអង្គរធំ ខូចខាតជាអន្លើៗ ដោយសារកត្តាអាយុកាល អាកាសធាតុ ឬការយាយីពីរុក្ខជាតិជាដើម។ ការណ៍នេះ តម្រូវឱ្យមានការសង្គ្រោះជាបន្តបន្ទាប់ ពីអ្នកជំនាញនៃអាជ្ញាធរជាតិអប្សរា។
មនុស្សជាច្រើនជឿថាការកើនឡើងអង់ស៊ីមថ្លើមគឺបណ្តាលមកពីជំងឺដែលទាក់ទងនឹងថ្លើម។ ទោះជាយ៉ាងណាក៏ដោយ របបអាហារមិនល្អក៏អាចប៉ះពាល់ដល់ថ្លើមផងដែរ។ អាហារចៀន អាហារចៀន មានសំបកខាងក្រៅក្រៀម ខណៈពេលដែលខាងក្នុងនៅតែរក្សាភាពទន់រលោងដែលធ្វើអោយមនុស្សជាច្រើនលង់ស្នេហ៍។ ទោះជាយ៉ាងណាក៏ដោយនេះគឺជាអាហារដែលមានជាតិកាបូអ៊ីដ្រាតច្រើន (កាបូអ៊ីដ្រាត) ។ វាផ្តល់ថាមពលដល់រាងកាយ ប៉ុន្តែការប្រើប្រាស់ច្រើនពេកក៏បណ្តាលឱ្យឡើងទម្ងន់ បង្កើនហានិភ័យនៃជំងឺថ្លើម និងបណ្តាលឱ្យអង់ស៊ីមថ្លើមកើនឡើង។ ការងារមួយរបស់ថ្លើមគឺរក្សាកម្រិតជាតិស្ករ (ជាតិស្ករ) ដើម្បីគ្រប់គ្រងការរំលាយអាហារនៃកាបូអ៊ីដ្រាត។ នៅពេលដែលថ្លើមមានភាពតានតឹងខ្លាំងពេកដោយសារតែការផ្ទុកលើសនៃកាបូអ៊ីដ្រាត អង់ស៊ីមអាចជ្រាបចូលទៅក្នុងឈាមបានយ៉ាងងាយ ហើយនាំឱ្យអង់ស៊ីមថ្លើមកើនឡើង។ សរីរាង្គសត្វ សរីរាង្គសត្វមានសារធាតុចិញ្ចឹមជាច្រើន ជាពិសេសទង់ដែង។ នេះគឺជាសារធាតុរ៉ែដ៏សំខាន់សម្រាប់រាងកាយ ជួយបង្កើតកោសិកាឈាមក្រហម ឆ្អឹង និងជាលិកា។ ទោះជាយ៉ាងណាក៏ដោយ របបអាហារដែលមានជាតិទង់ដែងខ្ពស់ក៏បង្កើនហានិភ័យនៃការប្រមូលផ្តុំទង់ដែងនៅក្នុងរាងកាយផងដែរ។ ជាមួយនឹងបរិមាណទង់ដែងដ៏ច្រើន ថ្លើមមិនអាចដំណើរការវាភ្លាមៗបានទេ ដែលនាំឱ្យមានការប្រមូលផ្តុំទង់ដែងច្រើននៅក្នុងថ្លើម ធ្វើឱ្យខូចថ្លើម និងបង្កើនអង់ស៊ីមថ្លើម។ សាច់ក្រហម សាច់ក្រហមគឺជាប្រភពប្រូតេអ៊ីន និងជាតិដែកដ៏សំខាន់សម្រាប់រាងកាយ។ កង្វះជាតិដែកនឹងនាំឱ្យមានភាពស្លេកស្លាំង និងកាត់បន្ថយភាពស៊ាំ។ ទោះជាយ៉ាងណាក៏ដោយ ជាតិដែកលើសអាចបណ្តាលឱ្យពុលថ្លើមដោយសារតែការពុលជាតិដែក។ ការទទួលទានជាតិដែកច្រើនពេកនឹងបង្កើនអង់ស៊ីមថ្លើមដោយសារតែការខូចខាតថ្លើម។ ការទទួលទានសាច់ជ្រូកកិន 100 ក្រាមមានជាតិដែកប្រហែល 3mg ដែលត្រូវនឹង 15% នៃការទទួលទានជាតិដែកប្រចាំថ្ងៃដែលបានណែនាំ។ មិនគួរទទួលទានសាច់ក្រហមលើសពី ៥០០ក្រាម/សប្តាហ៍ ដើម្បីការពារជំងឺសរសៃឈាមបេះដូង ទឹកនោមផ្អែម ភេសជ្ជៈ ភេសជ្ជៈដែលមានជាតិស្ករច្រើន មិនល្អសម្រាប់សុខភាព។ ថ្លើមអាចស្រូបយកជាតិស្ករក្នុងភេសជ្ជៈបង្កើនការប្រមូលផ្តុំជាតិខ្លាញ់ក្នុងឧស្ម័នព្រោះស្ករត្រូវបំប្លែងទៅជាខ្លាញ់។ ការប្រមូលផ្តុំជាតិខ្លាញ់នៅក្នុងថ្លើមគឺជាកត្តាមួយដែលនាំឱ្យកើតជំងឺខ្លាញ់រុំថ្លើម និងបង្កើនអង់ស៊ីមថ្លើម។ ដំឡូងជ្វា ដំឡូងជ្វាគឺជាអាហារសុខភាព។ វាមានផ្ទុកសារធាតុ Beta-carotene ច្រើន ដែលជាបុព្វហេតុនៃវីតាមីន A។ លើសពីនេះ ដំឡូងជ្វាក៏ផ្តល់ជាតិសរសៃច្រើន និងមានសន្ទស្សន៍ glycemic ទាប ដើម្បីជួយគ្រប់គ្រងជាតិស្ករក្នុងឈាម។ ទោះជាយ៉ាងណាក៏ដោយ រាងកាយស្រូបយកវីតាមីន A ច្រើនពេកអាចនាំឱ្យពុលថ្លើម។ រាងកាយត្រូវការវីតាមីន A សម្រាប់សកម្មភាពជីវិត ប៉ុន្តែបរិមាណវីតាមីន A ដែលត្រូវការនៅពេលថ្ងៃគួរតែមានតុល្យភាព។ បុរសត្រូវការវីតាមីនប្រហែល 900 mcg ក្នុងមួយថ្ងៃ។ ស្ត្រីត្រូវការត្រឹមតែ 700mcg ក្នុងមួយថ្ងៃ។ ស្ត្រីមានផ្ទៃពោះនឹងត្រូវការបរិមាណវីតាមីន A ច្រើនជាងនេះ គឺប្រហែល ៨៥០ mcg ក្នុងមួយថ្ងៃ៕ ត្រួតពិនិត្យដោយ៖ www.health.com.kh	មុខម្ហូបទាំងនេះអាចជាចំណូលចិត្តរបស់មនុស្សជាច្រើន។ ទោះជាយ៉ាងណាក៏ដោយ នៅពេលទទួលទានក្នុងបរិមាណច្រើន ពួកវាអាចបង្កបញ្ហាមិនល្អដល់ថ្លើម ជាពិសេសការបង្កើនអង់ស៊ីមថ្លើម។
ញ៉ាំអាហារផ្តល់សុខភាពដែលមានប្រូតេអ៊ីនសុទ្ធ បន្លែ ផ្លែឈើ និងគ្រាប់ធញ្ញជាតិ។ អ្នកក៏អាចញ៉ាំអ្វីដែលអ្នកចូលចិត្តញ៉ាំម្តងម្កាលបានដែរ។ បើសិនជាធាត់ គួរតែសម្រកទម្ងន់ ព្រោះថា ការស្រកទម្ងន់បានតិចតួចក៏អាចបន្ថយការប្រឈមមុខបានដែរ។ រស់នៅឲ្យមានភាពសកម្មតាមរយៈការ ដើរ រាំ អាវ៉ង់។ ចូលរួមការហាត់ប្រាណក្នុងក្លិបឲ្យបានច្រើន។ ឈប់ជក់បារី ស្វែងរកវិធីដែលល្អក្នុងការគ្រប់គ្រងស្ត្រេស ថែរក្សាសុខភាពធ្មេញ និអញ្ចាញធ្មេញ ព្រោះវាជាហេតុនាំឲ្យមានជំងឺបេះដូងដែរ អ្នកក៏មិនបាច់ធ្វើការកែប្រែទាំងអស់ក្នុងពេលតែមួយទេ។ ចូរធ្វើម្តងមួយៗទៅ៕ ត្រួតពិនិត្យដោយ៖ www.health.com.kh	បើសិនជាអ្នកកំពុងតែមានកត្តាប្រឈមមុខច្រើននៃជំងឺបេះដូង ដូចជា ធាត់ជ្រុល ញ៉ាំអាហារមិនផ្តល់សុខភាព ឬមានរបៀបរស់នៅបែបស៊ីដេកៗ យកល្អគួរតែធ្វើការងារកាត់បន្ថយវាវិញដូចខាងក្រោមនេះ៖
មូលហេតុនៃការភ្លេចភ្លាំងក្នុងចំណោមយុវវ័យ ការចងចាំអាចបែងចែកជាពីរប្រភេទធំៗគឺ ការចងចាំរយៈពេលខ្លី និងការចងចាំរយៈពេលវែង។ ការចងចាំរយៈពេលខ្លី សំដៅលើសមត្ថភាពក្នុងការចងចាំព្រឹត្តិការណ៍ ឬព័ត៌មានដែលបានកើតឡើងក្នុងរយៈពេលប៉ុន្មានម៉ោងចុងក្រោយនេះ។ ផ្ទុយទៅវិញ ការចងចាំរយៈពេលវែងពាក់ព័ន្ធនឹងបទពិសោធន៍ និងការតភ្ជាប់ពីអតីតកាល។ នៅពេលដែលមនុស្សវ័យក្មេងមានបញ្ហាជាមួយនឹងការចងចាំមួយ ឬទាំងពីរប្រភេទនេះ ពួកគេច្រើនតែភ្លេចភ្លាំង។ មូលហេតុនៃស្ថានភាពនេះចំពោះមនុស្សវ័យក្មេងអាចរួមមាន: ភាពតានតឹងនៅកន្លែងធ្វើការ យុវវ័យជាច្រើនត្អូញត្អែរអំពីសមត្ថភាពចងចាំរបស់ពួកគេ មិនមែនដោយសារជំងឺជាក់ស្តែងនោះទេ ប៉ុន្តែភាគច្រើនគឺដោយសារតែសម្ពាធពីរោគសញ្ញាថប់បារម្ភ ធ្លាក់ទឹកចិត្ត ភាពតានតឹងយូរ ឬភាពតានតឹងស្រួចស្រាវ។ កត្តាទាំងនេះប៉ះពាល់ដល់សមត្ថភាពក្នុងការប្រមូលផ្តុំ និងចងចាំព័ត៌មាន ដែលនាំឱ្យពិបាកក្នុងការរំលឹកព្រឹត្តិការណ៍ថ្មីៗ ក៏ដូចជាបទពិសោធន៍អតីតកាល។ ជំងឺផ្លូវចិត្ត មនុស្សវ័យក្មេងដែលជួបប្រទះនឹងជំងឺធ្លាក់ទឹកចិត្ត ឬសញ្ញានៃជំងឺវិកលចរិក ជារឿយៗតែងតែភ្លេចភ្លាំង។ ភាពស្លេកស្លាំងក្នុងបរិបទនេះជាធម្មតាកើតឡើងក្នុងស្ថានភាពស្ត្រេស ដែលភាគច្រើនប៉ះពាល់ដល់ការចងចាំរយៈពេលខ្លី ទោះបីជាការបាត់បង់ការចងចាំរយៈពេលវែងក៏អាចកើតមានផងដែរ។ ជំងឺរ៉ាំរ៉ៃដូចជាថ្លើម ឬខ្សោយតំរងនោម ឬជំងឺសួតដែលកាត់បន្ថយអុកស៊ីសែនទៅខួរក្បាលក៏រួមចំណែកដល់ការភ្លេចភ្លាំងផងដែរ។ របួសខួរក្បាល និងជំងឺដែលទាក់ទង ការបាត់បង់ការចងចាំបណ្តោះអាសន្នអាចកើតមានចំពោះអ្នកដែលមានជំងឺរលាកខួរក្បាល ឬរលាកស្រោមខួរ ជាមួយនឹងលទ្ធភាពនៃការខូចខាតខួរក្បាលរយៈពេលវែង។ អាស្រ័យលើកម្រិតនៃការខូចខាត ពួកគេអាចជួបប្រទះការបាត់បង់ការចងចាំរយៈពេលខ្លី ការបាត់បង់ការចងចាំរយៈពេលវែង ឬទាំងពីរ។ ជំងឺហ្សែន និងជំងឺខួរក្បាលមួយចំនួនអាចបណ្តាលឱ្យបាត់បង់ការចងចាំផងដែរ។ ឥទ្ធិពលនៃថ្នាំ និងគ្រឿងញៀន អ្នកដែលមានកង្វះវីតាមីន B1 មានហានិភ័យខ្ពស់ក្នុងការវិវត្តទៅជាជំងឺវង្វេងហៅថា Wernicke-Korsakoff Syndrome ដែលតែងតែកើតមានចំពោះមនុស្សដែលខ្វះអាហារូបត្ថម្ភរ៉ាំរ៉ៃ ឬញៀនស្រា។ ប្រសិនបើមិនបានព្យាបាលទាន់ពេលទេ ស្ថានភាពនេះអាចឈានដល់ជំងឺវង្វេង។ ក្នុងករណីដែលការព្យាបាលមានប្រសិទ្ធភាព អ្នកជំងឺទំនងជាអាចជាសះស្បើយទាំងស្រុង ប៉ុន្តែម្តងម្កាលអាចជួបប្រទះនឹងការបាត់បង់ការចងចាំរយៈពេលខ្លី។ លើសពីនេះ ការប្រើប្រាស់សារធាតុរំញោច ការសេពគ្រឿងស្រវឹង ឬគ្រឿងញៀនដូចជាកូកាអ៊ីន ក៏ជាកត្តាដែលបណ្តាលឱ្យភ្លេចភ្លាំងផងដែរ។ ដំណោះស្រាយដើម្បីព្យាបាល និងការពារការភ្លេចភ្លាំង នៅពេលដែលមនុស្សម្នាក់ជួបប្រទះការភ្លេចភ្លាំង បុគ្គលិកលក្ខណៈរបស់ពួកគេតែងតែផ្លាស់ប្តូរ បង្ហាញតាមរយៈភាពងឿងឆ្ងល់ និងភាពព្រងើយកន្តើយចំពោះអ្នកជុំវិញខ្លួន។ ជារឿយៗពួកគេអាចត្អូញត្អែរអំពីការមិនអាចចងចាំព័ត៌មានបាន ជាធម្មតាដោយការសួរម្តងទៀត ឬសង្កត់ធ្ងន់លើពាក្យនៅចុងបញ្ចប់នៃប្រយោគ។ សរុបមក ការភ្លេចភ្លាំងអាចព្យាបាលបាន។ ដូច្នេះហើយ នៅពេលដែលអ្នកសម្គាល់ឃើញសញ្ញានៃការភ្លេចភ្លាំង ការពិនិត្យសុខភាពទាន់ពេលវេលាគឺមានសារៈសំខាន់ខ្លាំងណាស់ដើម្បីកំណត់ពីភាពធ្ងន់ធ្ងរ ស្វែងរកកត្តាដែលអាចបណ្តាលឱ្យកើតជំងឺនេះ និងទទួលបានការណែនាំពីការព្យាបាលសមស្រប។ បច្ចុប្បន្ននេះ មានថ្នាំឯកទេសជាច្រើនដើម្បីព្យាបាលទម្រង់នៃការភ្លេចភ្លាំង រួមទាំងការភ្លេចភ្លាំងដោយសារការបាត់បង់ការចងចាំ ផលវិបាកនៃជំងឺដាច់សរសៃឈាមខួរក្បាល ការភ្លេចភ្លាំងដែលកើតមានជាទូទៅចំពោះមនុស្សចាស់ ក៏ដូចជាករណីទាក់ទងនឹងជំងឺធ្លាក់ទឹកចិត្ត និងស្ត្រេស។ វិធីសាស្ត្រព្យាបាលថ្មីមួយដែលកំពុងត្រូវបានអនុវត្តគឺការប្រើថ្នាំប្រឆាំងនឹងការចុះខ្សោយនៃខួរក្បាលដូចជា វីតាមីន E វីតាមីន C និង ginkgo biloba (ដកស្រង់ចេញពីដើម ginkgo)។ ថ្នាំទាំងនេះមានឥទ្ធិពលប្រឆាំងអុកស៊ីតកម្ម ជួយការពារកោសិកា ជាពិសេសកោសិកាខួរក្បាលពីការខូចខាតដែលបណ្តាលមកពីការចុះខ្សោយ។ លើសពីនេះទៅទៀត ពួកគេក៏ធ្វើឱ្យឈាមរត់ក្នុងខួរក្បាលល្អប្រសើរឡើង គាំទ្រការព្យាបាលរោគសញ្ញានៃការភ្លេចភ្លាំង និងការថយចុះនៃការយល់ដឹងបន្ទាប់ពីដាច់សរសៃឈាមខួរក្បាល៕ ត្រួតពិនិត្យដោយ៖ www.health.com.kh	ជារឿយៗអ្នកជំងឺបង្ហាញការព្រួយបារម្ភអំពីការបាត់បង់ការចងចាំ ពិបាកចងចាំ ឬភ្លេចភ្លាំង។ ដូច្នេះតើអ្វីជាមូលហេតុនៃរោគសញ្ញានេះ?
អ្នកគួរតែរក្សាទម្លាប់មួយដែលល្អក្នុងការញ៉ាំអាហារផ្សេងៗ ដោយមិនគួរបរិភោគឆ្អែតពេកនោះទេ ព្រោះអាចធ្វើឲ្យប៉ះពាល់ដល់ក្រពះអ្នកខ្លាំងណាស់។ ជាពិសេស អ្នកគួរតែស្រូបយកសារធាតុសរសៃ ប្រូតេអ៊ីន វីតាមីន ព្រមទាំងសារធាតុផ្សេងទៀត ដើម្បីជួយការពារក្រពះអ្នកឲ្យមានសុខភាពល្អ។ ប្រសិនជាអ្នកមានទម្លាប់ជក់បារី ផឹកស្រា ញ៉ាំអាហារដែលហិរខ្លាំង ព្រមទាំងសារធាតុកាហ្វេអ៊ីន អ្នកគួរតែកាត់បន្ថយបន្តិចម្តងៗរហូតដល់កាត់ផ្តាច់បានទាំងស្រុង ទើបអ្នកអាចចៀសពីការឈឺក្រពះបាន។ ការចូលគេងពីព្រលប់ និងគេងឲ្យបានគ្រប់គ្រាន់ នឹងអាចការពារក្រពះអ្នកមិនងាយមានជំងឺឡើយ។ ផ្ទុយទៅវិញ បើអ្នកតែងតែគេងមិនឆ្អែត ហើយចូលគេងក្នុងយប់ជ្រៅរាល់យប់ នោះក្រពះអ្នកនឹងឈឺមុនគេ។ អ្នកគួរតែរៀនចេះគ្រប់គ្រងអារម្មណ៍ និងសម្ពាធផ្សេងៗឲ្យបានល្អ ដោយមិនគួរអន្ទះសារពេក ឬក៏ស្មុគស្មាញពេកទេ ទើបអាចការពារអ្នកមិនឲ្យឈឺក្រពះបាន។ អ្នកគួរតែរក្សាទម្លាប់ហាត់ប្រាណ ព្រោះការធ្វើចលនា អាចជួយឲ្យក្រពះអ្នកដំណើរការបានល្អ ដោយធ្វើឲ្យអ្នកអាចចៀសបានពីការឈឺក្រពះបានយ៉ាងងាយជាទីបំផុត៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីវិធីក្នុងការថែរក្សាក្រពះមិនឲ្យជួបបញ្ហា។ តើមានអ្វីខ្លះទៅ?
ប្រម៉ូសិននេះ ផ្តល់ជូនដល់អិតិថិជនទាំងអស់សម្រាប់ផលចំណេញទៅលើមធ្យោបាយធ្វើដំណើរជាមួយ និងរថយន្តប្រណិតសេរីទំនើប DEFENDER 130 និងបង្កើតនូវប្រាក់ចំណេញបន្ថែមជាមួយ និងគុណភាពអេស្កាវ៉ាទ័រផលិតផលលេខ១ របស់ចក្រភពអង់គ្លេសដែលមានភាពធន់ រឹងមាំ សន្សំសំចៃ និងបច្ចេកវិទ្យាទំនើបដែលផ្តល់នូវផលិតភាពខ្ពស់ដល់ការងារ។ នេះជាឱកាសដ៏ល្អកម្ររកបានពី JCB Cambodia ដែលផ្តលឱ្យអតិថិជនងាយស្រួយក្នុងការទិញអេស្កាវ៉ាទ័រយកទៅប្រើប្រាស់សម្រាប់តម្រូវការ ការងារផ្សេងៗរបស់អតិថិជន។ ជាមួយគ្រឿងចក្រថ្មីរបស់ JCB អតិថិជននឹងទទួលបាននូវគ្រឿងចក្រដែលធន់រឹងមាំ សន្សំសំចៃ និងបច្ចេកវិទ្យាទំនើបនៃប្រព័ន្ធ LiveLink ដែលអាចឲ្យអតិថិជនពិនិត្យអំពីស្ថានភាពគ្រឿងចក្រ និងតំហែរទាំម៉ាស៊ីនតាមប្រព័ន្ធអ៊ីនធឺណិតបានទាំង កុំព្យូទ័រ ឬទូរស័ព្ទដៃបានយ៉ាងទំនើប និងងាយស្រួល។ ក្រៅពីសេវាកម្ម លក់ទិញក្រុមហ៊ុនក៏មានការផ្ដល់ជាសេវាកម្ម ជួល និងបង់រំលោះ ផងដែរដើម្បីសម្រួលដល់អតិថិជនរបស់ខ្លួន ហើយអតិថិជនក៏អាចទទួលបាននូវការប្រឹក្សាសេវាកម្មហិរញ្ញវត្ថុផ្សេងៗក្នុងការបង់រំលោះគ្រឿងចក្រយកទៅប្រើប្រាស់។ គួរបញ្ជាក់ផងដែរថា JCB ជាគ្រឿងចក្រម៉ាកល្បីលំដាប់ថ្នាក់ពិភពលោកដែលជាផលិតផលរបស់ចក្រភពអង់គ្លេសដែលត្រូវបាននាំចូលផ្ដាច់មុខដោយក្រុមហ៊ុន អ អិម អេ (ខេមបូឌា) ដែលរួមមានផលិតផលជាច្រើនដូចជា អេស្កាវ៉ាទ័រ គ្រឿងចក្របក្សី រ៉ូឡូ សាស័រ គ្រឿងចក្រស្ទួចលើកដាក់ទំនិញ ដែលវាបម្រើឲ្យវិស័យដែលសសរស្ដម្ភសេដ្ឋកិច្ចជាច្រើននៅក្នុងប្រទេសកម្ពុជាដូចជា សំណង់អគារទាប-ខ្ពស់ ផ្លូវថ្នល់ ស្ពាន សាលារៀន ប្រព័ន្ធធារាសាស្រ្ត វិស័យអចលនទ្រព្យ វិស័យកសិកម្ម ចំការដំណាំ កន្លែងជីកថ្មឬរ៉ែផ្សេងៗ។ល៕ លក្ខខណ្ឌផ្សេងៗត្រូវបានអនុវត្ត! (អត្ថបទពាណិជ្ជកម្ម)	ក្រុមហ៊ុន RMA Cambodia តំណាងចែកចាយផ្តាច់មុខគ្រឿងចក្រធុនធ្ងន់ម៉ាក JCB ប្រចាំប្រទេសកម្ពុជាដែលជាគ្រឿងចក្រម៉ាកល្បីលំដាប់ថ្នាក់ពិភពលោកនិងជាផលិតផលរបស់ចក្រភពអង់គ្លេសបានបង្កើតនូវប្រម៉ូសិនយក្ស ដោយអតិថិជនគ្រាន់តែជាវនូវគ្រឿងចក្រអេស្កាវ៉ាទ័រ របស់ជេស៊ីប៊ីនឹងថែមជាមួយរថយន្តសេរីទំនើប DEFENDER 130 ថ្មីស្រឡាងមួយគ្រឿងភ្លាមៗពីក្រុមហ៊ុនផ្ទាល់តែម្តង។ ប្រូម៉ូសិនយក្សនេះផ្ដល់ជូនមានសុពលភាពចាប់ពីថ្ងៃទី២១ ខែ កញ្ញានេះ រហូតដល់ ថ្ងៃទី៣១ ខែតុលា ឆ្នាំ២០២៤។
បើតាមទំព័រហ្វេសប៊ុករបស់ប្រមុខរាជរដ្ឋាភិបាល គណៈរដ្ឋមន្ត្រី ក៏នឹងពិនិត្យ ពិភាក្សាលើសេចក្តីព្រាងក្របខ័ណ្ឌតាមដាន ត្រួតពិនិត្យ និងវាយតម្លៃ ការអនុវត្តយុទ្ធសាស្រ្តបញ្ច កោណដំណាក់កាលទី១ និងសេចក្ដីព្រាងក្របខ័ណ្ឌយុទ្ធសាស្ត្រកម្ពុជា ឆ្នាំ២០២៤-២០៣០ ដើម្បីអនុវត្តកម្មវិធីសកម្មភាព នៃសន្និសីទអន្តរជាតិស្តីពីប្រជាជន និងអភិវឌ្ឍន៍។ ក្រៅពីនោះ មានបញ្ហាផ្សេងៗទៀត ដែលអង្គប្រជុំនឹងលើកយកមកពិនិត្យ និងពិភាក្សា៕	សម្តេច នាយករដ្ឋមន្ត្រីហ៊ុន ម៉ាណែត កំពុងដឹកនាំកិច្ចប្រជុំពេញអង្គគណៈរដ្ឋមន្ត្រី នៅថ្ងៃទី២៧ ខែកញ្ញានេះ។ កិច្ចប្រជុំនេះ នឹងពិភាក្សា និងឆ្លងលើការពិនិត្យ និងសម្រេចលើ គម្រោងវិនិយោគកិច្ចព្រមព្រៀងវិនិយោគ និងលិខិតធានារបស់រាជរដ្ឋាភិបាល សម្រាប់ការវិនិយោគគម្រោងវិស័យអគ្គិសនី ចំនួន២៣គម្រោង សម្រាប់ ២០២៤-២០២៩។
«ផ្ទះវត្តគរ» ជាសណ្ឋាគារមួយ លាក់ខ្លួនក្នុងសង្គាត់វត្តគរ ក្រុងបាត់ដំបង ដែលហ៊ុមព័ទ្ធដោយរុក្ខជាតិធំតូច។ នៅទីនេះ មានផ្ដល់សេវាស្នាក់នៅបែបខ្មែរ ដែលមានផ្ទះថ្មក្រោមឈើលើ ជាទីពេញចិត្តរបស់ទេសចរអន្តរជាតិ និងជាតិ។ បើតាមលោក គឹម នូ ការជ្រើសរើសមកស្នាក់នៅ «ផ្ទះវត្តគរ»របស់លោកស្រី Angelina Jolie គឺជារឿងចៃដន្យ។ ចៃដន្យដោយសារក្រុមការងារតារាហូលីវូដរូបនេះ ស្រាវជ្រាវឃើញតាមបណ្ដាញសង្គម។ ម្ចាស់សណ្ឋាគារ «ផ្ទះវត្តគរ» ចាត់ទុកវត្តមានលោកស្រី Angelina Jolie ដែលមកស្នាក់នៅសណ្ឋាគាររបស់លោក ជាការផ្ដល់កិត្តិយស និងឱ្យតម្លៃលើកន្លែងស្នាក់នៅបែបខ្មែរ។ ក្រៅពីតារាហូលីវូដ «ផ្ទះវត្តគរ» ក៏ជាទីចាប់អារម្មណ៍របស់ឯកអគ្គរាជទូត និងរដ្ឋទូតប្រចាំកម្ពុជាមួយចំនួនផងដែរ៕ សូមអញ្ជើញទស្សនាបទសម្ភាសរវាងអ្នកស្រី ញឹក ស្រីល័ក្ខ អ្នកសារព័ត៌មានឌីជីថលថ្មីៗ ជាមួយលោក គឹម នូ ម្ចាស់សណ្ឋាគារ «ផ្ទះវត្តគរ» ដូចតទៅ៖	បាត់ដំបង៖ ជាកន្លែងស្នាក់នៅមួយ ដែលរក្សាទុករចនាប័ទ្មខ្មែរ តាមរយៈផ្ទះខ្មែរ «ផ្ទះវត្តគរ» បានទាក់ចិត្តតារាហូលីវូដ លោកស្រី Angelina Jolie ឱ្យមកស្នាក់នៅម្ដងហើយម្ដងទៀត។ លោក គឹម នូ ម្ចាស់សណ្ឋាគារ «ផ្ទះវត្តគរ» បានឱ្យដឹងថា តារាហូលីវូដ Angelina Jolie ចូលចិត្តមកស្នាក់នៅទីនេះ ដោយសារភាពស្ងប់ស្ងាត់ ផ្ទះបែបខ្មែរ និងការថែរក្សាបរិស្ថាន។
មិនតែប៉ុណ្ណោះ លោកអ្នកនឹងទទួលបានអត្ថប្រយោជន៍ផ្សេងទៀតដូចជា ស្នើកម្ចីដើម្បីពង្រីកអាជីវកម្មបានរហូតដល់ 300,000ដុល្លារ និង 5,000ដុល្លារ (មិនត្រូវការទ្រព្យបញ្ចាំ) ការផ្សព្វផ្សាយលើបណ្តាញសង្គម អេ អឹម ខេ ឥតគិតថ្លៃ និងឱកាសឈ្នះរង្វាន់ពីយុទ្ធនាការ «លុយក៏បាន ឡានក៏ឈ្នះ» ដែលរួមមានរថយន្ត Ford Ranger XL 2024 ម៉ូតូហុងដាឌ្រីម និងទឹកប្រាក់ 500,000រៀល សរុបជាង 400,000,000 រៀល។ ក្នុងពេលឆាប់ៗនេះ អេ អឹម ខេ នឹងមានកម្មវិធីពិសេសសម្រាប់អាជីវករទាំងអស់ ដែលជាដៃគូអាជីវកម្មរបស់ អេ អឹម ខេ។ សូមបន្តតាមដានបណ្តាញសង្គមផ្លូវការរបស់ AMK អេ អឹម ខេ ដើម្បីទទួលបានព័ត៌មានពិសេសនេះមុនគេ។ អំពី អេ អឹម ខេ គ្រឹះស្ថានមីក្រូហិរញ្ញវត្ថុ អេ អឹម ខេ គឺជាគ្រឹះស្ថានមីក្រូហិរញ្ញវត្ថុឈានមុខគេក្នុងប្រទេសកម្ពុជា ដែលផ្តល់សេវាហិរញ្ញវត្ថុប្រកបដោយទំនួលខុសត្រូវ និងសម្បូរបែប ដល់អតិថិជនគ្រប់រូប និងគ្រួសារដែលមានចំណូលទាប ដើម្បីជួយសម្រេចបំណងប្រាថ្នាផ្នែកហិរញ្ញវត្ថុ និងជីវភាព ដែលពួកគាត់ចង់បាន។ អេ អឹម ខេ បានបង្កើតឡើងជាង ២០ឆ្នាំមកហើយ ដោយមានប្រតិបត្តិការនៅគ្រប់ខេត្ត និងស្រុកក្នុងប្រទេសកម្ពុជា ក្នុងនោះមានសាខាជាង ១៤៧កន្លែង និងភ្នាក់ងារប្រមាណជិត ៧.០០០ កន្លែង។ អេ អឹម ខេ ផ្តល់សេវាហិរញ្ញវត្ថុជាច្រើនប្រភេទ រួមមានកម្ចី ប្រាក់បញ្ញើ និងសេវាប្រតិបត្តិការ/ការទូទាត់ប្រចាំថ្ងៃ។ បេសកកម្មរបស់ អេ អឹម ខេ គឺផ្ដល់សេវាហិរញ្ញវត្ថុប្រកបដោយទំនួលខុស ត្រូវ និងសម្បូរបែប ដល់អតិថិជនគ្រប់រូប ជាពិសេស ស្រ្តីនិងគ្រួសារដែលមានចំណូលទាប ដើម្បីជួយសម្រេចបំណងប្រាថ្នាផ្នែកហិរញ្ញវត្ថុ និងជីវភាព ដែលពួកគាត់ចង់បាន៕ (អត្ថបទពាណិជ្ជកម្ម)	អាជីវករលក់ដូរ ដែលមានបំណងចង់ក្លាយជាដៃគូអាជីវកម្ម អេ អឹម ខេ លោកអ្នកនឹងមានភាពងាយស្រួលក្នុងការគ្រប់គ្រងហិរញ្ញវត្ថុប្រចាំថ្ងៃ ទូទាត់ប្រាក់ឆ្លងធនាគារតាមបាគង (មិនគិតថ្លៃសេវា) និងទទួលបានអត្រាការប្រាក់ខ្ពស់រហូតដល់ 3,5% ក្នុងមួយឆ្នាំសម្រាប់គណនីងាយស្រួល ដែលភ្ជាប់មកជាមួយនៅពេលអ្នកបើកគណនីសន្សំ។
តំបន់ទេសចរណ៍ចំនួន១០ក្នុងខេត្តព្រះសីហនុ ហាក់មានភាពលេចធ្លោ ដោយសារមានភ្ញៀវទេសចរជាតិ និងទេសចរអន្តរជាតិ ទៅកម្សាន្តច្រើនគួរឱ្យកត់សម្គាល់។ លោក ឡុង ឌីម៉ង់ អភិបាលរងខេត្តព្រះសីហនុ លើកឡើងថា ភាពល្បីល្បាញរបស់ខេត្តមួយនេះ ព្រោះជាខេត្តដែលមានឆ្នេរ និងកោះស្រស់ស្អាត។ ភ្ញៀវទេសចរនិយមទៅកម្សាន្ត នៅតាមឆ្នេរអូត្រេះ, ឆ្នេរអូរឈើទាល,ឆ្នេរឯករាជ្យ, កោះពស់, ឆ្នេរសុខាកោះរ៉ុង, កោះដែកគោល, កោះសង្សារ, កោះរ៉ុងសន្លឹម, កោះទ្រាស និងកោះពស់ ព្រោះទីនោះមានសក្តានុពលសម្បូរបែបដូចជា ភាពស្ងប់ស្ងាត់ ទេសភាពស្អាត។ ខេត្តជាប់សមុទ្រមួយនេះ មានកន្លែងកម្សាន្តជាច្រើន សម្រាប់ឱ្យទេសចរលម្ហែអារម្មណ៍ ក៏មានទេសភាពយ៉ាងស្រស់ត្រកាលទាក់ទាញទេសចរដើរកម្សាន្តផងដែរ។ សេវាកម្មល្អ និងទេសភាពស្រស់ស្អាត ជាកត្តាដែលធ្វើឱ្យខេត្តព្រះសីហនុ មានភ្ញៀវទេសចរមកកម្សាន្តលេងជាច្រើន។ នារដូវវស្សានេះ ខេត្តព្រះសីហនុបានត្រៀមខ្លួនរួចជាស្រេចសម្រាប់ទទួលភ្ញៀវទេសចរ ជាពិសេសទេសចរជាតិ ដែលនិយមកម្សាន្តនៅតាមឆ្នេរ និងកោះក្នុងខេត្តព្រះសីហនុ។ ទេសចរភាគច្រើនទៅកម្សាន្តនៅទីនោះ ចូលចិត្តអង្គុយគយគន់សម្រស់ធម្មជាតិជាប់ឆ្នេរសមុទ្រយ៉ាងស្រស់ត្រកាល និងទេសចរជិះទូកកម្សាន្តតាមដងព្រែកទស្សនាថ្ងៃរះ ថ្ងៃលិច ដាំដើមកោងកាង បោះតង់ ចាក់ខ្យង ស្ទូចត្រី ផ្ទះស្នាក់ និងអាហារសហគមន៍ផងដែរ។ ជាមួយគ្នានេះ ឆ្នេរចំនួនទៀតក្នុងខេត្ត រដ្ឋបាលខេត្តព្រះសីហនុ បានអភិវឌ្ឍន៍តំបន់សក្តានុពលទាំងនោះ ទៅជាតំបន់ទេសចរណ៍ធម្មជាតិផងដែរ។ លក្ខណៈពិសេសរបស់ខេត្តនេះ គឺមានឆ្នេរខ្សាច់សក្បុស អមជាមួយនឹងទេសភាពព្រៃឈើលើកោះ និងធម្មជាតិ បានទាក់ទាញភ្ញៀវទេសចរគ្រប់កន្លែងមកកម្សាន្តស្ទូចត្រី និងមុជទឹកក្រោមបាតសមុទ្រជាដើម។ ខេត្តព្រះសីហនុ បានដាក់ក្រុមអ្នកល្បាត ឬឆ្មាំ នៅតាមឆ្នេរដើម្បីត្រៀមសង្គ្រោះទេសចរ ពេលមានបញ្ហាណាមួយកើតឡើងជាយថាហេតុផងដែរ។ សូមជម្រាបថា ខេត្តព្រះសីហនុក៏មានតំបន់កោះទាំងចំនួន៣២ រួមមាន កោះសង្សា, កោះពស់, កោះថាស, កោះដែកគោល, កោះត្រេះ, កោះរុង, កោះរុងសន្លឹម, កោះមូល, កោះតូច, កោះប្រើស, កោះថ្មី, កោះក្របី, កោះតាគៀវ, កោះឬស្សី, កោះស្រមោច, កោះសំពោច, កោះដូង , កោះព្រីង, កោះខ្មោច, ថ្មដុះត្រងោល, កោះវាល, កោះតាង, កោះបង, កោះប្អូន, កោះកណ្តាល, កោះមួយ, កោះដំឡូង, កោះពីរលិច, កោះពីរកើត, កោះតា, កោះយាយ និងកោះថ្មប៉ប្រះទឹកចៅ៕	ខេត្តព្រះសីហនុ ជាគោលដៅទេសចរណ៍មួយដ៏ពេញនិយមសម្រាប់ភ្ញៀវទេសេចរក្នុងពិធីបុណ្យទាន ជាពិសេសពិធីបុណ្យភ្ជុំបិណ្ឌ ដែលអំណោយផលដល់ភ្ញៀវទេសចរគយគន់ទេសភាពពណ៌បៃតង។ ឆ្នាំ២០២៤នេះ តំបន់ទេសចរណ៍ចំនួន១០កន្លែងនៅខេត្តព្រះសីហនុ កំពុងទាក់ទាញទេសចរអន្តរជាតិ និងជាតិ ជាហូរហែមិនចេះនឿយណាយ។
គ្រូបង្វឹកថ្មីលោក Koji Gyotoku ដែលកំពុងជាប់ភារកិច្ចដឹកនាំក្រុម U20 កម្ពុជា នៅ AFC U20 Asian Cup 2025 នឹងត្រូវរ៉ាប់រងដឹកនាំក្រុមឈុតធំលើកដំបូងសម្រាប់តំណែងជាគ្រូបង្គោលបណ្តោះអាសន្ន។ បើតាមការផ្សាយរបស់សហព័ន្ធកីឡាបាល់ទាត់កម្ពុជា (FFC) លើកផេកផ្លូវការរបស់ខ្លួននៅព្រឹកថ្ងៃទី២៧ ខែកញ្ញា ក្រុមរហស្សនាមគោព្រៃ នឹងទទួលស្វាគមន៍ឆាយន្នីសតៃប៉ិ សម្រាប់ជំនួបមិត្តភាពអន្តរជាតិ នៅថ្ងៃទី១១ ខែតុលា។ មុនដឹកនាំឈុតធំកម្ពុជានៅជំនួបមិត្តភាព គ្រូបង្វឹកជប៉ុនលោក Gyotoku ត្រូវដឹកនាំ U20 កម្ពុជា តទល់ម្ចាស់ផ្ទះ U20 ឆាយន្នីសតៃប៉ិ ផងដែរ ក្នុងជំនួបវគ្គសន្សំពិន្ទុចុងក្រោយពួល A ជើងឯក AFC U20 Asian Cup ឆ្នាំ ២០២៥ នៅថ្ងៃទី២៩ ខែកញ្ញា។ លោក Gyotoku ដែលជំនួសតំណែងលោក Filex Dalmaz កាលពីពាក់កណ្តាលខែកញ្ញានេះ ត្រូវភារកិច្ចច្រើនទាំងឈុតយុវជន និងឈុតធំ។ គ្រូបង្វឹកវ័យ៥៩ឆ្នាំ ត្រូវដឹកនាំ U17 កម្ពុជាប្រកួតវគ្គជម្រុះ AFC U17 Asian Cup 2025 នៅខែតុលា ដែលកម្ពុជា ធ្វើម្ចាស់ផ្ទះផង និងដឹកនាំឈុតធំ ប្រជែងជើងឯក ASEAN Cup ឆ្នាំ ២០២៤ ដែលនឹងធ្វើឡើងពីថ្ងៃទី២៣ ខែធ្នូ ឆ្នាំ ២០២៤ ផង៕	ក្រុមកីឡាបាល់ទាត់ជម្រើសជាតិកម្ពុជា ត្រូវស្វាគមន៍ឆាយន្នីសតៃប៉ិ ក្នុងការប្រកួតមិត្តភាពអន្តរជាតិ នៅថ្ងៃទី១១ ខែតុលា នាពហុកីឡដ្ឋានជាតិអូឡាំពិក វេលាម៉ោង ៧យប់។
បើតាមអាជ្ញាធរជាតិសំបូរព្រៃគុក តំបន់ប្រាសាទសំបូរព្រៃគុក ត្រូវបានស្ថាបនាឡើងក្នុងរាជព្រះបាទឦសានវរ្ម័នទី១ ដែលជាព្រះរាជបុត្ររបស់ចិត្រាសេន។ ក្នុងរាជ្យរបស់ព្រះអង្គ សំណង់ជាស្នាដៃឯកដ៏វិចិត្រនៃសិល្បៈខ្មែរសម័យមុនអង្គររួមមានចម្លាក់ក្រឡោតលើឥដ្ឋ តួប្រាសាទឥដ្ឋរាង៨ជ្រុង ចម្លាក់លើកំបោរបាយអរ និងចម្លាក់ក្រឡោតក្នុងក្បាច់មេដាយ។ វិសាលភាពនៃសំណង់រក្សាទឹក ជាភស្តុតាងបន្ថែមទៀតដែលបង្ហាញពីសារៈសំខាន់របស់រាជធានី និងពីសមិទ្ធផលបច្ចេកវិទ្យារបស់ស្ថាបត្យករ និងវិស្វករនាសម័យនោះ។ ប្រាសាទខ្លះ ត្រូវបានកសាងឡើងមុនរាជព្រះអង្គ ដូចជាក្នុងរាជ្យរបស់ព្រះបាទភវវរ្ម័នទី១ មហេន្ទ្រវរ្ម័ន និងភវវរ្ម័នទី២ ដែលជាញ្ញាតិសន្តានរាជវង្ស។ ទោះបីជាមានការផ្លាស់ប្តូររាជធានីទៅតំបន់អង្គរ នៅសតវត្សរ៍ទី៩ក៏ដោយ ក៏សំបូរព្រៃគុក នៅជាមណ្ឌលសំខាន់មួយនៅសម័យអង្គរ ដោយមានការកសាងសំណង់សាសនាបន្ថែម និងជួសជុលសំណង់ចាស់ៗពីមុន។ ភស្តុតាងទាំងនោះ ត្រូវបានរកឃើញលើក្បាច់លម្អនៅប្រាសាទតោ ដែលមានលក្ខណៈស្រដៀងគ្នាទៅនឹងសម័យកាលរបស់ព្រះបាទជ័យវរ្ម័នទី២។ ក្រុមប្រាសាទសំបូរ មានសិលាចារឹកក្នុងរាជ្យរបស់ព្រះបាទរាជេន្រ្ទវរ្ម័នទី២ នៅសតវត្សរ៍ទី១០ និងសិលាចារឹកនៅក្រុមប្រាសាទរបងរមាសចារក្នុងរាជ្យរបស់ព្រះបាទសុរិយាវរ្ម័នទី១។ តាមរយ:ការស្រាវជ្រាវកំណាយបុរាណវិទ្យា អ្នកជំនាញ ប្រទះឃើញនូវសំណល់បុរាណវត្ថុជាច្រើនដែលស្ថិតក្នុងសម័យក្រោយអង្គរផងដែរ។ សំណល់បុរាណជាច្រើននៅក្នុងរាជធានីឦសានបុរៈ គឺស្ថិតក្នុងរមណីយដ្ឋានប្រាសាទសំបូរព្រៃគុក ដូចជា ប្រាសាទឥដ្ឋ សិលាចារឹក សំណង់រក្សាទឹក កំពែងក្រុង និងទីសក្ការៈបូជាដទៃទៀត។ សំណង់ទាំងនោះ បានឆ្លុះបញ្ចាំងអំពីដំណាក់កាលនៃការរីកចម្រើនរបស់អារ្យធម៌ខ្មែរនាសម័យនោះ។ សំណង់ស្ថាបត្យកម្ម និងសិល្បៈបានបង្ហាញពីការទទួលឥទ្ធិពលវប្បធម៌ឥណ្ឌា ទន្ទឹមនឹងការរក្សានូវវប្បធម៌ក្នុងស្រុក ដែលនេះបញ្ជាក់ពីដំណើរនៃការទទួលឥទ្ធិពលឥណ្ឌា និងនាំមកនូវលក្ខណៈឯកនៃវប្បធម៌ខ្មែរ។ ស្ថាបត្យកម្ម និងក្បូរក្បាច់រចនានៃចម្លាក់នៅលើតួប្រាសាទរាង៨ជ្រុង ដែលអ្នកស្រាវជ្រាវហៅថាប្រាសាទអណ្តែត និងក្បាច់រចនាលម្អនៅលើផ្តែរមានរូបសត្វម្ករ គឺជាអត្តសញ្ញាណតែមួយគត់ក្នុងសិល្បៈខ្មែរ៕	កំពង់ធំ៖ ប្រាសាទសំបូរព្រៃគុក ជាអតីតរាជធានីឦសានបុរៈ នៃអាណាចក្រចេនឡាក្នុងចន្លោះចុងសតវត្សរ៍ទី៦ ដើមសតវត្សរ៍ទី៧ នៃគ្រឹស្តសករាជ។ រមណីយដ្ឋាននេះ បានស្ថាបនាឡើងជាបន្តបន្ទាប់អស់រយៈពេលប្រហែល៥០០ឆ្នាំ ដែលរំលេចឲ្យឃើញតួប្រាសាទ បដិមា និងស្នាដៃសិល្បៈជាច្រើនស្ថិតនៅកណ្តាលព្រៃ ជិតក្រុងកំពង់ធំ ប្រហែលពាក់កណ្តាលផ្លូវពីភ្នំពេញទៅសៀមរាប។
អត្ថបទទាក់ទង UN ទាមទារឱ្យអ៊ីស្រាអែលបញ្ចប់ការត្រួតត្រាទឹកដីប៉ាឡេស្ទីនក្នុងពេល១ឆ្នាំ «យើងនឹងមិនចាកចេញនោះទេ!»។ នេះជាពាក្យសម្ដីដំបូងបង្អោះ និងផ្ទួនៗពាក់ព័ន្ធនឹងសង្គ្រាមនៅកាហ្សារបស់លោក Mahmoud Abbas ប្រធានាធិបតីនៃអាជ្ញាធរប៉ាឡេស្ទីន នៅមុខមហាសន្និបាតអង្គការសហប្រជាជាតិ ក្នុងថ្ងៃទី២៦ ខែកញ្ញា នៅទីក្រុងញ៉ូវយ៉ក។ មេដឹកនាំប៉ាឡេស្ទីនរូបនេះ បានប្រកាសថា ទឹកដីប៉ាឡេស្ទីនជាទឹកដីរបស់ដូនតាខ្លួន ហើយក៏នៅតែជាទឹកដីរបស់ពលរដ្ឋប៉ាឡេស្ទីនដដែល។ គួរបញ្ជាក់ថា តំបន់ត្រើយខាងលិច និងតំបន់កាហ្សា គឺជាទឹកដីរបស់ប្រជាជនប៉ាឡេស្ទីន។ បើតាមលោក Abass មេដឹកនាំអុីស្រាអែល លោក បេនចាមីន ណេតាន់យ៉ាហ៊ូ ចង់បណ្ដេញពលរដ្ឋប៉ាឡេស្ទីនទាំងអស់ចេញពីតំបន់កាហ្សា និងតំបន់ត្រើយខាងលិច(West Bank) ឱ្យទៅតាំងនៅប្រទេសដទៃដូចជាអេហ្សីប និងស៊ូដង់ ដើម្បីក្ដោបក្ដាប់ទឹកដីទាំងអស់។ សង្គ្រាមនៅកាហ្សាបានសម្លាប់ពលរដ្ឋប៉ាឡេស្ទីនជាង៤ម៉ឺននាក់ របួសជាង១សែននាក់ និងភៀស ខ្លួនជាង២លាននាក់ និងបានបំផ្លាញហេដ្ឋរចនាសម្ព័ន្ធស្ទើទាំងស្រុង។ សោដនាដកម្មមកលើប្រជាជនខ្លួន បានបង្កឡើងដោយអំពើឧក្រិដ្ឋកម្មសង្គ្រាមប្រល័យពូជសាសន៍របស់អ៊ីស្រាអែល។ នេះបើតាមការអះអាងរបស់ លោក Abbas មុខមហាសន្និបាត។ លោកប្រធានាធិបតី បានបង្ហាញការសោកស្ដាយ ក្រោយអាម៉េរិកប្រើសិទ្ធវេតូជំទាស់បីដង លើដំណោះស្រាយបទឈប់បាញ់នៅកាហ្សា ក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិកន្លងមក។ លោក Abass បានលើកយកគម្រោងចំនួន១២ចំណុចស្ដីពីដំណោះស្រាយក្រោយសង្គ្រាមកាហ្សាបញ្ចប់ ឱ្យប្រតិភូក្នុងមហាសន្និបាតពិចារណា។ ចំណុចទាំងនោះពាក់ព័ន្ធនឹងការដកទ័ពអ៊ីស្រាអែលចេញពីកាហ្សា ការផ្ដល់ជំនួយមនុស្សធម៌និងការការពារផ្សេងៗ សិទ្ធិក្នុងការបង្កើតរដ្ឋាភិបាលប៉ាឡេស្ទីន និងការចូលជារដ្ឋសមាជិកពេញសិទ្ធិរបស់ UN ជាដើម។ មេដឹកនាំរូបនេះ បានអរគុណដល់ពលរដ្ឋនានាដែលឈរនៅខាងប៉ាឡេស្ទីនក្នុងកាលៈទេសៈនេះ ហើយក៏សរសើដល់ប្រទេសទាំងឡាយដែលបានគាំទ្រលើសេចក្ដីសម្រេចទទូចឱ្យអ៊ីស្រាអែលបញ្ចប់ការត្រួតត្រាទឹកដីប៉ាឡេស្ទីនក្នុងរយៈពេល១២ខែ ក្នុងមហាសន្និបាតអង្គការសហប្រជាជាតិកាលពីថ្ងៃទី១៨ ខែកញ្ញាផងដែរ៕	ប្រធានាធិបតី នៃអាជ្ញាធរប៉ាឡេស្ទីន លោក Mahmoud Abbas នៅថ្ងៃទី២៦ ខែកញ្ញា បានប្រកាសថា ពលរដ្ឋប៉ាឡេស្ទីននឹងមិនទៅណាឡើងពីទឹកដីដូនតាខ្លួនឡើយ។ មេដឹកនាំរូបនេះ បានរៀបរាប់ពីសោដនាដកម្មដែលកើតឡើងនៅកាហ្សា ក្រោមទង្វើរបស់អុីស្រាអែល និងបានផ្ដល់អនុសាសន៍១២ចំណុចសម្រាប់ដោះស្រាយក្រោយបញ្ចប់សង្គ្រាម។
លោក វ៉ាត់ ចំរើន បានបញ្ជាក់ថា ការចុះឈ្មោះអ្នកចូលរួមប្រកួតព្រឹត្តិការណ៍យុទ្ធគុនចម្រុះខ្មែរបុរាណ ត្រូវបន្ថែម១០ថ្ងៃទៀត ដើម្បីឲ្យមានការចូលរួមកាន់តែច្រើន ជាពិសេសពីសំណាក់ព្រឹទ្ធាចារ្យគុនតាមសហគមន៍។ ដោយឡែក ការចុះឈ្មោះប្រកួត នឹងត្រូវបិទត្រឹមថ្ងៃទី១០ ខែតុលា ឆ្នាំ២០២៤។ ព្រឹត្តិការណ៍យុទ្ធគុនចម្រុះខ្មែរបុរាណ នឹងត្រូវធ្វើចាប់ពីថ្ងៃទី១៨-២០ ខែតុលា ឆ្នាំ២០២៤ នៅវិមាននៃពហុកីឡដ្ឋានជាតិអូឡាំពិក។ អនុប្រធានអចិន្ដ្រៃរូបនេះ បានប្រាប់ពីតួរលេខអ្នកចូលរួម ដែលជាបណ្ដោះអាសន្ន មានចំនួនជាង៣០០នាក់ ក្នុងនោះ១០០នាក់មកពីកងយោធពលខេមរភូមិន្ទ។ ភាគច្រើននៃអ្នកចូលរួម ប្រកួតលើវិញ្ញាប្រយុទ្ធ និងមានចន្លោះពី៥០ ទៅ៦០នាក់ ប្រកួតលើវិញ្ញាសាសម្ដែង។ «យើង បានទទួលអ្នកចុះឈ្មោះប្រកួតបានជាង ៣០០នាក់ហើយ។ យើងបានបន្ដការចុះឈ្មោះទៀត។ នៅក្នុងនោះកងយោធពលខេមរភូមិន្ទ បានចុះឈ្មោះបន្ថែម បានជាង១០០នាក់។ យើង នៅតែបន្ដការងារនេះជាមួយ គណៈកម្មការ និងស្ថាប័នពាក់ព័ន្ធ។»។ លោក វ៉ាត់ ចំរើន បាននិយាយដូច្នេះ ក្រោយចប់កិច្ចប្រជុំគណៈកម្មការ កាលពីថ្ងៃទី២៦ ខែកញ្ញា ឆ្នាំ២០២៤ នៅទីស្នាក់ការគណៈកម្មាធិការជាតិអូឡាំពិកកម្ពុជា។ ការតាំងពិព័ណ៌ស្ដីពីប្រវត្តិនៃយុទ្ធគុនដូនតាខ្មែរ ផ្ទាំងរចនាផ្សព្វផ្សាយ សិលាចារិក រូបភាព និងក្លិមសារនៃសិលាចារិកនានា ដែលជាប់ពាក់ព័ន្ធនឹងព្រះមហាក្សត្រសម័យអង្គរ នឹងត្រូវដាក់តាំងក្នុងព្រឹត្តិការណ៍នេះ ដើម្បីឲ្យកាន់តែទាក់ទាញ៕ អត្ថបទទាក់ទង សម្ដេច ហ៊ុន ម៉ាណែត ជំរុញវិស័យឯកជន រួមចំណែកក្នុងព្រឹត្តិការណ៍យុទ្ធគុនចម្រុះខ្មែរបុរាណ	គិតត្រឹមថ្ងៃទី២៦ ខែកញ្ញា មានអ្នកគុននិយមជាង៣០០នាក់ហើយបានចុះឈ្មោះប្រកួតព្រឹត្តិការណ៍យុទ្ធគុនចម្រុះខ្មែរបុរាណលើកទី១។ បើតាមការអះអាងរបស់លោក វ៉ាត់ ចំរើន អនុប្រធានអចិន្ដ្រៃយ៍គណៈកម្មការចំពោះកិច្ចរៀបចំព្រឹត្តិការណ៍យុទ្ធគុនចម្រុះខ្មែរបុរាណ អ្នកចុះឈ្មោះភាគច្រើន ប្រកួតលើវិញ្ញាសាប្រយុទ្ធ ខណៈវិញ្ញាសាសម្ដែង មានចំនួន៥០នាក់។ គណៈកម្មការចំពោះកិច្ចនេះ បានបន្ថែមពេល១០ថ្ងៃទៀត ដើម្បីទទួលពាក្យចុះឈ្មោះ។
Chief Easy បង្កើននិន្នាការរីកចម្រើននៃធនាគារឌីជីថលនៅប្រទេសកម្ពុជា និងអនុញ្ញាតឱ្យអ្នកប្រើប្រាស់ស្នើសុំប្រាក់កម្ចីបានងាយស្រួលរហូតដល់ ៥០០០ដុល្លារ ជាមួយនឹងលក្ខខណ្ឌនៃការសងរហូតដល់ ៣ ឆ្នាំពីគ្រប់ទីកន្លែង គ្រប់ពេលវេលា និងធានាការឆ្លើយតបក្នុងរយៈពេល ២៤ ម៉ោងនៃថ្ងៃធ្វើការ។ Chief Easy បង្ហាញពីការប្តេជ្ញាចិត្តក្នុងការផ្តល់សេវាហិរញ្ញវត្ថុទូលំទូលាយ ជាពិសេសដល់ប្រជាជនកម្ពុជាដែលត្រូវការសេវាកម្មហិរញ្ញវត្ថុ។ កិច្ចសហការរបស់ធនាគារ ឈីហ្វជាមួយនឹងសាកលវិទ្យាល័យអាមេរិកាំងភ្នំពេញ (AUPP) អនុញ្ញាតឱ្យយើងផ្ដល់កម្ចីដល់អតិថិជនកាន់តែទូលំទូលាយ ក៏ដូចជាជួយគាំទ្រដល់និស្សិត និងក្រុមគ្រួសាររបស់និស្សិតក្នុងដំណោះស្រាយហិរញ្ញវត្ថុ។ សាកលរិទ្យាល័យ AUPP នឹងគាំទ្រដល់ការផ្សព្វផ្សាយ និងការចាប់យកប្រើប្រាស់ "Chief Easy" អនុញ្ញាតឱ្យសិស្ស, មាតាបិតា និងអាណាព្យាបាលអាចទទួលបានកម្ចីឌីជីថលរហូតដល់ ៥០០០ដុល្លារ ដែលត្រូវបានរៀបចំជាពិសេសដើម្បីជួយដល់ការចំណាយលើការសិក្សា និងតម្រូវការហិរញ្ញវត្ថុផ្សេងៗទៀត។ កិច្ចសហប្រតិបត្តិការយុទ្ធសាស្រ្តរវាងធនាគារ Chief និងសាកលវិទ្យាល័យ AUPP មិនត្រឹមតែដោះស្រាយនូវបញ្ហាហិរញ្ញវត្ថុជាបន្ទាន់ទេ ប៉ុន្តែថែមទាំងបង្កើតឱកាសសម្រាប់ការប្រកួតប្រជែងក្នុងក្រុមហ៊ុន និងឱកាសការងារសម្រាប់សិស្សនិស្សិតផងដែរ។ ដោយសហការគ្នា, ស្ថាប័នទាំងពីរកំពុងជួយបង្កើតមាគ៌ាសម្រាប់អនាគតអប់រំនិងហិរញ្ញវត្ថុដ៏ភ្លឺស្វាងសម្រាប់សិស្សនិស្សិតក្នុងប្រទេសកម្ពុជា, ខណៈដែលសាកលវិទ្យាល័យ AUPP គឺជាសាកលវិទ្យាល័យកំពូលមួយនៅក្នុងប្រទេសកម្ពុជា។ បុគ្គលិកធនាគារ Chief ក៏ទទួលបានឱកាសបន្តការអភិវឌ្ឍវិជ្ជាជីវៈរបស់ពួកគាត់តាមរយៈកម្មវិធីសិក្សាដ៏មានសក្ដានុពលរបស់សាកលវិទ្យាល័យ AUPP ផងដែរ៕ សម្រាប់ព័ត៌មានបន្ថែម៖ Website: https://www.chiefbank.com.kh/en/OnlineServices/ChiefEasy Join Our Telegram Channel: https://t.me/chiefbankcambodia App Store: https://apple.co/3A1kXzD Google Play: https://bit.ly/2WrWBkK 097 9 900 878 089 900 878 010 900 878 023 900 878 (ទីស្នាក់ការកណ្ដាល) 023 900 879 (សាខាខណ្ឌដូនពេញ - សង្កាត់ផ្សារកណ្ដាលទី២) 023 212 878 (សាខាខណ្ឌ ៧ មករា - សង្កាត់វាលវង់) 023 230 488 (សាខាខណ្ឌច្បារអំពៅ - សង្កាត់ច្បារអំពៅទី២) 023 998 878 (សាខាអ៊ីអនមានជ័យ)	ធនាគារពាណិជ្ជ ឈីហ្វ (ខេមបូឌា) ម.ក និងសាកលវិទ្យាល័យអាមេរិកាំងភ្នំពេញ (AUPP) បានចុះហត្ថលេខាលើអនុស្សរណៈនៃការយោគយល់គ្នាជាដៃគូយុទ្ធសាស្ត្រ ដែលបានធ្វើឡើងនៅថ្ងៃទី២៦ ខែកញ្ញា ឆ្នាំ២០២៤។ កិច្ចសហប្រតិបត្តិការនេះ ផ្តោតលើការលើកស្ទួយឱកាសការសិក្សា និងការអភិវឌ្ឍជំនាញវិជ្ជាជីវៈជាមួយកម្មវិធី Chief Easy ជាកម្មវិធីកម្ចីប្រាក់ខ្នាតតូចបែបឌីជីថលដែលជួយបង្កើនភាពងាយស្រួលនៃកម្ចីផ្នែកហិរញ្ញវត្ថុនៅប្រទេសកម្ពុជា។
សូមលោកអ្នកទស្សនារូបភាពខាងក្រោម៖	ភ្នំពេញ៖ ភ្ញៀវជាតិ និងអន្តរជាតិ ដែលបានមកកម្សាន្តនៅទីក្រុងភ្នំពេញ តែងតែទៅទស្សនា វត្តភ្នំ ផ្សារធំថ្មី ផ្សារចាស់ ផ្សាររាត្រី និងមុខព្រះបរមរាជវាំងជាដើម។ ទេសចរ ទទួលបានអារម្មណ៍ប្លែកៗទៅតាមទីតាំងនីមួយៗរួចហើយ លុះអាកាសធាតុប្រែជាត្រជាក់នាពេលល្ងាច ទេសចរទាំងនោះ បានបន្តដំណើរកម្សាន្តរបស់ខ្លួនដោយជិះទូកគយគន់ទេសភាពទីក្រុងបន្ថែមទៀត។ លើសពីការទស្សនាអគារខ្ពស់ៗ ភ្ញៀវទេសចរ ក៏ទទួលបានអារម្មណ៍ស្រស់ស្រាយ រួមទាំងបានស្តាប់ភ្លេង និងពិសាអាហារនៅលើទូកនោះផងដែរ។
ប្រធានាធិបតីសហរដ្ឋអាមេរិក លោកJoe Bidenនិយាយថា រដ្ឋាភិបាលក្រុងវ៉ាស៊ីន តោនបានតាំងចិត្តដល់វិបុលភាព ការងើបឡើងវិញដ៏ខ្លាំងក្លា និងឯករាជ្យភាពរបស់វៀតណាម ហើយបានពិភាក្សាពីវិធីនានាដែលប្រទេសទាំង២ អាចធ្វើកិច្ចសហប្រតិបត្តិការ ក្នុងអំឡុងនៃជំនួបមួយជាមួយប្រធានាធិបតីវៀតណាមលោក To Lam។ ចាប់តាំងពីចូលកាន់តំណែងនៅខែឧសភាមក មេដឹកនាំថ្មីវៀតណាម យ៉ាងសកម្ម បានឈោងជួបជាមួយពួកមេដឹកនាំចិននិងរុស្ស៊ី។ រដ្ឋាភិបាលក្រុងវ៉ាស៊ីនតោនកំពុងស្វះស្វែងដើម្បីទប់ទល់ទំនាក់ទំនងប្រសើរឡើងទាំងនោះ ហើយនឹងពង្រឹងចំណងទាក់ទងជាមួយរដ្ឋាភិបាលក្រុងហាណូយដែរ។ លោក Lam ដែលជាមេដឹកនាំគណបក្សកាន់អំណាចកុម្មុយនីស្តដែរនោះបានជួបជា មួយលោក Biden នៅខាងក្រៅមហាសន្និបាតអង្គការសហប្រជាជាតិនៅក្នុងទីក្រុងញូវយ៉កកាលពីថ្ងៃពុធ។ តាមសេចក្តីថ្លែងការណ៍របស់សេតវិមាន មេដឹកនាំទាំង២បានពិភាក្សាអំពី«ការស្ថាប នាសង្វាក់នៃការផ្គត់ផ្គង់ឈីប semiconductorប្រកបដោយស្ថិតស្ថេរនិងមាំទាំមួយ»ហើយនឹងពង្រឹងទំនាក់ទំនងបច្ចេកវិទ្យារបស់ប្រទេសទាំង២ និងការជឿនលឿននៃកិច្ចសហប្រតិបត្តិការសន្តិសុខកំព្យូទ័រ និងការខំប្រឹងប្រែងរបស់វៀតណាមដើម្បីបង្កើនវិស័យ Digital របស់ខ្លួន។ វៀតណាមកំពុងក្រឡេកមើលសហរដ្ឋអាមេរិកនិងចិន ដើម្បីបង្កើនបីដងនៃខ្សែកាបក្រោមបាតសមុទ្រនៅឆ្នាំ២០៣០។ លោក Biden និងលោកLamក៏បានផ្តោតលើវិធីនានា ដែលប្រទេសទាំង២ អាចធ្វើឱ្យភាពជាដៃគូយុទ្ធសាស្ត្រគ្រប់ជ្រុងជ្រោយកាន់តែស៊ីជម្រៅឡើង ជាអ្វីដែលប្រទេសទាំង២ បានព្រមព្រៀងកាលពីឆ្នាំទៅ។ លោក Bidenបានមានប្រសាសន៍ថា រដ្ឋាភិបាលក្រុងវ៉ាស៊ីនតោនចង់ធ្វើកិច្ចសហប្រតិ បត្តិការជាមួយវៀតណាម ដើម្បីលើកស្ទួយតំបន់ឥណ្ឌូប៉ាស៊ីហ្វិកសេរីនិងបើកចំហរមួយ ហើយបានពិភាក្សាពីសារៈសំខាន់នៃការរក្សាសន្តិភាពនិងស្ថិរភាព ជាពិសេសនៅក្នុងសមុទ្រចិនខាងត្បូង។ នេះបើតាមសេចក្តីថ្លែងការណ៍របស់សេតវិមាន។ ក្នុងអំឡុងនៃជំនួបដែលមានរយៈពេលជាងមួយម៉ោង លោក Lam បានបញ្ជាក់ប្រាប់លោក Bidenថា សហរដ្ឋអាមេរិកជា«ដៃគូមួយដ៏សំខាន់» ខណៈដែលលោក Biden បានប្រាប់លោក Lam ថាវៀតណាមជា«ដៃគូកំពូលរបស់សហរដ្ឋអាមេរិកនៅក្នុងតំបន់»។ នេះបើតាមសេចក្តីរាយការណ៍របស់ទីភ្នាក់ងារសារព័ត៌មានវៀតណាម៕	ប្រធានាធិបតីវៀតណាម លោក To Lam ជួបជាមួយប្រធានាធិបតីអាមេរិក លោក Joe Biden នៅខាងក្រៅមហាសន្និបាតអង្គការសហប្រជាជាតិនៅទីក្រុង New York ថ្ងៃទី២៥ ខែកញ្ញា ឆ្នាំ២០២៤។
សូមលោកអ្នកទស្សនារូបភាពខាងក្រោម៖	ភ្នំពេញ៖ ផ្សារកណ្ដាលជាផ្សារមួយដែលនៅជិតសារមន្ទីរជាតិ និងជិតមាត់ទន្លេ ប៉ុន្តែមានពលរដ្ឋមិនច្រើនទេដែលបានស្គាល់ផ្សារដ៏ចំណាស់មួយនេះ។ សម្លៀកបំពាក់ ស្បែកជើង កាបូប បន្លែ ផ្លែឈើ និងម្ហូបអាហារជាច្រើនត្រូវបានដាក់លក់ នៅផ្សារកណ្តាលជារៀងរាល់ថ្ងៃ។ ទីនេះ ក៏ជាចំណតរបស់អ្នករត់ស៊ីក្លូអង្គុយរង់ចាំភ្ញៀវផងដែរ។ តើលោកអ្នកធ្លាប់ទៅផ្សារកណ្ដាលទេ?
ជនបង្ក ដែលមិនត្រូវបានក្លិបក្នុងក្របខណ្ឌ La Liga បញ្ចេញឈ្មោះ នឹងត្រូវជាប់គុករយៈពេល ១២ខែ ក្រោយពីរូបគេបានចេញលិខិតសុំទោសទៅកាន់កីឡាករ Vinicius Jr ហើយថែមទាំងទទួលយកការលុតដំខ្លួន ចំពោះការរើសអើងរបស់ខ្លួន។ អ្នកគាំទ្រម្នាក់នោះទៀតសោត ក៏ត្រូវបានហាមឃាត់មិនឱ្យចូលទស្សនាការប្រកួតរាល់គ្រប់កីឡដ្ឋាន រយៈពេល ៣ឆ្នាំ ផងដែរ។ «នេះជាការផ្តន្ទាទោសព្រហ្មទណ្ឌលើកទី៣ ក្នុងរយៈពេលប៉ុន្មានខែចុងក្រោយមកនេះ សម្រាប់ការប្រមាថរើសអើងពូជសាសន៍ ទៅលើក្រុមកីឡាករ Real Madrid។ ក្លិប Real Madrid ក៏នឹងបន្តធ្វើការងារ ដើម្បីការពារតម្លៃរបស់ក្លិប និងលុបបំបាត់រាល់អាកប្បកិរិយារើសអើសជាតិសាសន៍ នៅក្នុងពិភពលោក និងកីឡា។»។ នេះបើតាមសេចក្តីថ្លែងការណ៍របស់ក្លិប Real Madrid។ បញ្ហានៃការប្រមាថ ការរើសអើសលើកីឡាករ Vinicius Jr និង Chukwueze បានកើតឡើងស្រដៀងគ្នា ស្ថិតក្នុងកីឡដ្ឋាន Son Moix ក្នុងទីក្រុង Mallorca ប្រទេសអេស្ប៉ាញ ហើយបញ្ហានេះកើតឡើងរំលងគ្នាត្រឹមតែ ២សប្តាហ៍ ប៉ុណ្ណោះ កាលពីឆ្នាំ ២០២៣។ តាមរយៈវីដេអូឃ្លីបបានថតបង្ហោះដោយអ្នកគាំទ្រ ក្នុងជំនួបរវាងក្លិប Mallorca ទល់ Real Madrid ត្រូវបានគេស្តាប់ឮថា អ្នកគាំទ្របានស្រែកប្រមាថទៅលើ Vinicius Jr ថាជាសត្វស្វា។ ការស្រែកប្រមាថរើសអើងលើកីឡាករសញ្ជាតិប្រេស៊ីល តែងត្រូវបានឮពីសំណាក់អ្នកគាំទ្រក្រុមដទៃក្នុងប្រទេសអេស្ប៉ាញ។ ដោយឡែកអ្នកគាំទ្រដទៃទៀត ដែលធ្លាប់បានស្រែកដោយពាក្យរើសអើងលើកីឡាករខ្សែបម្រើ Aurelien Tchouameni កាលពីខែមេសា ក៏បានចេញមុខសុំទោសទៅលើកីឡាករ និងទទួលយកកំហុស ហើយអ្នកគាំទ្រវ័យក្មេង ដែលមិនត្រូវបានបញ្ចេញឈ្មោះរូបនោះ ក៏ត្រូវបានហាមឃាត់មិនឱ្យចូលទស្សនាការប្រកួតនៅកីឡដ្ឋានបាល់ទាត់ រយៈពេល ១ឆ្នាំ៕	អ្នកគាំទ្របាល់ទាត់ម្នាក់ ដែលបាននិយាយរើសអើងខ្សែប្រយុទ្ធ Vinicius Jr របស់ក្លិប Real Madrid និងកីឡាករ Samuel Chukwueze របស់ក្រុម Villarreal អំឡុងការប្រកួតទល់ក្លិប Mallorca កាលពីឆ្នាំមុន ត្រូវបានកាត់ទោសឱ្យជាប់គុក។ នេះបើតាមការប្រកាសរបស់ក្លិប Real Madrid ថ្ងៃទី២៦ ខែកញ្ញា។
ចាប់ពីខែធ្នូ ចុងឆ្នាំនេះ ក្រុមប្រទេសនាំចេញប្រេង (OPEC) និងបណ្តាប្រទេសសម្ព័ន្ធមិត្ត OPEC+ (រួមទាំងរុស្ស៊ី) នឹងបង្កើនការផលិតប្រេងជាបណ្តើរៗឡើងវិញ ។ ការធ្វើបែបនេះ គឺដើម្បីជួយអារ៉ាប៊ីសាអូឌីត ដែលជាមេដឹកនាំនៃអង្គការ OPEC ទទួលបានចំណែកទីផ្សាររបស់ខ្លួនឡើងវិញ ទោះបីជាតម្លៃប្រេងឥន្ធនៈអាចធ្លាក់ចុះក៏ដោយ។ និន្នាការនេះមានន័យថា អារ៉ាប៊ីសាអូឌីតនឹងបោះបង់ការដំឡើងថ្លៃប្រេងដល់ ១០០ដុល្លារក្នុងមួយបារ៉ែល។ នេះបើតាមប្រភពពីកាសែត Financial Times នៅថ្ងៃទី២៦ ខែកញ្ញា។ អារ៉ាប៊ីសាអូឌីត ជាប្រទេសនាំចេញប្រេងធំជាងគេលើពិភពលោក។ ក្នុងរយៈពេល២ឆ្នាំកន្លងមកនេះ បណ្តាប្រទេស OPEC+ បានសហការគ្នាកាត់បន្ថយការផលិតប្រេងដើម្បីបង្កើនតម្លៃ។ ទោះជាយ៉ាងណា តម្លៃនៅឆ្នាំនេះបានធ្លាក់ចុះជិត ៦ភាគរយ។ មូលហេតុដោយសារប្រទេសដូចជា អាម៉េរិកបានបង្កើនផលិតកម្ម។ ទន្ទឹមនេះ តម្រូវការប្រេងឥន្ធនៈនៅចិន ដែលជាប្រទេសនាំចូលប្រេងឈានមុខគេរបស់ពិភពលោកបានថយចុះ។ និន្នាការនេះ បានបង្ខំឱ្យ OPEC+ កាលពីដើមខែកញ្ញា ប្រកាសពីការពន្យារពេលនៃផែនការបង្កើនផលិតកម្មប្រេងក្នុងខែតុលា និងវិច្ឆិកាឆ្នាំនេះ។ បន្ទាប់ពីទទួលព័ត៌មានថាអារ៉ាប៊ីសាអូឌីតបោះបង់ការដំឡើងថ្លៃប្រេងដល់ ១០០ដុល្លារក្នុងមួយបារ៉ែល ប្រេង Brent បានធ្លាក់ចុះ ២,១ភាគរយមកត្រឹម ៧២ដុល្លារក្នុងមួយបារ៉ែល ខណៈប្រេងឆៅអាម៉េរិក WTI ក៏បានធ្លាក់ចុះដល់ ៦៨ដុល្លារ។ OPEC និងអារ៉ាប៊ីសាអូឌីតតែងតែអះអាងថា ពួកគេនឹងមិនមានគោលដៅជាក់លាក់ណាមួយជុំវិញតម្លៃប្រេងទេ។ ការសម្រេចចិត្តគឺផ្អែកលើការការប្រែប្រួលទីផ្សារ និងការរំពឹងដើម្បីធ្វើឱ្យមានតុល្យភាពនៃការផ្គត់ផ្គង់ និងតម្រូវការ។ ទោះបីជាយ៉ាងណាក៏ដោយ យោងតាមមូលនិធិរូបិយវត្ថុអន្តរជាតិ (IMF) អារ៉ាប៊ីសាអូឌីត ត្រូវការតម្លៃប្រហែល ១០០ដុល្លារ ដើម្បីរក្សាតុល្យភាពថវិការបស់ខ្លួន។ ព្រះអង្គម្ចាស់ Mohammed bin Salman កំពុងស្វែងរកដើមទុនសម្រាប់គម្រោងធំៗ ដើម្បីកែទម្រង់សេដ្ឋកិច្ចរបស់ប្រទេស ក្រៅពីប្រភពចំណូលប្រេង។ ការសម្រេចចិត្តនេះ បង្ហាញពីការផ្លាស់ប្តូរដ៏សំខាន់នៅក្នុងទស្សនៈរបស់អារ៉ាប៊ីសាអូឌីត។ ចាប់ពីចុងឆ្នាំ ២០២២ ប្រទេសនេះស្ម័គ្រចិត្តកាត់បន្ថយផលិតកម្មប្រេង ២លានបារ៉ែលក្នុងមួយថ្ងៃ។ បច្ចុប្បន្ននេះ OPEC+ កាត់បន្ថយចំនួនសរុប ៥,៨៦លានបារ៉ែលក្នុងមួយថ្ងៃ ស្មើនឹង ៥,៧ភាគរយនៃតម្រូវការពិភពលោក។ នេះមិនមែនជាលើកទីមួយទេ ដែលប្រទេសនៅមជ្ឈិមបូព៌ាមួយនេះបង្កើនផលិតកម្មដើម្បីការពារចំណែកទីផ្សារឡើយ។ នៅឆ្នាំ ២០២០ អារ៉ាបីសាអូឌីតបានចូលរួមក្នុងការប្រជែងតម្លៃប្រេងជាមួយរុស្ស៊ី។ ទំនាក់ទំនងរវាងភាគីទាំងពីរកាន់តែយ៉ាប់យ៉ឺន បន្ទាប់ពីទីក្រុងម៉ូស្គូបានច្រានចោលសំណើកាត់បន្ថយផលិតកម្ម និងបន្តកិច្ចព្រមព្រៀងកាត់បន្ថយទិន្នផលជាមួយអង្គការ OPEC ។ ជាការឆ្លើយតប អារ៉ាប៊ីសាអូឌីតបានប្រកាសថា ខ្លួននឹងកាត់បន្ថយតម្លៃប្រេង និងបង្កើនការផលិតកម្មឡើងវិញ។ សង្គ្រាមតម្លៃប្រេងនេះ បានអូសបន្លាយប្រហែលមួយខែ មុនអង្គការ OPEC និងរុស្ស៊ីសម្រេចបានកិច្ចព្រមព្រៀងថ្មី៕	អារ៉ាប៊ីសាអូឌីត ដែលជាប្រទេសនាំចេញប្រេងធំជាងគេលើពិភពលោក នឹងបង្កើនផលិតកម្មប្រេងដើម្បីទទួលបានចំណែកទីផ្សារឡើងវិញ ដោយបោះបង់គោលដៅដំឡើងថ្លៃប្រេងដល់ ១០០ដុល្លារក្នុងមួយបារ៉ែល។
លោក វ៉ាត់ ចំរើន បានបញ្ជាក់ថា កីឡាករគុនខ្មែរខ្លាំងៗជាច្រើនចាប់អារម្មណ៍ចុះឈ្មោះពីការប្រកួតយុទ្ធគុនចម្រុះខ្មែរបុរាណ ក្នុងនោះកីឡាករប្រភេទទម្ងន់ធ្ងន់ ៧៥គីឡូក្រាម មានធឿន ធារ៉ា និង ឈឿង ល្វៃ។ អនុប្រធានអចិន្ដ្រៃយ៍រូបនេះ បន្ថែមថាកីឡាករទាំង២ អាចនឹងត្រូវប្រកួតជាមួយគ្នាក្នុងព្រឹត្តិការណ៍នេះ។ «ធឿន ធារ៉ា និង ឈឿង ល្វៃ នឹងត្រូវជួបគ្នាក្នុងព្រឹត្តិការណ៍យុទ្ធគុនចម្រុះខ្មែរបុរាណ។ សូមមកទស្សនា តើកីឡាករកំពូលរបស់យើង ធឿន ធារ៉ា និង ឈឿង ល្វៃ ដែលជាអ្នកមានប្រភេទទម្ងន់ ៧៥គីឡូក្រាមដូចគ្នា។ ពួកគាត់មិនសូវប៉ះគ្នាទេ ៤-៥ឆ្នាំហើយ អ៊ីចឹងកម្រិតសមត្ថភាពរបស់គាត់ វិជ្ជាគុនរបស់ពួកគាត់ ក្នុងរយៈពេលមិនដែលប៉ះគ្នានេះ។ ក្នុងនោះក៏មានកីឡាករល្បីៗជាច្រើនទៀត ដែលមកប្រកួតក្នុងយុទ្ធគុនចម្រុះរបស់យើង។»។ លោក វ៉ាត់ ចំរើន បានប្រាប់ដូច្នេះ បន្ទាប់ពីចប់កិច្ចប្រជុំគណៈកម្មការចំពោះកិច្ច កាលពីរសៀលថ្ងៃទី២៦ ខែកញ្ញា ឆ្នាំ២០២៤ នៅទីស្ដីការគណៈកម្មាធិការជាតិអូឡាំពិក។ កន្លងមក កីឡាករទាំង២នាក់នេះ ធ្លាប់តែប្រកួតជាមួយគ្នាលើសង្វៀនគុនខ្មែរ។ ការជួបគ្នា ១១លើក ឈឿង ល្វៃ មិនធ្លាប់ឈ្នះ ធឿន ធារ៉ា ឡើយក្នុងការប្រកួតលក្ខណៈគុនខ្មែរ។ ដោយឡែកក្នុងព្រឹត្តិការណ៍យុទ្ធគុនចម្រុះខ្មែរបុរាណ បទបញ្ជារនៃការប្រកួត មិនដូចគ្នាទាំងស្រុងទៅនឹងបទបញ្ជារនៃការប្រកួតគុនខ្មែរឡើយ ព្រោះមានការចូលរួមប្រកួតពីគុនល្បុក្កតោ គុនចម្រុះ យុទ្ធក្រមខម និងគុនខ្មែរ។ បទបញ្ជារនោះ គឺប្រើរួមគ្នាទាំង៤ក្បាច់គុននេះ។ ដូច្នេះ កីឡាករ ដែលចេះច្រើនទម្រង់នៃក្បាច់គុនខ្មែរ នឹងមានប្រៀបជាង។ តើឈឿង ល្វៃ អាចឈ្នះ ធឿន ធារ៉ាទេ ប្រសិនជាត្រូវជួបគ្នាក្នុងព្រឹត្តិការណ៍នេះ? គួរបញ្ជាក់ផងដែរថា ព្រឹត្តិការណ៍យុទ្ធគុនចម្រុះខ្មែរបុរាណ គឺជាគំនិតផ្ដួចផ្ដើមរបស់សម្ដេច ហ៊ុន ម៉ាណែត នាយករដ្ឋមន្ដ្រីកម្ពុជា ដែលធ្វើឡើងក្នុងគោលបំណងអភិរក្ស និងអភិវឌ្ឍក្បាច់គុនខ្មែរ។ ព្រឹត្តិការណ៍នេះ នឹងត្រូវធ្វើចាប់ពីថ្ងៃទី១៨-២០ ខែតុលា ឆ្នាំ២០២៤ នៅវិមាននៃពហុកីឡដ្ឋានជាតិអូឡាំពិក៕	លោក វ៉ាត់ ចំរើន អគ្គលេខាធិការគណៈកម្មាធិការជាតិអូឡាំពិកកម្ពុជា និងជាអនុប្រធានអចិន្ដ្រៃយ៍គណៈកម្មការចំពោះកិច្ច និយាយថាមានកីឡាករគុនខ្មែរជួរមុខជាច្រើន បានចុះឈ្មោះប្រកួត ក្នុងនោះ ធឿន ធារ៉ា និង ឈឿង ល្វៃ នឹងត្រូវប្រកួតលើប្រភេទទម្ងន់ ៧៥គីឡូក្រាម។ តើកីឡាករជួរមុខទាំង២នេះ រូបណេានឹងរកបានជ័យជម្នះ ក្នងការប្រកួតបែបយុទ្ធគុនចម្រុះខ្មែរបុរាណ ដែលប្រើគ្រប់ទម្រង់ ហើយផ្អែកលើបទបញ្ជារនៃការប្រកួតរួមមួយ?
បន្ទាប់ពីសង្រ្គាមលោកលើកទីពីរ ចំនួនភ្ញៀវទេសចរ បានកើនឡើងវិញ។ នៅក្នុងឆ្នាំ១៩៤៦ សមាជអន្តរជាតិលើកដំបូងនៃអង្គការទេសចរណ៍ជាតិ បានប្រកាសបង្កើតអង្គការមិនមែនរដ្ឋាភិបាលថ្មីមួយ ដែលជាអង្គការសហភាពអន្តរជាតិនៃការធ្វើដំណើរ (IUOTO) ដើម្បីជំនួសអង្គការសហភាពអន្តរជាតិផ្សព្វផ្សាយទេសចរណ៍ (IUOTPO) ដែលត្រូវបានបង្កើតឡើងនៅក្នុងឆ្នាំ១៩៣៤។ នៅក្នុងឆ្នាំ១៩៤៧ សន្និបាតនៃអង្គការសហភាពអន្តរជាតិនៃការធ្វើដំណើរ (IUOTO) ត្រូវបានរៀបចំឡើងនៅទីក្រុងឡាអេ ប្រទេសហូឡង់ ជាលើកដំបូង។ កាលនោះ អង្គការ IUOTO ត្រូវបានបង្កើតឡើងមិនត្រឹមតែផ្សព្វផ្សាយទេសចរណ៍ប៉ុណ្ណោះទេ ប៉ុន្តែជាការទាញយកផលចំណេញពីវិស័យទេសចរណ៍ ដើម្បីអភិវឌ្ឍសម្រាប់ប្រជាជាតិថែមទៀត។ មកដល់ថ្ងៃទី២៧ ខែកញ្ញា ឆ្នាំ១៩៧០ អង្គការសហភាពអន្តរជាតិនៃការធ្វើដំណើរ បានបោះឆ្នោតបង្កើតអង្កការទេសចរណ៍ពិភពលោក (WTO) ឡើងមក ដោយផ្អែកលើលក្ខន្តិកៈរបស់អង្គការ IUOTO។ នៅក្នុងឆ្នាំ១៩៧៥ លក្ខន្តិកៈរបស់អង្គការទេសចរណ៍អន្តរជាតិ បានចូលជាធរមាន ដោយមហាសន្និបាតដំបូង ត្រូវបានរៀបចំឡើងនៅទីក្រុងម៉ាឌ្រីដ អេស្ប៉ាញ ពីថ្ងៃទី១២ ដល់ថ្ងៃទី២៤ ខែឧសភា ឆ្នាំ១៩៧៥។ នៅក្នុងឆ្នាំ២០០៣ អង្គការទេសចរណ៍ពិភពលោក បានក្លាយជាទីភ្នាក់ងារមួយរបស់អង្គការសហប្រជាជាតិ ដែលជួយផ្សព្វផ្សាយវិស័យទេសចរណ៍ និងជួយអភិវឌ្ឍសេដ្ឋកិច្ចប្រកបដោយចីរភាពដល់រដ្ឋសមាជិក។ ហេតុនេះហើយ ពិភពលោក បានជ្រើសយកថ្ងៃទី២៧ ខែកញ្ញា ជាទិវាទេសចរណ៍ពិភពលោកជារៀងរាល់ឆ្នាំ ដោយទិវាមួយនេះ ត្រូវបានរៀបចំឡើង ចាប់តាំងពីឆ្នាំ១៩៨០មក។ នៅក្នុងឆ្នាំ២០២៤ ទិវាទេសចរណ៍ពិភពលោក ត្រូវបានរៀបចំឡើងក្រោមប្រធានបទ «ទេសចរណ៍ និងសន្តិភាព» ដ្បិតវិស័យមួយនេះ បានជួយបង្កើតការងារក្នុងសហគមន៍, លើកតម្កើងដល់ការរួមបញ្ចូល និងជួយសេដ្ឋកិច្ចក្នុងតំបន់។ គោលដៅរបស់អង្គការទេសចរណ៍ពិភពលោករបស់អង្គការសហប្រជាជាតិ (UNWTO) មានគោលបំណងជួយរដ្ឋសមាជិកប្រើប្រាស់វិស័យទេសចរណ៍ ក្នុងការជំរុញកំណើនសេដ្ឋកិច្ច, ការបង្កើតឱកាសការងារសម្រាប់រដ្ឋសមាជិក, ការផ្សព្វផ្សាយវិស័យទេសចរណ៍ប្រកបដោយចីរភាព និងកាត់បន្ថយភាពក្រីក្រ។ រហូតមកដល់ពេលបច្ចុប្បន្ន សមាជិកភាពរបស់អង្គការទេសចរណ៍ពិភពលោកមានរហូតដល់ ១៦០រដ្ឋ និងសមាជិកសហការរហូតដល់ ៥០០ឯណោះ ដោយរួមទាំងវិស័យឯកជន ស្ថាប័នអប់រំ សមាគមទេសចរណ៍ និងអាជ្ញាធរទេសចរណ៍ក្នុងតំបន់ជាដើម។ ចំណែកទីស្នាក់ការកណ្តាលរបស់អង្គការទេសចរណ៍ពិភពលោក មាននៅទីក្រុងម៉ាឌ្រីដ ប្រទេសអេស្ប៉ាញ៕	អង្គការទេសចរណ៍ពិភពលោក ជាអង្គការអន្តរជាតិមួយ ដែលមានតួនាទីផ្សព្វផ្សាយទេសចរណ៍ ដែលជួយដល់ការអភិវឌ្ឍសេដ្ឋកិច្ច, ការអភិវឌ្ឍប្រកបដោយចីរភាព និងប្រកបដោយបរិយាប័ន្នដល់រដ្ឋសមាជិក។ អង្គការទេសចរណ៍ពិភពលោក ដែលជាទីភ្នាក់ងារមួយរបស់អង្គការសហប្រជាជាតិ មានទីស្នាក់ការកណ្តាលនៅទីក្រុងម៉ាឌ្រីដ អេស្ប៉ាញ។
ក្រោយការចាប់ឆ្នោតរើសពូលនៅថ្ងៃទី២៧ ខែកញ្ញា ម្ចាស់ផ្ទះថៃ ស្ថិតនៅពូល A ជាមួយ វៀតណាម ម៉ាឡេស៊ី ទីម័រខាងកើត និងព្រុយណេ។ ពូល B មានកម្ពុជា ឥណ្ឌូណេស៊ី មីយ៉ាន់ម៉ា និងអូស្ត្រាលី។ ការប្រកួតកីឡាបាល់ទាត់ហ្វូតសាល AFC 2024 ដែលរៀបចំ ពីថ្ងៃទី២ ដល់ថ្ងៃទី១០ ខែវិច្ឆិកា ឆ្នាំ២០២៤ នៅខេត្តនគររាជសីមា ប្រទេសថៃ មានក្រុមចំនួន៩ប៉ុណ្ណោះ ខណៈ២ក្រុមក្នុងតំបន់អាស៊ីអាគ្នេយ៍ផ្សេងទៀតរួមមាន សិង្ហបុរី និងឡាវ គ្មានវត្តមាន។ ថៃ ជាម្ចាស់ការពារតំណែងជើងឯក AFF Futsal Championship និងជាក្រុមដែលគ្រងពានអាស៊ាននេះច្រើនជាងគេដល់ទៅ១៦លើក ក្នុងចំណោមព្រឹត្តិការណ៍ទាំង១៧លើក គិតចាប់ពីបង្កើតដំបូងនៅឆ្នាំ ២០០១មក។ ឥណ្ឌូណេស៊ី ឈ្នះ១លើក ក្រៅពីនោះគ្មានក្រុមណាឈ្នះឡើយ ដោយម៉ាឡេស៊ីរងជើងឯក៥លើក អូស្ត្រាលី ៤លើក វៀតណាម ២លើក រួមជាមួយមីយ៉ាន់ម៉ា និងសិង្ហបុរី រងជើងឯក១លើកដូចគ្នា៕	ក្រុមកីឡាបាល់ទាត់ជម្រើសជាតិហ្វូតសាលកម្ពុជា ស្ថិតក្នុងពូល B ជាមួយឥណ្ឌូណេស៊ី មីយ៉ាន់ម៉ា និងអូស្ត្រាលី ក្នុងការប្រកួតពានរង្វាន់ជម្រើសជើងឯកហ្វូតសាលអាស៊ាន ឆ្នាំ២០២៤ Asean Futsal Championship 2024។
របាយការណ៍ «ការរួមចំណែកសេដ្ឋកិច្ចសង្គមឆ្នាំ ២០២៣នៅក្នុងព្រះរាជាណាចក្រកម្ពុជា របស់ក្រុមហ៊ុន ហ៊ិននីគែន» ត្រូវបានប្រគល់ជូន សម្ដេចមហាបវរធិបតី ហ៊ុន ម៉ាណែត នាយករដ្ឋមន្ត្រី នៃព្រះរាជាណាចក្រកម្ពុជាកំឡុងជំនួបសម្តែងការគួរសមថ្មីៗនេះពីគណៈប្រតិភូក្រុមហ៊ុន ហ៊ិននីគែន ដែលដឹកនាំដោយលោក Jacco van der Linden ក្រោមប្រធានបទ «អរគុណសម្រាប់ ៣០ ឆ្នាំ»។ របាយការណ៍នេះបានបង្ហាញថា ក្រុមហ៊ុន ហ៊ិននីគែន ខេមបូឌា បានចំណាយ ៧៥ ភាគរយនៃលទ្ធកម្មសរុបរបស់ខ្លួនដែលមានតម្លៃ ១៤២ លានដុល្លារសហអាមេរិក ទៅលើអ្នកផ្គត់ផ្គង់ក្នុងស្រុកដែលជាផ្នែកមួយនៃការជម្រុញសេដ្ឋកិច្ចក្នុងស្រុកយ៉ាងសំខាន់ក្នុងវិស័យ ការវេចខ្ចប់ ដឹកជញ្ជូន កសិកម្ម ថាមពល ទីផ្សារ និងការវិនិយោគក្នុងស្រុក។ អ្នកផ្គត់ផ្គង់ក្នុងស្រុកមួយដែលទទួលបានអត្ថប្រយោជន៍ពីការចំណាយក្នុងស្រុករបស់ក្រុមហ៊ុន ហ៊ិននីគែន កម្ពុជា គឺក្រុមហ៊ុន OJI Packaging។ លោក Dinith Naveen នាយកផ្នែកទីផ្សារនៃ ក្រុមហ៊ុន OJI Packaging បានមានប្រសាសន៍ថា៖ «តាមរយៈកិច្ចសហប្រតិបត្តិការដ៏យូរអង្វែងរបស់យើង ក្រុមហ៊ុន ហ៊ិននីគែន បានស្វែងយល់ និងបង្កើតដំណើរការអាជីវកម្មរបស់យើងយ៉ាងរលូន ដើម្បីធានាបាននូវលទ្ធផលការងារដែលមានប្រសិទ្ធភាព និងគុណភាពខ្ពស់។ ការរៀបចំអាជីវកម្មដោយរលូនរបស់ពួកគេ និងបុគ្គលិកដែលមានចំណេះដឹងបានធ្វើឱ្យយើងកាន់តែងាយស្រួលក្នុងការសហការជាមួយគ្នា»។ ក្រុមហ៊ុន Geolink Group ដែលជាក្រុមហ៊ុនឈានមុខគេក្នុងការផ្តល់ដំណោះស្រាយដឹកជញ្ជូន និងភស្តុភារនៅប្រទេសកម្ពុជា ហើយក៏ ជាអ្នកផ្គត់ផ្គង់ដ៏សំខាន់មួយទៀតដែលបានធ្វើការជាដៃគូដ៏សំខាន់របស់ ក្រុមហ៊ុន ហ៊ិននីគែន ខេមបូឌា ក្នុងការផលិតដបដែលអាចប្រមូលត្រឡប់យកមកប្រើប្រាស់វិញបាន។ លោក ឡេង ចំណាន នាយកគ្រប់គ្រងក្រុមហ៊ុន Geolink Group បានមានប្រសាសន៍ថា៖«ក្រុមហ៊ុន ហ៊ិននីគែន បង្ហាញពីការគោរព និងការបើកចំហរនៅក្នុងភាពជាដៃគូដ៏យូរអង្វែងរបស់យើង ហើយបានយកចិត្តទុកដាក់លើកិច្ចសហការយ៉ាងម៉ត់ចត់ ។ ឧទាហរណ៍ ពួកគាត់ធានាថា បុគ្គលិក និងអ្នកបើកបររបស់យើងតែងតែមានការិយាល័យ និងកន្លែងសម្រាកនៅក្នុងរោងចក្រ»។ សម្រាប់របាយការណ៍នេះបង្ហាញពីទំនាក់ទំនងដ៏រឹងមាំរវាងវិស័យផលិតភេសជ្ជៈ និងវិស័យលក់រាយរបស់កម្ពុជាដែលផ្តល់អត្ថប្រយោជន៍ដល់ អ្នកលក់ដូវនៅតាមហាងលក់ភេសជ្ជៈ និងអ្នកលក់ផ្ទាល់នៅវិស័យបដិសណ្ឋារកិច្ច។ ផលិតផលរបស់ក្រុមហ៊ុន ហ៊ិននីគែន មាននៅក្នុងហាងជាងប្រមាណ ១១០.០០០ ទូទាំងប្រទេសដែលមាន ៩៦ ភាគរយជាហាងលក់ភេសជ្ជៈ។ អ្នកស្រី ចន្ទ្រា ម្ចាស់ហាងលក់ភេសជ្ជៈនៅភ្នំពេញបានមានប្រសាសន៍ថា៖ «ក្រុមហ៊ុន ហ៊ិននីគែន ជាដៃគូពិតប្រាកដមួយដែលជួយជម្រុញឱ្យហាងខ្ញុំលក់កាន់តែដាច់។ ផលិតផលរបស់ក្រុមហ៊ុននៅតែមានតម្រូវការខ្ពស់ ហើយការធ្វើការជាមួយពួកគេកន្លងមកគឺមានភាពងាយស្រួល។ ក្រុមហ៊ុន ហ៊ិននីគែន មិនត្រឹមតែជាអ្នកផ្គត់ផ្គង់ប៉ុណ្ណោះទេ តែជាក្រុមហ៊ុនមួយដែលជួយគាំទ្រអាជីវកម្មរបស់ខ្ញុំបានកាន់តែរីកច្រើន។ ចាប់តាំងពីខ្ញុំចាប់ផ្តើមលក់ផលិតផល ហ៊ិននីគែន មក ខ្ញុំបានឃើញអតិថិជនកាន់តែច្រើនជាវទំនិញពីហាងខ្ញុំ។ ខ្ញុំសង្កេតឃើញថា ក្រុមហ៊ុនមួយនេះពិតជាបានយកចិត្តទុកដាក់យ៉ាងខ្លាំងក្នុងការជួយអាជីវកម្មនានាដូចជាអាជីវកម្មរបស់ខ្ញុំឱ្យរីកចម្រើន ហើយខ្ញុំពេញចិត្តចំពោះការជួយជ្រុំជ្រែងពីសំណាក់ ក្រុមហ៊ុន ហ៊ិននីគែន ណាស់»។ វិស័យមួយទៀតដែលទទួលបានអត្ថប្រយោជន៍ពីការចូលរួមរបស់ ក្រុមហ៊ុន ហ៊ិននីគែន ខេមបូឌា គឺវិស័យកសិកម្ម។ ថ្មីៗនេះ ក្រុមហ៊ុន ហ៊ិននីគែន កម្ពុជា បានបន្តកិច្ចសហការជាមួយអង្គការភាពជាដៃគូរដើម្បីចីរភាពវិស័យកសិកម្មកម្ពុជា (CPSA) នៅខេត្តបាត់ដំបង និងខេត្តបន្ទាយមានជ័យ។ ការបន្តធ្វើការសហការ និងភាពជាដៃគូនេះនឹងដំណើរការរហូតដល់ខែធ្នូ ឆ្នាំ ២០២៥។ ភាពជាដៃគូនេះមានគោលបំណងធ្វើឱ្យប្រសើរឡើងនូវជីវភាពរស់នៅរបស់កសិករដែលជាសមាជិកនៃសហករណ៍កសិកម្ម (ACs) ដែលចូលរួមក្នុងខ្សែសង្វាក់ផលិតកម្មដំណាំស្រូវ។ សហករណ៍ចំនួន ១០ ក្នុងខេត្តបាត់ដំបង និង ៥ ទៀតក្នុងខេត្តបន្ទាយមានជ័យនឹងទទួលបានអត្ថប្រយោជន៍ពីភាពជាដៃគូនេះទៅដល់កសិករចំនួន ៨៥០ នាក់ដែលក្នុងនោះចំនួន ៥០ ភាគរយជាកសិករ ស្រ្តី និងផ្តល់អត្ថប្រយោជន៍ដោយប្រយោលដល់កសិករចំនួន ១.២៥០ បន្ថែមទៀតក្នុងរយៈពេល ១៧ ខែ។ លោកស្រី លាវ គីមណា នាយកប្រចាំប្រទេសនៃអង្គការដៃគូដើម្បីចីរភាពវិស័យកសិកម្មកម្ពុជា (CPSA) បានមានប្រសាសន៍ថា៖ «ភាពជាដៃគូដ៏មានឥទ្ធិពលនេះបង្ហាញពីការប្តេជ្ញាចិត្តរបស់យើងក្នុងការដោះស្រាយបញ្ហាប្រឈមដែលកសិករជួបប្រទះនៅក្នុងខ្សែសង្វាក់ផលិតកម្មស្រូវ។ តាមរយៈភាពជោគជ័យកន្លងមករបស់យើង យើងមានបំណងធ្វើឱ្យប្រសើរឡើងនូវផលិតភាព និងភាពធន់តាមរយៈការបណ្តុះបណ្តាលក្នុងការអនុវត្តអាកាសធាតុប្រកបដោយភាពវៃឆ្លាត និងចំណេះដឹងផ្នែកហិរញ្ញវត្ថុ។ ជាមួយនឹង ក្រុមហ៊ុន ហ៊ិននីគែន ខេមបូឌា យើងកំពុងជួយកសិករក្នុងការលើកកម្ពស់ជីវភាពរបស់ពួកគេ និងពង្រឹងសហករណ៍កសិកម្មផងដែរ»។ ភាពជាដៃគូថ្មីរបស់ ក្រុមហ៊ុន ហ៊ិននីគែន ខេមបូឌា បង្កើតឡើងនៅលើកិច្ចសហការដំបូងនៅខែធ្នូ ឆ្នាំ ២០២២ ជាមួយអង្គការ CPSA ។ ដំណាក់កាលទីពីរនេះ នឹងផ្តោតលើការជម្រុញការអនុវត្តកសិកម្មប្រកបដោយនិរន្តរភាព និងគាំទ្រសហគមន៍កសិកម្មក្នុងស្រុក។ គោលដៅចុងក្រោយគឺបង្កើតខ្សែសង្វាក់ផ្គត់ផ្គង់ស្រូវដែលធន់ ល្អ និងមានតម្លៃខ្ពស់នៅកម្ពុជាដោយផ្តល់អាទិភាពដល់វិធីសាស្រ្តដាំដុះឆ្លាតវៃដោយផ្អែកតាមអាកាសធាតុ និងបរិយាប័ន្នកសិកម្ម។ អំពីក្រុមហ៊ុន ហ៊ិននីគែន ខេមបូឌា ក្រុមហ៊ុន ហ៊ិននីគែន ខេមបូឌា ជាក្រុមហ៊ុនផលិតស្រាបៀរឈានមុខគេមួយនៅកម្ពុជា ដែលបង្កើតឡើងក្នុងឆ្នាំ១៩៩៤។ ជំរុញដោយគោលបំណងបង្កើតភាពសប្បាយរីករាយរួមគ្នា ក្រុមហ៊ុនបង្កើតបទពិសោធដ៏អស្ចារ្យសម្រាប់អ្នកពិសារ និងអតិថិជន ដែលត្រូវការស្រាបៀរម៉ាកយីហោអន្តរជាតិគុណភាពខ្ពស់ ដូចជាស្រាបៀរ Heineken© ស្រាបៀរ Tiger ស្រាបៀរ ABC ស្រាបៀរ Anchor និងស្រាបៀរ Gold Crown។ ជាមួយនឹងការគ្របដណ្តប់នៅទូទាំងប្រទេស និងដោយមានរោងចក្របច្ចេកវិទ្យាទំនើបស្ថិតនៅរាជធានីភ្នំពេញ ក្រុមហ៊ុនមានបុគ្គលិក ៧០០ នាក់ និងផ្ដល់ការងារដោយប្រយោលជូនប្រជាជនកម្ពុជាចំនួន ៦៦.០០០ នាក់នៅទូទាំងចង្វាក់ផលិតកម្មរបស់ខ្លួន។ ប្តេជ្ញាចំពោះការអភិវឌ្ឍប្រកបដោយនិរន្តរភាពរបស់កម្ពុជា ក្រុមហ៊ុន ហ៊ិននីគែន ខេមបូឌា មានបំណង «ធ្វើឱ្យប្រទេសកម្ពុជាកាន់តែប្រសើរ» ជាមួយនឹងការផ្តោតលើបរិស្ថាន និរន្តរភាពសង្គម និងការពិសាដោយការទទួលខុសត្រូវដែលស្ថិតនៅលើដំណើរឆ្ពោះទៅកាន់ពិភពលោកដែលមានអព្យាក្រិតកាបូន កាន់តែស្មើភាព និងកាន់តែមានសុខភាពល្អ។ ក្រុមហ៊ុន ហ៊ិននីគែន ខេមបូឌា គឺជាផ្នែកមួយនៃក្រុមហ៊ុន ហ៊ិននីគែន ដែលជាក្រុមហ៊ុនផលិតស្រាបៀរលំដាប់ថ្នាក់ពិភពលោក៕	ភ្នំពេញ ប្រទេសកម្ពុជា ថ្ងៃទី ២៧ ខែកញ្ញា ឆ្នាំ ២០២៤ ក្រុមហ៊ុន ហ៊ិននីគែន ខេមបូឌា បានចូលរួមចំណែកដល់សេដ្ឋកិច្ចក្នុងប្រទេសកម្ពុជារហូតដល់ ៤៣៨ លានដុល្លារ នេះបើយោងតាមរបាយការណ៍ផលវិជ្ជមាននៃសេដ្ឋកិច្ចសង្គមដែលត្រូវបានធ្វើឡើងស្របជាមួយនឹងការគម្រប់ខួបលើកទី ៣០ របស់ក្រុមហ៊ុននេះ។
សិប្បកម្មតម្បាញនេះ ស្ថិតនៅក្នុងភូមិពូតាំង សង្កាត់រមនា ក្រុងសែនមនោរម្យ ខេត្តមណ្ឌលគិរី។ ក្រុមសិប្បកម្មតម្បាញក្រមានេះ ទើបបង្កើតនៅពាក់កណ្តាលឆ្នាំ២០២៣ ដោយគម្រោងរេដបូកកែវសីមា៕	មណ្ឌលគិរី៖ សិប្បកម្មតម្បាញក្រមារបស់អ្នកភូមិពូតាំង មិនត្រឹមតែផ្តល់ចំណូលដល់ស្ត្រីក្នុងសហគមន៍ប៉ុណ្ណោះទេ តែវាផលិតផលដ៏មានសក្តានុពលមួយសម្រាប់វិស័យទេសចរណ៍ក្នុងខេត្តមណ្ឌលគិរី ភាគឦសាននៃប្រទេសកម្ពុជា។
«អន្សមបុណ្យភ្ជុំ យុវជនសៀមរាប» នេះជាឈ្មោះនៃពិធីវេចនំអន្សម ដែលសសយកខេត្តសៀមរាប គ្រោងរៀបចំនៅថ្ងៃទី២៨ ខែកញ្ញា ដែលត្រូវនឹងបិណ្ឌ១១ បុណ្យភ្ជុំបិណ្ឌ។ ពិធីនេះមានបំណងលើកស្ទួយ នំខ្មែរ បង្ហាត់បង្រៀនក្មេងជំនាន់ក្រោយឱ្យចេះពីរបៀបវេចនំខ្មែរ ក៏ដូចជារំឭក នៃនំអន្សមយក្សខ្មែរ ដែលបំបែកកំណត់ត្រាពិភពលោក នៅឆ្នាំ២០១៥។ លោក ឡុង ប៊ុនហោ តំណាងសសយកខេត្តសៀមរាប បានឱ្យដឹងថា ពិធីវេចនំអន្សមនេះ ជាគំនិតផ្តួចផ្តើមដោយអភិបាលខេត្តសៀមរាប ដោយចង់ឱ្យពលរដ្ឋខ្មែរ ឬក្មេងជំនាន់ក្រោយ បានរៀន និងដឹងពីរបៀបវេចនំអន្សមនារដូវបុណ្យភ្ជុំបិណ្ឌនេះ។ លោកបន្ថែមថា កម្មវិធីនេះនឹងចាប់ផ្តើមពីម៉ោង៨ព្រឹក រហូតដល់រសៀល ថ្ងៃទី២៨ ខែកញ្ញា ដែលសាធារណជនអាចចូលរួមវេច និងពិសារនំអន្សមរួមគ្នានៅទីតាំងកម្មវិធីតែម្ដង។ កម្មវិធីនឹងរៀបចំនៅបរិវេណសួនច្បារព្រះរាជដំណាក់ ឬក្រោយទីសក្ការៈ ព្រះអង្គចេក ព្រះអង្គចម។ នំអន្សម រូបភាព៖ សសយក សៀមរាប បើតាម លោក ប៊ុនហោ ពិធីវេចនំអន្សម មានបង្ហាញពីរបៀបវេចនំអន្សមជ្រូក អន្សមចេក នំគម និងនំបត់។ កម្មវិធីនេះ នឹងអញ្ជើញចាស់ទុំ ឬអ្នកវេចនំតាមបណ្ដាស្រុកមួយចំនួនក្នុងខេត្តសៀមរាប ដើម្បីមកបង្ហាញពីរបៀបវេចនំ ក៏ដូចជាចែករំលែកពីរបៀបវេចនំពីតំបន់ផ្សេងៗ។ លោក ឡុង ប៊ុនហោ ប្រាប់ថា របៀបវេចនំអន្សមតំបន់មួយៗ មានទម្រង់ផ្សេងៗគ្នា ដូច្នេះកម្មវិធីនេះ នឹងធ្វើឱ្យពួកគេរៀនពីគ្នា ក៏ដូចចែករំលែកបទពិសោធទាំងនោះឱ្យគ្នាទៅវិញទៅមក។ មែនទែនទៅ នេះជាឆ្នាំទី១ ដែលសសយកខេត្តសៀមរាប បានរៀបចំកម្មវិធីនេះឡើង និងមានបំណងរៀបចំនៅរៀងរាល់ពិធីបុណ្យភ្ជុំបិណ្ឌ។ លោក ឡុង ប៊ុនហោ បន្ថែម៖« រៀងរាល់ពិធីភ្ជុំបិណ្ឌ យើងនឹងធ្វើ ហើយលើកយកនំអន្សមជាគោល ទន្ទឹមនឹងនោះយើងនឹងយកនំខ្មែរផ្សេងៗទៀត ពិសេសចង់ឱ្យអ្នកចូលរួមក្នុងខេត្តសៀមរាបទាំង១៣ក្រុង-ស្រុក ចែករំលែកបទពិសោធន៍ នៃការវេចនំអន្សមនេះ ព្រោះថាតាមតំបន់ផ្សេងៗរបៀបនៃការវេចអាចផ្សេងៗពីគ្នា»។ សូមបញ្ជាក់ថា ក្រៅពីការវេចនំអន្សម ក្នុងពិធីខាងលើនេះ ក៏មានការតាំងបង្ហាញនូវផលិតផលភូមិ១ ផលិតផល១របស់ខេត្តសៀមរាបផងដែរ។ លោក ប៊ុនហោ ចង់ឱ្យសាធារណជន និងទេសចរចូលរួមឱ្យបានច្រើន ដើម្បីគាំទ្រ និងលើកទឹកចិត្តដល់ក្រុមការងារ សសយកខេត្តសៀមរាប ដើម្បីបន្តការងារនេះនៅឆ្នាំក្រោយៗទៀត ពិសេសនោះ ជួយលើកស្ទួយនំខ្មែរ៕ ការវេចនំអន្សម។ រូបភាព៖ សសយក សៀមរាប នំគម រូបភាព៖ សសយកសៀមរាប	សៀមរាប៖ សហភាពសហព័ន្ធយុវជនកម្ពុជា ខេត្តសៀមរាប (សសយក ខេត្តសៀមរាប) នឹងរៀបចំកម្មវិធីវេចនំអន្សម ដើម្បីបង្ហាញដល់ប្រជាពលរដ្ឋ ពិសេសយុវជនជំនាន់ក្រោយឱ្យចេះពីរបៀបវេចនំ ក៏ដូចជាបង្ហាញដល់ភ្ញៀវទេសចរបរទេស ពីនំប្រពៃណីខ្មែរ។

Subsets and Splits

No community queries yet

The top public SQL queries from the community will appear here once available.